141
1 ⴰⵥⴻⵀⵀⴻⴷ ⵏ ⴷⴰⵡⵓⴷ.
ⴰ ⵙⵉⴷⵉ, ⵏⴻⵛⵛ ⵜⵜⵍⴰⵖⵉⵖ ⵖⴰⵔⴻⴽ, ⴷⴻⵖⵢⴰⵜ ⵖⴰⵔⵉ,
ⵙⴻⵍ ⵖⴰⵔ ⵜⵎⵉⵊⵊⴰ ⵉⵏⵓ ⵅⵎⵉ ⴷⴷ ⵅⴰⴽ ⵉ ⵖⴰ ⵜⵜⵍⴰⵖⵉⵖ.
2 ⵉⵍⵉ ⴰⴷ ⵜⴱⴻⴷⴷ ⵜⵥⴰⴵⵉⵜ ⵉⵏⵓ ⴰⵎ ⵍⴻⴱⵅⵓⵔ ⵉⵜⵜⴼⵓⵃⴻⵏ ⵥⵥⴰⵜ ⵉ ⵡⵓⴷⴻⵎ ⵏⵏⴻⴽ,
ⵓⵍⴰ ⴷ ⴰⵙⴳⴻⵄⵄⴻⴷ ⵏ ⵉⴼⴰⵙⵙⴻⵏ ⵉⵏⵓ ⴰⵎ ⵜⴻⵡⵀⵉⴱⵜ ⵏ ⵜⵎⴻⴷⴷⵉⵜ. ■
3 ⴰ ⵙⵉⴷⵉ, ⴻⴳⴳ ⵉⵊⵊ ⵏ ⵓⵄⴻⵙⵙⴰⵙ ⵖⴰⵔ ⵓⵇⴻⵎⵎⵓⵎ ⵉⵏⵓ,
ⵃⴹⴰ ⵜⴰⵡⵡⴰⵔⵜ ⵏ ⵉⵢⴻⵏⵛⵉⵛⴻⵏ ⵉⵏⵓ.
4 ⴻⴳⴳ ⴰⵇⴰ ⵓⵍ ⵉⵏⵓ ⵡⴰⵔ ⵉⵜⵜⵏⴻⵊⴱⵉⴷ ⵖⴰⵔ ⵉⵛⵜ ⵏ ⵜⵎⴻⵙⵍⴰⵛⵜ ⴷ ⵜⴰⵄⴻⴼⴼⴰⵏⵜ,
ⵎⴰⵃⴻⵏⴷ ⴰⴷ ⴳⴳⴻⵖ ⵜⵉⵎⴻⴳⴳⴰ ⵙ ⵍⵖⴻⵛⵛ ⴰⴽ-ⴷ ⵉⵔⵢⴰⵥⴻⵏ ⵏⵏⵉ ⵉⵜⵜⴻⴳⴳⴻⵏ ⵍⵎⵓⵄⵚⵉⵢⵢⴻⵜ,
ⴻⴳⴳ ⴰⵇⴰ ⵏⴻⵛⵛ ⵡⴰⵔ ⵜⵜᵉⵜⵜⴻⵖ ⵥⵉ ⵜⴰⵥⵢⵓⴹⵉ ⵏⵙⴻⵏ.
5 ⴻⵊⵊ ⴰⵎⵙⴻⴳⴳⴻⴷ ⴰⴷ ⴰⵢⵉ ⵉⵡⵡⴻⵜ, ⵎⴰⵖⴰⵔ ⴰⵢⴰ ⴷ ⵜⴰⵎⴻⵅⵙⵉⵡⵜ ⵉⵛⴻⵡⵡⴰⵔⴻⵏ,
ⵎⴰⵍⴰ ⵏⴻⵜⵜⴰ ⵉⵜⵜⵙⴻⴳⴳⴻⴷ ⴰⵢⵉ, ⴰⵢⴰ ⴷ ⵥⵥⴻⵛⵜ ⵅ ⵓⵥⴻⴵⵉⴼ ⵉⵏⵓ,
ⴰⴷ ⵜⵜ ⵉⵇⴱⴻⵍ ⵓⵥⴻⴵⵉⴼ ⵉⵏⵓ,
ⵎⴰⵖⴰⵔ ⴰⵎⵎⵓ ⵜⴰⵥⴰⴵⵉⵜ ⵉⵏⵓ ⵄⴰⴷ ⴹⵉⴷⴷ ⵉ ⵜⵎⴻⴳⴳⴰ ⵏⵙⴻⵏ ⵉⵄⴻⴼⴼⵏⴻⵏ. □
6 ⵍⵇⵓⴹⴰⵜ ⵏⵙⴻⵏ ⵎⵎⴻⵏⴹⴰⵔⴻⵏ ⵙⵡⴰⴷⴷⴰⵢ ⵅ ⵓⵖⴻⵥⴷⵉⵙ ⵏ ⵊⵊⴰⵔⴼ,
ⴰⵇⴰ ⵙⵍⵉⵏ ⴱⴻⵍⵍⵉ ⴰⵡⴰⵍⴻⵏ ⵉⵏⵓ ⵉⴹⴰⵔⴼⴻⵏ.
7 ⴰⵅⵎⵉ ⵜᵉⵜⵜⵡⴰⵛⴰⵔⵔⴻⵥ ⵓ ⵜⴻⵏⵏⵓⵔⵥⴻⵎ ⵜⴻⵎⵎⵓⵔⵜ,
ⴰⵎⵎⵓ ⵉ ⵜⵜⵡⴰⵥⴻⴵⵄⴻⵏ ⵉⵅⵙⴰⵏ ⵏⵏⴻⵖ ⵖⴰⵔ ⵓⵇⴻⵎⵎⵓⵎ ⵏ ⵍⴰⵅⴰⵔⵜ. ■
8 ⵎⴰⵛⴰ ⵜⵉⵟⵟⴰⵡⵉⵏ ⵉⵏⵓ ⵅⴻⵥⵥⴰⵔⴻⵏⵜ-ⵉ-ⴷⴷ ⵖⴰⵔⴻⴽ, ⴰ ⵙⵉⴷⵉ, ⵙⵉⴷⵉ ⵉⵏⵓ,
ⵏⴻⵛⵛ ⵜⵜⴻⵛⵍⴻⵖ ⵅⴰⴽ, ⵡⴰⵔ ⵜⵜⴻⵊⵊⵉ ⵍⴻⵄⵎⴰⵔ ⵉⵏⵓ ⴷ ⴰⵄⴰⵔⵢⴰⵏ.
9 ⵙⵉⴳⴳⵯⴻⵊ ⴰⵢⵉ ⵉ ⵡⴻⵎⵏⴰⵄ ⵏ ⵍⴼⴻⵅ ⵉ ⴷ ⴰⵢⵉ ⵏⴻⴷⵢⴻⵏ,
ⵥⵉ ⵜⵅⴻⵛⴼⵉⵏ ⵏ ⵢⵉⵏⵏⵉ ⵉⵜⵜⴻⴳⴳⴻⵏ ⵍⵎⵓⵄⵚⵉⵢⵢⴻⵜ.
10 ⵉⵍⵉ ⵉⵄⴻⴼⴼⴰⵏⴻⵏ ⴰⴷ ⵡⴹⴰⵏ ⵎⴰⵔⵔⴰ ⴷⵉ ⵜⵔⴰⵛⵛⴰⵡⵉⵏ ⵏⵙⴻⵏ,
ⵎⵉⵏ ⵖⴰ ⴽⴽⴻⵖ ⵄⴻⴷⴷⵓⵖ.