41
1 ⵅⵥⴰⵔ, ⵇⴰⵄ ⴰⵔⴰⵊⵉ ⴰⴷ ⵉⴼⵛⴻⵍ,
ⵎⵖⵉⵔ ⵜⴰⵎⵓⵖⵍⵉ ⵏⵏⴻⵙ ⵜⴻⵙⵙⴻⵄⴳⴰⵥ ⴱⵏⴰⴷⴻⵎ.
2 ⵡⴰⵔ ⵉⴵⵉ ⵓⵍⴰ ⴷ ⵉⵊⵊⴻⵏ ⴰⵎⵎⵓ ⴷ ⴰⵥⴻⵄⵄⴰⵎ ⴰⵍⴰⵎⵉ ⵜ ⵉ ⵖⴰ ⵉⵀⵡⴻⵍ,
ⵎⴰⵏ ⵡⴻⵏ ⵅⴻⵏⵏⵉ ⵉⵥⴻⵎⵎⴰⵔⴻⵏ ⴰⴷ ⵉⵇⵇⵉⵎ ⵉⴱⴻⴷⴷ ⵥⵥⴰⵜ ⵉ ⵓⵖⴻⵎⴱⵓⴱ ⵉⵏⵓ?
3 ⵎⴰⵏ ⵡⴻⵏ ⵉ ⴷ ⴰⵢⵉ ⵉⵡⵛⵉⵏ ⵛⴰ ⴷ ⴰⵎⴻⵥⵡⴰⵔⵓ,
ⴰⵍⴰⵎⵉ ⴷ ⴰⵢⵉ ⵉⵜⵜⵅⴻⵚⵚⴰ ⴰⴷ ⵖⴰⵔⴻⵙ ⵜ-ⵉ-ⴷⴷ-ⴰⵔⵔⴻⵖ?
ⵎⴰⵔⵔⴰ ⵎⵉⵏ ⵉⴵⴰⵏ ⵙⴰⴷⵓ ⵉⵊⴻⵏⵡⴰⵏ ⵉⵏⵓ! ■
4 ⵏⴻⵛⵛ ⵡⴰⵔ ⵜⵜⴻⵙⵇⴰⵔⵉⵖ ⵅ ⵉⴹⴰⵔⴻⵏ ⵏⵏⴻⵙ,
ⵅ ⵍⴻⵎⵖⴰⵔⴻⵜ ⵏ ⵊⵊⴻⵀⴷ ⵏⵏⴻⵙ ⵓ ⵅ ⵓⵛⵓⵡⵡⴰⵔ ⵏ ⵡⴰⴷⴷⵓⴷ ⵏⵏⴻⵙ.
5 ⵎⴰⵏ ⵡⴻⵏ ⵉⵥⴻⵄⵄⵎⴻⵏ ⴰⴷ ⵉⵇⴻⵊⵊⴻⵄ ⵜⴰⵇⵛⵓⵔⵜ ⵏ ⵡⴰⵔⵔⵓⴹ ⵏⵏⴻⵙ,
ⵎⴰⵏ ⵡⴻⵏ ⵉⵥⴻⵄⵄⵎⴻⵏ ⴰⴷ ⴷⴷ-ⵉⵇⴰⵔⵔⴻⴱ ⵖⴰⵔ ⵜⵢⵓⵢⴰ ⵏ ⵍⴻⵙⴷⵓⴷ ⵏ ⵜⴻⵖⵎⴰⵙ ⵏ ⵉⵖⴻⵙⵎⴰⵔ ⵏⵏⴻⵙ?
6 ⵎⴰⵏ ⵡⴻⵏ ⵉⵥⴻⵎⵎⴰⵔⴻⵏ ⴰⴷ ⵢⴰⵔⵥⴻⵎ ⵜⵉⵡⵡⵓⵔⴰ ⵖⴰⵔ ⵓⵖⴻⵎⴱⵓⴱ ⵏⵏⴻⵙ?
ⵎⵉⵏ ⵉⵏⵏⴹⴻⵏ ⵉ ⵜⴻⵖⵎⴰⵙ ⵏⵏⴻⵙ ⵎⵖⵉⵔ ⴷ ⴰⵏⴻⵅⵍⵉⵄ.
7 ⵍⴻⵙⴷⵓⴷ ⵏ ⵜⵙⴻⴷⴷⴰⵔⵉⵢⵉⵏ ⵅ ⵡⴻⵄⵔⵓⵔ ⵏⵏⴻⵙ ⵛⴻⵏⵏⵄⴻⵏ,
ⴽⵓⵍ ⵉⵊⵊ ⵥⵥⴰⵢⵙⴻⵏ ⵉⵜⵜⵡⴰⴱⴻⵍⵍⴻⵄ ⵙ ⵟⵟⴰⴱⴻⵄ ⵉⵇⵇⵏⴻⵏ ⵏⵉⵛⴰⵏ.
8 ⵉⵊⵊⴻⵏ ⵉⵇⵇⵏⴻⵏ ⵏⵉⵛⴰⵏ ⵖⴰⵔ ⵉⵊⵊ ⵏ ⵏⵏⴻⵖⵏⵉ,
ⵡⴰⵔ ⵉⵥⴻⵎⵎⴰⵔ ⴰⴷ ⴷⵉⵏ ⴷⴷ-ⵢⴰⴷⴻⴼ ⴰⵔⵔⵉⵃ ⵊⴰⵔ ⴰⵙⴻⵏ.
9 ⵍⴻⵙⵙⵇⴻⵏ ⴷⴻⴳ ⵡⴰⵢⴰⵡⵢⴰ,
ⵓⴷⴼⴻⵏ ⴷⴻⴳ ⵉⵅⴻⴼ ⵏⵙⴻⵏ ⵎⴰⵃⴻⵏⴷ ⵡⴰⵔ ⵜⴻⵎⵎⵙⴻⴱⴹⵉⵏ.
10 ⵎⴰⵍⴰ ⵉⵄⴹⴻⵙ, ⵜᵉⵜⵜⵛⴻⵄⵛⵉⵄ ⵜⴼⴰⵡⵜ,
ⵓ ⵜⵉⵟⵟⴰⵡⵉⵏ ⵏⵏⴻⵙ ⴳⴳⵉⵏⵜ ⴰⵎ ⵡⴰⴱⵍⵉⵡⴻⵏ ⵏ ⵜⴼⴰⵡⵜ ⵏ ⵍⴻⴼⵊⴰⵔ.
11 ⵣⴻⴳ ⵓⵊⴻⵇⵎⵉⵎ ⵏⵏⴻⵙ ⵜⵜⴻⴼⴼⵖⴻⵏ-ⴷⴷ ⵉⵚⴻⴼⴹⴰⵡⴻⵏ,
ⵜⵉⴼⴻⵟⵟⵓⵜⵉⵏ ⵏ ⵜⵎⴻⵙⵙⵉ ⴷⴷⵓⵇⵇⵓⵥⴻⵏ-ⴷⴷ ⵥⵥⴰⵢⴻⵙ.
12 ⴷⴷⴻⵅⵅⴰⵏ ⵉⵜⵜⴼⴻⵡⵡⴰⵔ ⵥⴻⴳ ⵉⵅⵓⴱⴰⵛ ⵏ ⵡⴻⵏⵥⴰⵔⴻⵏ ⵏⵏⴻⵙ,
ⴰⵎ ⵥⴻⴳ ⵉⵊⵊ ⵏ ⵓⵟⴻⵏⵊⵉⵔ ⵉⵜⵜⵏⴻⵏⵏⴰⵏ ⵙ ⵓⵖⴰⵏⵉⵎ ⵉⴷⴷⵓⵅⵅⵓⵏⴻⵏ ⵙⴰⴷⵓ ⵏⵏⴻⵙ.
13 ⵜⵡⴰⵔⵔⵉⵜ ⵏ ⵏⵏⴻⴼⵙ ⵏⵏⴻⵙ ⵜᵉⵙⵙⴻⴽⴽⴰⵔⴰ ⵜⵉⵎⴻⵙⵙⵉ ⴷⵉ ⵍⴻⴼⵃⴻⵎ ⵉⵜⵜⴻⵃⴷⵓⴷⵓⵇⴻⵏ,
ⵓ ⵥⴻⴳ ⵓⵃⴻⵔⵇⵓⵎ ⵏⵏⴻⵙ ⵉⵜⵜⴻⴼⴼⴻⵖ-ⴷⴷ ⵓⵃⴰⴷⵓⵇ ⵏ ⵜⵎⴻⵙⵙⵉ.
14 ⵊⵊⴻⵀⴷ ⵉⵥⴷⴻⵖ ⴷⴻⴳ ⵉⵊⵉⵎⴰⵏ ⵏⵏⴻⵙ,
ⵖⴰⵔ ⵥⵥⴰⵜ ⵏⵏⴻⵙ ⵉⵏⴻⵟⵟⵓ ⵓⵏⴻⵅⵍⵉⵄ.
15 ⵟⵟⵔⵓⴼⴰ ⵏ ⵡⴻⵢⵙⵓⵎ ⵏ ⵓⵄⴻⴷⴷⵉⵙ ⵏⵏⴻⵙ ⵎⵎⵍⴻⵙⵇⴻⵏ,
ⴰⵎ ⵅⴰⵙⴻⵏ ⴼⴻⵙⵢⴻⵏ, ⵡⴰⵔ ⵥⴻⵎⵎⴰⵔⴻⵏ ⴰⴷ ⵜⵜⵡⴰⵏⵀⴻⵥⵥⴻⵏ.
16 ⵓⵍ ⵏⵏⴻⵙ ⵉⵇⵙⴻⵃ ⴰⵎ ⵡⴻⵥⵔⵓ,
ⵉⵇⵙⴻⵃ ⴰⵎ ⵜⴻⵚⴹⴰⵔⵜ ⵏ ⵙⵡⴰⴷⴷⴰⵢ ⵏ ⵜⵙⵉⵔⵜ.
17 ⵅⵎⵉ ⵉⵙⵙⴳⴻⵄⵄⴰⴷ ⵉⵅⴻⴼ ⵏⵏⴻⵙ, ⵜⵜⵏⴻⵅⵍⴰⵄⴻⵏ ⵉⵏⵏⵉ ⵉⵊⴻⵀⴷⴻⵏ,
ⵥⴻⴳ ⵓⵇⴻⵥⵥⴻⴱ ⵅⴻⵟⵟⴰⵏ ⴷⵉ ⵜⴻⵏⴷⴰⵢⵜ.
18 ⵎⴰⵍⴰ ⵉⵍⵇⴻⴼ ⵉ-ⵜ ⵛⴰ ⵏ ⵢⵉⵊⵊⴻⵏ ⵙ ⵙⵙⵉⴼ, ⵡⴰⵔ ⵉⵜⵜⵉⵍⵉ,
ⵡⴰⵔ ⵉⴵⵉ ⵙ ⵓⵃⵔⵉⵛ, ⵍⴰ ⵙ ⵍⴰⵏⵙⴰ ⵓⵍⴰ ⵙ ⴼⵍⵉⵜⵛⴰ.
19 ⵓⵥⵥⴰⵍ ⵖⴰⵔⴻⵙ ⴰⵎ ⵓⵍⵓⵎ,
ⵏⵏⵃⴰⵙ ⴰⵎ ⵓⴽⴻⵛⵛⵓⴹ ⵢⴰⵔⵛⴰⵏ.
20 ⴼⵍⵉⵜⵛⴰ ⵏ ⵍⵇⴻⵡⵙ ⵡⴰⵔ ⵜ ⵜⴻⵙⵙⵜⴻⵡⵡⴻⵊ,
ⵉⵥⵔⴰ ⵏ ⵉⴵⵉⵢ ⴷⴷⴰⴽⴽⵡⴰⵍⴻⵏ ⵥⵥⴰⵜⴻⵙ ⴷ ⴰⵇⴻⵛⵇⴰⵛ.
21 ⵉⴷⴻⴱⴱⵓⵥⴻⵏ ⵉⵃⴻⵙⵙⴻⴱ ⵉ-ⵜⴻⵏ ⴰⵎ ⵓⵇⴻⵛⵇⴰⵛ,
ⵉⴹⴻⵃⵃⴻⵛ ⵅ ⵓⵥⴻⴱⵥⴻⴱ ⵏ ⵓⵃⵔⵉⵛ.
22 ⵖⴰⵔ ⵡⴰⴷⴷⴰⵢ ⵏ ⵓⵄⴻⴷⴷⵉⵙ ⵏⵏⴻⵙ ⴰⵇⴰ ⴷⵉⵏ ⵉⵛⴻⵇⴼⴰⵏ ⵉⵇⴻⴹⵄⴻⵏ,
ⵉⵜⵜⵊⴰⵔⵔⴰ ⵍⴻⵎⵡⴰⵙ ⵉⵇⴻⴹⵄⴻⵏ ⵏⵏⵉ ⴰⵎ ⵜⴻⵍⵡⵉⵃⵜ ⵉⵜⵜⴻⵃⵍⵓⴵⵓⴹⴻⵏ ⵉ ⵓⵙⴰⵔⵡⴻⵜ ⵜⵉⵡⴰ ⵏ ⵓⴱⴻⴵⴰⵄ.
23 ⵉⴳⴳⴰ ⵍⴰⴵⴰⵖ ⴰⴷ ⵉⵙⵙⵜⴻⵅⵜⴻⵅ ⴰⵎ ⵜⴻⵢⴷⴰⵔⵜ,
ⵉⵜⵜⴻⴳⴳ ⵍⴻⴱⵃⴰⵔ ⴰⵎ ⵓⵎⴻⵇⵔⴰⵊ ⵉⵜⵜⵀⴰⵊⴰⵏ.
24 ⵉⵜⵜⴻⵊⵊⴰ ⴰⵡⴰⵔⵏⵉ ⴰⵙ ⵊⵊⵓⵔⵔⴻⵜ ⵜⴰⵔⴻⵇⵇ ⴷ ⴰⵎⴻⵙⵔⴰⵇ,
ⴰⵎⴰⵏ ⵢⵓⴵⵖⴻⵏ ⵜⵜⴱⴰⵏⴻⵏ ⴰⵎⴻⵛⵏⴰⵡ ⴰⵛⴻⵡⵡⴰⴼ ⵏ ⵓⵎⴻⵛⵛⴰⵢⴱⵓ.
25 ⵡⴰⵔ ⴷⵉⵏ ⵉⴵⵉ ⵓⵍⴰ ⴷ ⵉⵊⵊ ⵅ ⵜⴻⵎⵎⵓⵔⵜ ⵢⴰⵔⵡⴻⵙ ⴷⴰⵢⴻⵙ,
ⵉⵜⵜⵡⴰⴳⴳ ⵃⵉⵎⴰ ⵄⴻⵎⵎⴰⵔⵚ ⵡⴰⵔ ⵉⵜⵜⴻⴳⴳⵯⴻⴷ.
26 ⵉⵏⴹⴰⵔ ⵜⵉⵟⵟⴰⵡⵉⵏ ⵏⵏⴻⵙ ⵅ ⵎⴰⵔⵔⴰ ⵡⵉ ⵢⵓⵄⵍⴰⵏ,
ⴰⵇⴰ-ⵜ ⴷ ⴰⵊⴻⴵⵉⴷ ⵅ ⵎⴰⵔⵔⴰ ⵍⵎⴰⵍ ⵏ ⵍⵄⴻⵥⵥ.