ⵍⵃⴰⵔⴹ ⴰⵎⴻⵥⵡⴰⵔⵓ ⵏ ⵉⵍⵉⵀⵓ
32
1 ⵅⴻⵏⵏⵉ ⵙⵙⴱⴻⴷⴷⴻⵏ ⵜⵍⴰⵜⴰ ⵏ ⵢⴻⵔⵢⴰⵥⴻⵏ ⵏⵏⵉ ⵎⴰⵃⴻⵏⴷ ⴰⴷ ⴷⴷ-ⴰⵔⵔⴻⵏ ⵅ ⴰⵢⵓⴱ, ⵎⵉⵏⵥⵉ ⵜⵓⵖⴰ ⴷ ⴰⵎⵙⴻⴳⴳⴻⴷ ⵊⴰⵔ ⵜⵉⵟⵟⴰⵡⵉⵏ ⵏ ⵢⵉⵅⴻⴼ ⵏⵏⴻⵙ. 2 ⵅⴰⵙ ⵓⵛⴰ ⵢⴰⵔⵖⴰ ⵓⵅⴻⵢⵢⴻⵇ ⵏ ⵉⵍⵉⵀⵓ, ⵎⵎⵉⵙ ⵏ ⴱⴰⵔⴰⵅⵢⵉⵍ, ⵥⵉ ⵜⴻⵎⵎⵓⵔⵜ ⵏ ⴱⵓⵥ, ⵥⵉ ⵍⴰⴵ ⵏ ⵔⴰⵎ. ⵢⴰⵔⵖⴰ ⵓⵅⴻⵢⵢⴻⵇ ⵏⵏⴻⵙ ⵅ ⴰⵢⵓⴱ ⵎⵉⵏⵥⵉ ⵉⴳⴳⴰ ⵡⴰⵏⵉⵜⴰ ⵉⵅⴻⴼ ⵏⵏⴻⵙ ⴷ ⴰⵎⵙⴻⴳⴳⴻⴷ ⵅ ⴰⵔⴻⴱⴱⵉ. 3 ⵢⴰⵔⵖⴰ ⵓⵅⴻⵢⵢⴻⵇ ⵏⵏⴻⵙ ⵓⵍⴰ ⵅ ⵜⵍⴰⵜⴰ ⵏ ⵉⵎⴻⴷⴷⵓⴽⴽⴰⵍ ⵏⵏⴻⵙ, ⵎⴰⵖⴰⵔ ⵏⵉⵜⵏⵉ, ⵡⴰⵅⵅⴰ ⵡⴰⵔ ⵓⴼⵉⵏ ⵎⵉⵏ ⵥⵉ ⵅⴰⵙ ⵉ ⴷⴷ ⵖⴰ ⵢⴰⵔⵔⴻⵏ, ⴰⵎⴻⵏⵏⵉ ⴰⵔⵔⵉⵏ ⵍⵄⵉⴱ ⴷⵉ ⴰⵢⵓⴱ.
4 ⵉⵍⵉⵀⵓ ⵎⴰⵛⴰ ⵜⵓⵖⴰ ⵉⵔⴰⵊⴰ ⵙ ⵡⴰⵡⴰⵍⴻⵏ ⵇⵉⴱⴰⵞ ⵉ ⴰⵢⵓⴱ, ⵎⵉⵏⵥⵉ ⵏⵉⵜⵏⵉ ⵜⵓⵖⴰ ⵎⵖⴰⵔⴻⵏ ⵅⴰⵙ. 5 ⵓⵎⵉ ⵉⵥⵔⴰ ⵉⵍⵉⵀⵓ, ⴰⵇⴰ ⵜⵍⴰⵜⴰ ⵏ ⵢⴻⵔⵢⴰⵥⴻⵏ ⵏⵏⵉ ⵡⴰⵔ ⵓⴼⵉⵏ ⵎⵉⵏ ⵥⵉ ⴷⴷ ⵖⴰ ⵢⴰⵔⵔⴻⵏ ⵄⴰⴷ, ⵢⴰⵔⵖⴰ ⵓⵅⴻⵢⵢⴻⵇ ⵏⵏⴻⵙ. 6 ⵓⵛⴰ ⵉⵟⵟⴻⴼ ⵉⵍⵉⵀⵓ, ⵎⵎⵉⵙ ⵏ ⴱⴰⵔⴰⵅⵉⵍ, ⵥⵉ ⴱⵓⵥ, ⴷⴻⴳ ⵡⴰⵡⴰⵍ, ⵉⵏⵏⴰ:
ⵏⴻⵛⵛ ⴷ ⴰⵎⴻⵥⵢⴰⵏ ⴷⴻⴳ ⵉⵙⴻⴳⴳⵯⵓⵙⴰ ⵓ ⴽⴻⵏⵏⵉⵡ ⴷ ⵉⵎⴻⵛⵛⴰⵢⴱⵓⵜⴻⵏ.
ⵙ ⵓⵢⴻⵏⵏⵉ ⵔⴰⵊⵉⵖ ⵓ ⴱⴱⵓⵔⵔⵏⴻⵖ
ⵎⴰⵃⴻⵏⴷ ⴰⴷ ⴰⵡⴻⵎ ⵙⵙⴻⵛⵏⴻⵖ ⵜⵓⵙⵙⵏⴰ ⵉⵏⵓ. ■
7 ⵏⴻⵛⵛ ⵏⵏⵉⵖ: ‘ⴻⵊⵊ ⵉⵏⵏⵉ ⵉⵎⵖⴰⵔⴻⵏ ⴷⴻⴳ ⵡⵓⵙⵙⴰⵏ ⴰⴷ ⵙⵙⵉⵡⵍⴻⵏ,
ⴻⵊⵊ ⵍⵇⴻⴷⴷ ⴰⵎⴻⵇⵇⵔⴰⵏ ⵏ ⵉⵙⴻⴳⴳⵯⵓⵙⴰ ⵏ ⵓⵎⴻⵛⵛⴰⵢⴱⵓ ⴰⴷ ⵉⵙⵙⴰⵔⴳⴻⴱ ⵜⵉⵖⵉⵜ.’
8 ⵙ ⵜⵉⴷⴻⵜⵜ, ⴱⵓⵃⴱⴻⵍ ⵉⵥⴷⴻⵖ ⴷⵉ ⴱⵏⴰⴷⴻⵎ,
ⴰⵚⵓⴹⵉ ⵏ ⵏⵏⴻⴼⵙ ⵏ ⵓⵎⵥⴻⵎⵎⴰⵔ ⵅ ⴽⵓⵍⵛⵉ ⵉⵜⵜⵉⵛ ⴰⵙⴻⵏ ⵍⴻⴼⵀⴰⵎⴻⵜ. ■
9 ⵉⵏⵏⵉ ⵉⵎⵖⴰⵔⴻⵏ ⴷⴻⴳ ⵉⵙⴻⴳⴳⵯⵓⵙⴰ ⵡⴰⵔ ⴷⴰⵢⵙⴻⵏ ⵜⴻⴵⵉ ⵜⵉⵖⵉⵜ,
ⵓ ⵉⵡⴻⵙⵙⵓⵔⴰ ⵡⴰⵔ ⴼⴻⵀⵀⵎⴻⵏ ⵉ ⵛⵛⵔⴻⵄ. ■
10 ⵙ ⵓⵢⴻⵏⵏⵉ ⵇⵇⴰⵔⴻⵖ: ‘ⵙⵍⴻⵎ-ⴷⴷ ⵖⴰⵔⵉ,
ⵅⴻⵏⵏⵉ ⵓⵍⴰ ⴷ ⵏⴻⵛⵛ ⴰⴷ ⵙⵙⴻⵛⵏⴻⵖ ⵜⵓⵙⵙⵏⴰ ⵉⵏⵓ.’
11 ⵅⵥⴰⵔ, ⵔⴰⵊⵉⵖ ⴰⵡⴰⵍⴻⵏ ⵏⵡⴻⵎ,
ⵙⵙⵃⴻⵙⵙⴻⵖ ⵖⴰⵔ ⵍⴻⴼⵀⴰⵎⴻⵜ ⵏⵡⴻⵎ,
ⴰⵎ ⵜⵓⵖⴰ ⵜⴰⵔⴻⵥⵥⵓⵎ ⵅ ⵡⴰⵡⴰⵍⴻⵏ ⵉⵙⴻⴳⴳⵎⴻⵏ.
12 ⵏⴻⵛⵛ ⵃⴹⵉⵖ ⴽⴻⵏⵏⵉⵡ ⵎⵍⵉⵃ,
ⴰⵇⴰ ⴷⴰ, ⵓⵍⴰ ⴷ ⵉⵊⵊⴻⵏ ⵎⴰ ⵜⵓⵖⴰ ⵉⵥⴻⵎⵎⴰⵔ ⴰⴷ ⵉⵙⵙⴻⵇⵏⴻⵄ ⴰⵢⵓⴱ,
ⵓⵍⴰ ⴷ ⵉⵊⵊⴻⵏ ⵥⵥⴰⵢⵡⴻⵎ ⵡⴰⵔ ⵉⵥⴻⵎⵎⴰⵔ ⴰⴷ ⴷⴷ-ⵢⴰⵔⵔ ⵅ ⵡⴰⵡⴰⵍⴻⵏ ⵏⵏⴻⵙ.
13 ⵙ ⵓⵢⴰ ⵡⴰⵔ ⵇⵇⴰⵔⴻⵎ: ‘ⵏⴻⵛⵛⵉⵏ ⵏⵓⴼⴰ ⵜⵉⵖⵉⵜ!
ⴰⵔⴻⴱⴱⵉ ⵉ ⵉⵥⴻⵎⵎⴰⵔⴻⵏ ⴰⴷ ⵜ ⵉⵏⴹⴰⵔ, ⵡⴰⵔ ⵉⴵⵉ ⴱⵏⴰⴷⴻⵎ.’
14 ⵡⴰⵔ ⴵⵉⵏ ⵡⴰⵡⴰⵍⴻⵏ ⵏⵏⴻⵙ ⵅⴰⴼⵉ,
ⵓ ⵙ ⵡⴰⵡⴰⵍⴻⵏ ⵏⵡⴻⵎ ⵡⴰⵔ ⵅⴰⵙ ⴷⴷ-ⴰⵔⵔⵉⵖ.
15 ⵜⵜⵡⴰⵔⵏⴰⵏ ⵏⵉⵜⵏⵉ, ⵡⴰⵔ ⴷⴷ-ⵜⵜⴰⵔⵔⵉⵏ ⵄⴰⴷ,
ⴰⵡⴰⵍⴻⵏ ⵜⵜⵡⴰⴽⴽⵙⴻⵏ ⵥⵥⴰⵢⵙⴻⵏ.
16 ⵍⴰⵊⵉⵖ, ⵎⴰⵛⴰ ⵡⴰⵔ ⵙⵙⵉⵡⵍⴻⵏ,
ⵎⴰⵖⴰⵔ ⵙⵙⴱⴻⴷⴷⴻⵏ ⴰⵡⴰⵍ, ⵡⴰⵔ ⴷⴷ-ⵜⵜⴰⵔⵔⵉⵏ ⵄⴰⴷ.
17 ⵓⵍⴰ ⴷ ⵏⴻⵛⵛ ⵅⵙⴻⵖ ⴰⴷ ⵙⵙⵉⵡⵍⴻⵖ ⴷⵉ ⵏⵏⵓⴱⴻⵜ ⵉⵏⵓ,
ⵓⵍⴰ ⴷ ⵏⴻⵛⵛ ⴰⴷ ⵙⵙⴻⵛⵏⴻⵖ ⵜⵓⵙⵙⵏⴰ ⵉⵏⵓ.
18 ⵎⴰⵖⴰⵔ ⵛⵛⵓⵔⴻⵖ ⵙ ⵡⴰⵡⴰⵍⴻⵏ,
ⵉⵃⴻⵙⵙⴰⵔ ⴰⵢⵉ ⴱⵓⵃⴱⴻⵍ ⴷⵉ ⴷⴰⵅⴻⵍ ⵉⵏⵓ.
19 ⵅⵥⴰⵔ, ⴰⵄⴻⴷⴷⵉⵙ ⵉⵏⵓ ⵉⵜⵜⴻⴳⴳ ⴰⵎ ⵜⵥⵉⵢⵢⴰⵜ ⵏ ⴱⵉⵏⵓ ⵡⴰⵔ ⵢⴰⵔⵥⵉⵎⴻⵏ ⵄⴰⴷ,
ⴰⵎ ⵜⵅⵓⵏⵛⴰⵢ ⵏ ⵢⵉⵍⴻⵎ ⵏ ⵊⴷⵉⴷ ⴰⵇⴰ ⵏⴻⵜⵜⴰ ⵉⵜⵜⴻⴳⴳ ⴰⵅⵎⵉ ⴳⴳⵓⵔ ⴰⴷ ⵉⴷⴷⵓⵇⵇⴻⵥ.
20 ⴰⴷ ⵙⵙⵉⵡⵍⴻⵖ ⵃⵉⵎⴰ ⴰⴷ ⴼⵙⵓⵙⴻⵖ,
ⴰⴷ ⴰⵔⵥⵎⴻⵖ ⵉⵢⴻⵏⵛⵉⵛⴻⵏ ⵉⵏⵓ, ⴰⴷ ⴷⴷ-ⴰⵔⵔⴻⵖ.
21 ⵡⴰⵔ ⵜⵜⴻⴳⴳⵉⵖ ⵙ ⵡⵓⴷⵎⴰⵡⴻⵏ ⴰⴽ-ⴷ ⵓⵍⴰ ⴷ ⵉⵊⵊ,
ⵡⴰⵔ ⵙⵙⵉⵡⵍⴻⵖ ⵓⵍⴰ ⴰⴽ-ⴷ ⵉⵊⵊ ⵏ ⴱⵏⴰⴷⴻⵎ ⵙ ⵡⴰⵡⴰⵍⴻⵏ ⵉⵎⵉⵥⵉⴷⴻⵏ.
22 ⵎⴰⵖⴰⵔ ⵡⴰⵔ ⵥⴻⵎⵎⴰⵔⴻⵖ ⴰⴷ ⴳⴳⴻⵖ ⵙ ⵡⴰⵡⴰⵍⴻⵏ ⵉⵎⵉⵥⵉⴹⴻⵏ,
ⵎⴰⵖⴰⵔ ⵅⴻⵏⵏⵉ ⴰⴷ ⴰⵢⵉ ⵉⴽⴽⴻⵙ ⵡⴻⵏⵏⵉ ⵉ ⴷ ⴰⵢⵉ ⵉⴳⴳⵉⵏ.