27
1 ⴰⵥⴻⵀⵀⴻⴷ ⵏ ⴷⴰⵡⵓⴷ.
ⵙⵉⴷⵉ ⴷ ⵜⴰⴼⴰⵡⵜ ⵉⵏⵓ ⴷ ⵓⵙⴻⵏⵊⴻⵎ ⵉⵏⵓ,
ⵡⵉ ⵥⵉ ⵖⴰ ⴳⴳⵯⴻⴷⴻⵖ?
ⵙⵉⴷⵉ ⴷ ⵍⵇⴻⵍⵄⴰ ⵉⵊⴻⵀⴷⴻⵏ ⵉ ⵜⵓⴷⴰⵔⵜ ⵉⵏⵓ,
ⵡⵉ ⵥⵉ ⵖⴰ ⵏⵏⵅⴻⵍⵄⴻⵖ ⵄⴰⴷ? ■
2 ⵓⵎⵉ ⵖⴰⵔⵉ ⴷⴷ-ⵇⴰⵔⵔⴱⴻⵏ ⵉⵄⴻⴼⴼⴰⵏⴻⵏ ⵃⵉⵎⴰ ⴰⴷ ⵛⵛⴻⵏ ⴷⴷⴰⵜ ⵉⵏⵓ,
ⵏⵏⵇⴰⵔⴹⴻⵏ ⵢⵉⵏⵏⵉ ⴷ ⴰⵢⵉ ⵉⵃⴻⵚⵚⴰⵔⴻⵏ ⴷ ⵍⵄⴻⴷⵢⴰⵏ ⵉⵏⵓ ⵙⵉⵎⴰⵏⵜ ⵏⵙⴻⵏ
ⵓⵛⴰ ⵡⴹⴰⵏ ⵖⴰⵔ ⵜⴻⵎⵎⵓⵔⵜ.
3 ⵡⴰⵅⵅⴰ ⴰⴷ ⵅⴰⴼⵉ ⵉⵃⵊⴻⵎ ⵉⵊⵊ ⵏ ⵍⵄⴻⵙⴽⴰⵔ,
ⵓⵍ ⵉⵏⵓ ⵡⴰⵔ ⵉⵜⵜⴻⴳⴳⵯⴰⴷ ⵛⴰ.
ⵡⴰⵅⵅⴰ ⴰⴷ ⵅⴰⴼⵉ ⵉⴽⴽⴰⵔ ⵓⵎⴻⵏⵖⵉ, ⵄⴰⴷ ⵏⴻⵛⵛ ⵜⵜⵖⵉⵎⵉⵖ ⵜⵜⴻⵛⵍⴻⵖ.
4 ⵉⵛⵜ ⵏ ⵍⵃⴰⵊⵊⴻⵜ ⵜⵜⴰⵔⴻⵖ ⵥⵉ ⵙⵉⴷⵉ, ⵜⴰ ⴰⴷ ⵅⴰⵙ ⴰⵔⵥⵓⵖ:
ⵎⵉⵏ ⵖⴰ ⴽⴽⴻⵖ ⴷⴷⴰⵔⴻⵖ ⴰⴷ ⵇⵇⵉⵎⴻⵖ ⴰⴷ ⵥⴻⴷⵖⴻⵖ ⴷⵉ ⵜⴰⴷⴷⴰⵔⵜ ⵏ ⵙⵉⴷⵉ,
ⵃⵉⵎⴰ ⴰⴷ ⵥⴰⵔⴻⵖ ⵍⴻⴹⵔⴰⴼⴻⵜ ⵏ ⵙⵉⴷⵉ,
ⵓ ⵃⵉⵎⴰ ⴰⴷ ⴱⴻⵇⵛⴻⵖ ⴷⵉ ⵣⵥⴰⵡⴻⵛⵜ ⵏⵏⴻⵙ ⵜⴰⵎⴻⵇⵇⵔⴰⵏⵜ.
5 ⵎⴰⵖⴰⵔ ⵏⴻⵜⵜⴰ ⵉⵙⵙⴷⵓⵍⵓⵢ ⴰⵢⵉ ⴷⴻⴳ ⵓⴷⵓⵔⵔⵉ ⵏⵏⴻⵙ ⴷⴻⴳ ⵡⴰⵙⵙ ⵏ ⵍⵖⴰⵔ.
ⵏⴻⵜⵜⴰ ⵉⵙⵙⵍⴻⵇⵇⴰ ⴰⵢⵉ ⴷⴻⴳ ⵓⵙⴻⵍⵇⵉ ⵏ ⵓⵇⵉⴹⵓⵏ ⵏⵏⴻⵙ,
ⵏⴻⵜⵜⴰ ⵉⵙⵙⴳⴻⵄⵄⴰⴷ ⴰⵢⵉ ⵅ ⵉⵛⵜ ⵏ ⵜⴻⵚⴹⴰⵔⵜ.
6 ⵍⴻⵅⵅⵓ ⴰⴷ ⵉⵜⵜⵡⴰⵙⴳⴻⵄⵄⴻⴷ ⵓⵥⴻⴵⵉⴼ ⵉⵏⵓ ⵅ ⵍⵄⴻⴷⵢⴰⵏ ⵉⵏⵓ ⵉⵏⵏⵉ ⴷ ⴰⵢⵉ ⴷⴷ-ⵉⵏⵏⴹⴻⵏ,
ⵓ ⵙ ⵓⵚⵓⴹⵉ ⵙ ⵡⴻⵙⵔⵓⴷⴷⴻⵃ ⴷⵉ ⵍⴱⵓⵇ ⴰⴷ ⴰⵡⵢⴻⵖ ⵜⵉⵖⴰⵔⵚⴰ ⵖⴰⵔ ⵓⵇⵉⴹⵓⵏ ⵏⵏⴻⵙ,
ⴰⴷ ⵖⴻⵏⵏⵊⴻⵖ, ⵡⴰⵀ ⴰⴷ ⵥⴻⵀⵀⴷⴻⵖ ⵉ ⵙⵉⴷⵉ.
7 ⵙⴻⵍ ⵖⴰⵔ ⵜⵎⵉⵊⵊⴰ ⵉⵏⵓ, ⴰ ⵙⵉⴷⵉ, ⵅⵎⵉ ⵉ ⵖⴰ ⵍⴰⵖⵉⵖ,
ⵃⵉⵏⵏ ⵅⴰⴼⵉ ⵓ ⴰⵔⵔ-ⴷⴷ ⵅⴰⴼⵉ.
8 ⵣⵥⴰⵢⴻⴽ ⵉ ⵉⵙⵙⴰⵡⴰⵍ ⵡⵓⵍ ⵉⵏⵓ: “ⴰⵔⵥⵓ ⵅ ⵡⵓⴷⴻⵎ ⵉⵏⵓ!”
ⵏⴻⵛⵛ ⴰⵔⴻⵥⵥⵓⵖ ⵅ ⵡⵓⴷⴻⵎ ⵏⵏⴻⴽ, ⴰ ⵙⵉⴷⵉ.
9 ⵡⴰⵔ ⵥⵥⴰⵢⵉ ⵜⵜⴻⴼⴼⴰⵔ ⵓⴷⴻⵎ ⵏⵏⴻⴽ,
ⵡⴰⵔ ⵜⵜⵅⵉⵢⵢⴰⴱ ⴰⵎⵙⴻⵅⵅⴰⵔ ⵏⵏⴻⴽ ⴷⴻⴳ ⵡⴻⵖⴹⴰⴱ.
ⵜⵓⵖⴰ ⵛⴻⴽ ⴷ ⴰⵎⵄⴰⵡⴻⵏ ⵉⵏⵓ.
ⵡⴰⵔ ⴷ ⴰⵢⵉ ⵜⵜⵙⴻⵎⵃⴻⴷ ⵓ ⵡⴰⵔ ⴷ ⴰⵢⵉ ⵜⵜⴻⵊⵊⵉ, ⴰ ⴰⵔⴻⴱⴱⵉ ⵏ ⵓⵙⴻⵏⵊⴻⵎ ⵉⵏⵓ.
10 ⵎⴰⵖⴰⵔ ⴱⴰⴱⴰ ⴷ ⵢⴻⵎⵎⴰ ⴰⵇⴰ ⵙⴻⵎⵃⴻⵏ ⴷⴰⵢⵉ,
ⵎⴰⵛⴰ ⵙⵉⴷⵉ ⴰⴷ ⴰⵢⵉ ⵉⴽⵙⵉ ⵖⴰⵔⴻⵙ.
11 ⵙⵛⴻⵏ ⴰⵢⵉ ⴰⴱⵔⵉⴷ ⵏⵏⴻⴽ, ⴰ ⵙⵉⴷⵉ,
ⵏⴷⴻⵀ ⴰⵢⵉ ⵖⴰⵔ ⵡⴻⴱⵔⵉⴷ ⵉⵙⴻⴳⴳⵎⴻⵏ,
ⴷⵉ ⵙⵙⵉⴱⴱⴻⵜ ⵏ ⵢⵉⵏⵏⵉ ⴷ ⴰⵢⵉ ⵉⵃⴻⵚⵚⴰⵔⴻⵏ. ■
12 ⵡⴰⵔ ⴷ ⴰⵢⵉ ⵜⵜⵙⴻⵍⵍⴻⵎ ⵖⴰⵔ ⵎⴻⵥⵔⵉ ⴷⴻⴳ ⵍⴻⵄⵎⴰⵔ ⵏ ⵢⵉⵏⵏⵉ ⴷ ⴰⵢⵉ ⵉⵃⴻⵚⵚⴰⵔⴻⵏ,
ⵎⴰⵖⴰⵔ ⵍⴻⵛⵀⵓⴷ ⵏ ⵥⵓⵔ ⴽⴽⴰⵔⴻⵏ ⵅⴰⴼⵉ,
ⵉⵏⵏⵉ ⵉ ⵅⴰⴼⵉ ⵉⵜⵜⵚⵓⴹⴻⵏ ⵙ ⵍⴻⵅⵛⵓⵏⴻⵛⵜ.
13 ⵓⵀ, ⵎⴰⵍⴰ ⵏⴻⵛⵛ ⵥⴻⵄⵎⴰ ⵡⴰⵔ ⵓⵎⵉⵏⴻⵖ ⴰⴷ ⵥⴰⵔⴻⵖ ⵍⵅⴰⵔ ⵏ ⵙⵉⴷⵉ,
ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ ...!
14 ⵔⴰⵊⴰ ⵙⵉⴷⵉ, ⵉⵍⵉ ⴷ ⴰⵔⵢⴰⵥ,
ⵏⴻⵜⵜⴰ ⴰⴷ ⴷⴰⵢⴻⴽ ⵢⴻⴳⴳ ⵓⵍ,
ⵡⴰⵀ ⵔⴰⵊⴰ ⵙⵉⴷⵉ. ■