28
1 ⴰⵥⴻⵀⵀⴻⴷ ⵏ ⴷⴰⵡⵓⴷ.
ⵉ ⵛⴻⴽ ⵓⵎⵉ ⵍⴰⵖⵉⵖ, ⴰ ⵙⵉⴷⵉ, ⴰⵇⴰ ⵛⴻⴽ ⴷ ⵜⴰⵚⴹⴰⵔⵜ ⵉⵏⵓ.
ⵡⴰⵔ ⵜⵜⴻⴳⴳ ⵛⴰ ⵉⵅⴻⴼ ⵏⵏⴻⴽ ⵡⴰⵔ ⵖⴰⵔⵉ ⵜⵜⴻⵙⵍⵉⴷ,
ⴰⵍⴰⵎⵉ, ⵙ ⵡⴻⵙⵇⴰⵔ ⵏⵏⴻⴽ, ⵡⴰⵔ ⵜⵜⴰⵔⴻⴽⴽⵡⵉⵙⴻⵖ ⴰⴽ-ⴷ ⵢⴻⵏⵏⵉ ⴷⴷ-ⵉⵀⴻⴽⴽⵡⴰⵏ ⴷⴻⴳ ⵡⴻⵏⴹⴻⵍ. ■
2 ⵙⴻⵍ ⵉ ⵜⵎⵉⵊⵊⴰ ⵏ ⵓⵃⴻⵛⵛⴻⵎ ⵉⵏⵓ,
ⵅⵎⵉ ⵅⴰⴽ ⵜⵜⵍⴰⵖⵉⵖ,
ⵅⵎⵉ ⴽⴻⵙⵙⵉⵖ ⵉⴼⴰⵙⵙⴻⵏ ⵉⵏⵓ ⵖⴰⵔ ⵡⴻⵅⵅⴰⵎ ⵏ ⴷⴰⵅⴻⵍ ⵏ ⵣⵥⴰⵡⴻⵛⵜ ⵏⵏⴻⴽ ⵉⵇⴻⴷⴷⵙⴻⵏ.
3 ⵡⴰⵔ ⴷ ⴰⵢⵉ ⵜⵜⵊⴰⵔⵔⵉ ⴰⴽ-ⴷ ⵉⵄⴻⴼⴼⴰⵏⴻⵏ,
ⴰⴽ-ⴷ ⵢⴻⵏⵏⵉ ⵉⵜⵜⴻⴳⴳⴻⵏ ⵍⵎⵓⵄⵚⵉⵢⵢⴻⵜ,
ⵉⵏⵏⵉ ⵉⵙⵙⴰⵡⴰⵍⴻⵏ ⵅ ⵍⴻⵀⵏⴰ ⴰⴽ-ⴷ ⵉⵎⵇⴰⵔⵔⴰⴱⴻⵏ ⵏⵙⴻⵏ,
ⴰⵎ ⵖⴰⵔⵙⴻⵏ ⵉⴵⴰ ⵍⵖⴰⵔ ⴷⴻⴳ ⵡⵓⵍ ⵏⵙⴻⵏ. ■
4 ⵅⴻⴵⴻⵚ ⴰⵙⴻⵏ ⵄⵍⴰⵃⵙⴰⴱ ⵎⵉⵏ ⵜⵜⴻⴳⴳⴻⵏ ⵏⵉⵜⵏⵉ, ⵄⵍⴰⵃⵙⴰⴱ ⵜⵓⵄⴻⴼⴼⵏⴰ ⵏ ⵜⵎⴻⴳⴳⴰ ⵏⵙⴻⵏ.
ⵅⴻⴵⴻⵚ ⴰⵙⴻⵏ ⵄⵍⴰⵃⵙⴰⴱ ⵍⵅⴻⴷⵎⴻⵜ ⵏ ⵉⴼⴰⵙⵙⴻⵏ ⵏⵙⴻⵏ,
ⴻⵡⵛ ⴰⵙⴻⵏ ⵍⵎⵓⵏⴻⵜ ⵏⵙⴻⵏ ⵉ ⵉⵙⴷⴰⵀⴻⴵⴻⵏ,
5 ⵎⵉⵏⵥⵉ ⵏⵉⵜⵏⵉ ⵡⴰⵔ ⵅⴻⵥⵥⴰⵔⴻⵏ ⵖⴰⵔ ⵍⴻⴼⵄⴰⵢⴻⵍ ⵏ ⵙⵉⴷⵉ,
ⵓⵍⴰ ⵖⴰⵔ ⵍⵅⴻⴷⵎⴻⵜ ⵏ ⵉⴼⴰⵙⵙⴻⵏ ⵏⵏⴻⵙ.
ⵏⴻⵜⵜⴰ ⴰⴷ ⵜⴻⵏ ⵉⵖⴹⴻⵍ, ⵡⴰⵔ ⵜⴻⵏ ⵉⴱⴻⵏⵏⵉ ⵛⴰ.
6 ⴰⴷ ⵉⵜⵜⵡⴰⴱⴰⵔⴻⴽ ⵙⵉⴷⵉ,
ⵎⴰⵖⴰⵔ ⵏⴻⵜⵜⴰ ⵉⵙⵍⴰ ⵉ ⵜⵎⵉⵊⵊⴰ ⵏ ⵓⵃⴻⵛⵛⴻⵎ ⵉⵏⵓ.
7 ⵙⵉⴷⵉ ⴷ ⵍⵄⴻⵥⵥ ⵉⵏⵓ ⴷ ⵜⴰⵙⴻⴷⴷⴰⵔⵜ ⵉⵏⵓ ⵏ ⵓⵙⴻⵍⵇⵉ,
ⵓⵍ ⵉⵏⵓ ⵉⵜⵜⵛⴻⵍ ⵅⴰⵙ ⵓⵛⴰ ⵜⵜⵡⴰⵄⴰⵡⵏⴻⵖ.
ⵓⵍ ⵉⵏⵓ ⵉⵏⴻⴳⴳⴻⵥ ⵙ ⵍⴻⴼⵔⴰⵃⴻⵜ, ⵙ ⵢⴻⵥⵍⵉ ⵉⵏⵓ ⴰⴷ ⵜ ⵇⴰⴷⵉⵖ.
8 ⵙⵉⴷⵉ ⴷ ⵊⵊⴻⵀⴷ ⵏⵙⴻⵏ,
ⵏⴻⵜⵜⴰ ⴷ ⵍⴱⵓⵔⵊ ⵉⵊⴻⵀⴷⴻⵏ ⵏ ⵉⵙⴻⵏⵊⵉⵎⴻⵏ ⵉ ⵓⵎⴻⴷⵀⵓⵏ ⵏⵏⴻⵙ.
9 ⵙⴻⵏⵊⴻⵎ ⵍⴳⴻⵏⵙ ⵏⵏⴻⴽ ⵓ ⴱⴰⵔⴻⴽ ⵜⴰⵙⵖⴰⵔⵜ ⵏⵏⴻⴽ ⵏ ⵍⵡⴰⵔⵜ,
ⴰⵔⵡⴻⵙ ⵉ-ⵜⴻⵏ ⵓ ⴰⵔⴱⵓ ⵜⴻⵏ ⵉ ⵍⴻⴱⴷⴰ ⵇⴰⵄ.