108
1 ⵉⵥⵍⵉ. ⴰⵥⴻⵀⵀⴻⴷ ⵏ ⴷⴰⵡⵓⴷ.
2 ⴰ ⴰⵔⴻⴱⴱⵉ, ⵓⵍ ⵉⵏⵓ ⵉⵄⴻⵡⵡⴻⵍ,
ⴰⴷ ⵖⴻⵏⵏⵊⴻⵖ ⴰⴷ ⵥⴻⵀⵀⴷⴻⵖ, ⵡⴰⵀ ⵓⵍⴰ ⴷ ⴰⵄⵓⴵⵉ ⵉⵏⵓ.
3 ⴼⴰⵇ, ⵍⵀⴰⵔⴱⴰ ⴷ ⵍⴳⴰⵎⴱⵔⵉ!
ⵏⴻⵛⵛ ⵅⵙⴻⵖ ⴰⴷ ⵙⵙⴼⴰⵇⴻⵖ ⵜⴰⴼⴰⵡⵜ ⵏ ⵍⴻⴼⵊⴰⵔ.
4 ⵏⴻⵛⵛ ⴰⴷ ⵛⴻⴽ ⵇⴰⴷⵉⵖ ⵊⴰⵔ ⵍⴻⴳⵏⵓⵙ, ⴰ ⵙⵉⴷⵉ,
ⴰⴷ ⴰⴽ ⵥⴻⵀⵀⴷⴻⵖ ⵊⴰⵔ ⵛⵛⵓⵄⵓⴱ.
5 ⵎⴰⵖⴰⵔ ⵜⴰⵎⴻⵅⵙⵉⵡⵜ ⵏⵏⴻⴽ ⵉⵛⴻⵡⵡⴰⵔⴻⵏ ⵜᵉⵜⵜⴰⴽⴽⵡⴰⴹ ⵜⵉⵡⴰ ⵉ ⵉⵊⴻⵏⵡⴰⵏ,
ⵍⴰⵎⴰⵏ ⵏⵏⴻⴽ ⵖⴰⵔⴻⵙ ⴰⵍ ⵉⵙⴻⵢⵏⵓⵜⴻⵏ. ■
6 ⴰ ⴰⵔⴻⴱⴱⵉ, ⵙⴳⴻⵄⵄⴻⴷ ⵉⵅⴻⴼ ⵏⵏⴻⴽ ⵜⵉⵡⴰ ⵉ ⵉⵊⴻⵏⵡⴰⵏ,
ⴰⵔⵔ ⴰⵄⵓⴵⵉ ⵏⵏⴻⴽ ⵅ ⵎⴰⵔⵔⴰ ⵜⴰⵎⵎⵓⵔⵜ,
7 ⵃⵉⵎⴰ ⵉⵎⵄⵉⵥⵥⴻⵏ ⵏⵏⴻⴽ ⴰⴷ ⵜⵜⵡⴰⵏⴻⵊⵎⴻⵏ,
ⴰⵡⵉ ⴰⵙⴻⵏⵊⴻⵎ ⵙ ⵓⴼⵓⵙ ⴰⴼⵓⵙⵉ ⵏⵏⴻⴽ ⵓ ⴰⵔⵔ-ⴷⴷ ⵅⴰⵏⴻⵖ ⴰⵡⴰⵍ.
8 ⴰⵔⴻⴱⴱⵉ ⵜⵓⵖⴰ ⵉⵙⵙⴰⵡⴰⵍ ⴷⵉ ⵣⵥⴰⵡⴻⵛⵜ ⵏⵏⴻⵙ ⵉⵇⴻⴷⴷⵙⴻⵏ,
ⵙ ⵓⵢⴻⵏⵏⵉ ⵉ ⵖⴰ ⵏⴻⴳⵥⴻⵖ ⵙ ⵍⴻⴼⵔⴰⵃⴻⵜ.
ⵏⴻⵛⵛ ⴰⴷ ⴱⴹⵉⵖ ⵛⴰⴽⵉⵎ,
ⴰⴷ ⵄⴻⴱⴱⴰⵔⴻⵖ ⵜⴰⵢⵙⴰⵔⵜ ⵏ ⵙⵓⴽⴽⵓⵜ.
9 ⵊⵉⵍⵄⴰⴷ ⵉⵏⵓ, ⵎⴰⵏⴰⵙⵙⴰ ⵉⵏⵓ,
ⵉⴼⵔⴰⵢⵉⵎ ⴷ ⴰⵙⴻⵍⵇⵉ ⵉⵊⴻⵀⴷⴻⵏ ⵏ ⵓⵥⴻⴵⵉⴼ ⵉⵏⵓ,
ⵢⴰⵀⵓⴷⴰ ⴷ ⴰⵎⴳⴻⵡⵡⴻⴷ ⵉⵏⵓ.
10 ⵎⴰⵛⴰ ⵎⵓ’ⴰⴱ ⴷ ⵙⵙⴰⵔⵉⵊ ⵉⵏⵓ ⵏ ⵓⵙⵉⵔⴷ,
ⵅ ⵉⴷⵓⵎ ⴰⴷ ⵏⴹⴰⵔⴻⵖ ⵜⵉⵙⵉⵍⴰ ⵉⵏⵓ,
ⵅ ⵜⴻⵎⵎⵓⵔⵜ ⵏ ⴼⵉⵍⵉⵛⵉⵜ ⴰⴷ ⴷⴷⵓⵇⵇⵥⴻⵖ ⵙ ⵓⵙⵍⵉⵡⵍⴻⵡ.
11 ⵡⵉ ⴷ ⴰⵢⵉ ⵖⴰ ⵉⵏⴻⴷⵀⴻⵏ ⴷⵉ ⵜⴻⵏⴷⵉⵏⵜ ⵉⴼⴰⵔⵢⴻⵏ ⵙ ⵉⵖⴻⴱⵔⴰⵡⴻⵏ?
ⵡⵉ ⴷ ⴰⵢⵉ ⵖⴰ ⵉⴳⴻⵡⵡⴷⴻⵏ ⵖⴰⵔ ⵉⴷⵓⵎ?
12 ⵎⴰ ⵡⴰⵔ ⴷ ⴰⵏⴻⵖ ⵜⴻⵏⴹⴰⵔⴻⴷ, ⴰ ⴰⵔⴻⴱⴱⵉ,
ⵓ ⴰⴽ-ⴷ ⵍⵄⴻⵙⴽⴰⵔⴰⵜ ⵏⵏⴻⵖ ⵎⴰ ⵥⴻⵄⵎⴰ ⵡⴰⵔ ⴷⴷ-ⵜⴻⴼⴼⵉⵖⴻⴷ ⵄⴰⴷ ⴰⴽⵉⴷⵙⴻⵏ, ⴰ ⴰⵔⴻⴱⴱⵉ? ■
13 ⴻⵡⵛ ⴰⵏⴻⵖ ⴰⴼⵓⵙ ⵃⵉⵎⴰ ⴰⴷ ⴰⵏⴻⵖ ⵜⴻⵙⵙⵏⴻⵊⵎⴻⴷ ⵥⵉ ⵍⴻⵃⵚⴰⵔⴻⵜ,
ⵎⴰⵖⴰⵔ ⴰⵙⴻⵏⵊⴻⵎ ⵙ ⵓⴼⵓⵙ ⵏ ⵢⵉⵊⵊ ⵏ ⴱⵏⴰⴷⴻⵎ ⴰⵇⴰ ⵉⴱⴹⴻⵍ.
14 ⴰⴽ-ⴷ ⴰⵔⴻⴱⴱⵉ ⴰⴷ ⵏⴻⴳⴳ ⵙ ⵡⴻⵎⵃⴰⴹ,
ⵓ ⵏⴻⵜⵜⴰ ⴰⴷ ⵉⵄⴼⴻⵙ ⵅ ⵢⴻⵏⵏⵉ ⴷ ⴰⵏⴻⵖ ⵉⵃⴻⵚⵚⴰⵔⴻⵏ.