ⵉⵥⵍⵉ ⵏ ⵡⴻⵛⴹⴰⵏ ⵅ ⴼⵉⵔⵄⵓⵏ
32
1 ⵉⵎⵙⴰⵔ ⴷⴻⴳ ⵓⵙⴻⴳⴳⵯⴰⵙ ⵡⵉⵙⵙ ⵜⴻⵏⵄⴰⵛ, ⴷⴻⴳ ⵓⵢⵓⵔ ⵡⵉⵙⵙ ⵜⴻⵏⵄⴰⵛ, ⴷⴻⴳ ⵡⴰⵙⵙ ⴰⵎⴻⵥⵡⴰⵔⵓ ⵏ ⵓⵢⵓⵔ, ⴰⵇⴰ ⵢⵓⵙⴰ-ⴷⴷ ⵖⴰⵔⵉ ⵡⴰⵡⴰⵍ ⵏ ⵙⵉⴷⵉ, ⵉⵏⵏⴰ: 2 “ⴰ ⵎⵎⵉⵙ ⵏ ⴱⵏⴰⴷⴻⵎ, ⵙⴳⴻⵄⵄⴻⴷ ⵉⵊⵊ ⵏ ⵢⴻⵥⵍⵉ ⵏ ⵡⴻⵛⴹⴰⵏ ⵅ ⴼⵉⵔⵄⵓⵏ, ⴰⵊⴻⴵⵉⴷ ⵏ ⵎⵉⵚⵔⴰ, ⵓⵛⴰ ⵉⵏⵉ ⴰⵙ:
ⵜⵓⵖⴰ ⵛⴻⴽ ⴰⵎⴻⵛⵏⴰⵡ ⴰⵢⵔⴰⴷ ⴷ ⴰⵎⴻⵥⵢⴰⵏ ⵊⴰⵔ ⵍⴻⴳⵏⵓⵙ,
ⵓ ⵜⵓⵖⴰ ⵛⴻⴽ ⴰⵎ ⵍⵀⴰⵢⵛⴻⵜ ⴷⵉ ⵍⴻⴱⵃⵓⵔ.
ⵜⵖⴻⴹⵍⴻⴷ ⵉⵅⴻⴼ ⵏⵏⴻⴽ ⴷⴻⴳ ⵉⵖⴻⵥⵔⴰⵏ,
ⵜⴻⵙⵙⴻⵏⵀⴻⵥⵥⴻⴷ ⴰⵎⴰⵏ ⵙ ⵉⴹⴰⵔⴻⵏ ⵏⵏⴻⴽ,
ⵓⵛⴰ ⵜⴻⵙⵙⴻⴼⵙⴰⴷ ⵉⵖⴻⵥⵔⴰⵏ ⵏⵙⴻⵏ. ■
3 ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ:
ⵏⴻⵛⵛ ⴰⴷ ⵅⴰⴽ ⵙⵙⵡⵉⵥⵥⴹⴻⵖ ⵜⵔⴰⵛⵛⴰ ⵉⵏⵓ,
ⵙ ⵢⵉⵊⵊ ⵏ ⵡⴻⴳⵔⴰⵡ ⵏ ⵍⴻⴳⵏⵓⵙ ⴰⵟⵟⴰⵙ.
ⵏⵉⵜⵏⵉ ⴰⴷ ⵛⴻⴽ ⵙⵙⵉⵍⵢⴻⵏ ⴰⴽ-ⴷ ⵜⵔⴰⵛⵛⴰ ⵉⵏⵓ. ■
4 ⵏⴻⵛⵛ ⴰⴷ ⵛⴻⴽ ⵊⵊⴻⵖ ⴷⵉ ⵜⴻⵎⵎⵓⵔⵜ,
ⴰⴷ ⵛⴻⴽ ⵏⴹⴰⵔⴻⵖ ⵅ ⵡⵓⴷⴻⵎ ⵏ ⵢⴻⵢⵢⴰⵔ.
ⴰⴷ ⵅⴰⴽ ⵙⵙⵥⴻⴷⵖⴻⵖ ⵎⴰⵔⵔⴰ ⵉⵊⴹⴰⴹ ⵏ ⵓⵊⴻⵏⵏⴰ,
ⵓⵛⴰ ⴰⴷ ⵥⵥⴰⵢⴻⴽ ⵙⵙⵊⵉⵡⵏⴻⵖ ⵉⵎⵓⴷⴷⴰⵔⴻⵏ ⵥⵉ ⵎⴰⵔⵔⴰ ⵜⴰⵎⵎⵓⵔⵜ.
5 ⴰⴷ ⴳⴳⴻⵖ ⵡⴻⵢⵙⵓⵎ ⵏⵏⴻⴽ ⵅ ⵉⴷⵓⵔⴰⵔ,
ⵓⵛⴰ ⴰⴷ ⵛⵛⵓⵔⴻⵖ ⵜⵉⵖⵥⵓⵔⵉⵏ ⵙ ⵍⴻⴳⵄⵓⴷⵉ ⵏ ⵡⴰⵔⵔⴰⵢⴻⵎ ⵏⵏⴻⴽ.
6 ⵏⴻⵛⵛ ⴰⴷ ⵙⵙⴻⵙⵡⴻⵖ ⵜⴰⵎⵎⵓⵔⵜ,
ⴰⴷ ⵜⴻⴷⵡⴻⵍ ⴷ ⵍⴻⴱⵃⴰⵔ ⵏ ⵉⴷⴰⵎⵎⴻⵏ ⵏⵏⴻⴽ ⵖⴰⵔⴻⵙ ⴰⵍ ⵜⵉⵇⵉⵛⵛⴰⵜⵉⵏ ⵏ ⵉⴷⵓⵔⴰⵔ,
ⵓⵛⴰ ⵜⵉⵖⴻⵥⵔⴰⵜⵉⵏ ⴰⴷ ⵛⵛⵓⵔⴻⵏⵜ ⵥⵥⴰⵢⴻⴽ
7 ⵏⴻⵛⵛ ⴰⴷ ⵙⵙⴷⵓⵍⵢⴻⵖ ⴰⵊⴻⵏⵏⴰ ⵅⵎⵉ ⵛⴻⴽ ⵖⴰ ⵙⵙⵅⴻⵙⵢⴻⵖ,
ⵓⵛⴰ ⴰⴷ ⵙⵙⴱⴰⵔⵔⴻⵛⵏⴻⵖ ⵉⵜⵔⴰⵏ.
ⵏⴻⵛⵛ ⴰⴷ ⵙⵙⴷⵓⵍⵢⴻⵖ ⵜⴰⴼⵓⵛⵜ ⵙ ⵉⵙⴻⵢⵏⵓⵜⴻⵏ,
ⵓⵛⴰ ⵜⴰⵥⵉⵔⵉ ⵡⴰⵔ ⵜⵜⴻⵊⵊⵉ ⵄⴰⴷ ⵜⴰⴼⴰⵡⵜ ⵏⵏⴻⵙ ⴰⴷ ⵜⴰⵔⵖⴰ. ■
8 ⵎⴰⵔⵔⴰ ⵜⵉⴼⴰⵡⵉⵏ ⵢⴰⵔⴻⵇⵇⴻⵏ ⴷⴻⴳ ⵓⵊⴻⵏⵏⴰ
ⴰⴷ ⵜⴻⵏⵜ ⵙⵙⴱⴰⵔⵔⴻⵛⵏⴻⵖ ⴷⵉ ⵟⵟⵡⴻⵄ ⵏⵏⴻⴽ,
ⵓⵛⴰ ⴰⴷ ⵙⵙⴻⴽⴽⴻⵖ ⵜⴰⴵⴻⵙⵜ ⵅ ⵜⴻⵎⵎⵓⵔⵜ ⵏⵏⴻⴽ!,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.
9 ⵏⴻⵛⵛ ⴰⴷ ⵖⴻⵥⵥⵉⵖ ⵓⵍ ⵏ ⵡⴰⵟⵟⴰⵙ ⵏ ⵍⴻⴳⵏⵓⵙ,
ⵓⵎⵉ ⵉ ⵖⴰ ⵢⴰⵡⵢⴻⵖ ⵍⴻⵅⴱⴰⵔ ⵏ ⵜⵔⴻⵥⵥⵉⵜ ⵏⵏⴻⴽ ⵖⴰⵔ ⵍⴻⴳⵏⵓⵙ,
ⵖⴰⵔ ⵜⴻⵎⵎⵓⵔⴰ ⵉ ⵡⴰⵔ ⵜⴻⵏⵜ ⵜⴻⵙⵙⵉⵏⴻⴷ ⵛⴰ.
10 ⵏⴻⵛⵛ ⴰⴷ ⵙⵙⵏⴻⵅⵍⵄⴻⵖ ⴰⵟⵟⴰⵙ ⵏ ⵍⴻⴳⵏⵓⵙ ⴷⵉ ⵙⵙⵉⴱⴱⴻⵜ ⵏⵏⴻⴽ,
ⵓ ⴰⵛⴻⵡⵡⴰⴼ ⵏ ⵉⵊⴻⴵⵉⴷⴻⵏ ⵏⵙⴻⵏ ⴰⴷ ⴳⴻⵄⵄⴷⴻⵏ ⵥⴻⴳ ⵡⴰⵔⵊⴻⴼ ⴷⵉ ⵟⵟⵡⴻⵄ ⵏⵏⴻⴽ,
ⵅⵎⵉ ⵉ ⵖⴰ ⵙⵙⴻⵏⵀⴻⵥⵥⴻⵖ ⵙⵙⵉⴼ ⵉⵏⵓ ⵙⵙⴰ ⴷ ⵙⵙⴰ ⵥⵥⴰⵜ ⵉ ⵡⵓⴷⵎⴰⵡⴻⵏ ⵏⵙⴻⵏ.
ⵏⵉⵜⵏⵉ ⴰⴷ ⴰⵔⵊⵉⵊⴻⵏ ⵍⴻⴱⴷⴰ,
ⴽⵓⵍ ⵉⵊⵊ ⴷⵉ ⵙⵙⵉⴱⴱⴻⵜ ⵏ ⵜⵓⴷⴰⵔⵜ ⵏⵏⴻⵙ,
ⴷⴻⴳ ⵡⴰⵙⵙ ⵏ ⵓⵡⴻⵟⵟⵓ ⵏⵏⴻⴽ. □
11 ⵎⵉⵏⵥⵉ ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ:
ⵙⵙⵉⴼ ⵏ ⵓⵊⴻⴵⵉⴷ ⵏ ⴱⴰⴱⵉⵍ ⴰⴷ ⵅⴰⴽ ⵢⴻⵎⵎⴰⵔⵙ.
12 ⵙ ⵍⴻⵙⵢⵓⴼ ⵏ ⴰⵢⵜ ⵏ ⴱⵓ-ⵜⴻⵖⵔⵓⴹⵜ ⴰⴷ ⵖⴻⴹⵍⴻⵖ ⵍⵖⴰⵛⵉ ⵏⵏⴻⴽ ⵉⵏⵀⴻⵡⵍⴻⵏ,
ⵍⴻⴳⵏⵓⵙ ⵉⵇⴻⵙⵃⴻⵏ ⴰⵟⵟⴰⵙ ⵎⴰⵔⵔⴰ.
ⵏⵉⵜⵏⵉ ⴰⴷ ⵇⴹⴰⵏ ⵅ ⵏⵏⴼⴰⵅⴻⵜ ⵏ ⵎⵉⵚⵔⴰ,
ⵓⵛⴰ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ ⴰⴷ ⵜ ⵜⴻⵃⵃⴰⵏ. ■
13 ⵏⴻⵛⵛ ⴰⴷ ⵇⴹⵉⵖ ⵅ ⵉⵎⵓⴷⴷⴰⵔⴻⵏ ⵏⵏⴻⵙ ⵉⵏⵏⵉ ⵉⴵⴰⵏ ⵖⴰⵔ ⵡⴰⵟⵟⴰⵙ ⵏ ⵡⴰⵎⴰⵏ,
ⵓⵍⴰ ⴷ ⵉⵊⵊ ⵏ ⵓⴹⴰⵔ ⵏ ⴱⵏⴰⴷⴻⵎ ⵉⵥⴻⵎⵎⴰⵔ ⴰⴷ ⵜⴻⵏ ⵉⵙⵙⴰⵔⵡⵉ ⵄⴰⵡⴻⴷ,
ⵓⵛⴰ ⵓⵍⴰ ⴷ ⵉⵛⵜ ⵏ ⵜⴻⵛⴹⴻⵛⵜ ⵏ ⵍⵎⴰⵍ ⵜⵥⴻⵎⵎⴰⵔ ⴰⴷ ⵜⴻⵏ ⵜⴻⵙⵙⴰⵔⵡⵉ ⵄⴰⴷ.
14 ⵅⴻⵏⵏⵉ ⴰⴷ ⵙⵙⴻⵀⵡⵉⵖ ⴰⵎⴰⵏ ⵏⵙⴻⵏ ⴰⵍⴰⵎⵉ ⵉ ⵖⴰ ⵚⴼⴰⵏ
ⵓ ⵏⴻⵛⵛ ⴰⴷ ⴳⴳⴻⵖ ⵉⵖⴻⵥⵔⴰⵏ ⵏⵙⴻⵏ ⴰⴷ ⵙⵙⵉⵥⵥⵍⴻⵏ ⴰⵎ ⵥⵥⴻⵛⵜ!’,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.
15 ⴰⵍⴰⵎⵉ ⴳⴳⵉⵖ ⵜⴰⵎⵎⵓⵔⵜ ⵏ ⵎⵉⵚⵔⴰ ⴷ ⴰⵔⴻⴷⴷⴻⴵ,
ⵓⵛⴰ ⴰⴷ ⵜⵉⵍⵉ ⵜⴻⵎⵎⵓⵔⵜ ⵜᵉⵜⵜⵡⴰⵔⴻⴷⴷⴻⴵ, ⵜⴻⵃⴼⴰ ⵥⵉ ⵎⴰⵔⵔⴰ ⵎⵉⵏ ⴷⴰⵢⴻⵙ,
ⴰⵍⴰⵎⵉ ⵡⵜⴻⵖ ⵎⴰⵔⵔⴰ ⵉⵏⵏⵉ ⴷⴰⵢⴻⵙ ⵉⵥⴻⴷⴷⵖⴻⵏ,
ⵅⴻⵏⵏⵉ ⴰⴷ ⵙⵙⵏⴻⵏ ⴱⴻⵍⵍⵉ ⵏⴻⵛⵛ ⴷ ⵙⵉⴷⵉ.
16 ⵡⴰ ⴷ ⵉⵥⵍⵉ ⵏ ⵡⴻⵛⴹⴰⵏ ⵓⵛⴰ ⴰⴷ ⵜ ⵖⴻⵏⵏⵊⴻⵏ ⴰⵎ ⵢⴻⵥⵍⵉ ⵏ ⵡⴻⵛⴹⴰⵏ, ⵢⴻⵙⵙⵉⵜⵙⴻⵏⵜ ⵏ ⵜⴻⵎⵎⵓⵔⴰ ⴰⴷ ⵜ ⵖⴻⵏⵏⵊⴻⵏⵜ ⴰⵎ ⵢⴻⵥⵍⵉ ⵏ ⵡⴻⵛⴹⴰⵏ, ⴰⴷ ⵜ ⵖⴻⵏⵏⵊⴻⵏⵜ ⴰⵎ ⵢⴻⵥⵍⵉ ⵏ ⵡⴻⵛⴹⴰⵏ ⵅ ⵎⵉⵚⵔⴰ ⵓ ⵅ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ!, ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.”
17 ⴷⴻⴳ ⵓⵙⴻⴳⴳⵯⴰⵙ ⵡⵉⵙⵙ ⵜⴻⵏⵄⴰⵛ, ⴷⴻⴳ ⵡⴰⵙⵙ ⵡⵉⵙⵙ ⵅⴻⵎⵎⴻⵙⵟⴰⵛ ⵏ ⵓⵢⵓⵔ, ⵉⵎⵙⴰⵔ ⴱⴻⵍⵍⵉ ⵢⵓⵙⴰ-ⴷⴷ ⵖⴰⵔⵉ ⵡⴰⵡⴰⵍ ⵏ ⵙⵉⴷⵉ, ⵉⵏⵏⴰ:
18 “ⴰ ⵎⵎⵉⵙ ⵏ ⴱⵏⴰⴷⴻⵎ, ⵡⵡⴻⵜ ⴰⴳⴻⵊⴷⵓⵔ ⵅ ⵍⵖⴰⵛⵉ ⵉⵏⵀⴻⵡⵍⴻⵏ ⵏ ⵎⵉⵚⵔⴰ. ⴻⵊⵊ ⵉ-ⵜ ⴰⴷ ⵉⵀⵡⴰ, ⵎⵉⵚⵔⴰ ⴷ ⵢⴻⵙⵙⵉⵙ ⵏ ⵍⴻⴳⵏⵓⵙ ⵉⵊⴻⵀⴷⴻⵏ, ⴷⵉ ⵍⴰⴵⴰⵖ ⵏ ⵜⴻⵎⵎⵓⵔⵜ, ⴰⴽ-ⴷ ⵢⴻⵏⵏⵉ ⵉⵀⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
19 ⵎⴰ ⵛⴻⴽ ⵉⵄⵉⵥⵥⴻⵏ ⵅ ⵎⴰⵏ ⵎⵎⴰ?
ⵀⵡⴰ, ⴻⵊⵊ ⴰⴷ ⵛⴻⴽ ⵙⵙⴰⵔⵙⴻⵏ ⴰⴽ-ⴷ ⵢⴻⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ.
20 ⴰⴷ ⵡⴹⴰⵏ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵉⵜⵜⵡⴰⵏⵖⴻⵏ ⵙ ⵙⵙⵉⴼ.
ⴰⵇⴰ ⵉⵎⵎⴻⵡⵛ ⵙⵙⵉⴼ.
ⵊⴰⵔⵔ ⵎⵉⵚⵔⴰ ⵥⴻⴳ ⵡⴻⴱⵔⵉⴷ ⴰⴽ-ⴷ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ.
21 ⵉⵏⵏⵉ ⵖⴰⵔ ⵜⴻⴵⴰ ⵚⵚⵓⵍⵟⴰ ⴰⵟⵟⴰⵙ ⵥⴻⴳ ⴰⵢⵜ ⵏ ⴱⵓ-ⵜⴻⵖⵔⵓⴹⵜ ⴰⴷ ⴽⵉⵙ ⵙⵙⵉⵡⵍⴻⵏ
ⵥⵉ ⵍⵡⴻⵙⵜ ⵏ ⵍⴰⵅⴰⵔⵜ.
ⵀⵡⴰⵏ ⵏⵉⵜⵏⵉ, ⴰⵇⴰ ⵥⵥⵍⴻⵏ ⴷⵉⵏⵏⵉ,
ⵉⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ,
ⵉⵏⵏⵉ ⵉⵜⵜⵡⴰⵏⵖⴻⵏ ⵙ ⵙⵙⵉⴼ.
22 ⴷⵉⵀⴰ ⵉⴵⴰ ⴰⵛⵛⵓⵔ ⴰⴽ-ⴷ ⵎⴰⵔⵔⴰ ⴰⴳⵔⴰⵡ ⵏⵏⴻⵙ,
ⵏⵏⴹⴻⵏ ⴰⵙ-ⴷⴷ ⵉⵎⴻⴹⵍⴰⵏ ⵏⵏⴻⵙ.
ⵎⴰⵔⵔⴰ ⵏⵉⵜⵏⵉ ⵜⵜⵡⴰⵏⵖⴻⵏ, ⵡⴹⴰⵏ ⵙ ⵙⵙⵉⴼ.
23 ⵉⵎⴻⴹⵍⴰⵏ ⵏⵏⴻⵙ ⴰⵇⴰ ⴰⵜⴻⵏ ⴷⵉ ⵜⵖⴻⵎⵎⴰⵔ ⵏ ⵡⴻⵃⴼⵓⵔ ⵏ ⵡⴻⵏⴹⴻⵍ
ⵓ ⴰⴳⵔⴰⵡ ⵏⵏⴻⵙ ⴰⵇⴰ-ⵜ ⴷⴻⴳ ⵡⴻⵏⵏⴻⴹ ⵏ ⵡⴻⵏⴹⴻⵍ ⵏⵏⴻⵙ.
ⵎⴰⵔⵔⴰ ⵏⵉⵜⵏⵉ ⵜⵜⵡⴰⵙⵏⵓⵇⵇⴱⴻⵏ, ⵡⴹⴰⵏ ⵙ ⵙⵙⵉⴼ,
ⵉⵏⵏⵉ ⵜⵓⵖⴰ ⵉⵙⵙⴰⴳⴳⵯⴰⴷⴻⵏ ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
24 ⴷⵉⵀⴰ ⵄⵉⵍⴰⵎ ⴷ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ ⴷⴻⴳ ⵡⴻⵏⵏⴻⴹ ⵏ ⵡⴻⵏⴹⴻⵍ ⵏⵏⴻⵙ.
ⵎⴰⵔⵔⴰ ⵏⵉⵜⵏⵉ ⵜⵜⵡⴰⵙⵏⵓⵇⵇⴱⴻⵏ, ⵡⴹⴰⵏ ⵙ ⵙⵙⵉⴼ,
ⵀⵡⴰⵏ ⴱⵍⴰ ⴰⵅⵜⴰⵏ ⴷⵉ ⵍⴰⴵⴰⵖ ⵏ ⵜⴻⵎⵎⵓⵔⵜ,
ⵉⵏⵏⵉ ⵜⵓⵖⴰ ⵉⵙⵙⴰⴳⴳⵯⴰⴷⴻⵏ ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
ⵏⵉⵜⵏⵉ ⵉⵡⵢⴻⵏ ⵍⴻⴼⴹⵉⵃⴻⵜ ⵏⵙⴻⵏ ⴰⴽⵉⴷⵙⴻⵏ,
ⴰⴽ-ⴷ ⵢⴻⵏⵏⵉ ⵉⵀⴻⴽⴽⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
25 ⴳⴳⵉⵏ ⴰⵙ ⵉⵊⵊ ⵏ ⴰⵔⵔⵓⴼ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵉⵜⵜⵡⴰⵏⵖⴻⵏ,
ⵖⴰⵔ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ.
ⵉⵎⴻⴹⵍⴰⵏ ⵏⵏⴻⵙ ⵏⵏⴹⴻⵏ ⴰⵙ-ⴷⴷ.
ⵎⴰⵔⵔⴰ ⵏⵉⵜⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ, ⵡⴹⴰⵏ ⵙ ⵙⵙⵉⴼ,
ⵎⵉⵏⵥⵉ ⵜⵓⵖⴰ ⵙⵙⴰⴳⴳⵯⴰⴷⴻⵏ ⵉⵡⴷⴰⵏ ⵥⴻⴳ ⵢⵉⵅⴻⴼ ⵏⵙⴻⵏ
ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
ⵏⵉⵜⵏⵉ ⵉⵡⵢⴻⵏ ⵍⴻⴼⴹⵉⵃⴻⵜ ⵏⵙⴻⵏ ⴰⴽⵉⴷⵙⴻⵏ,
ⵊⵎⵉⵄ ⴰⴽ-ⴷ ⵢⴻⵏⵏⵉ ⵉⵀⴻⴽⴽⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
ⴰⵇⴰ ⵏⴻⵜⵜⴰ ⵉⵜⵜⵡⴰⵙⵙⴰⵔⵙ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵉⵜⵜⵡⴰⵏⵖⴻⵏ.
26 ⴷⵉⵀⴰ ⵎⴰⵛⵉⵅ-ⵜⵓⴱⴰⵍ ⴷ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵏⵀⴻⵡⵍⴻⵏ.
ⵏⵏⴹⴻⵏ ⴰⵙ-ⴷⴷ ⵉⵎⴻⴹⵍⴰⵏ ⵏⵏⴻⵙ.
ⵎⴰⵔⵔⴰ ⵏⵉⵜⵏⵉ ⵡⴰⵔ ⵜⵜⵡⴰⵅⴻⵜⵏⴻⵏ,
ⵜⵜⵡⴰⵙⵏⵓⵇⵇⴱⴻⵏ ⵙ ⵙⵙⵉⴼ,
ⵎⴰⵖⴰⵔ ⵏⵉⵜⵏⵉ ⵜⵓⵖⴰ ⵙⵙⴰⴳⴳⵯⴰⴷⴻⵏ ⵉⵡⴷⴰⵏ ⵥⴻⴳ ⵢⵉⵅⴻⴼ ⵏⵙⴻⵏ
ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
27 ⵡⴰⵔ ⵥⵥⵉⵍⴻⵏ ⴰⴽ-ⴷ ⴰⵢⵜ ⵏ ⴱⵓ-ⵜⴻⵖⵔⵓⴹⵜ,
ⵉⵏⵏⵉ ⵉⵡⴹⴰⵏ ⵥⴻⴳ ⵢⴻⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ,
ⵉⵏⵏⵉ ⵉⵀⵡⴰⵏ ⵖⴰⵔ ⵍⴰⵅⴰⵔⵜ ⴰⴽ-ⴷ ⵍⴻⵙⵏⴰⵃ ⵏⵙⴻⵏ ⵏ ⵓⵎⴻⵏⵖⵉ.
ⵎⵎⴰⵔⵙⴻⵏ ⵍⴻⵙⵢⵓⴼ ⵏⵙⴻⵏ ⵙⴰⴷⵓ ⵉⵥⴻⴵⵉⴼⴻⵏ ⵏⵙⴻⵏ
ⵓⵛⴰ ⵍⵎⵓⵄⵚⵉⵢⵢⴻⵜ ⵏⵙⴻⵏ ⴰⵇⴰ-ⵜⵜ ⵅ ⵢⴻⵢⵙⴰⵏ ⵏⵙⴻⵏ,
ⵡⴰⵅⵅⴰ ⵜⵓⵖⴰ ⵏⵉⵜⵏⵉ ⴷ ⵜⵉⴳⴳⵯⵓⴷⵉ ⵉ ⴰⵢⵜ ⵏ ⴱⵓ-ⵜⴻⵖⵔⵓⴹⵜ ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
28 ⵓⵍⴰ ⴷ ⵛⴻⴽ ⴰⴷ ⵜⵉⵍⵉⴷ ⵜⴰⵔⵥⴻⴷ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ
ⵓⵛⴰ ⴰⴷ ⵜⴻⵥⵥⵍⴻⴷ ⴰⴽ-ⴷ ⵢⴻⵏⵏⵉ ⵉⵜⵜⵡⴰⵙⵏⵓⵇⴱⴻⵏ ⵙ ⵙⵙⵉⴼ.
29 ⴷⵉⵀⴰ ⵉⴷⵓⵎ, ⵉⵊⴻⴵⵉⴷⴻⵏ ⵏⵏⴻⵙ ⴷ ⵎⴰⵔⵔⴰ ⵍⵃⵓⴽⴽⴰⵎ ⵏⵏⴻⵙ,
ⵉⵏⵏⵉ ⵉ ⴷⵉⵏ ⵉⵥⵥⵍⴻⵏ ⵙ ⵎⴰⵔⵔⴰ ⵚⵚⵓⵍⵜⴰ ⵏⵙⴻⵏ
ⴰⴽ-ⴷ ⵢⴻⵏⵏⵉ ⵉⵜⵜⵡⴰⵙⵏⵓⵇⵇⴱⴻⵏ ⵙ ⵙⵙⵉⴼ.
ⵣⵥⵍⴻⵏ ⴷⵉⵏⵏⵉ ⴰⴽ-ⴷ ⵢⴻⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ
ⵓ ⴰⴽ-ⴷ ⵢⴻⵏⵏⵉ ⵉⵀⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
30 ⴷⵉⵀⴰ ⴰⵢⵜ ⵏ ⴱⵓ-ⵚⵚⵓⵍⵟⴰ ⵥⵉ ⵛⵛⵎⴰⵍ, ⵎⴰⵔⵔⴰ ⵏⵉⵜⵏⵉ,
ⵓ ⵎⴰⵔⵔⴰ ⴰⵢⵜ ⵏ ⵚⵉⴷⵓⵏ, ⵉⵏⵏⵉ ⵉⵀⵡⴰⵏ ⴰⴽ-ⴷ ⵢⴻⵏⵏⵉ ⵉⵜⵜⵡⴰⵏⵖⴻⵏ.
ⴰⵇⴰ ⵜⵜⵙⴻⴹⵃⴰⵏ ⴷⵉⵏⵏⵉ, ⵡⴰⵅⵅⴰ ⵜⵓⵖⴰ ⵙⵙⴰⴳⴳⵯⴰⴷⴻⵏ ⵉⵡⴷⴰⵏ
ⵙ ⵜⴻⵔⵢⴰⵙⵜ ⵏⵙⴻⵏ ⵏ ⴰⵢⵜ ⵏ ⴱⵓ-ⵜⴻⵖⵔⵓⴹⵜ.
ⴰⵇⴰ ⵥⵥⵍⴻⵏ ⴷⵉⵏⵏⵉ ⴰⴽ-ⴷ ⵢⴻⵏⵏⵉ ⵉⵜⵜⵡⴰⵏⵖⴻⵏ ⵙ ⵙⵙⵉⴼ
ⵓⵛⴰ ⴰⵔⴻⴱⴱⵓⵏ ⵍⴻⴼⴹⵉⵃⴻⵜ ⵏⵙⴻⵏ
ⴰⴽ-ⴷ ⵢⴻⵏⵏⵉ ⵉⵀⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
31 ⴼⵉⵔⵄⵓⵏ ⴰⴷ ⵜⴻⵏ ⵉⵥⴰⵔ ⵓⵛⴰ ⴰⴷ ⵉⵜⵜⵡⴰⵙⴼⴻⵡⵡⴻⵊ
ⵥⵉ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ, ⵉⵏⵏⵉ ⵉⵜⵜⵡⴰⵙⵏⵓⵇⵇⴱⴻⵏ ⵙ ⵙⵙⵉⴼ,
ⴼⵉⵔⵄⵓⵏ ⴷ ⵎⴰⵔⵔⴰ ⵍⵄⴻⵙⴽⴰⵔ ⵏⵏⴻⵙ!’,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.
32 ⵎⵉⵏⵥⵉ ⵏⴻⵛⵛ ⵊⵊⵉⵖ ⵜ ⴰⴷ ⵉⵙⵙⵉⴳⴳⵯⴻⴷ ⵉⵏⵏⵉ ⴷⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ.
ⵏⴻⵜⵜⴰ ⴰⴷ ⵉⵎⵎⴰⵔⵙ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ,
ⵖⴰⵔ ⵢⴻⵏⵏⵉ ⵉⵜⵜⵡⴰⵙⵏⵓⵇⵇⴱⴻⵏ ⵙ ⵙⵙⵉⴼ,
ⴼⵉⵔⵄⵓⵏ ⴷ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ!,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.”