84
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ, ⵙ ⵜⴻⵖⵏⵉⵏⵜ ⵏ ⵓⵊⵉⵜⵜⵉ.
ⵣⴻⴳ ⴰⵢⵜ ⵏ ⵇⵓⵔⴰⵃ. ⴰⵥⴻⵀⵀⴻⴷ.
2 ⵎⴰⵎⵎⴻⵛ ⵜⵜⵄⵉⵥⵥⴻⵏⵜ ⵜⵥⴻⴷⴷⵉⵖⵉⵏ ⵏⵏⴻⴽ,
ⴰ ⵙⵉⴷⵉ ⵏ ⵍⵄⴻⵙⴽⴰⵔⴰⵜ!
3 ⵍⴻⵄⵎⴰⵔ ⵉⵏⵓ ⴷⴰⵢⴻⵙ ⵎⴻⵥⵔⵉ, ⵡⴰⵀ ⵉⴼⴻⵏⵏⴰ ⵙ ⵓⵡⴻⵃⵃⴻⵛ
ⵅ ⵍⴻⵎⵔⴰⵃⴰⵜ ⵏ ⵙⵉⴷⵉ,
ⵓⵍ ⵉⵏⵓ ⴷ ⴷⴷⴰⵜ ⵉⵏⵓ ⵙⵍⵉⵡⵍⵉⵡⴻⵏ ⵉ ⴰⵔⴻⴱⴱⵉ ⵉⴷⴷⴰⵔⴻⵏ. ■
4 ⵓⵍⴰ ⴷ ⵥⵥⴰⵡⴻⵛ ⵉⵜⵜⴰⴼ ⵄⴰⴷ ⵉⵛⵜ ⵏ ⵜⴰⴷⴷⴰⵔⵜ,
ⵓ ⵜⴰⴼⴰⵔⴵⴻⵙⵜ ⵜⵓⴼⴰ ⵉⵊⵊ ⵏ ⵍⵄⵓⵛⵛ ⵉ ⵢⵉⵅⴻⴼ ⵏⵏⴻⵙ
ⵉ ⴷⵉ ⵜⴻⵙⵙⵔⵓⵙⵙⴰ ⵉⵙⵙⴹⴰⵡⴻⵏ ⵏⵏⴻⵙ,
ⵖⴰⵔ ⵉⵄⴰⵍⵟⴰⵔⴻⵏ ⵏⵏⴻⴽ, ⴰ ⵙⵉⴷⵉ ⵏ ⵍⵄⴻⵙⴽⴰⵔⴰⵜ,
ⴰⵊⴻⴵⵉⴷ ⵉⵏⵓ ⴷ ⴰⵔⴻⴱⴱⵉ ⵉⵏⵓ!
5 ⵙⵙⴻⵄⴷ ⵏⵙⴻⵏ ⵉ ⵢⵉⵏⵏⵉ ⵉⵥⴻⴷⴷⵖⴻⵏ ⴷⵉ ⵜⴰⴷⴷⴰⵔⵜ ⵏⵏⴻⴽ,
ⴰⵇⴰ-ⵜⴻⵏ ⵜⵜⵚⴻⴱⴱⴰⵃⴻⵏ ⵉ ⵛⴻⴽ ⴱⵍⴰ ⵇⴻⵟⵟⵓ. ⵙⵉⵍⴰⵀ.
6 ⵙⵙⴻⵄⴷ ⵏ ⵉⵡⴷⴰⵏ ⵉⵏⵏⵉ ⵉⵜⵜⴰⴼⴻⵏ ⵊⵊⴻⵀⴷ ⵏⵙⴻⵏ ⴷⴰⵢⴻⴽ,
ⵉⵏⵏⵉ ⵉⵃⴻⵟⵟⴰⵏ ⵉⴱⵔⵉⴷⴻⵏ ⵉⴳⴻⵄⵄⴷⴻⵏ ⵖⴰⵔ ⵣⵥⴰⵡⴻⵛⵜ ⵏⵏⴻⴽ ⵜⴰⵎⴻⵇⵇⵔⴰⵏⵜ ⴷⴻⴳ ⵡⵓⵍ ⵏⵙⴻⵏ.
7 ⵅⵎⵉ ⵜⵜⵛⵓⵇⵇⴰⵏ ⴷⴻⴳ ⵉⵊⵊ ⵏ ⵍⴻⵡⴹⴰ ⵏ ⵜⴻⵖⵥⵓⵔⵜ ⵏ ⵜⵛⴻⵊⵊⵓⵔⴰ ⵏ ⵓⵎⴻⵜⵜⵉⵏ,
ⴰⵔⵔⵉⵏ ⵜ ⴷ ⵍⵄⵓⵏⵚⴰⵔ.
ⵓⵍⴰ ⴷ ⴰⵏⵥⴰⵔ ⴰⵎⴻⵥⵡⴰⵔⵓ ⴰⴷ ⵜⴻⵏ ⵉⵙⵙⴷⵓⵍⵉ ⵙ ⵍⴱⴰⵔⴰⴽⴰⵜ.
8 ⵏⵉⵜⵏⵉ ⴳⴳⵓⵔⴻⵏ ⵥⵉ ⵊⵊⴻⵀⴷ ⴰⵍ ⵊⵊⴻⵀⴷ,
ⴰⴷ ⴷⴷ-ⴱⴰⵏⴻⵏ ⵖⴰⵔ ⴰⵔⴻⴱⴱⵉ ⴷⵉ ⵚⵉⵀⵢⵓⵏ.
9 ⴰ ⵙⵉⴷⵉ, ⴰⵔⴻⴱⴱⵉ ⵏ ⵍⵄⴻⵙⴽⴰⵔⴰⵜ, ⵙⴻⵍ ⵉ ⵜⵥⴰⴵⵉⵜ ⵉⵏⵓ,
ⵙⵃⴻⵙⵙ, ⴰ ⴰⵔⴻⴱⴱⵉ ⵏ ⵢⴰⵄⵇⵓⴱ! ⵙⵉⵍⴰⵀ.
10 ⴰ ⴰⵔⴻⴱⴱⵉ, ⵛⴻⴽ ⴷ ⵜⴰⵙⴻⴷⴷⴰⵔⵜ ⵏⵏⴻⵖ ⵏ ⵓⵙⴻⵍⵇⵉ,
ⴰⵇⴰ ⵅⵥⴰⵔ ⵖⴰⵔ ⵡⵓⴷⴻⵎ ⵏ ⵓⵎⴻⴷⵀⵓⵏ ⵏⵏⴻⴽ!
11 ⵎⴰⵖⴰⵔ ⵉⵊⵊ ⵏ ⵡⴰⵙⵙ ⴷⵉ ⵍⴻⵎⵔⴰⵃⴰⵜ ⵏⵏⴻⴽ ⵉⵃⵍⴰ ⵅ ⵡⴰⵍⴻⴼ ⵏ ⵡⵓⵙⵙⴰⵏ ⵏⵏⴻⵖⵏⵉ.
ⵎⴰⵄⵍⵉⴽ ⵓⴼⵉⵖ ⴰⴷ ⴱⴻⴷⴷⴻⵖ ⵅ ⵜⵏⴻⴱⴷⴰⵜ ⵏ ⵜⴰⴷⴷⴰⵔⵜ ⵏ ⴰⵔⴻⴱⴱⵉ ⵉⵏⵓ,
ⵓⵍⴰ ⴷ ⴰⵜⵍⴰⵄ ⴷⴻⴳ ⵉⵇⵉⴹⴰⵏ ⵏ ⵜⵓⵄⴻⴼⴼⵏⴰ.
12 ⵎⴰⵖⴰⵔ ⵙⵉⴷⵉ ⴰⵔⴻⴱⴱⵉ ⴷ ⵜⴰⴼⵓⵛⵜ ⴷ ⵜⵙⴻⴷⴷⴰⵔⵜ ⵉ ⵓⵙⴻⵍⵇⵉ,
ⵙⵉⴷⵉ ⴰⴷ ⵉⵡⵛ ⴰⵃⵉⵏⵏⵉ ⴷ ⵓⵄⵓⴵⵉ.
ⵏⴻⵜⵜⴰ ⵡⴰⵔ ⵉⵙⵙⵄⵉⵥⵥⵉ ⵍⵅⴰⵔ ⴷⴻⴳ ⵉⵏⵏⵉ ⵉⴳⴳⵓⵔⴻⵏ ⵙ ⵍⴻⴽⵎⴰⵔⴻⵜ.
13 ⴰ ⵙⵉⴷⵉ ⵏ ⵍⵄⴻⵙⴽⴰⵔⴰⵜ,
ⵙⵙⴻⵄⴷ ⵏ ⴱⵏⴰⴷⴻⵎ ⵏⵏⵉ ⴷⴰⵢⴻⴽ ⵉⵜⵜⵉⵇⵇⴰⵏ. ■