17
1 ⵉⵃⵍⴰ ⵉⵊⵊ ⵏ ⵓⵥⴻⵄⵄⵉⴼ ⵏ ⵡⴻⵖⵔⵓⵎ ⵢⵓⵥⵖⴻⵏ ⴰⴽ-ⴷ ⵍⴻⵀⵏⴰ,
ⵅ ⵉⵛⵜ ⵏ ⵜⴰⴷⴷⴰⵔⵜ ⵜⴻⵛⵛⵓⵔ ⵙ ⵜⵖⴰⵔⵚⴰ, ⴷⴰⵢⴻⵙ ⴰⵎⴻⵏⵖⵉ. ■
2 ⵉⵊⵊ ⵏ ⵢⵉⵙⵎⴻⵖ ⵉⴼⴻⵜⵏⴻⵏ ⴰⴷ ⵉⴷⴻⴱⴱⴰⵔ ⵅ ⵉⵊⵊ ⵏ ⵎⵎⵉⵙ ⵏⵏⵉ ⵉⵜⵜⴰⵡⵢⴻⵏ ⵖⴰⵔ ⵍⴻⴼⴹⵉⵃⴻⵜ,
ⴷⵉ ⵍⵡⴻⵙⵜ ⵏ ⵢⴰⵢⵜⵎⴰⵙ ⴰⴷ ⵉⴱⴹⴰ ⵏⴻⵜⵜⴰ ⵍⵡⴰⵔⵜ.
3 ⴰⵟⴻⵏⵊⵉⵔ ⵏ ⵓⵙⴻⴼⵙⵉ ⵉ ⵏⵏⵓⵇⴰⵔⵜ ⵓ ⴰⴼⴰⵔⵔⴰⵏ ⵉ ⵡⵓⵔⴻⵖ,
ⵎⴰⵛⴰ ⵙⵉⴷⵉ ⵉⵜⵜⵊⴰⵔⵔⴰⴱ ⵓⵍⴰⵡⴻⵏ. ■
4 ⴰⵄⴻⴼⴼⴰⵏ ⵉⵅⴻⵥⵥⴰⵔ ⵖⴰⵔ ⵉⵢⴻⵏⵛⵉⵛⴻⵏ ⵉⵄⴻⴼⴼⴰⵏⴻⵏ,
ⴱⵓ-ⵉⵅⴰⵔⵔⵉⵇⴻⵏ ⵉⵜⵜⵉⵛ ⴰⵎⴻⵥⵥⵓⵖ ⵉ ⵢⵉⵍⴻⵙ ⵉⵛⵛⵓⵔⴻⵏ ⵙ ⵍⵖⴻⵛⵛ.
5 ⵡⴻⵏⵏⵉ ⵉⵜⵜⵃⴻⵛⵛⴻⵏ ⵅ ⵓⵎⴻⵥⵍⵓⴹ, ⵉⵙⵙⴼⴻⵟⵟⴻⵃ ⵡⴻⵏⵏⵉ ⵜ-ⵉ-ⴷⴷ-ⵉⵅⴻⵍⵇⴻⵏ,
ⵡⴻⵏⵏⵉ ⵉⴼⴰⵔⵔⵃⴻⵏ ⵅ ⴰⵔⵥⵉⵢⵢⴻⵜ, ⵡⴰⵔ ⵉⵜⵜⵡⵉⵃⵙⵉⴱ ⴷ ⴰⵎⴻⵥⴷⴰⴳ.■
6 ⵜⵜⴰⵊ ⵏ ⵉⵡⴻⵙⵙⵓⵔⴰ ⴷ ⴰⵢⵢⴰⵡⴻⵏ,
ⵓ ⵜⴰⵍⵡⵉⵥⵜ ⵏ ⵉⵃⴻⵏⵊⵉⵔⴻⵏ ⴷ ⵉⴱⴰⴱⴰⵜⴻⵏ ⵏⵙⴻⵏ.
7 ⴰⵢⴻⵏⵛⵉⵛ ⵏ ⵛⵛⴰⵏ ⵡⴰⵔ ⴷⴷ-ⵉⵜⵜⵉⵙ ⴰⴽ-ⴷ ⵓⴱⵓⵀⴰⵍⵉ,
ⵅⴻⵏⵏⵉ ⵄⴻⵙⵙⴰⴽ ⵄⴰⴷ ⴰⵢⴻⵏⵛⵉⵛ ⵉⵙⵙⵅⴰⵔⵔⵉⵇⴻⵏ ⴰⴽ-ⴷ ⵓⵎⵛⴻⵏⵏⴻⵄ.
8 ⵜⴰⵔⵥⴻⴼⵜ ⵏ ⴰⵔⵔⴻⵛⵡⴻⵜ ⴷ ⵉⵊⵊ ⵏ ⵡⴻⵥⵔⵓ ⵉⵥⴻⵡⵡⵇⴻⵏ ⴷⵉ ⵜⵉⵟⵟⴰⵡⵉⵏ ⵏ ⴱⴰⴱ ⵏⵏⴻⵙ,
ⵎⴰⵏⵉ ⵎⴰ ⵢⴰⵔⵔⴰ ⵙ ⵓⵥⴻⴵⵉⴼ, ⵉⵜⵜⴼⴻⵍⵉⵃ.
9 ⵡⴻⵏⵏⵉ ⵉⵙⵙⴷⵓⵍⵓⵢⴻⵏ ⴰⵅⴻⵟⵟⵓ, ⵢⴰⵔⴻⵥⵥⵓ ⵜⴰⵢⵔⵉ,
ⵎⴰⵛⴰ ⵡⴻⵏⵏⵉ ⵉⵜⵜⵄⴰⵡⴰⴷⴻⵏ ⵉⵛⵜ ⵏ ⵍⵃⴰⵊⵊⴻⵜ ⵥⵉ ⵊⴷⵉⴷ, ⵉⴱⴻⵟⵟⴰ ⵉⵎⴻⴷⴷⵓⴽⴽⴰⵍ ⵉⵛⵏⴰⵏ.
10 ⵉⵜⵜⵇⴰⵔⵔⴰ ⵓⵜⴻⵅⵜⴻⵅ ⵅ ⵓⴼⴻⵀⵀⴰⵎ
ⴰⵟⵟⴰⵙ ⵅ ⵎⵢⴰ ⵏ ⵜⴻⵢⵢⵉⵜⴰ ⵅ ⵢⵉⵊⵊ ⵏ ⵓⴱⵓⵀⴰⵍⵉ.
11 ⴰⵎⵖⴻⵡⵡⴻⵖ ⵢⴰⵔⴻⵥⵥⵓ ⵎⵖⵉⵔ ⵅ ⵍⵖⴰⵔ,
ⵅ ⵓⵢⴰ ⴰⴷ ⵖⴰⵔⴻⵙ ⴷⴷ-ⵉⵜⵜⵡⴰⵙⵙⴻⴽⴽ ⵉⵊⵊ ⵏ ⵓⵎⵙⴻⵅⵅⴰⵔ ⵉⵇⴻⵙⵃⴻⵏ ⴹⵉⴷⴷ ⵏⵏⴻⵙ.
12 ⴻⵊⵊ ⴰⴷ ⵉⵎⵎⴻⵍⵇⴰ ⵉⵊⵊⴻⵏ ⴰⴽ-ⴷ ⵛⴰ ⵏ ⴷⴷⵓⴱ ⵉ ⵓⵎⵉ ⵜⵜⵡⴰⵛⴰⵔⴻⵏ ⵜⴰⵔⵡⴰ,
ⵎⴰⵛⴰ ⵡⴰⵔ ⵉⴵⵉ ⴰⴱⵓⵀⴰⵍⵉ ⴷⵉ ⵜⵓⴱⴱⵓⵀⴻⵍⵢⴰ ⵏⵏⴻⵙ.
13 ⵡⴻⵏⵏⵉ ⵉⵜⵜⵅⴻⴵⴰⵚⴻⵏ ⵎⵉⵏ ⵉⵚⴻⴱⵃⴻⵏ ⵙ ⵍⵖⴰⵔ,
ⵡⴰⵔ ⵜᵉⵜⵜⵃⴻⵢⵢⵉⴷ ⴰⵔⵥⵉⵢⵢⴻⵜ ⵅ ⵜⴰⴷⴷⴰⵔⵜ ⵏⵏⴻⵙ. ■
14 ⴱⴻⴷⴷⵓ ⵏ ⵓⵎⴻⵏⵖⵉ ⴰⵎⴻⵛⵏⴰⵡ ⴰⵔⵥⴰⵎ ⵏ ⵍⵃⴻⵎⵍⴻⵜ ⵏ ⵡⴰⵎⴰⵏ.
ⴻⵊⵊ ⴰⵎⴻⵏⵖⵉ ⴰⴷ ⵢⴰⵔⵙ ⵇⴱⴻⵍ ⵉ ⵖⴰ ⵉⴷⴷⵓⵇⵇⴻⵥ. ■
15 ⵡⴻⵏⵏⵉ ⵉⵜⵜⴱⴰⵔⵔⴰⵏ ⴰⵄⴻⴼⴼⴰⵏ ⵓ ⵡⴻⵏⵏⵉ ⵉⵜⵜⴱⴰⵔⵔⴰⵃⴻⵏ ⴰⵇⴰ ⴰⵎⵙⴻⴳⴳⴻⴷ ⴷ ⴰⵄⴻⴼⴼⴰⵏ,
ⴰⵇⴰ ⵏⵉⵜⵏⵉ ⵙ ⵜⵏⴰⵢⴻⵏ ⵉⴷⵙⴻⵏ ⴷ ⵏⵏⵄⵉ ⵉ ⵙⵉⴷⵉ. ■
16 ⵎⴰⵢⴻⵎⵎⵉ ⴷⵉⵏ ⵉ ⵖⴰ ⵉⵍⵉⵏⵜ ⵜⵎⴻⵏⵢⴰⵜ ⴷⴻⴳ ⵓⴼⵓⵙ ⵏ ⵓⴱⵓⵀⴰⵍⵉ ⵎⴰⵃⴻⵏⴷ ⴰⴷ ⵉⵙⴻⵖ ⵜⵉⵖⵉⵜ,
ⴰⵎ ⵡⴰⵔ ⵖⴰⵔⴻⵙ ⵓⵍ ⵉ ⵎⴰⵏ ⴰⵢⴰ?
17 ⴰⵎⴻⴷⴷⵓⴽⴽⴻⵍ ⴷ ⵜⵉⴷⴻⵜⵜ ⵉⵜⵜⴻⵅⵙ ⵍⴻⴱⴷⴰ,
ⵓ ⵜⴰⵡⵎⴰⵜ ⵜᵉⵜⵜⵡⴰⵅⵍⴻⵇ-ⴷⴷ ⵉ ⵍⴻⵃⵚⴰⵔⴻⵜ.
18 ⴱⵏⴰⴷⴻⵎ ⵏⵏⵉ ⵡⴰⵔ ⵖⴰⵔ ⵉⴵⵉ ⵡⵓⵍ ⵉⵎⵜⴻⵏ, ⵉⵛⵛⴰⵜ ⴰⴼⵓⵙ,
ⵉⵜⵜⴻⴳⴳ ⵉⵅⴻⴼ ⵏⵏⴻⵙ ⴷ ⴰⴹⵎⴰⵏ ⵉ ⵓⵎⵇⴰⵔⵔⴻⴱ ⵏⵏⴻⵙ.
19 ⵡⴻⵏⵏⵉ ⵉⵜⵜⴻⵅⵙⴻⵏ ⴰⵅⴻⵟⵟⵓ, ⵉⵜⵜⴻⵅⵙ ⴰⵎⵛⵓⴱⴱⴻⵛ,
ⵡⴻⵏⵏⵉ ⵉⵜⵜⴻⴳⴳⴻⵏ ⵜⴰⵡⵡⴰⵔⵜ ⵏⵏⴻⵙ ⵜⴳⴻⵄⵄⴻⴷ, ⵢⴰⵔⴻⵥⵥⵓ ⵜⴰⵔⴻⵥⵥⵉⵜ. ■
20 ⵡⴻⵏⵏⵉ ⵖⴰⵔ ⵉⴵⴰ ⵓⵍ ⵉⴼⴰⵔⵖ, ⵡⴰⵔ ⵉⵜⵜⵉⴼ ⵎⵉⵏ ⵉⵚⴻⴱⵃⴻⵏ,
ⵡⴻⵏⵏⵉ ⵉⴼⴰⵔⵔⵖⴻⵏ ⵙ ⵉⵢⴻⵏⵛⵉⵛⴻⵏ ⵏⵏⴻⵙ, ⴰⴷ ⵉⵡⴹⴰ ⴷⵉ ⴰⵔⵥⵉⵢⵢⴻⵜ.
21 ⵡⴻⵏⵏⵉ ⴷⴷ-ⵢⵓⵔⵡⴻⵏ ⵉⵊⵊ ⵏ ⵓⴱⵓⵀⴰⵍⵉ, ⵉⵜⵜⴰⵡⵉ-ⴷⴷ ⴰⵛⴹⴰⵏ ⵉ ⵢⵉⵅⴻⴼ ⵏⵏⴻⵙ,
ⴱⴰⴱⴰⵙ ⵏ ⵓⴱⵓⵀⴰⵍⵉ ⵡⴰⵔ ⵉⵥⴻⵎⵎⴰⵔ ⴰⴷ ⵉⴼⴰⵔⵃ.
22 ⵓⵍ ⵉⴼⴰⵔⵃⴻⵏ ⵉⵊⴻⴱⴱⴻⴷ ⴰⴳⴻⵏⴼⵓ,
ⵎⴰⵛⴰ ⴱⵓⵃⴱⴻⵍ ⵉⵛⴻⴹⵏⴻⵏ ⵉⵙⵙⴰⵥⴰⵖ ⵉⵅⵙⴰⵏ. ■
23 ⴰⵄⴻⴼⴼⴰⵏ ⴰⴷ ⴷⴷ-ⵉⴽⵙⵉ ⵜⴰⵔⵥⴻⴼⵜ ⵏ ⴰⵔⵔⴻⵛⵡⴻⵜ ⵥⴻⴳ ⵡⴻⵃⵙⵉⵏ,
ⵃⵉⵎⴰ ⴰⴷ ⵉⵙⵙⴼⴰⵔⵖ ⵉⵎⴻⵙⵔⴰⵇ ⵏ ⵍⵃⴻⵇⵇ.
24 ⴰⴼⴻⵀⵀⴰⵎ ⵉⵜⵜⴻⴳⴳ ⵜⵉⵖⵉⵜ ⵥⵥⴰⵜ ⵉ ⵜⵎⵓⵖⵍⵉ ⵏⵏⴻⵙ,
ⵎⴰⵛⴰ ⵜⵉⵟⵟⴰⵡⵉⵏ ⵏ ⵓⴱⵓⵀⴰⵍⵉ ⵜⵜⴰⵡⵢⴻⵏⵜ ⴰⵍ ⵟⵟⴰⵔⴼ ⵏ ⵜⴻⵎⵎⵓⵔⵜ. ■
25 ⵉⵊⵊ ⵏ ⵎⵎⵉⵙ ⴰⴱⵓⵀⴰⵍⵉ ⴷ ⵍⴻⵄⴷⴰⴱ ⵉ ⴱⴰⴱⴰⵙ,
ⴷ ⵉⵊⵊ ⵏ ⵍⴻⵃⵍⵉⵇ ⴰⵎⴻⵔⵥⴰⴳ ⵉ ⵡⴻⵏⵏⵉ ⵜ-ⵉ-ⴷⴷ ⵢⵓⵔⵡⴻⵏ. ■
26 ⴰⵡⴻⴷⴷⴻⴱ ⵏ ⵓⵎⵙⴻⴳⴳⴻⴷ ⵡⴰⵔ ⵉⴵⵉ ⵏⵉⵛⴰⵏ,
ⴰⵎⵎⵓ ⵓⵍⴰ ⴷ ⵜⵉⵢⵢⵉⵜⴰ ⵉ ⴰⵢⵜ ⵏ ⵟⵟⴰⵙⵉⵍⴻⵜ ⴷⵉ ⵙⵙⵉⴱⴱⴻⵜ ⵏ ⵍⴻⵚⴼⴰⵢⴻⵜ ⵏⵙⴻⵏ.
27 ⵡⴻⵏⵏⵉ ⵖⴰⵔ ⵜⴻⴵⴰ ⵜⵓⵙⵙⵏⴰ, ⵉⵎⴻⵏⵏⴻⵄ ⴰⵡⴰⵍⴻⵏ ⵏⵏⴻⵙ,
ⴰⵔⵢⴰⵥ ⴰⴼⴻⵀⵀⴰⵎ ⴷⴰⵢⴻⵙ ⴱⵓⵃⴱⴻⵍ ⵏⵏⴻⵙ ⵢⴰⵔⵙⴰ.
28 ⵓⵍⴰ ⴰⴱⵓⵀⴰⵍⵉ ⵉⵙⵙⵖⴰⴷⴻⵏ, ⴰⴷ ⵉⵜⵜⵡⴰⵃⵙⴻⴱ ⴷ ⴰⵎⵉⵖⵉⵙ,
ⵡⴻⵏⵏⵉ ⵉⴱⴻⵍⵍⵄⴻⵏ ⵉⵢⴻⵏⵛⵉⵛⴻⵏ ⵏⵏⴻⵙ ⴰⴷ ⵉⵜⵜⵡⴰⵃⵙⴻⴱ ⴷ ⴰⴼⴻⵜⵜⴰⵏ.