92
1 ⴰⵥⴻⵀⵀⵉⴷ. ⵉⵊⵊ ⵏ ⵉⵥⵍⵉ ⵉ ⵡⴰⵙⵙ ⵏ ⵙⵙⴻⴱⵜ.
2 ⵎⴰⵎⵎⴻⵛ ⵉⵚⴱⴻⵃ ⵎⴰⵃⴻⵏⴷ ⴰⴷ ⵏⵇⴰⴷⴰ ⵙⵉⴷⵉ,
ⴰⴷ ⵏⵥⴻⵀⵀⴻⴷ ⵉ ⵢⵉⵙⴻⵎ ⵏⵏⴻⴽ,
ⴰ ⴰⵎⵄⵓⴵⵉ ⵅ ⴽⵓⵍⵛⵉ,
3 ⵎⴰⵃⴻⵏⴷ ⴰⴷ ⵏⴱⴰⵔⵔⴻⵃ ⵖⴰⵔ ⵜⵓⴼⴼⵓⵜ ⵙ ⵜⵎⴻⵅⵙⵉⵡⵜ ⵏⵏⴻⴽ ⵉⵛⴻⵡⵡⴰⵔⴻⵏ,
ⵍⴰⵎⴰⵏ ⵏⵏⴻⴽ ⴷⵉ ⴵⵢⴰⵍⵉ,
4 ⴷⵉ ⵍⵄⵓⴷ ⵙ ⵄⴻⵛⵔⴰ ⵏ ⵉⴼⵉⵍⴰⵏ ⵓ ⴷⵉ ⵍⵀⴰⵔⴱⴰ,
ⵙ ⵜⵉⵔⴰⵔⵜ ⵅ ⵉⴼⵉⵍⴰⵏ ⵏ ⵍⴳⴰⵎⴱⵔⵉ.
5 ⵎⴰⵖⴰⵔ ⵛⴻⴽ ⵜⴻⵙⵙⴼⴰⵔⵃⴻⴷ ⴰⵢⵉ, ⴰ ⵙⵉⴷⵉ, ⵙ ⵜⵎⴻⴳⴳⴰ ⵏⵏⴻⴽ,
ⵏⴻⵛⵛ ⴰⴷ ⵙⵍⵉⵡⴻⵍⵡⴻⵖ ⵅ ⵍⴻⴼⵄⴰⵢⴻⵍ ⵏ ⵉⴼⴰⵙⵙⴻⵏ ⵏⵏⴻⴽ.
6 ⵎⴰⵎⵎⴻⵛ ⵎⵖⴰⵔⴻⵏⵜ ⵜⵎⴻⴳⴳⴰ ⵏⵏⴻⴽ, ⴰ ⵙⵉⴷⵉ,
ⵎⴰⵎⵎⴻⵛ ⵓⴵⵖⴻⵏ ⵉⵅⴰⵔⵔⵉⵚⴻⵏ ⵏⵏⴻⴽ!
7 ⵉⵊⵊ ⵏ ⵓⵇⴻⴼⴼⵓⵃ ⵡⴰⵔ ⵖⴰⵔⴻⵙ ⵎⵉⵏ ⵖⴰ ⵉⵄⴰⵡⴻⴷ,
ⵓ ⵉⵊⵊ ⵏ ⵓⴱⵓⵀⴰⵍⵉ ⵡⴰⵔ ⵉⴼⴻⵀⵀⴻⵎ ⵎⴰⵏ ⴰⵢⴰ.
8 ⵎⴰⵍⴰ ⵉⵄⴻⴼⴼⴰⵏⴻⵏ ⵖⴻⵎⵎⵢⴻⵏ ⴰⵎ ⴰⵔⵔⴱⵉⵄ,
ⵓ ⵎⴰⵔⵔⴰ ⵉⵏⵏⵉ ⵉⵜⵜⴻⴳⴳⴻⵏ ⵍⵎⵓⵄⵚⵉⵢⵢⴻⵜ ⵏⴻⵡⵡⴰⵔⴻⵏ,
ⴰⵇⴰ ⴰⵢⴰ ⴰⴷ ⵉⵙⵙⵉⵡⴻⴹ ⴰⵜⴻⵃⵃⵉ ⵏⵙⴻⵏ ⵉ ⵍⴻⴱⴷⴰ ⵇⴰⵄ.
9 ⵛⴻⴽ ⴷ ⴰⵎⵄⵓⴵⵉ ⵅ ⴽⵓⵍⵛⵉ ⵉ ⵍⴻⴱⴷⴰ, ⴰ ⵙⵉⴷⵉ!
10 ⵎⴰⵖⴰⵔ ⵅⵥⴰⵔ, ⵍⵄⴻⴷⵢⴰⵏ ⵏⵏⴻⴽ, ⵙⵉⴷⵉ,
ⵍⵄⴻⴷⵢⴰⵏ ⵏⵏⴻⴽ ⴰⴷ ⴼⵏⴰⵏ,
ⵎⴰⵔⵔⴰ ⵉⵏⵏⵉ ⵉⵜⵜⴻⴳⴳⴻⵏ ⵍⵖⴻⵛⵛ ⴰⴷ ⵜⵜⵡⴰⵥⴻⴵⵄⴻⵏ.
11 ⵛⴻⴽ ⴰⴷ ⵜⴻⵙⵙⴳⴻⵄⵄⴷⴻⴷ ⴰⵛⵛⴰⵡ ⵉⵏⵓ ⴰⵎ ⵡⴻⵏⵏⵉ ⵏ ⵓⴼⵓⵏⴰⵙ ⵏ ⵍⴻⵅⵍⴰ,
ⵜⵜⵡⴰⴷⴻⵀⵏⴻⵖ ⵙ ⵥⵥⴻⵛⵜ ⵏ ⵟⵔⵉ.
12 ⵜⵉⵟⵟ ⵉⵏⵓ ⴰⴷ ⵜⵥⴰⵔ ⵉⵏⵏⵉ ⵅⴰⴼⵉ ⵉⵜⵜⵛⴻⴽⴽⵎⴻⵏ,
ⵉⵎⴻⵥⵥⵓⵖⴻⵏ ⵉⵏⵓ ⴰⴷ ⵙⵍⴻⵏ ⵉ ⵉⵖⵔⵉⵎⴻⵏ ⵉⵏⵓ ⵉⵏⵏⵉ ⵅⴰⴼⵉ ⴷⴷ-ⵉⴽⴽⴰⵔⴻⵏ.
13 ⴰⵎⵙⴻⴳⴳⴻⴷ ⴰⴷ ⵉⵏⴻⵡⵡⴰⵔ ⴰⵎ ⵜⵛⴻⵊⵊⴰⵔⵜ ⵏ ⵜⵉⵏⵉ,
ⴰⴷ ⵉⵖⵎⵉ ⴰⵎ ⵜⵛⴻⵊⵊⴰⵔⵜ ⵏ ⵜⴻⵏⴳⴻⵍⵜ ⵅ ⵉⴷⵓⵔⴰⵔ ⵏ ⵍⵓⴱⵏⴰⵏ, ■
14 ⵉⵏⵏⵉ ⵉⵜⵜⵡⴰⵥⵥⵓⵏ ⴷⵉ ⵜⴰⴷⴷⴰⵔⵜ ⵏ ⵙⵉⴷⵉ,
ⴰⴷ ⵏⵏⵓⵡⴰⵔⴻⵏ ⴷⵉ ⵍⴻⵎⵔⴰⵃⴰⵜ ⵏ ⴰⵔⴻⴱⴱⵉ ⵏⵏⴻⵖ.
15 ⵏⵉⵜⵏⵉ ⴰⴷ ⵡⵛⴻⵏ ⵍⵖⵉⴵⴻⵜ ⴷⵉ ⵜⴻⵡⵙⴰⵔ,
ⴰⴷ ⵇⵇⵉⵎⴻⵏ ⵚⴻⵃⵃⴻⵏ ⵓ ⴷ ⵟⵔⵉ.
16 ⵎⴰⵃⴻⵏⴷ ⴰⴷ ⴱⴰⵔⵔⵃⴻⵏ, ⴱⴻⵍⵍⵉ ⵙⵉⴷⵉ ⴰⵇⴰ-ⵜ ⵏⵉⵛⴰⵏ.
ⵏⴻⵜⵜⴰ ⴷ ⵜⴰⵚⴹⴰⵔⵜ ⵉⵏⵓ ⵓ ⵡⴰⵔ ⴷⴰⵢⴻⵙ ⴱⵓ ⵍⵖⴻⵛⵛ.