32
1 ⵏ ⴷⴰⵡⵓⴷ. ⴰⵅⴻⵎⵎⵉ.
ⵙⵙⴻⵄⴷ ⵏ ⵡⴻⵏⵏⵉ ⵓⵎⵉ ⵜᵉⵜⵜⵡⴰⵖⴼⴰⵔ ⵜⵄⴻⴷⴷⵉⵜ ⵏⵏⴻⵙ,
ⵡⴻⵏⵏⵉ ⵓⵎⵉ ⵉⴷⵍⵉⵏ ⵅ ⴷⴷⵏⵓⴱ ⵏⵏⴻⵙ. ■
2 ⵙⵙⴻⵄⴷ ⵏ ⵡⴻⵔⵢⴰⵥ ⵡⴻⵏⵏⵉ ⵓⵎⵉ ⵡⴰⵔ ⵉⵃⴻⵚⵚⴻⴱ ⵙⵉⴷⵉ ⵍⵎⵓⵄⵚⵉⵢⵢⴻⵜ ⵏⵏⴻⵙ,
ⵡⴻⵏⵏⵉ ⵖⴰⵔ ⵉⴵⴰ ⴱⵓⵃⴱⴻⵍ ⵡⴰⵔ ⴷⴰⵢⴻⵙ ⴱⵓ ⵍⵖⴻⵛⵛ.
3 ⵓⵎⵉ ⵙⵇⴰⵔⴻⵖ, ⴰⵔⵛⴰⵏ ⵉⵅⵙⴰⵏ ⵉⵏⵓ,
ⵙ ⵓⵥⴻⵀⵀⴰⵔ ⵉⵏⵓ, ⴰⵙⵙ ⵎⴰⵔⵔⴰ.
4 ⵎⴰⵖⴰⵔ ⴰⵙⵙ ⴷ ⴵⵉⵍⴻⵜ ⵉⵙⵙⴻⴷⵇⴻⵍ ⴰⵢⵉ ⵓⴼⵓⵙ ⵏⵏⴻⴽ ,
ⵉⴷⴰⵎⵎⴻⵏ ⵏ ⵜⵓⴷⴰⵔⵜ ⵉⵏⵓ ⴷⴻⵡⵍⴻⵏ ⴰⵎ ⵍⴰⵥⴰⵖ ⵏ ⵓⵏⴻⴱⴷⵓ. ⵙⵉⵍⴰⵀ.
5 ⵙⵙⴰⵔⴻⴳⴱⴻⵖ ⴰⵛ ⴷⴷⴻⵏⴱ ⵉⵏⵓ,
ⵡⴰⵔ ⵙⵙⴷⵓⵔⵢⴻⵖ ⵍⵎⵓⵄⵚⵉⵢⵢⴻⵜ ⵉⵏⵓ.
ⵏⴻⵛⵛ ⵏⵏⵉⵖ: “ⴰⴷ ⵏⴻⵄⵎⴻⵖ ⵥⴻⴳ ⵉⵅⴻⵟⵟⴰⵏ ⵉⵏⵓ ⵖⴰⵔ ⵙⵉⴷⵉ!”,
ⵅⴻⵏⵏⵉ ⵛⴻⴽ ⵜⴻⵖⴼⴰⵔⴻⴷ ⴰⵢⵉ ⵍⵎⵓⵄⵚⵉⵢⵢⴻⵜ ⵏ ⴷⴷⴻⵏⴱ ⵉⵏⵓ. ⵙⵉⵍⴰⵀ. ■
6 ⵙ ⵓⵢⴻⵏⵏⵉ ⵎⴰⵔⵔⴰ ⴰⵎⵜⵉⵇⵇⵉ ⴰⴷ ⴰⵛ ⵉⵙⵊⴻⴷ ⴷⵉ ⵍⵡⴻⵇⵜ ⵓⵎⵉ ⵖⴰ ⵜⴻⵊⵊⴻⴷ ⴱⵏⴰⴷⴻⵎ ⴰⴷ ⵛⴻⴽ ⵢⵓⴼⴰ.
ⵅⵎⵉ ⴷⵉⵏ ⵉⵛⵜ ⵏ ⵙⵙⴻⵃⵍⴻⵜ ⵏ ⵡⴰⵎⴰⵏ ⴰⵟⵟⴰⵙ, ⵡⴰⵔ ⵜ ⵜⵍⴻⵇⵇⴻⴼ ⵇⴰⵄ.
7 ⵛⴻⴽ ⴷ ⴰⵎⵛⴰⵏ ⵏ ⵓⴷⵓⵔⵔⵉ ⵉ ⵏⴻⵛⵛ,
ⵜⴻⵙⵙⴰⵔⴻⴷ ⴰⵢⵉ ⵥⵉ ⵍⴻⵃⵚⴰⵔⴻⵜ,
ⵜⵇⵓⵡⵡⴰⵔⴻⴷ ⴰⵢⵉ ⵙ ⵉⵖⵓⵢⵢⴰⵏ ⵏ ⵍⴻⴼⵔⴰⵃⴻⵜ ⵏ ⵓⴼⴻⴽⴽⵉ. ⵙⵉⵍⴰⵀ. ■
8 ⵏⴻⵛⵛ ⴰⴷ ⵛⴻⴽ ⵙⵙⵖⴰⵔⴻⵖ ⵓⵛⴰ ⴰⴷ ⴰⵛ ⵙⵙⵍⴻⵎⴷⴻⵖ ⴰⴱⵔⵉⴷ ⵉⵜⵜⵅⴻⵚⵚⴰ ⴰⴷ ⴷⴰⵢⴻⵙ ⵜⵓⵢⵓⵔⴻⴷ.
ⵏⴻⵛⵛ ⴰⴷ ⵛⴻⴽ ⵡⴻⵚⵚⵉⵖ, ⴰⴷ ⵅⴰⴽ ⵜⵉⵍⵉ ⵜⵉⵟⵟ ⵉⵏⵓ.
9 ⵡⴰⵔ ⵜⵜⵉⵍⵉ ⴰⵎⴻⵛⵏⴰⵡ ⴰⵢⵉⵙ,
ⴰⵎⴻⵛⵏⴰⵡ ⴰⵙⴰⵔⴷⵓⵏ ⴱⵍⴰ ⵍⴻⵄⵇⴻⵍ,
ⵉⵏⵏⵉ ⵉⵜⵜⵅⴻⵚⵚⴰ ⴰⴷ ⵜⴻⵏ ⵇⴻⵎⵎⵄⴻⵏ ⵙ ⵙⵙⵔⵉⵎⴻⵜ ⴷ ⵡⴻⵔⵢⴰⵎ,
ⵏⵉⵖ ⵡⴰⵔ ⵉⵥⴻⵎⵎⴰⵔ ⴰⴷ ⵖⴰⵔⴻⴽ ⴷⴷ-ⵉⵇⴰⵔⵔⴻⴱ. ■
10 ⴰⵟⵟⴰⵙ ⴵⴰⵏⵜ ⵜⴰⵎⴰⵔⴰ ⵏ ⵓⵄⴻⴼⴼⴰⵏ,
ⵎⴰⵛⴰ ⵡⴻⵏⵏⵉ ⵉⵜⵜⵛⴰⵍⴻⵏ ⵅ ⵙⵉⴷⵉ,
ⴰⴷ ⴰⵙ ⵉⵇⵓⵡⵡⴰⵔ ⵏⴻⵜⵜⴰ ⵙ ⵜⵎⴻⵅⵙⵉⵡⵜ ⵏⵏⴻⵙ ⵉⵛⴻⵡⵡⴰⵔⴻⵏ.
11 ⴼⴰⵔⵃⴻⵎ ⴷⵉ ⵙⵉⴷⵉ, ⴰⵔⴻⵛⵇⴻⵎ, ⴰ ⵉⵎⵙⴻⴳⴳⴰⴷⴻⵏ,
ⵙⵍⵉⵡⴻⵍⵡⴻⵎ, ⴰ ⵎⴰⵔⵔⴰ ⵉⵏⵏⵉ ⵖⴰⵔ ⵉⴵⴰ ⵡⵓⵍ ⵉⵙⴻⴳⴳⵎⴻⵏ!