5
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ, ⴰⴽ-ⴷ ⵜⴻⵎⵊⴰ. ⴰⵥⴻⵀⵀⴻⴷ ⵏ ⴷⴰⵡⵓⴷ.
2 ⴰ ⵙⵉⴷⵉ, ⵙⴻⵍ-ⴷⴷ ⵉ ⵎⵉⵏ ⵖⴰ ⵉⵏⵉⵖ,
ⴼⴻⵀⵎⴻⵜ ⵉ ⵓⵏⵉⵅⵙⴻⵙ ⵉⵏⵓ.
3 ⵃⴻⴽⴽⴰⵔ ⵉ ⵜⵎⵉⵊⵊⴰ ⵏ ⵓⵥⴰⵡⴻⴳ ⵉⵏⵓ,
ⴰ ⴰⵊⴻⴵⵉⴷ ⵉⵏⵓ ⴷ ⴰⵔⴻⴱⴱⵉ ⵉⵏⵓ,
ⴰⵇⴰ ⵉ ⵛⴻⴽ ⵓⵎⵉ ⵜⵜⵥⴰⴵⵉⵖ.
4 ⵖⴰⵔ ⵜⵓⴼⴼⵓⵜ, ⴰ ⵙⵉⴷⵉ, ⵜⴻⵙⵍⵉⴷ ⵛⴻⴽ ⵉ ⵜⵎⵉⵊⵊⴰ ⵉⵏⵓ,
ⵖⴰⵔ ⵜⵓⴼⴼⵓⵜ ⵏⵏⵇⴻⵍⴱⴻⵖ-ⴷⴷ ⵖⴰⵔⴻⴽ,
ⵓⵛⴰ ⵇⵇⵉⵎⴻⵖ ⵜⵜⵔⴰⵊⵉⵖ ⵛⴻⴽ.
5 ⵛⴻⴽ ⵡⴰⵔ ⵜⴻⴵⵉⴷ ⵛⴰ ⴷ ⴰⵔⴻⴱⴱⵉ ⵏⵏⵉ ⵉⵜⵜⴻⵅⵙⴻⵏ ⵜⵓⵄⴻⴼⴼⵏⴰ,
ⴱⵏⴰⴷⴻⵎ ⴰⵄⴻⴼⴼⴰⵏ ⵡⴰⵔ ⵖⴰⵔⴻⴽ ⵉⵜⵜⵉⴼⴼ ⴰⵖⵉⵎⵉ.
6 ⵉⴱⵓⵃⴰⵍⵉⵢⵢⴻⵏ ⵡⴰⵔ ⵜⵜⵖⵉⵎⵉⵏ ⵜⵜⴱⴻⴷⴷⴰⵏ ⵥⵥⴰⵜ ⵉ ⵜⵉⵟⵟⴰⵡⵉⵏ ⵏⵏⴻⴽ,
ⵛⴻⴽ ⵜⵛⴰⵔⵔⵀⴻⴷ ⵎⴰⵔⵔⴰ ⵉⵏⵏⵉ ⵉⵜⵜⴻⴳⴳⴻⵏ ⵍⵖⴰⵔ.
7 ⴰⴷ ⵜⵀⴻⵍⵍⴽⴻⴷ ⴰⵢⵜ ⵏ ⴱⵓ-ⵉⵅⴰⵔⵔⵉⵇⴻⵏ,
ⵙⵉⴷⵉ ⵉⵜⵜⵄⵉⴼⴼⴰ ⴰⵔⵢⴰⵥ ⵏ ⵉⴷⴰⵎⵎⴻⵏ ⴷ ⵍⵖⴻⵛⵛ.
8 ⵎⴰⵛⴰ ⵙ ⵍⴻⵎⵖⴰⵔⴻⵜ ⵏ ⵜⵎⴻⵅⵙⵉⵡⵜ ⵏⵏⴻⴽ ⵉⵛⴻⵡⵡⴰⵔⴻⵏ ⴰⴷ ⴰⴷⴼⴻⵖ ⵖⴰⵔ ⵜⴰⴷⴷⴰⵔⵜ ⵏⵏⴻⴽ,
ⴰⴷ ⴰⴹⴰⵔⴻⵖ ⵖⴰⵔ ⵣⵥⴰⵡⴻⵛⵜ ⵏⵏⴻⴽ ⵜⴰⵎⴻⵇⵇⵔⴰⵏⵜ ⵙ ⵜⵉⴳⴳⵯⵓⴷⵉ ⵥⵥⴰⵢⴻⴽ.
9 ⴰ ⵙⵉⴷⵉ, ⵙⵓⵢⵓⵔ ⴰⵢⵉ ⵅ ⵡⴻⴱⵔⵉⴷ ⵏ ⵜⵙⴻⴳⴷⴰ ⵏⵏⴻⴽ,
ⴷⵉ ⵟⵟⵡⴻⵄ ⵏ ⵢⵉⵏⵏⵉ ⵉ ⴷ ⴰⵢⵉ ⵉⵍⴻⴱⴱⵜⴻⵏ,
ⵙⴻⴳⴳⴻⵎ ⴰⴱⵔⵉⴷ ⵏⵏⴻⴽ ⵥⵥⴰⵜ ⵉ ⵡⵓⴷⴻⵎ ⵉⵏⵓ.
10 ⵎⵉⵏⵥⵉ ⴷⴻⴳ ⵓⵇⴻⵎⵎⵓⵎ ⵏⵙⴻⵏ ⵡⴰⵔ ⴷⵉⵏ ⴱⵓ ⵍⴰⵎⴰⵏ,
ⵊⵊⵓⴼ ⵏⵙⴻⵏ ⴷ ⴰⵅⴻⵢⵢⴻⴱ,
ⵜⵎⵉⵊⵊⴰ ⵏⵙⴻⵏ ⴷ ⴰⵏⴹⴻⵍ ⵢⴰⵔⴻⵥⵎⴻⵏ,
ⴰⵔⴻⴱⴱⵓⵏ ⵜⵅⴰⵏⵛⴻⵜ ⵙ ⵢⵉⵍⴻⵙ ⵏⵙⴻⵏ. ■
11 ⴷⵄⴰ ⵜⴻⵏ, ⴰ ⴰⵔⴻⴱⴱⵉ,
ⴻⵊⵊ ⵉ-ⵜⴻⵏ ⴰⴷ ⵡⴹⴰⵏ ⵙ ⵍⴻⵛⵡⴰⵔ ⵏⵙⴻⵏ,
ⴰⵥⵥⴻⵍ ⵅⴰⵙⴻⵏ ⴷⵉ ⵙⵙⵉⴱⴱⴻⵜ ⵏ ⵡⴰⵟⵟⴰⵙ ⵏ ⵉⵅⴻⵟⵟⴰⵏ ⵏⵙⴻⵏ,
ⵎⵉⵏⵥⵉ ⵏⵉⵜⵏⵉ ⵖⴻⵡⵡⵖⴻⵏ ⵅⴰⴽ.
12 ⵊⵊⴻⵎ ⵎⴰⵔⵔⴰ ⵉⵏⵏⵉ ⵅⴰⴽ ⵉⵜⵜⴻⵛⵍⴻⵏ ⴰⴷ ⴼⴰⵔⵃⴻⵏ,
ⴻⵊⵊ ⵉ-ⵜⴻⵏ ⴰⴷ ⵙⵍⵉⵡⴻⵍⵡⴻⵏ ⵉ ⵍⴻⴱⴷⴰ.
ⵛⴻⴽ ⵜⴼⴰⵔⵢⴻⴷ ⵅⴰⵙⴻⵏ,
ⴰⵇⴰ ⵉⵏⵏⵉ ⵉⵜⵜⴻⵅⵙⴻⵏ ⵉⵙⴻⵎ ⵏⵏⴻⴽ ⴰⴷ ⵏⴻⴳⵥⴻⵏ ⵙ ⵍⴻⴼⵔⴰⵃⴻⵜ ⵉ ⵖⴰⵔⵙⴻⵏ ⴷⴰⵢⴻⴽ.
13 ⵎⵉⵏⵥⵉ ⵛⴻⴽ, ⴰ ⵙⵉⴷⵉ, ⴰⴷ ⵜⴱⴰⵔⴽⴻⴷ ⴰⵎⵙⴻⴳⴳⴰⴷ,
ⴰⴷ ⴰⵙ ⵜⵇⵓⵡⵡⴰⵔⴻⴷ ⵙ ⵓⵃⵉⵏⵏⵉ ⴰⵎ ⵙ ⵜⵙⴻⴷⴷⴰⵔⵜ ⵏ ⵓⵙⴻⵍⵇⵉ ⵜⴰⵎⴻⵇⵇⵔⴰⵏⵜ.