79
1 ⴰⵥⴻⵀⵀⴻⴷ ⵏ ⴰⵙⴰⴼ.
ⴰ ⴰⵔⴻⴱⴱⵉ, ⵍⴻⴳⵏⵓⵙ ⵓⴷⴼⴻⵏ ⵖⴰⵔ ⵍⵡⴰⵔⵜ ⵏⵏⴻⴽ.
ⵏⵉⵜⵏⵉ ⵙⵙⵅⴻⵎⵊⴻⵏ ⵣⵥⴰⵡⴻⵛⵜ ⵏⵏⴻⴽ ⵜⴰⵎⴻⵇⵇⵔⴰⵏⵜ ⵉⵇⴻⴷⴷⵙⴻⵏ,
ⴰⵔⵔⵉⵏ ⵓⵔⵛⴰⵍⵉⵎ ⴷ ⵍⵅⵉⵔⴱⴰⵜ.
2 ⵍⵅⴻⵛⴱⴰⵜ ⵏ ⵉⵎⵙⴻⵅⵅⴰⵔⴻⵏ ⵏⵏⴻⴽ ⵡⵛⵉⵏ ⵜⴻⵏⵜ ⴷ ⵎⴰⵛⵛⴰ ⵉ ⵉⵊⴹⴰⴹ ⵏ ⵓⵊⴻⵏⵏⴰ,
ⴰⵢⵙⵓⵎ ⵏ ⵉⵎⵜⵉⵇⵇⴰⵏ ⵏⵏⴻⴽ ⵉ ⵍⴻⵡⵃⵓⵛ ⵏ ⵜⴻⵎⵎⵓⵔⵜ.
3 ⵉⴷⴰⵎⵎⴻⵏ ⵏⵙⴻⵏ ⵥⴻⴵⵄⴻⵏ ⵜⴻⵏ ⴰⵎ ⵡⴰⵎⴰⵏ ⵖⴰⵔ ⵎⴰⵔⵔⴰ ⵉⵖⴻⵥⴷⵉⵙⴻⵏ ⵏ ⵓⵔⵛⴰⵍⵉⵎ,
ⵓⵍⴰ ⴷ ⵉⵊⵊ ⵡⴰⵔ ⵜⴻⵏ ⵉⵏⴹⵉⵍ.
4 ⵏⴻⴷⵡⴻⵍ ⴷ ⵍⴻⴼⴷⵉⵃⴻⵜ ⵉ ⵊⵊⵉⵔⴰⵏ ⵏⵏⴻⵖ,
ⴷ ⵓⵙⵜⴻⵀⵥⵉ ⴷ ⵓⵙⴻⵃⵇⴰⵔ ⵉ ⵎⴰⵔⵔⴰ ⵉⵏⵏⵉ ⴷ ⴰⵏⴻⵖ ⴷⴷ-ⵉⵏⵏⴹⴻⵏ. ■
5 ⴰⵔ ⵎⴻⵍⵎⵉ, ⴰ ⵙⵉⴷⵉ? ⵎⴰ ⵅⴻⵏⵏⵉ ⴰⴷ ⵜⴻⵇⵇⵉⵎⴻⴷ ⵜⵙⴻⵄⵄⴰⵔⴻⴷ ⵉ ⵍⴻⴱⴷⴰ?
ⵎⴰ ⴰⴷ ⴰⵔⴻⵖ ⵡⴰⵙⴰⵎ ⵏⵏⴻⴽ ⴰⵎ ⵜⵎⴻⵙⵙⵉ ⵉ ⵍⴻⴱⴷⴰ? ■
6 ⴼⴰⵔⵔⴻⵖ ⴰⵙⵄⴰⵔ ⵏⵏⴻⴽ ⵅ ⵍⴻⴳⵏⵓⵙ ⵉⵏⵏⵉ ⵡⴰⵔ ⵛⴻⴽ ⵉⵙⵙⵉⵏⴻⵏ,
ⵅ ⵜⵉⴳⴻⵍⴷⵉⵡⵉⵏ ⵏⵏⵉ ⵡⴰⵔ ⵉⵜⵜⵍⵉⵖⵉⵏ ⵅ ⵢⵉⵙⴻⵎ ⵏⵏⴻⴽ. ■
7 ⵎⴰⵖⴰⵔ ⵏⵉⵜⵏⵉ ⵛⵛⵉⵏ ⵢⴰⵄⵇⵓⴱ,
ⴰⵔⴻⴷⴷⴵⴻⵏ ⵜⴰⵥⴻⴷⴷⵉⵖⵜ ⵏⵏⴻⵙ.
8 ⵡⴰⵔ ⵅⴰⵏⴻⵖ ⵄⴻⵇⵇⴻⵍ ⵄⵍⴰⵃⵙⴰⴱ ⵍⵎⵓⵄⵚⵉⵢⵢⴻⵜ ⵏⵏⴻⵖ ⵏ ⵥⵉⵛ.
ⵇⴻⴵⴻⵇ, ⴻⵊⵊ ⴰⵔⵔⴻⵃⵎⴻⵜ ⵏⵏⴻⴽ ⴰⴷ ⴽⵉⴷⵏⴻⵖ ⵜⴻⵎⵙⴰⴳⴰⵔ,
ⵎⴰⵖⴰⵔ ⵏⴻⴹⵄⴻⴼ ⴰⵟⵟⴰⵙ. ■
9 ⴻⵡⵛ ⴰⵏⴻⵖ ⴰⴼⵓⵙ ⵏⵏⴻⴽ, ⴰ ⴰⵔⴻⴱⴱⵉ, ⴷⵉ ⵟⵟⵡⴻⵄ ⵏ ⵓⵄⵓⴵⵉ ⵏ ⵢⵉⵙⴻⵎ ⵏⵏⴻⴽ,
ⵙⴻⵏⵊⴻⵎ ⴰⵏⴻⵖ ⵓ ⵙⴻⵚⵍⴻⵃ ⴷⴷⵏⵓⴱ ⵏⵏⴻⵖ ⴷⵉ ⵟⵟⵡⴻⵄ ⵏ ⵢⵉⵙⴻⵎ ⵏⵏⴻⴽ.
10 ⵎⴰⵢⴻⵎⵎⵉ ⵉ ⵖⴰ ⵉⵏⵉⵏ ⵍⴻⴳⵏⵓⵙ: “ⵎⴰⵏⵉ ⵉⴵⴰ ⴰⵔⴻⴱⴱⵉ ⵏⵙⴻⵏ?” ⴻⵊⵊ ⴰⵏⵜⴰⵇⴻⵎ ⵏ ⵉⴷⴰⵎⵎⴻⵏ ⵉⵜⵜⵡⴰⵙⵙⵉⵥⵍⴻⵏ ⵏ ⵍⴳⴻⵏⵙ ⵏⵏⴻⴽ
ⴰⴷ ⵉⴷⵡⴻⵍ ⵉⵜⵜⵡⴰⵙⵙⴻⵏ ⵊⴰⵔ ⵍⴻⴳⵏⵓⵙ ⵊⴰⵔ ⵜⵉⵟⵟⴰⵡⵉⵏ ⵏⵏⴻⵖ.
11 ⴻⵊⵊ ⴰⵥⴻⵀⵀⴰⵔ ⵏ ⵓⵎⴻⵃⴱⵓⵙ ⴰⴷ ⴷⴷ-ⵢⴰⵙ ⵥⵥⴰⵜ ⵉ ⵡⵓⴷⴻⵎ ⵏⵏⴻⴽ,
ⵃⴹⴰ ⵉⵃⴻⵏⵊⵉⵔⴻⵏ ⵏ ⵍⵎⴻⵡⵜ ⵄⵍⴰⵃⵙⴰⴱ ⵍⴻⵎⵖⴰⵔⴻⵜ ⵏ ⵓⵖⵉⵍ ⵏⵏⴻⴽ.
12 ⴰⵔⵔ ⴰⵙⴻⵏ ⵉ ⵊⵊⵉⵔⴰⵏ ⵏⵏⴻⵖ ⴰⴱⴻⵀⴷⴻⵍ ⵏⵙⴻⵏ ⵙⴻⴱⵄⴰ ⵏ ⵜⵙⴻⵇⵇⴰⵔ ⵖⴰⵔ ⵡⴻⵃⵙⵉⵏ ⵏⵙⴻⵏ,
ⴰⴱⴻⵀⴷⴻⵍ ⵏⵙⴻⵏ ⵉ ⵥⵉ ⵛⴻⴽ ⴼⴻⴹⵃⴻⵏ, ⴰ ⵙⵉⴷⵉ ⵉⵏⵓ.
13 ⵏⴻⵛⵛⵉⵏ ⴷ ⵍⴳⴻⵏⵙ ⵏⵏⴻⴽ ⴷ ⵡⵓⴵⵉ ⵏ ⴷⴷⵎⴰⵏⵉ ⵏ ⵜⴰⵔⴻⵡⵙⴰ ⵏⵏⴻⴽ.
ⵏⴻⵜⵜⵇⴰⴷⴰ ⵛⴻⴽ ⵉ ⵍⴻⴱⴷⴰ, ⵥⵉ ⵊⵊⵉⵍ ⴰⵍ ⵊⵊⵉⵍ.
ⵏⴻⵛⵛⵉⵏ ⴰⴷ ⵏⴱⴰⵔⵔⴻⵃ ⵛⵛⴰⵏ ⵏⵏⴻⴽ.