17
1 ⵜⴰⵥⴰⴵⵉⵜ ⵏ ⴷⴰⵡⵓⴷ.
ⴰ ⵙⵉⴷⵉ, ⵙⴻⵍ ⵖⴰⵔ ⵎⵉⵏ ⵉⴵⴰⵏ ⵏⵉⵛⴰⵏ, ⴳⴳⴻⵎ ⵍⴱⴰⵍ ⵉ ⵓⵖⵓⵢⵢⵉ ⵉⵏⵓ,
ⴻⵡⵛ ⴰⵎⴻⵥⵥⵓⵖ ⵅⵎⵉ ⵜⵜⵥⴰⴵⵉⵖ ⵙ ⵉⵢⴻⵏⵛⵉⵛⴻⵏ ⵡⴰⵔ ⵥⵥⴰⵢⵙⴻⵏ ⴷⴷ-ⵉⵜⵜⴻⴽⴽ ⵛⴰ ⵍⵖⴻⵛⵛ.
2 ⴻⵊⵊ ⵍⵃⴻⵇⵇ ⵉⵏⵓ ⴰⴷ ⵉⴼⴼⴻⵖ ⵥⵉ ⵥⵥⴰⵜ ⵉ ⵡⵓⴷⴻⵎ ⵏⵏⴻⴽ,
ⴻⵊⵊ ⵜⵉⵟⵟⴰⵡⵉⵏ ⵏⵏⴻⴽ ⴰⴷ ⵅⴻⵥⵥⴰⵔⴻⵏⵜ ⵖⴰⵔ ⵎⵉⵏ ⵉⴵⴰⵏ ⵉⵙⴻⴳⴳⴷⴻⵏ.
3 ⵛⴻⴽ ⵜⵇⴻⴵⴱⴻⴷ ⵓⵍ ⵉⵏⵓ, ⵜⴰⵔⵥⵓⴷ ⴷⴰⵢⴻⵙ ⵙ ⴵⵉⵍⴻⵜ.
ⵜⵊⴰⵔⵔⴱⴻⴷ ⴰⵢⵉ, ⵎⴰⵛⴰ ⵡⴰⵔ ⵜⵓⴼⵉⴷ ⵡⴰⵍⵓ.
ⵎⴰⵍⴰ ⵅⴰⵔⵔⵚⴻⵖ ⴷⵉ ⵛⴰ ⵡⴰⵔ ⵉⵃⵍⵉ, ⵡⴰⵔ ⴷⴷ-ⵜⴻⴼⴼⵉⵖ ⵛⴰ ⵥⴻⴳ ⵉⵢⴻⵏⵛⵉⴷⴻⵏ ⵉⵏⵓ.
4 ⵅ ⵎⵉⵏ ⵜⵜⴻⴳⴳⴻⵏ ⵉⵡⴷⴰⵏ,
ⴰⵇⴰ ⵃⴹⵉⵖ ⵉⵅⴻⴼ ⵉⵏⵓ ⵥⵉ ⵜⴻⴱⵔⵉⴷⵉⵏ ⵏ ⴰⵢⵜ ⵏ ⴱⵓ-ⵍⴻⵅⵛⵓⵏⴻⵜ,
ⵄⵍⴰⵃⵙⴰⴱ ⴰⵡⴰⵍ ⵥⴻⴳ ⵉⵢⴻⵏⵛⵉⵛⴻⵏ ⵏⵏⴻⴽ.
5 ⴻⴳⴳ ⵉⵚⵓⵔⴰⴼ ⵉⵏⵓ ⴷⵉ ⵊⵊⵓⵔⵔⴰⵜ ⵏ ⵉⴹⴰⵔⴻⵏ ⵏⵏⴻⴽ,
ⵃⵉⵎⴰ ⵡⴰⵔ ⴼⴰⵔⵔⵖⴻⵏ ⵉⴹⴰⵔⴻⵏ ⵉⵏⵓ.
6 ⵏⴻⵛⵛ ⵍⴰⵖⵉⵖ ⵅⴰⴽ, ⵎⵉⵏⵥⵉ ⵛⴻⴽ ⴰⴷ ⵅⴰⴼⵉ ⴷⴷ-ⵜⴰⵔⵔⴻⴷ, ⴰ ⴰⵔⴻⴱⴱⵉ,
ⴻⵡⵛ ⴰⵢⵉ ⴰⵎⴻⵥⵥⵓⵖ, ⵙⴻⵍ ⵉ ⵎⵉⵏ ⵖⴰ ⵉⵏⵉⵖ.
7 ⵙⵛⴻⵏ ⵍⴻⵄⵊⴻⴱ ⵏ ⵜⵎⴻⵅⵙⵉⵡⵜ ⵏⵏⴻⴽ ⵉⵛⴻⵡⵡⴰⵔⴻⵏ,
ⵛⴻⴽ ⴷ ⵡⴻⵏⵏⵉ ⵉⵙⵙⴻⵏⵊⴰⵎⴻⵏ ⵉⵏⵏⵉ ⵢⴰⵔⴻⵥⵥⵓⵏ ⵎⴰⵏⵉ ⵉ ⵖⴰ ⵢⴰⵔⴻⵡⵍⴻⵏ
ⵥⴻⴳ ⵓⴼⵓⵙ ⵏ ⵢⴻⵏⵏⵉ ⵉⵜⵜⵖⴻⵡⵡⵖⴻⵏ ⵅ ⵓⴼⵓⵙ ⵏⵏⴻⴽ ⴰⴼⵓⵙⵉ.
8 ⵃⴹⴰ ⴰⵢⵉ ⴰⵎ ⵎⵓⵎⵎⵓ ⵏ ⵜⵉⵟⵟ ⵏⵏⴻⴽ,
ⵙⵏⵓⴼⴼⴰⵔ ⴰⵢⵉ ⴷⵉ ⵜⵉⵍⵉ ⵏ ⵡⴰⴼⵔⵉⵡⴻⵏ ⵏⵏⴻⴽ □
9 ⵥⴻⴳ ⵉⵄⴻⴼⴼⴰⵏⴻⵏ ⵉⵏⵏⵉ ⴷ ⴰⵢⵉ ⵉⵃⴻⵚⵚⴰⵔⴻⵏ,
ⵉⵏⵏⵉ ⴷ ⵍⵄⴻⴷⵢⴰⵏ ⵏ ⵍⴻⵄⵎⴰⵔ ⵉⵏⵓ, ⵉⵏⵏⵉ ⴷ ⴰⵢⵉ ⵉⵜⵜⵇⵓⵡⵡⴰⵔⴻⵏ.
10 ⵏⵉⵜⵏⵉ ⴱⴻⵍⵍⵄⴻⵏ ⵉⵅⴻⴼ ⵏⵙⴻⵏ ⵙ ⵜⴷⵓⵏⵜ ⵏⵙⴻⵏ,
ⵙ ⵓⵇⴻⵎⵎⵓⵎ ⵏⵙⴻⵏ ⵙⵙⴰⵡⴰⵍⴻⵏ ⵙ ⵏⵏⴼⴰⵅⴻⵜ.
11 ⵍⴻⵅⵅⵓ ⵇⵓⵡⵡⴰⵔⴻⵏ ⵉ ⵉⵚⵓⵔⴰⴼ ⵏⵏⴻⵖ,
ⵜⵉⵟⵟⴰⵡⵉⵏ ⵏⵙⴻⵏ ⵎⵎⵓⵇⵇⵍⴻⵏⵜ ⵎⴰⵃⴻⵏⴷ ⴰⴷ ⴰⵏⴻⵖ ⵏⴹⴰⵔⴻⵏ ⵖⴰⵔ ⵜⴻⵎⵎⵓⵔⵜ.
12 ⵏⴻⵜⵜⴰ ⵢⴰⵔⵡⴻⵙ ⴷⴻⴳ ⵡⴻⵢⵔⴰⴷ ⵏⵏⵉ ⵉⵎⴻⵥⵥⵔⴻⵏ ⴰⴷ ⵉⵎⴻⵥⵥⴻⵇ ⵜⴰⵢⵎⴰⵔⵜ ⵏⵏⴻⵙ,
ⵅ ⵢⵉⵊⵊ ⵏ ⵡⴻⵢⵔⴰⴷ ⴷ ⴰⵎⴻⵥⵢⴰⵏ ⵉⵥⴻⴷⴷⵖⴻⵏ ⴷⴻⴳ ⵉⵎⵓⵛⴰⵏ ⵉⵏⵏⵓⴼⴼⴰⵔⴻⵏ.
13 ⴽⴽⴰⵔ, ⴰ ⵙⵉⴷⵉ, ⵔⵓⵃ ⵎⵙⴰⴳⴰⵔ ⴰⴽⵉⴷⴻⵙ, ⵖⴹⴻⵍ-ⵉ-ⵜ ⵖⴰⵔ ⵜⴻⵎⵎⵓⵔⵜ.
ⴼⴻⴽⴽ ⵍⴻⵄⵎⴰⵔ ⵉⵏⵓ ⵙ ⵙⵙⵉⴼ ⵏⵏⴻⴽ ⵥⴻⴳ ⵓⵄⴻⴼⴼⴰⵏ,
14 ⵙ ⵓⴼⵓⵙ ⵏⵏⴻⴽ ⵥⴻⴳ ⵉⵔⵢⴰⵥⴻⵏ, ⴰ ⵙⵉⴷⵉ,
ⵥⴻⴳ ⵉⵔⵢⴰⵥⴻⵏ ⵏⵏⵉ ⵖⴰⵔⵙⴻⵏ ⴷⴷⵓⵏⴻⵛⵜ ⴷ ⵜⴰⵙⵖⴰⵔⵜ ⵎⵉⵏ ⵜⵜⴻⴽⴽⴻⵏ ⴷⴷⴰⵔⴻⵏ,
ⵉⵏⵏⵉ ⵥⵉ ⵜᵉⵜⵜⵄⴻⵎⵎⴰⵔⴻⴷ ⴰⵄⴻⴷⴷⵉⵙ ⵏⵙⴻⵏ ⵙ ⵍⴻⴽⵏⵓⵥ ⵉⵏⵓⴼⴼⴰⵔⴻⵏ,
ⵓⵍⴰ ⴷ ⵉⵃⴻⵏⵊⵉⵔⴻⵏ ⵏⵙⴻⵏ ⵜⵜⵡⴰⵢⴰⵡⴰⵏⴻⵏ,
ⵜⵜⴻⵊⵊⴰⵏ ⵎⵉⵏ ⵉⵛⴻⵟⵟⴻⵏ ⵉ ⵜⴰⵔⵡⴰ ⵏⵙⴻⵏ.
15 ⵏⴻⵛⵛ ⴰⴷ ⵥⴰⵔⴻⵖ ⵓⴷⴻⵎ ⵏⵏⴻⴽ ⴷⵉ ⵜⵙⴻⴳⴷⴰ,
ⴰⴷ ⴷⴷ-ⴷⴻⵡⵍⴻⵖ ⵊⵊⵉⵡⵏⴻⵖ ⵙ ⵡⴰⴷⴷⵓⴷ ⵏⵏⴻⴽ ⵅⵎⵉ ⴷⴷ ⵖⴰ ⴼⴰⵇⴻⵖ.