52
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⴰⵅⴻⵎⵎⵉ ⵏ ⴷⴰⵡⵓⴷ.
2 ⵍⴰⵎⵉ ⴷⴷ-ⵢⵓⵙⴰ ⴷⵓⵡⴰⵄ, ⵥⵉ ⵉⴷⵓⵎ,
ⵉⵅⴻⴱⴱⴰⵔ ⵛⴰⵡⵓⵍ, ⵉⵏⵏⴰ ⴰⵙ:
“ⴰⵇⴰ ⴷⴰⵡⵓⴷ ⵢⵓⵙⴰ-ⴷⴷ ⵖⴰⵔ ⵜⴰⴷⴷⴰⵔⵜ ⵏ ⴰⵅⵉⵎⴰⵍⵉⴽ.” ■
3 ⵎⴰⵎⵎⴻⵛ ⵜⴼⴻⵢⵢⵛⴻⴷ ⵥⵉ ⵜⵄⴻⴼⴼⴰⵏⵜ, ⴰ ⵊⵊⵉⵀⴻⵍ?
ⵜⴰⵎⴻⵅⵙⵉⵡⵜ ⵉⵛⴻⵡⵡⴰⵔⴻⵏ ⵏ ⴰⵔⴻⴱⴱⵉ ⵜᵉⵜⵜⴻⴽⴽ ⴰⵙⵙ ⵉⵎⵓⵏ.
4 ⵉⵍⴻⵙ ⵏⵏⴻⴽ ⵉⵜⵜⵅⴰⵔⵔⴻⵚ ⴷⵉ ⵍⵖⴰⵔ,
ⴰⵎⴻⵛⵏⴰⵡ ⵉⵊⵊ ⵏ ⵍⵎⵓⵙ ⵉⵇⴻⴹⵄⴻⵏ ⵉ ⵓⵃⴻⴼⴼⵉ ⵉⵙⵙⵓⴼⴼⵓⵖ ⴰⵛⵎⴰⵜ.
5 ⵛⴻⴽ ⵜⵜⴻⵅⵙⴻⴷ ⵜⴰⵄⴻⴼⴼⴰⵏⵜ ⴰⵟⵟⴰⵙ ⵅ ⵜⵚⴻⴱⵃⴰⵏⵜ,
ⵍⵀⴰⵔⴷ ⵙ ⵉⵅⴰⵔⵔⵉⵇⴻⵏ ⴽⵜⴰⵔ ⴰⵟⵟⴰⵙ ⵅ ⵍⵀⴰⵔⴷ ⵏ ⵜⵙⴻⴳⴷⴰ. ⵙⵉⵍⴰⵀ.
6 ⵛⴻⴽ ⵜᵉⵜⵜⴻⵅⵙⴻⴷ ⴰⵡⴰⵍⴻⵏ ⵉⵀⴻⵍⵍⴽⴻⵏ,
ⵓⵍⴰ ⴷ ⵉⵍⴻⵙ ⵉⵛⵛⵓⵔ ⵙ ⵡⴻⵛⵎⴰⵜ.
7 ⵎⴰⵛⴰ ⴰⵔⴻⴱⴱⵉ ⴰⴷ ⵛⴻⴽ ⵢⴰⵔⴻⴷⴷⴻⴵ ⵉ ⵍⴻⴱⴷⴰ,
ⵏⴻⵜⵜⴰ ⴰⴷ ⵛⴻⴽ ⵉⵟⵟⴻⴼ, ⴰⴷ ⵛⴻⴽ ⵉⴽⴽⴻⵙ ⵥⵉ ⵜⵥⴻⴷⴷⵉⵖⵜ.
ⵏⴻⵜⵜⴰ ⴰⴷ ⵛⴻⴽ ⵉⵇⵍⴻⵄ ⵥⴻⴳ ⵉⵥⴻⵡⵔⴰⵏ ⵏⵏⴻⴽ ⵥⵉ ⵜⴻⵎⵎⵓⵔⵜ ⵏ ⵢⵉⵏⵏⵉ ⵉⴷⴷⴰⵔⴻⵏ. ⵙⵉⵍⴰⵀ.
8 ⵉⵎⵙⴻⴳⴳⴰⴷⴻⵏ ⴰⴷ ⵜ ⵥⴰⵔⴻⵏ ⴰⴷ ⴳⴳⵯⴻⴷⴻⵏ.
ⴰⴷ ⵅⴰⵙ ⴹⴻⵃⵛⴻⵏ, ⴰⴷ ⵉⵏⵉⵏ:
9 “ⵅⵥⴰⵔ ⴰⵔⵢⴰⵥ ⵉⵊⴻⵀⴷⴻⵏ ⵡⴻⵏⵏⵉ ⵓⵎⵉ ⵡⴰⵔ ⵉⴳⴳⵉ ⴰⵔⴻⴱⴱⵉ ⵊⵊⴻⵀⴷ ⵏⵏⴻⵙ,
ⵎⴰⵛⴰ ⵜⵓⵖⴰ ⵉⵜⵜⵛⴻⵍ ⵅ ⵡⴰⴳⵍⴰ ⵏⵏⴻⵙ ⴰⵎⴻⵇⵇⵔⴰⵏ.
ⵜⵓⵖⴰ ⵉⴷⵡⴻⵍ ⵉⵊⵀⴻⴷ ⵙ ⵍⵖⴰⵔ ⵏⵏⴻⵙ.”
10 ⵏⴻⵛⵛ ⴰⴷ ⵉⵍⵉⵖ ⴰⵎⴻⵛⵏⴰⵡ ⵉⵛⵜ ⵏ ⵜⵥⵉⵜⵓⵏⵜ ⵜⴰⵥⴻⵢⵥⴰⵡⵜ ⴷⵉ ⵜⴰⴷⴷⴰⵔⵜ ⵏ ⴰⵔⴻⴱⴱⵉ.
ⵏⴻⵛⵛ ⵜⵜⵉⵇⵇⴻⵖ ⴷⵉ ⵜⵎⴻⵅⵙⵉⵡⵜ ⵉⵛⴻⵡⵡⴰⵔⴻⵏ ⵏ ⴰⵔⴻⴱⴱⵉ ⵉ ⵍⴻⴱⴷⴰ ⵇⴰⵄ.
11 ⵏⴻⵛⵛ ⴰⴷ ⵛⴻⴽ ⵇⴰⴷⵉⵖ ⵉ ⵍⴻⴱⴷⴰ ⵇⴰⵄ,
ⵎⴰⵖⴰⵔ ⵛⴻⴽ ⵜⴻⴳⴳⵉⴷ ⵜ.
ⴰⴷ ⵙⵙⵉⵜⵉⵎⴻⵖ ⴷⴻⴳ ⵢⵉⵙⴻⵎ ⵏⵏⴻⴽ,
ⵎⴰⵖⴰⵔ ⵏⴻⵜⵜⴰ ⴷ ⴰⵚⴻⴱⵃⴰⵏ ⵉ ⵉⵎⵜⵉⵇⵇⴰⵏ ⵏⵏⴻⴽ.