147
1 ⵀⴰⵍⵍⵉⵍⵓ-ⵢⴰⵀ, ⵎⴰⵖⴰⵔ ⴰⵥⴻⵀⵀⴻⴷ ⵉ ⴰⵔⴻⴱⴱⵉ ⵏⵏⴻⵖ ⴷ ⴰⵚⴻⴱⵃⴰⵏ,
ⵎⵉⵏⵥⵉ ⵉⵛⵏⴰ, ⵉⵜⵜⴰⵙ-ⴷⴷ ⴰⴽⵉⴷⴻⵙ ⴰⴷ ⴰⵙ ⵏⵚⴻⴱⴱⴻⵃ. ■
2 ⵙⵉⴷⵉ ⵉⴱⴻⵏⵏⴰ ⵓⵔⵛⴰⵍⵉⵎ,
ⵉⵙⵙⵎⵓⵏ ⵉⵎⵎⴻⵏⴻⵄⵔⴰⵇ ⵏ ⵉⵙⵔⴰⵉⵍ.
3 ⵏⴻⵜⵜⴰ ⵉⵙⵙⴳⴻⵏⴼⴰ ⵉⵏⵏⵉ ⵖⴰⵔⵙⴻⵏ ⵓⵍ ⵢⴰⵔⵥⴻⵏ,
ⵉⵜⵜⵛⴻⴷⴷⴰ ⵉⵢⴻⵥⵥⵉⵎⴻⵏ ⵏⵙⴻⵏ ⵉⵜⵜⴻⵇⵙⴻⵏ. ■
4 ⵉⵃⴻⵙⵙⴻⴱ ⵇⴻⴷⴷⴰ ⵏ ⵉⵜⵔⴰⵏ,
ⵉⵜⵜⵍⴰⵖⴰ-ⴷⴷ ⵅⴰⵙⴻⵏ ⵎⴰⵔⵔⴰ ⵙ ⵢⵉⵙⴻⵎ. ■
5 ⵙⵉⴷⵉⵜⵏⴻⵖ ⴷ ⴰⵎⴻⵇⵇⵔⴰⵏ ⵓ ⵊⵊⴻⵀⴷ ⵏⵏⴻⵙ ⵉⵎⵖⴰⵔ.
ⵍⴻⵄⵇⴻⵍ ⵏⵏⴻⵙ ⵡⴰⵔ ⵖⴰⵔⴻⵙ ⴱⵓ ⵍⴻⵄⴱⴰⵔ.
6 ⵙⵉⴷⵉ ⵉⵜⵜⵙⴻⵏⵏⴻⴷ ⵉⵎⵡⴰⴹⵄⴻⵏ,
ⵉⵙⵙⵀⴻⴽⴽⵡⴰ ⵉⵄⴻⴼⴼⴰⵏⴻⵏ ⴰⵍ ⵜⴰⵎⵎⵓⵔⵜ.
7 ⵇⴰⴷⴰⵎ ⵙⵉⴷⵉ ⵙ ⵓⵖⴻⵏⵏⴻⵊ,
ⵥⴻⵀⵀⴷⴻⵎ ⵉ ⴰⵔⴻⴱⴱⵉ ⵏⵏⴻⵖ ⵙ ⵍⴳⴰⵎⴱⵔⵉ.
8 ⵏⴻⵜⵜⴰ ⴷ ⵡⴻⵏⵏⵉ ⵉⴷⴷⴰⵍⴻⵏ ⴰⵊⴻⵏⵏⴰ ⵙ ⵉⵙⴻⵢⵏⵓⵜⴻⵏ,
ⴷ ⵡⴻⵏⵏⵉ ⵉⵙⵙⴻⵡⵊⴰⴷⴻⵏ ⴰⵏⵥⴰⵔ ⵉ ⵜⴻⵎⵎⵓⵔⵜ,
ⴷ ⵡⴻⵏⵏⵉ ⵉⵙⵙⵖⴻⵎⵎⴰⵢⴻⵏ ⴰⵔⵔⴱⵉⵄ ⵅ ⵉⴷⵓⵔⴰⵔ. ■
9 ⴷ ⵡⴻⵏⵏⵉ ⵉⵜⵜⵉⵛⴻⵏ ⵉ ⵍⵎⴰⵍ ⵎⴰⵛⵛⴰ ⵏⵏⴻⵙ,
ⵉ ⵜⴰⵔⵡⴰ ⵏ ⵉⴱⴰⵖⵍⵉⵡⴻⵏ ⵅⵎⵉ ⵉ ⵖⴰ ⵙⵖⵓⵢⵢⴻⵏ.
10 ⵏⴻⵜⵜⴰ ⵡⴰⵔ ⴷ ⴰⵙ ⵉⵜⵜⴻⵄⵊⵉⴱ ⵊⵊⴻⵀⴷ ⵏ ⵓⵢⵉⵙ,
ⵡⴰⵔ ⵢⴰⵔⴻⵟⵟⵉ ⵙ ⵉⴹⴰⵔⴻⵏ ⵏ ⵡⴻⵔⵢⴰⵥ.
11 ⵢⴰⵔⴻⵟⵟⴰ ⴰⵙ ⵉ ⵙⵉⴷⵉ ⵉⵏⵏⵉ ⵜ ⵉⵜⵜⴻⴳⴳⵯⴻⴷⴻⵏ,
ⵉⵏⵏⵉ ⵉⵙⵙⵉⵜⵎⴻⵏ ⴷⵉ ⵜⵎⴻⵅⵙⵉⵡⵜ ⵏⵏⴻⵙ ⵉⵛⴻⵡⵡⴰⵔⴻⵏ.
12 ⴰ ⵓⵔⵛⴰⵍⵉⵎ, ⵚⴻⴱⴱⴻⵃ ⵉ ⵙⵉⴷⵉ,
ⴰ ⵚⵉⵀⵢⵓⵏ, ⵚⴻⴱⴱⴻⵃ ⵉ ⴰⵔⴻⴱⴱⵉ ⵏⵏⴻⵎ.
13 ⵎⴰⵖⴰⵔ ⵏⴻⵜⵜⴰ ⵉⵙⵙⴻⵎⵃⴻⴷ ⵥⵥⴻⴽⵔⵓⵏⴰⵜ ⵏ ⵜⴻⵡⵡⵓⵔⴰ ⵏⵏⴻⴽ,
ⵉⴱⴰⵔⴻⴽ ⵉⵃⴻⵏⵊⵉⵔⴻⵏ ⵏⵏⴻⴽ ⴷⵉ ⵍⵡⴻⵙⵜ ⵏⵏⴻⴽ,
14 ⵏⴻⵜⵜⴰ ⵉⵡⵛⴰ ⵍⴻⵀⵏⴰ ⵉ ⵉⵢⵎⵉⵔⴻⵏ ⵏⵏⴻⴽ,
ⵉⵙⵙⵢⵉⵡⴻⵏ ⵉ ⵛⴻⴽ ⵙ ⵎⵉⵏ ⵉⵚⴻⴱⵃⴻⵏ ⵇⴰⵄ ⵏ ⵢⵉⵔⴷⴻⵏ.
15 ⵏⴻⵜⵜⴰ ⵉⵙⵙⴻⴽⴽⴰ ⵜⵉⵡⴰⵍⵉⵏ ⵏⵏⴻⵙ ⵖⴰⵔ ⵜⴻⵎⵎⵓⵔⵜ,
ⴰⵡⴰⵍ ⵏⵏⴻⵙ ⵉⵜⵜⴰⵥⵥⴻⵍ ⴰⵟⵟⴰⵙ. ■
16 ⵉⵜⵜⵉⵛ ⴰⴷⴼⴻⵍ ⴰⵎ ⵜⴹⵓⴼⵜ,
ⵉⵥⵥⵓⵥⵥⴰⵔⴰ ⵏⵏⴷⴰ ⵉⴳⴻⵔⵙⴻⵏ ⴰⵎ ⵉⵖⵖⴻⴹ.
17 ⵉⵙⵙⴻⴽⴽⴰ ⴰⴷⴼⴻⵍ ⵏⵏⴻⵙ ⴷ ⵉⴱⵇⵓⵇⴻⵏ,
ⵡⵉ ⵉⵥⴻⵎⵎⴰⵔⴻⵏ ⴰⴷ ⵉⵇⵇⵉⵎ ⵉⴱⴻⴷⴷ ⵥⵥⴰⵜ ⵉ ⵜⴻⵙⵎⵓⴹⵉ ⵏⵏⴻⵙ?
18 ⵉⵙⵙⴻⴽⴽⴰ ⴰⵡⴰⵍ ⵏⵏⴻⵙ ⵓⵛⴰ ⵉⵜⵜⴰⵔⵔⴰ ⵜⴻⵏ ⴰⴷ ⴼⴻⵙⵢⴻⵏ,
ⵏⴻⵜⵜⴰ ⵉⵜⵜⴻⵊⵊⴰ ⴰⵙⴻⵎⵎⵉⴹ ⵏⵏⴻⵙ ⵉⵜⵜⵚⵓⴹ, ⵅⴻⵏⵏⵉ ⵜⵜⵓⵛⵔⵓⵔⴻⵏ ⵡⴰⵎⴰⵏ.
19 ⵏⴻⵜⵜⴰ ⵉⴱⴰⵔⵔⴻⵃ ⵉ ⵢⴰⵄⵇⵓⴱ ⴰⵡⴰⵍⴻⵏ ⵏⵏⴻⵙ,
ⵉ ⵉⵙⵔⴰⵉⵍ ⵜⵉⵡⴻⵚⵚⴰ ⵏⵏⴻⵙ ⴷ ⵍⴼⴰⵔⴰⵢⵉⴹ ⵏⵏⴻⵙ.
20 ⵓⵍⴰ ⵉ ⵢⵉⵊⵊ ⵏ ⵍⴳⴻⵏⵙ ⵏⵏⴻⵖⵏⵉ ⵡⴰⵔ ⴷ ⴰⵙ ⵉⴳⴳⵉ ⴰⵎⵎⵓ,
ⵓ ⵏⵉⵜⵏⵉ ⵡⴰⵔ ⵙⵙⵉⵏⴻⵏ ⵛⴰ ⵍⴼⴰⵔⴰⵢⵉⴹ ⵏⵏⴻⵙ. ⵀⴰⵍⵍⵉⵍⵓ-ⵢⴰⵀ! ■