ⵉⵥⵍⵉ ⵏ ⵎⵓⵙⴰ
32
1 “ⵙⵍⴻⵎ, ⴰ ⵉⵊⴻⵏⵡⴰⵏ, ⴰⴷ ⵙⵙⵉⵡⵍⴻⵖ!
ⴻⵊⵊ ⵜⴰⵎⵎⵓⵔⵜ ⴰⴷ ⵜⵙⴻⵍ ⵉ ⵡⴰⵡⴰⵍⴻⵏ ⵏ ⵓⵇⴻⵎⵎⵓⵎ ⵉⵏⵓ!
2 ⴻⵊⵊ ⵜⴰⵖⵓⵔⵉ ⵉⵏⵓ ⴰⴷ ⵜⵓⴷⴻⵎ ⴰⵎⴻⵛⵏⴰⵡ ⴰⵏⵥⴰⵔ,
ⴰⴷ ⵀⵡⴰⵏⵜ ⵜⵉⵡⴰⵍⵉⵏ ⵉⵏⵓ ⴰⵎⴻⵛⵏⴰⵡ ⵏⵏⴷⴰ,
ⴰⵎⴻⵛⵏⴰⵡ ⵉⵛⵜ ⵏ ⵜⵀⵉⴹⵓⵔⵜ ⵅ ⵓⵖⴻⵎⵎⵓⵢ ⴰⵥⵉⵥⴰ
ⵓ ⴰⵎⴻⵛⵏⴰⵡ ⵜⵉⵏⴻⵛⵏⴰⵛⵉⵏ ⵅ ⵡⴻⴼⵙⵓ,
3 ⵎⵉⵏⵥⵉ ⵏⴻⵛⵛ ⴰⴷ ⴱⴰⵔⵔⵃⴻⵖ ⵉⵙⴻⵎ ⵏ ⵙⵉⴷⵉ,
ⴰⵔⵔⴻⵎ-ⴷⴷ ⵍⴻⵎⵖⴰⵔⴻⵜ ⵉ ⴰⵔⴻⴱⴱⵉ ⵏⵏⴻⵖ!
4 ⵏⴻⵜⵜⴰ ⴷ ⵜⴰⵚⴹⴰⵔⵜ, ⵍⵅⴻⴷⵎⴻⵜ ⵏⵏⴻⵙ ⵏⵉⵛⴰⵏ,
ⵎⵉⵏⵥⵉ ⵎⴰⵔⵔⴰ ⵉⴱⵔⵉⴷⴻⵏ ⵏⵏⴻⵙ ⵜⵜⵡⴰⵙⴻⴳⴳⴷⴻⵏ,
ⵉⵊⵊ ⵏ ⴰⵔⴻⴱⴱⵉ ⴷ ⴰⵎⵜⵉⵇⵇⵉ ⴱⵍⴰ ⵍⵖⴻⵛⵛ,
ⴰⵇⴰ-ⵜ ⴷ ⴰⵎⵙⴻⴳⴳⴻⴷ ⴷ ⵏⵉⵛⴰⵏ ⵉ ⵢⴻⴵⴰ.
5 ⵍⴳⴻⵏⵙ ⴰⵇⴰ ⵉⵙⵙⴻⴼⵙⴻⴷ ⵉⵅⴻⴼ ⵏⵏⴻⵙ,
ⵏⵉⵜⵏⵉ ⵡⴰⵔ ⴵⵉⵏ ⵛⴰ ⴷ ⵉⵃⴻⵏⵊⵉⵔⴻⵏ ⵏⵏⴻⵙ,
ⵍⵄⵉⴱ ⴰⵇⴰ-ⵜ ⵅⴰⵙⴻⵏ,
ⴰⵇⴰ-ⵜ ⴷ ⵉⵊⵊ ⵏ ⵊⵊⵉⵍ ⵉⴼⴰⵔⵖ ⵓ ⵉⵅⵏⵓⵏⵏⴻⵙ.
6 ⵎⴰ ⵜⴻⵅⵙⴻⵎ ⴰⴷ ⵜⴻⴳⴳⴻⵎ ⴰⵢⴰ ⵉ ⵙⵉⴷⵉ,
ⴰ ⵍⴳⴻⵏⵙ ⴰⴱⵓⵀⴰⵍⵉ ⴷ ⵡⴻⴼⵖⵓⵔ!
ⵎⴰ ⵡⴰⵔ ⵉⴵⵉ ⵏⴻⵜⵜⴰ ⴷ ⴱⴰⴱⴰⵛ ⵏⵏⵉ ⵛⴻⴽ ⵉⵙⵖⵉⵏ,
ⴷ ⵡⴻⵏⵏⵉ ⵛⴻⴽ ⵉⴳⴳⵉⵏ ⵓ ⴷ ⵡⴻⵏⵏⵉ ⵛⴻⴽ ⵉⴽⴻⵡⵡⵏⴻⵏ?
7 ⵉⴷⴰⵔⴻⵎ ⵓⵙⵙⴰⵏ ⵉⵄⴷⵓⵏ,
ⵅⴻⵎⵎⴻⵎ ⵉⵙⴻⴳⴳⵯⵓⵙⴰ ⵏ ⵊⵊⵉⵍ ⴰⵍ ⵊⵊⵉⵍ ⵏⵏⴻⵖⵏⵉ,
ⵙⴻⵇⵙⴰ ⴱⴰⴱⴰⵛ ⵓ ⵏⴻⵜⵜⴰ ⴰⴷ ⴰⵛ ⵜ ⵉⵄⴰⵡⴻⴷ
ⵓ ⵙⴻⵇⵙⴰ ⵉⵎⵖⴰⵔⴻⵏ ⵓ ⵏⵉⵜⵏⵉ ⴰⴷ ⴰⵛ ⵜ ⵉⵏⵉⵏ.
8 ⵓⵎⵉ ⵉⵡⵛⴰ ⵓⵎⵄⵓⴵⵉ ⵅ ⴽⵓⵍⵛⵉ ⵜⴰⵙⵖⴰⵔⵜ ⵏⵏⴻⵙ ⵉ ⵎⴰⵔⵔⴰ ⵍⴻⴳⵏⵓⵙ,
ⵓⵎⵉ ⵉⴱⴹⴰ ⵉⵃⴻⵏⵊⵉⵔⴻⵏ ⵏ ⴰⴷⴰⵎ, ⵉⵙⵙⴳⴻⵄⵄⴻⴷ ⵉⵢⵎⵉⵔⴻⵏ ⵏ ⵍⴻⴳⵏⵓⵙ
ⵄⵍⴰⵃⵙⴰⴱ ⵍⵇⴻⴷⴷ ⵏ ⴰⵢⵜ ⵏ ⵉⵙⵔⴰⵉⵍ.
9 ⵎⵉⵏⵥⵉ ⵜⴰⵙⵖⴰⵔⵜ ⵏ ⵙⵉⴷⵉ ⴷ ⵍⴳⴻⵏⵙ ⵏⵏⴻⵙ,
ⵢⴰⵄⵇⵓⴱ ⴷ ⴰⴼⵉⵍⵓ ⵏ ⵍⴻⵄⴱⴰⵔ ⵏ ⵜⴻⵙⵖⴰⵔⵜ ⵏⵏⴻⵙ.
10 ⵢⵓⴼⴰ ⵉ-ⵜ ⴷⵉ ⵜⴻⵎⵎⵓⵔⵜ ⵏ ⵍⴻⵅⵍⴰ,
ⴷⵉ ⵜⵏⴻⵥⵔⵓⴼⵜ ⵉⵅⵍⴰⵏ ⴰⴽ-ⴷ ⵍⴻⵡⵃⵓⵛ ⵉ ⵉⵜⵜⵥⵓⵏ,
ⵉⵏⵏⴻⴹ ⴰⵙ-ⴷⴷ, ⵉⵙⵙⴻⵍⵎⴻⴷ ⵉ-ⵜ,
ⵉⵃⴹⴰ ⵉ-ⵜ ⴰⵎⴻⵛⵏⴰⵡ ⵎⵓⵎⵎⵓ ⵏ ⵜⵉⵟⵟ ⵏⵏⴻⵙ.
11 ⴰⵎⴻⵛⵏⴰⵡ ⴰⴳⵉⴷⴻⵔ ⵏⵏⵉ ⵉⵙⵙⴼⴰⵇⴻⵏ ⵍⵄⵓⵛⵛ ⵏⵏⴻⵙ,
ⵉⵟⵟⴰⵡ ⵙⴻⵏⵏⴻⵊ ⵉ ⵡⴰⵔⵔⵓⴷ ⵏⵏⴻⵙ ⵥⵉ ⵙⵙⴰ ⵖⴰⵔ ⴷⴰ,
ⵉⵜⵜⴱⴻⵥⵥⴻⵄ ⴰⴼⵔⵉⵡⴻⵏ ⵏⵏⴻⵙ,
ⵉⴽⵙⵉ ⵉ-ⵜ ⵓⵛⴰ ⵢⴰⵔⴻⴱⴱⵓ ⵜ ⵅ ⵡⴰⴼⵔⵉⵡⴻⵏ ⵏⵏⴻⵙ,
12 ⴰⵎⵎⵓ ⵉⵏⴷⴻⵀ ⵉ-ⵜ ⵙⵉⴷⵉ ⵡⴰⵀⴰ
ⵓⵛⴰ ⵡⴰⵔ ⵜⵓⵖⵉ ⴷⵉⵏ ⴰⴽⵉⴷⴻⵙ ⵛⴰ ⵏ ⴰⵔⴻⴱⴱⵉ ⴷ ⴰⵖⵔⵉⴱ.
13 ⵉⵙⵙⴻⵏⵢⴰ ⵉ-ⵜ ⵅ ⵜⵄⵓⵍⴰⵍ ⵏ ⵜⴻⵎⵎⵓⵔⵜ
ⵓⵛⴰ ⵉⵛⵛⴰ ⵍⵖⵉⴵⴻⵜ ⵏ ⵢⴻⵢⵢⴰⵔ.
ⵉⵊⵊⴰ ⵉ-ⵜ ⴰⴷ ⵉⵥⴻⵎⵎ ⵜⴰⵎⵎⴻⵏⵜ ⵥⵉ ⵊⵊⴰⵔⴼ,
ⴷ ⵥⵥⴻⵛⵜ ⵥⴻⴳ ⵡⴻⵥⵔⵓ ⵏ ⵜⴻⵚⴹⴰⵔⵜ, ■
14 ⵜⵍⵓⵙⵙⵉ ⵏ ⵜⴼⵓⵏⴰⵙⵉⵏ ⴷ ⵓⵖⵉ ⵏ ⵡⵓⴵⵉ,
ⵙ ⵜⴰⴷⵓⵏⵜ ⵏ ⵉⵥⵎⴰⵔⴻⵏ ⴷ ⵉⵛⴰⵔⵔⵉⵢⵢⴻⵏ,
ⵉⵏⵏⵉ ⵉⴵⴰⵏ ⴰⵎⴻⵛⵏⴰⵡ ⵜⴰⵔⵡⴰ ⵏ ⴱⴰⵛⴰⵏ, ⴷ ⵉⵖⴰⵢⴹⴻⵏ,
ⵙ ⵎⵓⵎⵎⵓ ⵏ ⵡⴰⵔⴻⵏ ⵏ ⵉⵔⴷⴻⵏ.
ⵄⴰⵡⴻⴷ ⵛⴻⴽ ⵜⴻⵙⵡⵉⴷ ⵥⴻⴳ ⵉⴷⴰⵎⵎⴻⵏ ⵏ ⵓⴹⵉⵍ, ⴱⵉⵏⵓ ⵉⵚⴼⴰⵏ.
15 ⵉⴷⵡⴻⵍ ⵢⴰⵛⵓⵔⵓⵏ ⵉⵇⴱⵓⴱⴱⴻⵥ ⵓⵛⴰ ⵉⵥⵥⴻⵄⴱⴻⴹ
- ‘ⴰⵇⴰ ⵜⵎⴻⵙⵍⴻⴷ ⵓ ⵜⴻⵇⴱⵓⴱⴱⵥⴻⴷ, ⵡⴰⵀ, ⵙ ⵜⴰⴷⵓⵏⵜ ⵜᵉⵜⵜⵡⴰⴷⵍⴻⴷ!’ -
ⵓⵛⴰ ⵉⵙⵎⴻⵃ ⴷⵉ ⴰⵔⴻⴱⴱⵉ ⵏⵏⵉ ⵜ ⴷⴷ-ⵉⵅⴻⵍⵇⴻⵏ
ⵓⵛⴰ ⵉⵙⵙⴻⵃⵇⴰⵔ ⵜⴰⵚⴹⴰⵔⵜ ⵏ ⵓⵙⴻⵏⵊⴻⵎ ⵏⵏⴻⵙ.
16 ⵙ ⵉⵔⴻⴱⴱⵉⵜⴻⵏ ⵉⵖⵔⵉⴱⴻⵏ ⵙⵙⴻⴽⴽⴰⵔⴻⵏ ⵜⵓⵙⵎⵉ ⵏⵏⴻⵙ,
ⵙ ⵊⵊⵄⴰⵢⴻⴼ ⵙⵄⴰⵔⴻⵏ ⵜ.
17 ⵏⵉⵜⵏⵉ ⵇⴻⴷⴷⵎⴻⵏ ⵜⵉⵖⴰⵔⵚⴰ ⵉ ⵛⵛⵡⴰⵟⴻⵏ, ⵡⴰⵔ ⵉⴵⵉ ⵉ ⴰⵔⴻⴱⴱⵉ,
ⵉ ⵉⵔⴻⴱⴱⵉⵜⴻⵏ ⵏⵏⵉ ⵡⴰⵔ ⵙⵙⵉⵏⴻⵏ,
ⵉⵔⴻⴱⴱⵉⵜⴻⵏ ⵏ ⵊⴷⵉⴷ, ⵉⵏⵏⵉ ⴷⴷ-ⵢⵓⵙⵉⵏ ⵄⴰⴷ ⵎⴰⵎⵎⴻⵛ,
ⵡⴰⵔ ⵥⵥⴰⵢⵙⴻⵏ ⵜⵜⴰⵔⵊⵉⵊⵊⴻⵏ ⵉⴱⴰⴱⴰⵜⴻⵏ ⵏⵡⴻⵎ.
18 ⵜⴰⵚⴹⴰⵔⵜ ⵏⵏⵉ ⵛⴻⴽ ⴷⴷ-ⵢⴻⵊⵊⵉⵏ, ⵜⵙⴻⵎⵃⴻⴷ ⴷⴰⵢⴻⵙ
ⵓ ⵜᵉⵜⵜⵓⴷ ⴰⵔⴻⴱⴱⵉ ⵏⵏⵉ ⵉ ⵛⴻⴽ ⴷⴷ-ⵢⵓⵔⵡⴻⵏ ⵙ ⵍⴻⵡⵊⴻⵄ.
19 ⵉⵥⵔⴰ ⵙⵉⴷⵉ ⵎⴰⵏ ⴰⵢⴰ ⵓⵛⴰ ⵉⵙⵙⴻⵀⵇⴰⵔ ⵉ-ⵜⴻⵏ,
ⵥⵉ ⵙⵙⵉⴱⴱⴻⵜ ⵏ ⵓⵙⴷⵓⵇⵇⴻⵥ ⵏ ⵉⵃⴻⵏⵊⵉⵔⴻⵏ ⵏⵏⴻⵙ ⴷ ⵢⴻⵙⵙⵉⵙ.
20 ⵏⴻⵜⵜⴰ ⵉⵏⵏⴰ: ‘ⴰⴷ ⵥⵥⴰⵢⵙⴻⵏ ⴼⴼⴰⵔⴻⵖ ⵓⴷⴻⵎ ⵉⵏⵓ,
ⴰⴷ ⵥⴰⵔⴻⵖ ⵎⴰⵎⵎⴻⵛ ⵉ ⵖⴰ ⵢⵉⵍⵉ ⵥⵎⴰⵏ ⵓⵏⴻⴳⴳⴰⵔⵓ ⵏⵙⴻⵏ,
ⵎⵉⵏⵥⵉ ⵏⵉⵜⵏⵉ ⴷ ⵉⵊⵊ ⵏ ⵊⵊⵉⵍ ⵉⵜⵜⵏⴻⵇⵍⴰⴱ,
ⴷ ⵜⴰⵔⵡⴰ ⵉ ⴷⵉ ⵡⴰⵔ ⵉⴵⵉ ⵍⵎⴰⵏⴻⵜ.
21 ⵏⵉⵜⵏⵉ ⵙⵙⴻⴽⴽⴰⵔⴻⵏ ⵜⵓⵙⵎⵉ ⵉⵏⵓ ⵙ ⵎⵉⵏ ⵡⴰⵔ ⵉⴵⵉⵏ ⴷ ⴰⵔⴻⴱⴱⵉ,
ⵙⵄⴰⵔⴻⵏ ⴰⵢⵉ ⵙ ⵍⴻⵅⵢⴰⵍⴰⵜ ⵏⵙⴻⵏ ⵉⴱⴻⵟⵟⵉⵍⴻⵏ.
ⵏⴻⵛⵛ ⴰⴷ ⵙⵙⴻⴽⴽⴰⵔⴻⵖ ⵜⵓⵙⵎⵉ ⵏⵙⴻⵏ ⵙ ⵎⵉⵏ ⵡⴰⵔ ⵉⴵⵉⵏ ⴷ ⵍⴳⴻⵏⵙ,
ⵙ ⵢⵉⵊⵊ ⵏ ⵍⴳⴻⵏⵙ ⴷ ⴰⴱⵓⵀⴰⵍⵉ ⴰⴷ ⵜⴻⵏ ⵙⵄⴰⵔⴻⵖ. ■
22 ⵎⵉⵏⵥⵉ ⵙ ⵡⴻⵖⴹⴰⴱ ⵉⵏⵓ ⵜⴻⴽⴽⴰⵔ ⵜⵎⴻⵙⵙⵉ,
ⴰⴷ ⵜⴻⵛⵎⴻⴹ ⴰⵍ ⵍⴰⵅⴰⵔⵜ ⴷⵉⵏ ⵙⵡⴰⴷⴷⴰⵢ
ⵓⵛⴰ ⴰⴷ ⵜⴻⵛⵛ ⵜⴰⵎⵎⵓⵔⵜ ⴷ ⵍⵖⵉⴵⴻⵜ ⵏⵏⴻⵙ
ⵓ ⴰⴷ ⵜⴻⵙⵙⴻⵛⵎⴻⴹ ⵜⵉⵙⵉ ⵏ ⵉⴷⵓⵔⴰⵔ. ■
23 ⵏⴻⵛⵛ ⴰⴷ ⴰⵙⴻⵏ ⴰⵔⵏⵉⵖ ⵉⵛⴻⵍⵡⴰⵡⴻⵏ,
ⴰⴷ ⵅⴰⵙⴻⵏ ⵏⴻⵢⵢⵛⴻⵖ ⴼⵍⵉⵜⵛⴰⵜ ⵉⵏⵓ.
24 ⴰⴷ ⵜⵜⵡⴰⵀⴻⵢⵢⴼⴻⵏ ⵙ ⵍⴰⵥ
ⵓⵛⴰ ⴰⴷ ⵜⵜⵡⴰⵚⴰⵔⴹⴻⵏ ⵙ ⵟⵟⴰⵄⵓⵏ ⵓ ⵙ ⵡⴰⵔⴻⴷⴷⴻⴵ ⴰⵎⴻⵔⵥⴰⴳ
ⵓ ⵏⴻⵛⵛ ⴰⴷ ⴷⴰⵢⵙⴻⵏ ⵙⵙⴻⴽⴽⴻⵖ ⵜⵉⵖⵎⴰⵙ ⵏ ⵍⵎⴰⵍ
ⵙ ⵙⵙⴻⵎ ⵉⵏⴻⵇⵇⴻⵏ ⵏ ⵉⴼⵉⵖⵔⴰⵏ ⵉⵏⵏⵉ ⵉⵜⵜⵎⵓⴵⵓⵖⴻⵏ ⴷⵉ ⵜⵄⴻⵊⵊⴰⵊⵜ.
25 ⵣⵉ ⴱⴰⵔⵔⴰ ⴰⴷ ⵉⴽⴽⴻⵙ ⵙⵙⵉⴼ ⵜⴰⵔⵔⴰⵡⵜ
ⵓ ⵥⴻⴳ ⵡⴻⵅⵅⴰⵎ ⵏ ⴷⴰⵅⴻⵍ ⴰⴷ ⵜⴻⵍⵇⴻⴼ ⵜⵉⴳⴳⵯⵓⴷⵉ:
ⴰⵎ ⵓⴱⵍⵉⵖ ⴰⵎ ⵜⴰⵄⵥⴰⵔⴻⵛⵜ, ⴰⵙⴻⵢⵎⵉ ⴰⴽ-ⴷ ⵓⵎⴻⵛⵛⴰⵢⴱⵓ.
26 ⵜⵓⵖⴰ ⵅⵙⴻⵖ ⴰⴷ ⵉⵏⵉⵖ: ‘ⴰⵎ ⵓⵙⴻⵎⵎⵉⴹ ⴰⴷ ⵜⴻⵏ ⴼⴰⵔⴻⵜⴽⴻⵖ,
ⴳⴳⵓⵔ ⴰⴷ ⵙⵙⴱⴻⴷⴷⴻⵖ ⵍⵉⴷⴰⵔⴻⵜ ⵏⵙⴻⵏ ⵊⴰⵔ ⵉⵡⴷⴰⵏ’,
27 ⵎⵍⵉ ⵡⴰⵔ ⴳⴳⵯⵉⴷⴻⵖ ⵥⴻⴳ ⵡⴻⵙⵄⴰⵔ ⵏ ⵍⴻⵄⴷⵓ,
ⵃⵉⵎⴰ ⵉⵖⵔⵉⵎⴻⵏ ⵏⵙⴻⵏ ⵡⴰⵔ ⵜ ⵏⴻⴽⴽⴰⵔⴻⵏ ⵓⵛⴰ ⴰⴷ ⵉⵏⵉⵏ:
‘ⵉⴼⴰⵙⵙⴻⵏ ⵏⵏⴻⵖ, ⵉⵏⵏⵉ ⵉⵜⵜⵡⴰⵙⴳⴻⵄⵄⴷⴻⵏ ⴰⵎⵎⵓ ⵙ ⵊⵊⴻⵀⴷ,
ⴳⴳⵉⵏ ⴰⵢⴰ ⵎⴰⵔⵔⴰ, ⵡⴰⵔ ⵉⴵⵉ ⴷ ⵙⵉⴷⵉ.’
28 ⵎⵉⵏⵥⵉ ⵏⵉⵜⵏⵉ ⴷ ⵉⵊⵊ ⵏ ⵍⴳⴻⵏⵙ ⴱⵍⴰ ⴰⵔⵔⴰⵢ
ⵓ ⵡⴰⵔ ⴷⴰⵢⵙⴻⵏ ⴷ ⵍⴻⴼⵀⴰⵎⴻⵜ.
29 ⵎⵍⵉ ⴳⴳⵉⵏ ⵜⵉⵖⵉⵜ, ⵅⴻⵏⵏⵉ ⵉⴳⴳⵓⵔ ⴰⴷ ⴼⴻⵀⵎⴻⵏ ⴰⵢⴰ
ⵓ ⴰⴷ ⵡⵛⴻⵏ ⵜⴰⵢⵏⵉⵜ ⵉ ⵓⵏⴻⴳⴳⴰⵔ ⵏⵙⴻⵏ.
30 ⵎⴰⵎⵎⴻⵛ ⵉⵥⴻⵎⵎⴰⵔ ⴰⴷ ⵉⴹⴼⴰⵔ ⵉⵊⵊ ⵏ ⴱⵏⴰⴷⴻⵎ ⴰⵍⴻⴼ ⵏ ⵉⵡⴷⴰⵏ
ⵓ ⵎⴰⵎⵎⴻⵛ ⵥⴻⵎⵎⴰⵔⴻⵏ ⵜⵏⴰⵢⴻⵏ ⴰⴷ ⴰⵔⵔⴻⵏ ⵄⴻⵛⵔⴰ-ⴰⵍⴻⴼ ⴰⴷ ⴰⵔⴻⵡⵍⴻⵏ
ⵎⴰⵍⴰ ⵡⴰⵔ ⴷ ⴰⵙⴻⵏ ⵜⴻⵎⵎⴻⵏⵥ ⵜⴻⵚⴹⴰⵔⵜ ⵏⵙⴻⵏ
ⵓⵛⴰ ⵡⴰⵔ ⴷ ⴰⵙⴻⵏ ⵉⵙⴻⵍⵍⴻⵎ ⵙⵉⴷⵉ ⵉ ⵏⵉⵜⵏⵉ?
31 ⵎⵉⵏⵥⵉ ⵜⴰⵚⴹⴰⵔⵜ ⵏⵙⴻⵏ ⵎⴰⵛⵉ ⴰⵎⴻⵛⵏⴰⵡ ⵜⴰⵚⴹⴰⵔⵜ ⵏⵏⴻⵖ.
ⴻⵊⵊ ⴰⴷ ⵃⴻⴽⵎⴻⵏ ⵍⵄⴻⴷⵢⴰⵏ ⵏⵏⴻⵖ ⵙ ⵉⵅⴻⴼ ⵏⵙⴻⵏ.
32 ⵎⵉⵏⵥⵉ ⵜⴰⵥⴰⵢⴰⵔⵜ ⵏⵙⴻⵏ ⵜⴻⴵⴰ ⵥⵉ ⵜⵥⴰⵢⴰⵔⵜ ⵏ ⵙⴰⴷⵓⵎ
ⵓ ⵥⴻⴳ ⵉⵢⵢⴰⵔⴻⵏ ⵏ ⵄⴰⵎⵓⵔⵔⴰ
ⵓ ⴰⴹⵉⵍ ⵏⵙⴻⵏ ⴷ ⴰⴹⵉⵍ ⵏ ⵙⵙⴻⵎ
ⵓ ⵖⴰⵔⵙⴻⵏ ⵉⵥⴻⴽⴽⵓⵏⴻⵏ ⵛⵛⵓⵔⴻⵏ ⵙ ⵜⴰⵔⵥⵓⴳⵉ. □
33 ⴱⵉⵏⵓ ⵏⵙⴻⵏ ⴰⵎⴻⵛⵏⴰⵡ ⴰⵚⵓⴷⵉ ⵏ ⵜⵎⴻⵙⵙⵉ ⵏ ⵍⵀⴰⵢⵛⴰⵜ
ⵓ ⴰⵎⴻⵛⵏⴰⵡ ⵙⵙⴻⵎ ⵉⵏⴻⵇⵇⴻⵏ ⵏ ⵜⵍⴻⴼⵙⵉⵡⵉⵏ.
34 ⵎⴰ ⵎⴰⵔⵔⴰ ⴰⵢⴰ ⵡⴰⵔ ⵖⴰⵔⵉ ⵉⵜⵜⵡⴰⵅⵥⴻⵏ,
ⵉⵜⵜⵡⴰⵛⴻⵎⵎⴻⵄ ⴷⴻⴳ ⵉⵅⵅⴰⵎⴻⵏ ⵏ ⵜⵅⵓⴱⴰⵢ ⵉⵏⵓ?
35 ⴷ ⵏⴻⵛⵛ ⵉ ⵢⴻⴵⴰⵏ ⵅ ⵏⵏⴻⵇⵎⴻⵜ ⴷ ⵍⴻⵅⵍⴰⵚ,
ⵅⵎⵉ ⵉ ⵖⴰ ⵉⵃⵍⵓⴵⴻⴹ ⵓⴹⴰⵔ ⵏⵙⴻⵏ.
ⴰⵙⵙ ⵏ ⵓⴹⴻⵢⵢⴻⵄ ⵏⵙⴻⵏ ⴰⵇⴰ ⵢⵓⴷⴻⵙ
ⵓⵛⴰ ⵎⵉⵏ ⵉⴳⴳⵓⵔⴻⵏ ⴰⴷ ⵅⴰⵙⴻⵏ ⴷⴷ-ⵢⵉⵍⵉ, ⴰⴷ ⵉⵎⵙⴰⵔ ⴷⴻⵖⵢⴰ. ■
36 ⵎⵉⵏⵥⵉ ⵙⵉⴷⵉ ⴰⴷ ⵉⴳⴳ ⵜⴰⵙⴻⴳⴷⴰ ⵉ ⵍⴳⴻⵏⵙ ⵏⵏⴻⵙ,
ⵓⵛⴰ ⴰⴷ ⵉⵃⴻⵏⵏ ⵅ ⵉⵎⵙⴻⵅⵅⴰⵔⴻⵏ ⵏⵏⴻⵙ ⵅⵎⵉ ⵉ ⵖⴰ ⵉⵥⴰⵔ ⴱⴻⵍⵍⵉ ⵊⵊⴻⵀⴷ ⵉⵎⵎⴻⴽⵙⵉ
ⵓⵛⴰ ⵡⴰⵔ ⴷⵉⵏ ⵉⵇⵇⵉⵎ ⵄⴰⴷ ⵡⴻⵏⵏⵉ ⵉⵜⵜⵡⴰⵟⵟⴼⴻⵏ ⴷ ⵡⴻⵏⵏⵉ ⵉⵊⵊⵉⵏ. □
37 ⵅⴻⵏⵏⵉ ⴰⴷ ⵢⵉⵏⵉ: ‘ⵎⴰⵏⵉ ⵉⴵⴰⵏ ⵉⵔⴻⴱⴱⵉⵜⴻⵏ ⵏⵙⴻⵏ,
ⵜⴰⵚⴹⴰⵔⵜ ⵏⵏⵉ ⴷⵉ ⵏⵏⵓⴼⴰⵔⴻⵏ,
38 ⵉⵔⴻⴱⴱⵉⵜⴻⵏ ⵏⵏⵉ ⵥⵉ ⵛⵛⵉⵏ ⵜⴰⴷⵓⵏⵜ ⵏ ⵜⵖⴰⵔⵚⴰ ⵏⵙⴻⵏ,
ⵉⵏⵏⵉ ⵥⵉ ⵙⴻⵙⵙⴻⵏ ⴱⵉⵏⵓ ⵏ ⵜⴻⵡⵀⵉⴱⵉⵏ ⵏ ⵓⵙⴻⵢⵢⴻⴱ ⵏⵙⴻⵏ? ⴻⵊⵊ ⵉ-ⵜⴻⵏ ⴰⴷ ⴽⴽⴰⵔⴻⵏ, ⴰⴷ ⵛⴻⴽ ⵄⴰⵡⵏⴻⵏ
ⵓ ⴻⵊⵊ ⵉ-ⵜ ⴰⴷ ⵅⴰⵡⴻⵎ ⵉⵙⵙⴷⵓⵍⵉ.’
39 ⵅⵥⴰⵔⴻⵎ ⵍⴻⵅⵅⵓ, ⴱⴻⵍⵍⵉ ⵏⴻⵛⵛ ⴷ ⵏⴻⵛⵛ ⵉ ⴵⵉⵖ,
ⵓ ⵡⴰⵔ ⴷⵉⵏ ⵛⴰ ⵓⵍⴰ ⴷ ⵉⵊⵊ ⵏ ⴰⵔⴻⴱⴱⵉ ⴰⴽⵉⴷⵉ.
ⵏⴻⵛⵛ ⵏⴻⵇⵇⴻⵖ ⵓ ⵏⴻⵛⵛ ⵙⵙⴻⴷⴷⴰⵔⴻⵖ,
ⵏⴻⵛⵛ ⵜⵜⴻⵃⵃⵉⵖ ⵓ ⵙⵙⴳⴻⵏⴼⵉⵖ
ⵓ ⵡⴰⵔ ⴷⵉⵏ ⵡⵉ ⵉ ⵖⴰ ⵉⵏⴻⵊⵎⴻⵏ ⵥⴻⴳ ⵓⴼⵓⵙ ⵉⵏⵓ. ■
40 ⵎⵉⵏⵥⵉ ⵏⴻⵛⵛ ⴰⴷ ⵙⵙⵡⵉⵥⵥⴹⴻⵖ ⴰⴼⵓⵙ ⵉⵏⵓ ⵖⴰⵔ ⵓⵊⴻⵏⵏⴰ,
ⴰⴷ ⵉⵏⵉⵖ: ‘ⵏⴻⵛⵛ ⴰⵇⴰ ⴷⴷⴰⵔⴻⵖ ⵉ ⵍⴻⴱⴷⴰ!’
41 ⵎⴰⵍⴰ ⵙⵙⵇⴻⴹⵄⴻⵖ ⵙⵙⵉⴼ ⵉⵏⵓ ⵉⵜⵜⵡⴻⵙⵙⴳⴻⵏ
ⵓⵛⴰ ⴰⴼⵓⵙ ⵉⵏⵓ ⴰⴷ ⵉⵟⵟⴻⴼ ⴷⵉ ⵍⵃⵓⴽⵎ,
ⵅⴻⵏⵏⵉ ⵏⴻⵛⵛ ⴰⴷ ⵏⵜⴰⵇⵎⴻⵖ ⵥⵉ ⵍⵄⴻⴷⵢⴰⵏ ⵉⵏⵓ
ⵓ ⵥⴻⴳ ⵉⵏⵏⵉ ⴷ ⴰⵢⵉ ⵉⵛⴰⵔⵔⵀⴻⵏ.
42 ⴰⴷ ⵙⵙⵛⴰⵔⴻⵖ ⴼⵍⵉⵜⵛⴰⵜ ⵏ ⵍⵇⴻⵡⵙ ⵉⵏⵓ ⵙ ⵉⴷⴰⵎⵎⴻⵏ
ⵓⵛⴰ ⵙⵙⵉⴼ ⵉⵏⵓ ⴰⴷ ⵉⵚⴰⵔⴹ ⴰⵢⵙⵓⵎ
ⵏ ⵉⴷⴰⵎⵎⴻⵏ ⵏ ⵡⴻⵏⵏⵉ ⵉⵜⵜⵡⴰⵏⵖⴻⵏ ⵓ ⵏ ⵡⴻⵏⵏⵉ ⵉⵜⵜⵡⴰⵃⴻⴱⴱⵙⴻⵏ
ⵓ ⵥⴻⴳ ⵓⵥⴻⴵⵉⴼ ⵏ ⵍⴻⵄⴷⵓ ⴰⴽ-ⴷ ⵉⵊⴻⵟⵟⴰⵢⴻⵏ ⵏ ⵓⵛⴻⵡⵡⴰⴼ ⵏⵏⴻⵙ. □ ■
43 ⵙⵍⵉⵡⵍⴻⵡⴻⵎ, ⴰ ⵍⴻⴳⵏⵓⵙ!, ⴰⴽ-ⴷ ⵍⴳⴻⵏⵙ ⵏⵏⴻⵙ,
ⵎⵉⵏⵥⵉ ⵏⴻⵜⵜⴰ ⴰⴷ ⵉⵏⵜⴰⵇⴻⵎ ⵉ ⵉⴷⴰⵎⵎⴻⵏ ⵏ ⵉⵎⵙⴻⵅⵅⴰⵔⴻⵏ ⵏⵏⴻⵙ
ⵓⵛⴰ ⴰⴷ ⴷⴷ-ⵉⵜⵜⴰⵔⵔⵉ ⵏⵏⴻⵇⵎⴻⵜ ⵅ ⵍⴻⵄⴷⵓ ⵏⵏⴻⵙ
ⵓⵛⴰ ⴰⴷ ⵉⴼⴷⵉ ⵅ ⵜⴻⵎⵎⵓⵔⵜ ⵏⵏⴻⵙ ⴷ ⵍⴳⴻⵏⵙ ⵏⵏⴻⵙ.” □ ■
44 ⵢⵓⵙⴰ-ⴷⴷ ⵎⵓⵙⴰ ⵓⵛⴰ ⵉⵙⵙⵉⵡⴻⵍ ⵎⴰⵔⵔⴰ ⴰⵡⴰⵍⴻⵏ ⵏ ⵜⵉⵥⵍⵉⵜ-ⴰ ⵅ ⵉⵎⴻⵥⵥⵓⵖⴻⵏ ⵏ ⵍⴳⴻⵏⵙ, ⵏⴻⵜⵜⴰ ⴷ ⵀⵓⵛⵉⵄⴰ, ⵎⵎⵉⵙ ⵏ ⵏⵓⵏ. □ 45 ⵓⵎⵉ ⵉⴽⴻⵎⵎⴻⵍ ⵎⵓⵙⴰ ⵎⴰⵔⵔⴰ ⴰⵡⴰⵍⴻⵏ-ⴰ ⵉ ⵥⵉ ⵉⵙⵙⵉⵡⴻⵍ ⵖⴰⵔ ⵎⴰⵔⵔⴰ ⵉⵙⵔⴰⵉⵍ, 46 ⵉⵏⵏⴰ ⴰⵙⴻⵏ: “ⴰⵔⵔⴻⵎ ⵎⴰⵔⵔⴰ ⴰⵡⴰⵍⴻⵏ-ⴰ ⵏⵏⵉ ⵅ ⴷ ⴰⵡⴻⵎ ⵏⵏⵉⵖ ⴰⵙⵙ-ⴰ ⵖⴰⵔ ⵡⵓⵍ ⵏⵡⴻⵎ, ⵃⵉⵎⴰ ⴰⴷ ⵜⴻⵏ ⵜⵓⵎⵓⵔⴻⵎ ⵉ ⵉⵃⴻⵏⵊⵉⵔⴻⵏ ⵏⵡⴻⵎ ⵎⴰⵃⴻⵏⴷ ⴰⴷ ⵃⴹⴰⵏ ⵎⴰⵔⵔⴰ ⴰⵡⴰⵍⴻⵏ ⵏ ⵛⵛⴰⵔⵉⵄⴰ ⴰⵢⴰ ⴰⴷ ⵥⵥⴰⵢⵙⴻⵏ ⴳⴳⴻⵏ, 47 ⵎⵉⵏⵥⵉ ⵡⴰⵔ ⵉⴵⵉ ⴷ ⴰⵡⴰⵍ ⵏ ⴱⴰⵟⴻⵍ ⵉ ⴽⴻⵏⵏⵉⵡ, ⵎⴰⵛⴰ ⴷ ⵜⵓⴷⴰⵔⵜ ⵏⵡⴻⵎ. ⵙ ⵡⴰⵡⴰⵍ-ⴰ ⴰⴷ ⵜⴻⵥⵥⵓⴳⴳⴰⵔⵜⴻⵎ ⵓⵙⵙⴰⵏ ⵏⵡⴻⵎ ⵅ ⵜⴻⵎⵎⵓⵔⵜ ⵉ ⵖⴰⵔ ⵉ ⵖⴰ ⵜⴻⵥⵡⵉⵎ ⵅ ⵍ'ⵓⵔⴷⵓⵏ ⵎⴰⵃⴻⵏⴷ ⴰⴷ ⵜⵜ ⵜᵉⵟⵟⴼⴻⵎ ⴷ ⵍⵡⴰⵔⵜ.”
48 ⵉⵙⵙⵉⵡⴻⵍ ⵙⵉⴷⵉ ⴰⴽ-ⴷ ⵎⵓⵙⴰ ⴷⴻⴳ ⵡⴰⵙⵙ ⵏⵏⵉ, ⵉⵏⵏⴰ:
49 “ⴳⴰⵄⵄⴻⴷ ⴰⴷⵔⴰⵔ ⵏ ⴰⴱⴰⵔⵉⵎ, ⴰⵇⴰ-ⵜ ⴷ ⴰⴷⵔⴰⵔ ⵏ ⵏⴰⴱⵓ ⵏⵏⵉ ⵉⴵⴰⵏ ⴷⵉ ⵜⴻⵎⵎⵓⵔⵜ ⵏ ⵎⵓ’ⴰⴱ ⴰⵔⴻⵏⴷⴰⴷ ⵏ ⴰⵔⵉⵃⴰ, ⵓⵛⴰ ⵅⵥⴰⵔ ⵜⴰⵎⵎⵓⵔⵜ ⵏ ⴽⴻⵏⵄⴰⵏ ⵏⵏⵉ ⵉ ⵖⴰ ⵡⵛⴻⵖ ⴷ ⵍⵡⴰⵔⵜ ⵉ ⴰⵢⵜ ⵏ ⵉⵙⵔⴰⵉⵍ, ■ 50 ⵓⵛⴰ ⵎⵎⴻⵜ ⵅ ⵡⴻⴷⵔⴰⵔ ⵏⵏⵉ ⵖⴰⵔ ⵉ ⵖⴰ ⵜⴳⴻⵄⵄⴷⴻⴷ, ⵜⵜⵡⴰⵙⵎⵓⵏ ⵖⴰⵔ ⵍⴻⵊⴷⵓⴷ ⵏⵏⴻⴽ, ⴰⵎ ⵎⴰⵎⵎⴻⵛ ⵉⵎⵎⵓⵜ ⵓⵎⴰⵛ ⵀⴰⵔⵓⵏ ⵅ ⵡⴻⴷⵔⴰⵔ ⵏ ⵀⵓⵔ ⵓⵛⴰ ⵉⵜⵜⵡⴰⵙⵎⵓⵏ ⵖⴰⵔ ⵍⴻⵊⴷⵓⴷ ⵏⵏⴻⵙ, ■ 51 ⵎⵉⵏⵥⵉ ⴽⴻⵏⵏⵉⵡ ⵜⴻⵖⴷⴰⵍⴻⵎ ⵥⵥⴰⵢⵉ ⴷⵉ ⵍⵡⴻⵙⵜ ⵏ ⴰⵢⵜ ⵏ ⵉⵙⵔⴰⵉⵍ ⵖⴰⵔ ⵡⴰⵎⴰⵏ ⵏ ⵎⴰⵔⵉⴱⴰ-ⵇⴰⴷⴰⵛ ⴷⵉ ⵍⴻⵅⵍⴰ ⵏ ⵚⵉⵏ, ⵎⵉⵏⵥⵉ ⴽⴻⵏⵏⵉⵡ ⵡⴰⵔ ⴷ ⴰⵢⵉ ⵜⴻⵙⵙⵇⴻⴷⴷⵙⴻⵎ ⴷⵉ ⵍⵡⴻⵙⵜ ⵏ ⴰⵢⵜ ⵏ ⵉⵙⵔⴰⵉⵍ. ■ 52 ⵅⴻⵏⵏⵉ ⵍⴻⵅⵅⵓ ⴰⴷ ⵟⵥⴰⵔⴻⴷ ⵜⴰⵎⵎⵓⵔⵜ ⵥⵥⴰⵜⴻⴽ, ⵎⴰⵛⴰ ⵡⴰⵔ ⵜⵜⵉⴷⴼⴻⴷ ⵛⴰ ⵖⴰⵔ ⵜⴻⵎⵎⵓⵔⵜ ⵏⵏⵉ ⵉ ⵖⴰ ⵡⵛⴻⵖ ⵉ ⴰⵢⵜ ⵏ ⵉⵙⵔⴰⵉⵍ.”