ⴰⵡⴰⵍⴻⵏ ⵉⵡⴻⵥⵏⴻⵏ ⵏ ⴱⴰⵍⵄⴰⵎ
24
1 ⵉⵥⵔⴰ ⴱⴰⵍⵄⴰⵎ ⴱⴻⵍⵍⵉ ⴰⵇⴰ ⵢⴰⵔⴹⴰ ⵉ ⵜⵉⵟⵟⴰⵡⵉⵏ ⵏ ⵙⵉⴷⵉ ⵓⵎⵉ ⵉⴱⴰⵔⴻⴽ ⵉⵙⵔⴰⵉⵍ ⵓⵛⴰ ⵅⴻⵏⵏⵉ ⵡⴰⵔ ⴳⴳⵓⵔ ⴰⴷ ⵢⴰⵔⵥⵓ, ⴰⵎⴻⵛⵏⴰⵡ ⴰⵎⵓⵔ ⴰⵎⴻⵥⵡⴰⵔⵓ ⴷ ⵓⵎⵓⵔ ⵡⵉⵙⵙ ⵜⵏⴰⵢⴻⵏ, ⴷⵉ ⵜⴳⴻⵥⵥⴰⵏⵜ, ⵎⴰⵛⴰ ⵢⴰⵔⵔⴰ ⵓⴷⴻⵎ ⵏⵏⴻⵙ ⵖⴰⵔ ⵍⴻⵅⵍⴰ. 2 ⵓⵎⵉ ⵉⵙⵙⴳⴻⵄⵄⴻⴷ ⵜⴰⵎⵓⵖⵍⵉ ⵏⵏⴻⵙ, ⵉⵥⵔⴰ ⵉⵙⵔⴰⵉⵍ ⵉⵥⴷⴻⵖ ⴷⵉⵏ, ⵄⵍⴰⵃⵙⴰⴱ ⵜⵉⵇⴻⴱⴱⴰⵍ ⵏⵏⴻⵙ, ⵅⴻⵏⵏⵉ ⵢⵓⵙⴰ-ⴷⴷ ⴰⵔⵔⵓⵃ ⵏ ⴰⵔⴻⴱⴱⵉ ⵅⴰⵙ. 3 ⵅⴻⵏⵏⵉ ⵉⴱⴷⴰ ⵏⴻⵜⵜⴰ ⴰⵡⴰⵍ ⵏⵏⴻⵙ ⵉⵡⴻⵥⵏⴻⵏ, ⵉⵏⵏⴰ:
“ⴰⵡⴰⵍ ⵏ ⴱⴰⵍⵄⴰⵎ, ⵎⵎⵉⵙ ⵏ ⴱⴰⵄⵓⵔ,
ⴰⵡⴰⵍ ⵏ ⵡⴻⵔⵢⴰⵥ ⵉⵊⴻⵀⴷⴻⵏ, ⵡⴻⵏⵏⵉ ⵓⵎⵉ ⵜⴻⵇⵇⴻⵏ ⵜⵉⵟⵟ,
4 ⵉⵊⵊ ⵏ ⵡⴰⵡⴰⵍ ⵏ ⵡⴻⵏⵏⵉ ⵉⵙⵍⵉⵏ ⴰⵡⴰⵍⴻⵏ ⵏ ⴰⵔⴻⴱⴱⵉ,
ⴷ ⵡⴻⵏⵏⵉ, ⴰⵎ ⵉⵅⴻⵥⵥⴰⵔ ⵜⴰⵎⴻⵥⵔⵉⵡⵜ ⵏ ⵓⵎⵥⴻⵎⵎⴰⵔ ⵅ ⴽⵓⵍⵛⵉ,
ⵉⵡⴹⴰⵏ ⴰⵎ ⴷ ⴰⵙ ⵜⵜⵡⴰⵔⴻⵥⵎⴻⵏⵜ ⵜⵉⵟⵟⴰⵡⵉⵏ.
5 ⴰ ⵢⴰⵄⵇⵓⴱ, ⵎⴻⵛⵃⴰⵍ ⵚⴻⴱⵃⴻⵏ ⵉⵇⵉⴹⴰⵏ ⵏⵏⴻⴽ
ⴷ ⵜⵥⴻⴷⴷⵉⵖⵉⵏ ⵏⵏⴻⴽ, ⴰ ⵉⵙⵔⴰⵉⵍ!
6 ⴰⵎⴻⵛⵏⴰⵡ ⵜⵉⵖⵥⵓⵔⵉⵏ ⵉⵜⵜⵡⴰⵙⵡⵉⵥⵥⴹⴻⵏ,
ⴰⵎⴻⵛⵏⴰⵡ ⴰⵖⴻⵎⵎⵓⵢ ⵉⵛⴻⵡⵡⴰⵔⴻⵏ ⴰⴽ-ⴷ ⵢⴻⵖⵥⴰⵔ,
ⴰⵎⴻⵛⵏⴰⵡ ⴰⵛⴼⵉⵍ ⵏⵏⵉ ⵉⵥⵥⵓ ⵙⵉⴷⵉ,
ⴰⵎⴻⵛⵏⴰⵡ ⵜⵉⵛⴻⵊⵊⵓⵔⴰ ⵏ ⵜⴻⵏⴳⴻⵍⵜ ⵥⵥⴰⵜ ⵉ ⵡⴰⵎⴰⵏ. □
7 ⵣⴻⴳ ⵉⴱⵓⵇⴰⵍⴻⵏ ⵏⵏⴻⵙ ⴰⴷ ⵙⵙⵉⵥⵥⵍⴻⵏ ⵡⴰⵎⴰⵏ
ⵓⵛⴰ ⵥⵥⴰⵔⵉⵄⴻⵜ ⵏⵏⴻⵙ ⴰⴷ ⵜⵉⵍⵉ ⴷⵉ ⵜⵓⴼⴼⴻⵜ.
ⴰⵊⴻⴵⵉⴷ ⵏⵏⴻⵙ ⴰⴷ ⵉⵜⵜⵡⴰⵙⴳⴻⵄⵄⴻⴷ ⵅ ⴰⵊⴰⵊ
ⵓ ⵜⴰⴳⴻⵍⴷⵉⵜ ⵏⵏⴻⵙ ⴰⴷ ⵜᵉⵜⵜⵡⴰⵙⵓⵄⵍⴰ.
8 ⴰⵔⴻⴱⴱⵉ ⵉⵙⵙⵓⴼⴼⴻⵖ ⵉ-ⵜ-ⵉ-ⴷⴷ ⵥⵉ ⵎⵉⵚⵔⴰ.
ⵊⵊⴻⵀⴷ ⵏⵏⴻⵙ ⴰⵎⴻⵛⵏⴰⵡ ⴰⵛⵛⴰⵡⴻⵏ ⵏ ⵓⴼⵓⵏⴰⵙ ⵏ ⵍⴻⵅⵍⴰ.
ⴰⴷ ⵢⴻⵛⵛ ⵍⴻⴳⵏⵓⵙ, ⵉⵖⵔⵉⵎⴻⵏ ⵏⵏⴻⵙ,
ⴰⴷ ⵉⵍⴱⴻⵥ ⵉⵖⵓⵙⵙⴰⵏ ⵏⵙⴻⵏ
ⵓⵛⴰ ⴰⴷ ⵜⴻⵏ ⵉⵙⵙⵏⵓⵇⵇⴻⴱ ⵙ ⴼⵍⵉⵜⵛⴰⵜ ⵏⵏⴻⵙ. ■
9 ⴰⵇⴰ ⵉⵖⵏⴻⵙ,
ⵉⵙⵙⵉⵥⵥⴻⵍ ⵉⵅⴻⴼ ⵏⵏⴻⵙ ⴰⵎⴻⵛⵏⴰⵡ ⴰⵢⵔⴰⴷ, ⴰⵎⴻⵛⵏⴰⵡ ⵜⴰⵢⵔⴰⴷⵜ.
ⵡⵉ ⵜ ⵉ ⴷⴷ ⵖⴰ ⵉⵙⵙⴻⴽⴽⴰⵔⴻⵏ?
ⵡⴻⵏⵏⵉ ⵛⴻⴽ ⵉ ⵖⴰ ⵉⴱⴰⵔⴻⴽ, ⴰⴷ ⵉⵜⵜⵡⴰⴱⴰⵔⴻⴽ
ⵓ ⵡⴻⵏⵏⵉ ⵛⴻⴽ ⵖⴰ ⵉⵏⵄⴻⵍ, ⴰⴷ ⵢⵉⵍⵉ ⵉⵜⵜⵡⴰⵏⵄⴻⵍ!’ ”■
10 ⵅⴻⵏⵏⵉ ⵢⴰⵔⵖⴰ ⵓⵅⴻⵢⵢⴻⵇ ⵏ ⴱⴰⵍⴰⴽ ⵅ ⴱⴰⵍⵄⴰⵎ. ⵉⵡⵜⴰ ⵏⴻⵜⵜⴰ ⴷⴻⴳ ⵉⴼⴰⵙⵙⴻⵏ ⵏⵏⴻⵙ ⵓⵛⴰ ⴱⴰⵍⴰⴽ ⵉⵏⵏⴰ ⵉ ⴱⴰⵍⵄⴰⵎ: “ⴰⵇⴰ ⵍⴰⵖⵉⵖ-ⴷⴷ ⵛⴻⴽ ⵎⴰⵃⴻⵏⴷ ⴰⴷ ⵜⵏⴻⵄⵍⴻⴷ ⵍⵄⴻⴷⵢⴰⵏ ⵉⵏⵓ, ⵎⴰⵛⴰ ⵅⵥⴰⵔ, ⴰⵇⴰ ⵜⴱⴰⵔⴽⴻⴷ ⵉ-ⵜⴻⵏ ⵄⴰⴷ ⵏⵉⵛⴰⵏ ⵜⵍⴰⵜⴰ ⵏ ⵉⵎⵓⵔⴻⵏ!
11 ⵅⴻⵏⵏⵉ ⵍⴻⵅⵅⵓ, ⴰⵔⵡⴻⵍ ⵖⴰⵔ ⵡⴻⵎⵛⴰⵏ ⵏⵏⴻⴽ! ⵏⴻⵛⵛ ⵏⵏⵉⵖ ⴰⵛ ⵜ, ⴰⴷ ⵛⴻⴽ ⵛⴻⵏⵏⵄⴻⵖ ⴰⵟⵟⴰⵙ, ⵎⴰⵛⴰ ⵅⵥⴰⵔ, ⵙⵉⴷⵉ ⵉⵎⵏⴻⵄ ⵅⴰⴽ ⵛⵛⴻⵏⵄⴻⵜ ⵏⵏⵉ!”
12 ⵅⴻⵏⵏⵉ ⵉⵏⵏⴰ ⴱⴰⵍⵄⴰⵎ ⵉ ⴱⴰⵍⴰⴽ: “ⵎⴰ ⵡⴰⵔ ⵙⵙⵉⵡⵍⴻⵖ ⴰⴽ-ⴷ ⵉⵔⴻⵇⵇⴰⵙⴻⵏ ⵏⵏⵉ ⴷ ⴰⵢⵉ-ⴷⴷ ⵜⵙⵙⴻⴽⴽⴻⴷ ⵓⵛⴰ ⵏⵏⵉⵖ:
13 ‘ⵡⴰⵅⵅⴰ ⴱⴰⵍⴰⴽ ⴰⴷ ⴰⵢⵉ ⵉⵡⵛ ⵜⴰⴷⴷⴰⵔⵜ ⵏⵏⴻⵙ ⵜⴻⵛⵛⵓⵔ ⵙ ⵏⵏⵓⵇⴰⵔⵜ ⴷ ⵡⵓⵔⴻⵖ, ⵅⴻⵏⵏⵉ ⵏⴻⵛⵛ ⵄⴰⴷ ⵡⴰⵔ ⵥⵎⵉⵔⴻⵖ ⴰⴷ ⵄⴻⴷⴷⵉⵖ ⵅ ⵍⵓⵎⵓⵔ ⵏ ⵙⵉⴷⵉ ⵎⴰⵃⴻⵏⴷ ⴰⴷ ⴳⴳⴻⵖ ⵛⴰ ⵏ ⵍⵃⴰⵊⵊⴻⵜ ⵏ ⵍⵅⴰⵔ ⵏⵉⵖ ⵏ ⵍⵖⴰⵔ ⵉ ⴷⴷ-ⵉⵜⵜⴻⴼⴼⵖⴻⵏ ⵥⴻⴳ ⵡⵓⵍ ⵉⵏⵓ. ⵎⵉⵏ ⵉ ⵖⴰ ⵢⵉⵏⵉ ⵙⵉⴷⵉ, ⴰⴷ ⵜ ⵉⵏⵉⵖ.’ ■
14 ⵍⴻⵅⵅⵓ ⵅⴻⵏⵏⵉ, ⵅⵥⴰⵔ, ⵏⴻⵛⵛ ⴰⴷ ⴷⴷ-ⴷⴻⵡⵍⴻⵖ ⵖⴰⵔ ⵍⴳⴻⵏⵙ ⵉⵏⵓ. ⴰⵙ-ⴷⴷ, ⵏⴻⵛⵛ ⴰⴷ ⵛⴻⴽ ⵙⵙⴰⵔⴻⴳⴱⴻⵖ ⵅ ⵍⴻⴼⵀⴰⵎⴻⵜ ⵓⵛⴰ ⴰⴷ ⴰⵛ ⵉⵏⵉⵖ ⵎⵉⵏ ⴷ ⴰⵛ ⵖⴰ ⵢⴻⴳⴳ ⵍⴳⴻⵏⵙ-ⴰ ⴷⴻⴳ ⵓⵏⴻⴳⴳⴰⵔ ⵏ ⵡⵓⵙⵙⴰⵏ.”
15 ⵅⴻⵏⵏⵉ ⵉⴱⴷⴰ ⵏⴻⵜⵜⴰ ⴰⵡⴰⵍ ⵉⵡⴻⵥⵏⴻⵏ ⵏⵏⴻⵙ, ⵉⵏⵏⴰ:
“ⴰⵡⴰⵍ ⵏ ⴱⴰⵍⵄⴰⵎ, ⵎⵎⵉⵙ ⵏ ⴱⴰⵄⵓⵔ,
ⴰⵡⴰⵍ ⵏ ⵡⴻⵔⵢⴰⵥ ⵉⵊⴻⵀⴷⴻⵏ, ⵡⴻⵏⵏⵉ ⵓⵎⵉ ⵜⴻⵇⵇⴻⵏ ⵜⵉⵟⵟ!
16 ⵜⴰⵡⴰⵍⵜ ⵏ ⵡⴻⵏⵏⵉ ⵉⵙⵍⵉⵏ ⴰⵡⴰⵍⴻⵏ ⵏ ⴰⵔⴻⴱⴱⵉ,
ⴷ ⵡⴻⵏⵏⵉ ⵉⵙⵙⵏⴻⵏ ⵥⵉ ⵜⵓⵙⵙⵏⴰ ⵏ ⵡⴻⵏⵏⵉ ⴷ ⴰⵎⵄⵓⴵⵉ ⵅ ⴽⵓⵍⵛⵉ,
ⴷ ⵡⴻⵏⵏⵉ, ⴰⵎ ⵉⵅⴻⵥⵥⴰⵔ ⵜⴰⵎⴻⵥⵔⵉⵡⵜ ⵏ ⵓⵎⵥⴻⵎⵎⴰⵔ ⵅ ⴽⵓⵍⵛⵉ,
ⵉⵡⴹⴰⵏ ⴰⵎ ⴷ ⴰⵙ ⵜⵜⵡⴰⵔⴻⵥⵎⴻⵏⵜ ⵜⵉⵟⵟⴰⵡⵉⵏ.
17 ⴰⴷ ⵜ ⵥⴰⵔⵖ, ⵡⴰⵔ ⵉⴵⵉ ⵍⴻⵅⵅⵓ,
ⴰⴷ ⵜ ⵜⵡⴰⵍⵉⵖ, ⵎⴰⵛⴰ ⵡⴰⵔ ⵉⴵⵉ ⵥⵉ ⵍⴰⴷⴰⵙⴻⵜ.
ⴰⴷ ⴷⴷ-ⵉⴼⴼⴻⵖ ⵉⵜⵔⵉ ⵥⵉ ⵢⴰⵄⵇⵓⴱ
ⵓⵛⴰ ⴰⴷ ⵜⴻⴽⴽⴰⵔ ⵜⴻⵖⵖⴰⵔⵛⵜ ⵏ ⵍⵃⴰⴽⴻⵎ ⵥⵉ ⵉⵙⵔⴰⵉⵍ,
ⵡⴻⵏⵏⵉ ⵉ ⵖⴰ ⵉⵍⴻⴱⵥⴻⵏ ⵉⵖⴻⵥⴷⵉⵙⴻⵏ ⵏ ⵓⵥⴻⴵⵉⴼ ⵏ ⵎⵓ’ⴰⴱ
ⵓⵛⴰ ⴰⴷ ⵉⵍⴱⴻⵥ ⵎⴰⵔⵔⴰ ⵜⴰⵔⵡⴰ ⵏ ⵙⵙⴷⴻⵄ ■
18 ⵓⵛⴰ ⴰⴷ ⵉⵜⵜⵡⴰⵟⵟⴻⴼ ⵉⴷⵓⵎ ⴷ ⴰⵔⵀⴰⵏ
ⵓ ⵙⴰⵄⵉⵔ ⵡⴻⵏⵏⵉ ⴷ ⵍⴻⵄⴷⵓ ⵏⵏⴻⵙ, ⴰⴷ ⵜ ⵟⵟⴼⴻⵏ ⴷ ⵍⵡⴰⵔⵜ,
ⵓⵛⴰ ⴰⵎⵎⵓ ⵉ ⵖⴰ ⵉⴳⴳ ⵉⵙⵔⴰⵉⵍ ⵙ ⵜⴰⵔⵢⴰⵙⵜ.
19 ⵓ ⵡⴻⵏⵏⵉ ⴷ ⵉ ⵖⴰ ⵉⴼⴼⵖⴻⵏ ⵥⵉ ⵢⴰⵄⵇⵓⴱ ⴳⴳⵓⵔ ⴰⴷ ⵉⵃⴽⴻⵎ
ⵓ ⵏⴻⵜⵜⴰ ⴰⴷ ⵉⵙⵙⵀⴻⵍⵍⴻⴽ ⵉⵏⵏⵉ ⵉⵜⵜⵡⴰⵙⵏⴻⵊⵎⴻⵏ ⵥⵉ ⵜⴻⵏⴷⵉⵏⵜ.” ■
20 ⵓⵎⵉ ⵏⴻⵜⵜⴰ ⵉⵥⵔⴰ ⵄⴰⵎⴰⵍⵉⵇ, ⵉⴱⴷⴰ ⴰⵡⴰⵍ ⵉⵡⴻⵥⵏⴻⵏ ⵏⵏⴻⵙ, ⵉⵏⵏⴰ:
“ⵄⴰⵎⴰⵍⵉⵇ ⴷ ⴰⵎⴻⵥⵡⴰⵔⵓ ⵏ ⵍⴻⴳⵏⵓⵙ,
ⵎⴰⵛⴰ ⴰⵏⴻⴳⴳⴰⵔⵓ ⵏⵏⴻⵙ ⴰⴷ ⵉⴷⵡⴻⵍ ⴷ ⴰⵀⴻⵍⵍⴻⴽ!”
21 ⵍⴰⵎⵉ ⵉⵥⵔⴰ ⵉⵇⵉⵏⵉⵢⵢⴻⵏ, ⵉⴱⴷⴰ ⵏⴻⵜⵜⴰ ⴰⵡⴰⵍ ⵉⵡⴻⵥⵏⴻⵏ ⵏⵏⴻⵙ, ⵉⵏⵏⴰ:
“ⵜⴰⵥⴻⴷⴷⵉⵖⵜ ⵏⵏⴻⴽ ⵜⴻⵎⵜⴻⵏ
ⵓⵛⴰ ⵜⴻⴳⴳⵉⴷ ⵍⵄⵓⵛⵛ ⵏⵏⴻⴽ ⴷⵉ ⵜⴻⵚⴹⴰⵔⵜ.
22 ⵄⴰⴷ ⵇⴰⵢⵉⵏ ⴰⴷ ⵉⵜⵜⵡⴰⴽⴻⵜⵜⴻⴼ.
ⴰⵍ ⵎⴻⵍⵎⵉ ⵉⵥⴻⵎⵎⴰⵔ ⴰⴷ ⴰⵛ ⴷⴷ-ⵢⴰⵡⵉ ⴰⵛⵛⵓⵔ ⴷ ⴰⵎⴻⵃⴱⵓⵙ?”
23 ⵓⵛⴰ ⵉⴱⴷⴰ ⵏⴻⵜⵜⴰ ⴰⵡⴰⵍ ⵉⵡⴻⵥⵏⴻⵏ ⵏⵏⴻⵙ, ⵉⵏⵏⴰ:
“ⴰⵢ, ⵡⵉ ⵉ ⵖⴰ ⵉⵇⵇⵉⵎⴻⵏ ⵉⴷⴷⴰⵔⴻⵏ ⵅⵎⵉ ⵉ ⵖⴰ ⵢⴻⴳⴳ ⴰⵔⴻⴱⴱⵉ ⴰⵢⴰ?
24 ⵉⵖⴰⵔⵔⵓⴱⴰ ⵥⵉ ⵊⵊⵡⴰⵢⴻⵀ ⵏ ⴽⵉⵜⵜⵉⵎ ⴰⴷ ⵖⴻⵥⵥⴰⵏ ⴰⵛⵛⵓⵔ
ⵓⵛⴰ ⴰⴷ ⵖⴻⵥⵥⴰⵏ ⵄⴰⵡⴻⴷ ⵅ ⵄⴰⴱⵉⵔ
ⵓ ⵏⴻⵜⵜⴰ ⴰⴷ ⵉⵜⵜⵡⴰⵜⴻⵃⵃⴰ.” □
25 ⵉⴽⴽⴰⵔ ⴱⴰⵍⵄⴰⵎ ⵓⵛⴰ ⵢⵓⵢⵓⵔ ⵓⵛⴰ ⵉⴷⵡⴻⵍ ⵖⴰⵔ ⵡⴻⵎⵛⴰⵏ ⵏⵏⴻⵙ ⵏ ⵜⵥⴻⴷⴷⵉⵖⵜ. ⵓⵍⴰ ⴷ ⴱⴰⵍⴰⴽ ⵉⵟⵟⴻⴼ ⴰⴱⵔⵉⴷ ⵏⵏⴻⵙ.