10
1 ⴰ ⵙⵉⴷⵉ, ⵎⴰⵢⴻⵎⵎⵉ ⵜⴻⵇⵇⵉⵎⴻⴷ ⵜⵉⴳⴳⵯⴻⵊⴻⴷ ⴰⵎⵎⵓ?
ⵎⴰⵢⴻⵎⵎⵉ ⵜⴻⵙⵙⵏⵓⴼⴼⴰⵔⴻⴷ ⵉⵅⴻⴼ ⵏⵏⴻⴽ ⴷⴻⴳ ⵡⴰⴽⵓⴷⴻⵏ ⵏ ⵍⴻⵃⵚⴰⵔⴻⵜ?
2 ⵙ ⵏⵏⴼⴰⵅⴻⵜ ⵉⴹⴻⴼⴼⴰⵔ ⵓⵄⴻⴼⴼⴰⵏ ⵍⵎⴻⵙⴽⵉⵏ.
ⴰⴷ ⵜⵜⵡⴰⵟⵟⴼⴻⵏ ⴷⵉ ⵜⵎⴻⵄⵎⴰⵞ ⵉ ⴷⵉ ⵜⵜⵅⴰⵔⵔⵚⴻⵏ. ■
3 ⵎⴰⵖⴰⵔ ⴰⵄⴻⴼⴼⴰⵏ ⵉⵙⵙⵄⵓⴵⴰ ⵉⵅⴻⴼ ⵏⵏⴻⵙ ⵖⴰⵔ ⵎⴻⵥⵔⵉ ⵏ ⵍⴻⵄⵎⴰⵔ ⵏⵏⴻⵙ,
ⵉⵜⵜⴱⴰⵔⴻⴽ ⴰⴹⴻⵎⵎⴰⵄ, ⵉⵜⵜⵛⴻⵇⵇⴰⴼ ⴷⵉ ⵙⵉⴷⵉ.
4 ⴰⵄⴻⴼⴼⴰⵏ ⴰⵎⴻⵛⵏⴰⵡ ⵡⴻⵏⵏⵉ ⵉⵙⵙⴳⴻⵄⵄⴰⴷⴻⵏ ⵜⵉⵏⵥⴰⵔⵜ ⵏⵏⴻⵙ ⵖⴰⵔ ⵓⵊⴻⵏⵏⴰ,
ⵡⴰⵔ ⵉⵜⵜⴱⴻⵇⵇⴻⵛ.
“ⵡⴰⵔ ⴷⵉⵏ ⴰⵔⴻⴱⴱⵉ”, ⵎⴰⵏ ⴰⵢⴰ ⴷ ⵎⴰⵔⵔⴰ ⵎⵉⵏ ⴷⵉ ⵉⵥⴻⵎⵎⴰⵔ ⴰⴷ ⵉⵜⵜⵅⴰⵔⵔⴻⵚ. ■
5 ⵎⴰⵔⵔⴰ ⵉⴱⵔⵉⴷⴻⵏ ⵏⵏⴻⵙ ⵜⵜⴻⴼⴼⵖⴻⵏ ⴰⵙ ⵎⵍⵉⵃ ⴽⵓⵍ ⵜⵡⴰⵍⴰ.
ⵍⴻⵀⴽⴰⵎⴰⵜ ⵏⵏⴻⴽ ⵜⵜⵓⵄⵍⴰⵏⵜ ⵅⴰⵙ.
ⵉⵜⵜⵥⴰⵡⴰⵔ ⵎⴰⵔⵔⴰ ⵉⵏⵏⵉ ⵜ ⵉⵃⴻⵚⵚⴰⵔⴻⵏ.
6 ⵏⴻⵜⵜⴰ ⵉⵇⵇⴰⵔ ⴷⴻⴳ ⵡⵓⵍ ⵏⵏⴻⵙ: “ⵡⴰⵔ ⵜⵜⴻⵏⵀⴻⵥⵥⵉⵖ,
ⵥⵉ ⵊⵊⵉⵍ ⴰⵍ ⵊⵊⵉⵍ ⵡⴰⵔ ⴷ ⴰⵢⵉ ⵉⵍⴻⵇⵇⴻⴼ ⵓⵍⴰ ⴷ ⵉⵊⵊ ⵏ ⵍⵖⴰⵔ.”
7 ⴰⵇⴻⵎⵎⵓⵎ ⵏⵏⴻⵙ ⵉⵛⵛⵓⵔ ⵙ ⵏⵏⴻⵄⵍⴻⵜ ⴷ ⵉⵅⴰⵔⵔⵉⵇⴻⵏ ⴷ ⴷⴷⴻⴵ.
ⵙⴰⴷⵓ ⵢⵉⵍⴻⵙ ⵏⵏⴻⵙ ⴰⵇⴰ ⴷⵉⵏ ⵜⴰⵎⴰⵔⴰ ⴷ ⵍⵎⵓⵄⵚⵉⵢⵢⴻⵜ. ■
8 ⵏⴻⵜⵜⴰ ⵉⵜⵜⵖⵉⵎⴰ ⵖⴰⵔ ⵡⴻⵛⴱⴰⵔ ⴷⵉ ⴷⵛⵓⵔⴰⵜ,
ⴷⴻⴳ ⵉⵎⵓⵛⴰⵏ ⵉⵏⵏⵓⴼⴼⴰⵔⴻⵏ ⵉⵏⴻⵇⵇ ⵉⵏⵏⵉ ⵡⴰⵔ ⵉⴳⴳⵉⵏ ⵙ ⵛⴰ.
ⵜⵉⵟⵟⴰⵡⵉⵏ ⵏⵏⴻⵙ ⵎⵎⴻⵏⴹⴰⵔⴻⵏⵜ ⵅ ⵍⵎⴻⵙⴽⵉⵏ.
9 ⵉⵍⴱⴻⵜ ⴷⴻⴳ ⵡⴻⵎⵛⴰⵏ ⵉⵏⵏⵓⴼⴰⵔⴻⵏ,
ⴰⵎ ⵡⴻⵢⵔⴰⴷ ⴷⴻⴳ ⵓⴷⵓⵔⵔⵉ ⵏ ⵓⵄⵉⵛⵛⵓ ⵏⵏⴻⵙ.
ⵏⴻⵜⵜⴰ ⵉⵜⵜⵃⴻⴽⴽⴰⵔ ⵃⵉⵎⴰ ⴰⴷ ⵢⴰⵛⴰⵔ ⵍⵎⴻⵙⴽⵉⵏ.
ⵉⵜⵜⴰⵛⴰⵔ ⵍⵎⴻⵙⴽⵉⵏ ⵓⵎⵉ ⵜ ⵉⵊⴻⴱⴱⴻⴷ ⴷⵉ ⵜⵔⴰⵛⵛⴰ ⵏⵏⴻⵙ.
10 ⵏⴻⵜⵜⴰ ⵉⵀⴻⴽⴽⵡⴰ-ⴷⴷ ⵖⴰⵔ ⵡⴰⴷⴷⴰⵢ, ⵉⵜⵜⴰⴹⴰⵔ,
ⵓ ⵍⵎⴻⵙⴽⵉⵏ ⵉⵡⴻⵟⵟⴰ ⵊⴰⵔ ⵡⴰⵛⵛⴰⵔⴻⵏ ⵏⵏⴻⵙ ⵉⵊⴻⵀⴷⴻⵏ.
11 ⵉⵇⵇⴰⵔ ⴷⴻⴳ ⵡⵓⵍ ⵏⵏⴻⵙ: “ⴰⵔⴻⴱⴱⵉ ⵉⵜⵜⵓ,
ⵏⴻⵜⵜⴰ ⵉⵙⵙⵏⵓⴼⴼⴰⵔ ⵓⴷⴻⵎ ⵏⵏⴻⵙ,
ⵄⴻⵎⵎⴰⵔⵚ ⴰⴷ ⵜ ⵉⵥⴰⵔ.” ■
12 ⴽⴽⴰⵔ, ⴰ ⵙⵉⴷⵉ, ⴰⵔⴻⴱⴱⵉ, ⵙⴳⴻⵄⵄⴻⴷ ⴰⴼⵓⵙ ⵏⵏⴻⴽ,
ⵡⴰⵔ ⵜⵜᵉⵜⵜⵓ ⵍⵎⵓⵙⴰⴽⵉⵏ.
13 ⵎⴰⵢⴻⵎⵎⵉ ⵉⵜⵜⵛⴻⵇⵇⴰⴼ ⵓⵄⴻⴼⴼⴰⵏ ⴷⵉ ⴰⵔⴻⴱⴱⵉ,
ⵎⴰⵢⴻⵎⵎⵉ ⵉⵇⵇⴰⵔ ⴷⴻⴳ ⵡⵓⵍ ⵏⵏⴻⵙ:
“ⵛⴻⴽ ⵡⴰⵔ ⵜᵉⵜⵜⴱⴻⵇⵇⴰⵛⴻⴷ!”?
14 ⴰⵇⴰ ⵛⴻⴽ ⵜⴻⵥⵔⵉⴷ, ⵎⵉⵏⵥⵉ ⵜᵉⵜⵜⵡⴰⵍⵉⴷ ⵜⴰⵎⴰⵔⴰ ⴷ ⵡⴻⵛⴹⴰⵏ,
ⵎⴰⵃⴻⵏⴷ ⴰⴷ ⵜⴻⵏ ⵜⴻⵙⵙⴰⵔⵙⴻⴷ ⴷⴻⴳ ⵓⴼⵓⵙ ⵏⵏⴻⴽ.
ⵍⵎⴻⵙⴽⵉⵏ ⵉⵜⵜⴰⵔⵔ-ⴷⴷ ⵖⴰⵔⴻⴽ ⵙ ⵓⵥⴻⴵⵉⴼ.
ⵛⴻⴽ ⴷ ⴰⵎⵄⴰⵡⴻⵏ ⵏ ⵓⵢⵓⵊⵉⵍ. □
15 ⴰⵔⵥ ⴰⵖⵉⵍ ⵏ ⵓⵄⴻⴼⴼⴰⵏ,
ⵅⵍⴻⴼ ⵍⵖⴰⵔ ⵥⴻⴳ ⵡⴻⵏⵏⵉ ⵉⵜⵜⴻⴳⴳⴻⵏ ⵜⵓⵄⴻⴼⴼⵏⴰ,
ⴰⵍ ⵡⴰⵔ ⵜᵉⵜⵜⵉⴼⴻⴷ ⵡⴰⵍⵓ ⵄⴰⴷ.
16 ⵙⵉⴷⵉ ⴷ ⴰⵊⴻⴵⵉⴷ ⵉ ⵍⴻⴱⴷⴰ ⵇⴰⵄ.
ⵜⵜⵡⴰⵜⴻⵃⵃⴰⵏ ⵍⴻⴳⵏⵓⵙ ⵥⵉ ⵜⴻⵎⵎⵓⵔⵜ ⵏⵏⴻⵙ. ■
17 ⴰ ⵙⵉⴷⵉ, ⵛⴻⴽ ⵜⴻⵙⵍⵉⴷ ⵉ ⵎⴻⵥⵔⵉ ⵏ ⵉⵎⵡⴰⴹⵄⴻⵏ,
ⴰⴷ ⵜⴻⵙⵙⵊⴻⵀⴷⴻⴷ ⵓⵍⴰⵡⴻⵏ ⵏⵙⴻⵏ,
ⴰⴷ ⵖⴰⵔⵙⴻⵏ ⵜⵎⴻⵢⵢⵍⴻⴷ ⴰⵎⴻⵥⵥⵓⵖ ⵏⵏⴻⴽ,
18 ⵃⵉⵎⴰ ⴰⴷ ⵜⴰⵖⴻⴷ ⵜⴰⵙⵖⴰⵔⵜ ⵉ ⵓⵢⵓⵊⵉⵍ ⵓ ⵉ ⵡⴻⵏⵏⵉ ⵉⵜⵜⵡⴰⵃⴻⵚⵚⴰⵔⴻⵏ,
ⵎⴰⵃⴻⵏⴷ ⵓⵍⴰ ⴷ ⵉⵊⵊ ⵏ ⴱⵏⴰⴷⴻⵎ ⵅ ⵜⴻⵎⵎⵓⵔⵜ ⵡⴰⵔ ⵉⵜⵜⵖⵉⵎⵉ ⵉⵙⵙⴰⴳⴳⵯⴰⴷ ⵄⴰⴷ ⵓⵍⴰ ⴷ ⵉⵊⵊ.