ⴰⵛⵛⵓⵔ ⴰⵇⴰ-ⵜ ⴷ ⵉⵊⵊ ⵏ ⵡⴻⵄⵍⴻⵎ ⵉ ⵎⵉⵚⵔⴰ
31
1 ⴷⴻⴳ ⵓⵙⴻⴳⴳⵯⴰⵙ ⵡⵉⵙⵙ ⵃⵉⵟⴰⵛ, ⴷⴻⴳ ⵓⵢⵓⵔ ⵡⵉⵙⵙ ⵜⵍⴰⵜⴰ, ⴷⴻⴳ ⵡⴰⵙⵙ ⴰⵎⴻⵥⵡⴰⵔⵓ ⵏ ⵓⵢⵓⵔ ⵉⵎⵙⴰⵔ ⴱⴻⵍⵍⵉ ⵢⵓⵙⴰ-ⴷⴷ ⵖⴰⵔⵉ ⵡⴰⵡⴰⵍ ⵏ ⵙⵉⴷⵉ, ⵉⵏⵏⴰ:
2 “ⴰ ⵎⵎⵉⵙ ⵏ ⴱⵏⴰⴷⴻⵎ, ⵉⵏⵉ ⵉ ⴼⵉⵔⵄⵓⵏ, ⴰⵊⴻⴵⵉⴷ ⵏ ⵎⵉⵚⵔⴰ, ⵓ ⵉ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ:
ⵡⵉ ⴰⴽⵉⴷⴻⴽ ⵉⵎⵇⵓⴷⴷⴰⵏ ⵙ ⵎⴰⵔⵔⴰ ⵍⴻⵎⵖⴰⵔⴻⵜ ⵏⵏⴻⴽ?
3 ⵅⵥⴰⵔ, ⵜⵓⵖⴰ ⴰⵛⵛⵓⵔ ⴷ ⵜⴰⵛⴻⵊⵊⴰⵔⵜ ⵏ ⵜⴻⵏⴳⴻⵍⵜ ⵅ ⵉⴷⵓⵔⴰⵔ ⵏ ⵍⵓⴱⵏⴰⵏ
ⴰⴽ-ⴷ ⵜⵙⴻⴹⵡⵉⵏ ⵉⵛⵏⴰⵏ ⴷ ⵜⵉⴼⵔⴰⵢ ⵉ ⵉⵜⵜⵉⵛⴻⵏ ⵜⵉⵍⵉ ⵎⵍⵉⵃ
ⵓ ⴰⴽ-ⴷ ⵜⵉⴷⴷⵉ ⴷ ⴰⵥⵉⵔⴰⵔ ⵢⵓⵄⵍⴰⵏ,
ⴰⵍⴰⵎⵉ ⵜⵓⵛⵛⴻⵏⵜ ⵏⵏⴻⵙ ⵜⵉⵡⴻⴹ-ⴷⴷ ⴰⵍ ⵉⵙⴻⵢⵏⵓⵜⴻⵏ. ■
4 ⴰⵎⴰⵏ ⴰⵔⵔⵉⵏ ⵜⵜ ⴰⴷ ⵉⵢⵎⴰ,
ⴰⵎⴰⵏ ⵢⵓⴵⵖⴻⵏ ⵙⵙⴳⴻⵄⵄⴷⴻⵏ ⵜⵜ ⴰⵟⵟⴰⵙ.
ⵉⵖⴻⵥⵔⴰⵏ ⵏ ⵡⴰⵎⴰⵏ ⵏⵏⴻⵙ ⵙⵙⵉⵥⵥⵍⴻⵏ
ⴷⴻⴳ ⵡⴻⵏⵏⴻⴹ ⵏ ⵜⴰⵙⵙⵓⵜ ⵏ ⵍⵎⴻⵀⵎⵓⴷ ⵏⵙⴻⵏ,
ⵓⵛⴰ ⵍⵎⴻⵀⵎⵓⴷ ⵢⴰⵔⵔⴰ ⵉⵖⴻⵥⵔⴰⵏ ⵏⵏⴻⵙ ⴰⴷ ⵔⴰⵃⴻⵏ
ⵖⴰⵔ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏ ⵢⴻⵢⵢⴰⵔ.
5 ⵙ ⵓⵢⴰ ⵉⵜⵜⵡⴰⵙⵙⵓⵄⵍⴰ ⵜⵉⴷⴷⵉ ⵏⵏⴻⵙ ⵅ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏ ⵢⴻⵢⵢⴰⵔ,
ⵓ ⵜⵉⵙⴻⴹⵡⵉⵏ ⵏⵏⴻⵙ ⴷⴻⵡⵍⴻⵏⵜ ⵙ ⵡⴰⵟⵟⴰⵙ
ⵓ ⵉⴼⴻⵜⵡⴰⵏ ⵏⵏⴻⵙ ⵥⵥⵓⴳⴳⴰⵔⵜⴻⵏ ⵙ ⵡⴰⵎⴰⵏ ⵉⴼⴻⵢⵢⴹⴻⵏ,
ⵅⵎⵉ ⵜⵓⵖⴰ ⵜⴻⵙⵙⵖⴻⵎⵎⵉ.
6 ⵎⴰⵔⵔⴰ ⵉⵊⴹⴰⴹ ⵏ ⵓⵊⴻⵏⵏⴰ ⴳⴳⵉⵏ ⵍⵄⵓⵛⵛ ⵏⵙⴻⵏ ⴷⵉ ⵜⵙⴻⴹⵡⵉⵏ ⵏⵏⴻⵙ,
ⵎⴰⵔⵔⴰ ⵍⵎⴰⵍ ⵏ ⵢⴻⵢⵢⴰⵔ ⴼⴻⵔⵅⴻⵏ ⵙⴰⴷⵓ ⵉⴼⴻⵜⵡⴰⵏ ⵏⵏⴻⵙ,
ⵓ ⵎⴰⵔⵔⴰ ⵍⴻⴳⵏⵓⵙ ⵎⵖⴰⵔⴻⵏ ⵜⵓⵖⴰ ⵜⵜⵖⵉⵎⴰⵏ ⴷⵉ ⵜⵉⵍⵉ ⵏⵏⴻⵙ. ■
7 ⵜⵓⵖⴰ-ⵜⵜ ⵜⴻⵛⵏⴰ ⵙ ⵍⴻⵎⵖⴰⵔⴻⵜ ⵏⵏⴻⵙ
ⵓ ⵙ ⵜⵓⵥⵥⴻⴳⴳⴰⵔⵜ ⵏ ⵜⵙⴻⴹⵡⵉⵏ ⵏⵏⴻⵙ,
ⵎⴰⵖⴰⵔ ⴰⵥⵡⴰⵔ ⵏⵏⴻⵙ ⵜⵓⵖⴰ-ⵜ ⴰⴽ-ⴷ ⵡⴰⵟⵟⴰⵙ ⵏ ⵡⴰⵎⴰⵏ.
8 ⵜⵉⵛⴻⵊⵊⵓⵔⴰ ⵏ ⵜⴻⵏⴳⴻⵍⵜ ⴷⵉ ⵊⵊⴻⵏⵏⴻⵜ ⵏ ⴰⵔⴻⴱⴱⵉ ⵡⴰⵔ ⵅⴰⵙ ⵄⴷⵓⵏⵜ,
ⵜⵉⵛⴻⵊⵊⵓⵔⴰ ⵏ ⵓⵎⴻⵔⵥⵉ ⵡⴰⵔ ⵙⴻⴽⴽⵡⵉⵏⵜ ⵜⵙⴻⴹⵡⵉⵏ ⵏⵏⴻⵙ
ⵓⵛⴰ ⵜⵉⵛⴻⵊⵊⵓⵔⴰ ⵏ ⴷⵓⵍⴱ ⵡⴰⵔ ⵙⴻⴽⴽⵡⵉⵏⵜ ⵉⴼⴻⵜⵡⴰⵏ ⵏⵏⴻⵙ.
ⵓⵍⴰ ⴷ ⵉⵛⵜ ⵏ ⵜⵛⴻⵊⵊⴰⵔⵜ ⴷⵉ ⵊⵊⴻⵏⵏⴻⵜ ⵏ ⴰⵔⴻⴱⴱⵉ
ⵜⴰⵔⵡⴻⵙ ⴷⴰⵢⴻⵙ ⴷⴻⴳ ⵡⴰⵥⵔⵉ ⵏⵏⴻⵙ. □ ■
9 ⴳⴳⵉⵖ ⵜⵜ ⵜⴻⵛⵏⴰ ⴰⴽ-ⴷ ⵡⴰⵟⵟⴰⵙ ⵏ ⵜⵙⴻⴹⵡⵉⵏ ⵏⵏⴻⵙ,
ⴰⵍⴰⵎⵉ ⵥⵥⴰⵢⴻⵙ ⵓⵙⵎⴻⵏⵜ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏ ⵄⴰⴷⵏ,
ⵜⵉⵏⵏⵉ ⵜⵓⵖⴰ ⴷⵉ ⵊⵊⴻⵏⵏⴻⵜ ⵏ ⴰⵔⴻⴱⴱⵉ.”
10 “ⵙ ⵓⵢⴰ, ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ:
ⵓⵎⵉ ⵜⴻⵙⵙⴳⴻⵄⵄⴷⴻⴷ ⵉⵅⴻⴼ ⵏⵏⴻⵎ ⵙ ⵜⵉⴷⴷⵉ ⵏⵏⴻⵎ,
ⵡⴰⵀ ⵏⴻⵜⵜⴰⵜ ⵜⴻⴳⴳⴰ ⵜⵓⵛⵛⴻⵏⵜ ⵏⵏⴻⵙ ⵊⴰⵔ ⵉⵙⴻⵢⵏⵓⵜⴻⵏ
ⵓ ⵓⵍ ⵏⵏⴻⵙ ⵉⵙⵙⴳⴻⵄⵄⴻⴷ ⵉⵅⴻⴼ ⵏⵏⴻⵙ ⵥⵉ ⵙⵙⵉⴱⴱⴻⵜ ⵏ ⵍⵓⵄⵍⴰ ⵏⵏⴻⵙ,
11 ⵙ ⵓⵢⴻⵏⵏⵉ ⵡⵛⵉⵖ ⵜⵜ ⴷⴻⴳ ⵓⴼⵓⵙ ⵏ ⵡⴻⵏⵏⵉ ⴷ ⴰⵎⵥⴻⵎⵎⴰⵔ ⵇⴰⵄ ⵊⴰⵔ ⵍⴻⴳⵏⵓⵙ,
ⵃⵉⵎⴰ ⵡⴰⵏⵉⵜⴰ ⴰⴷ ⴽⵉⵙ ⵢⴻⴳⴳ ⵙ ⵜⵉⴷⴻⵜⵜ.
ⵏⴻⵛⵛ ⵓⵥⵥⵍⴻⵖ ⵅⴰⵙ ⴷⵉ ⵙⵙⵉⴱⴱⴻⵜ ⵏ ⵜⵓⵄⴻⴼⴼⵏⴰ ⵏⵏⴻⵙ.
12 ⵣⴻⴷⵎⴻⵏ ⵜⵜ ⵉⴱⴰⵔⵔⴰⵏⵉⵢⵢⴻⵏ, ⵍⴻⴳⵏⵓⵙ ⵉⵇⴻⵙⵃⴻⵏ ⴰⵟⵟⴰⵙ,
ⵥⴻⴷⵎⴻⵏ ⵜ ⵓⵛⴰ ⵊⵊⵉⵏ ⵜⵜ.
ⵜⵉⵙⴻⴹⵡⵉⵏ ⵏⵏⴻⵙ ⵡⴹⴰⵏⵜ ⵅ ⵉⴷⵓⵔⴰⵔ ⵓ ⴷⵉ ⵎⴰⵔⵔⴰ ⵜⵉⵖⵥⵓⵔⵜⵉⵏ,
ⵉⴼⴻⵜⵡⴰⵏ ⵏⵏⴻⵙ ⵜⵜⵡⴰⵔⵥⴻⵏ ⴷⵉ ⵎⴰⵔⵔⴰ ⵜⵉⵖⴻⵥⵔⴰⵜⵉⵏ ⵏ ⵜⴻⵎⵎⵓⵔⵜ,
ⵓ ⵎⴰⵔⵔⴰ ⵍⴻⴳⵏⵓⵙ ⵏ ⵜⴻⵎⵎⵓⵔⵜ
ⵀⵡⴰⵏ-ⴷⴷ ⵥⵉ ⵙⴰⴷⵓ ⵜⵉⵍⵉ ⵏⵏⴻⵙ ⵓⵛⴰ ⵊⵊⵉⵏ ⵜⵜ. ■
13 ⵎⴰⵔⵔⴰ ⵉⵊⴹⴰⴹ ⵏ ⵓⵊⴻⵏⵏⴰ ⵥⴻⴷⵖⴻⵏ ⵅ ⵓⴽⴻⵛⵛⵓⴹ ⵏⵏⴻⵙ ⵏⵏⵉ ⵉⵡⴹⴰⵏ,
ⵓⵛⴰ ⵎⴰⵔⵔⴰ ⵍⵎⴰⵍ ⵏ ⵢⴻⵢⵢⴰⵔ ⵜⵓⵖⴰ ⴰⵜⴻⵏ ⵅ ⵉⴼⴻⵜⵡⴰⵏ ⵏⵏⴻⵙ.
14 ⵏⴻⵛⵛ ⴳⴳⵉⵖ ⵜⵜ,
ⵃⵉⵎⴰ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵡⴰⵔ ⴷⵉⴽⴽⵡⵉⵍⴻⵏⵜ ⵄⴰⴷ ⵜⵜⵏⴻⴼⴼⵅⴻⵏⵜ ⵙ ⵜⵉⴷⴷⵉ ⵏⵙⴻⵏⵜ
ⵓⵛⴰ ⴰⴷ ⴳⴳⴻⵏⵜ ⵜⵓⵛⵛⴻⵏⵜ ⵏⵙⴻⵏ ⴷⴻⴳ ⵉⵙⴻⵢⵏⵓⵜⴻⵏ,
ⵓ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏⵏⵉ ⵉⵙⵡⵉⵏ ⴰⵎⴰⵏ ⵙ ⵓⴼⴻⵢⵢⴻⴹ
ⵡⴰⵔ ⵜⵜⴱⴻⴷⴷⵉⵏⵜ ⵄⴰⴷ ⵙ ⵢⵉⵅⴻⴼ ⵏⵙⴻⵏⵜ ⴷⵉ ⵏⵏⴼⴰⵅⴻⵜ ⵏⵙⴻⵏⵜ,
ⵎⴰⵖⴰⵔ ⵏⵉⵜⴻⵏⵜⵉ ⵎⴰⵔⵔⴰ ⵜⵜⵡⴰⵎⴻⵡⵛⴻⵏⵜ ⵉ ⵍⵎⴻⵡⵜ,
ⵖⴰⵔ ⵍⴰⴵⴰⵖ ⵏ ⵜⴻⵎⵎⵓⵔⵜ, ⴷⵉ ⵍⵡⴻⵙⵜ ⵏ ⵜⴰⵔⵡⴰ ⵏ ⴱⵏⴰⴷⴻⵎ,
ⴰⴽ-ⴷ ⵉⵏⵏⵉ ⵉⵀⴻⴽⴽⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.”
15 “ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ:
ⴷⴻⴳ ⵡⴰⵙⵙ ⵏⵏⵉ ⴷⵉ ⵜⴻⵀⵡⴰ ⵖⴰⵔ ⵍⴰⵅⴰⵔⵜ, ⴳⴳⵉⵖ ⵉⵊⵊ ⵡⴻⵛⴹⴰⵏ.
ⴷⵉ ⵟⵟⵡⴻⵄ ⵏⵏⴻⵙ ⴷⵍⵉⵖ ⴰⵎⴰⵏ ⵢⵓⴵⵖⴻⵏ
ⵓⵛⴰ ⵙⵙⴱⴻⴷⴷⴻⵖ ⵉⵖⴻⵥⵔⴰⵏ ⵏⵏⴻⵙ
ⵓⵛⴰ ⴼⴻⵛⵍⴻⵏ ⵡⴰⵎⴰⵏ ⵉⵎⵖⴰⵔⴻⵏ.
ⴷⵉ ⵟⵟⵡⴻⵄ ⵏⵏⴻⵙ ⵙⵙⴱⴰⵔⵔⴻⵛⵏⴻⵖ ⵉⴷⵓⵔⴰⵔ ⵏ ⵍⵓⴱⵏⴰⵏ
ⵓⵛⴰ ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏ ⵢⴻⵢⵢⴰⵔ ⵛⴻⴹⵏⴻⵏⵜ ⵅⴰⵙ.
16 ⵙ ⴷⴷⵔⵉⵥ ⵏ ⵓⵡⴻⵟⵟⵓ ⵏⵏⴻⵙ ⵙⵙⴰⵔⵊⵉⵊⴻⵖ ⵍⴻⴳⵏⵓⵙ,
ⵓⵎⵉ ⵜⵜ ⵙⵙⴻⵀⵡⵉⵖ ⵖⴰⵔ ⵍⴰⵅⴰⵔⵜ ⴰⴽ-ⴷ ⵉⵏⵏⵉ ⵉⵀⴻⴽⴽⵡⴰⵏ ⴷⴻⴳ ⵡⴻⵃⴼⵓⵔ ⵏ ⵡⴻⵏⴹⴻⵍ.
ⵎⴰⵔⵔⴰ ⵜⵉⵛⴻⵊⵊⵓⵔⴰ ⵏ ⵄⴰⴷⵏ,
ⵜⵉⵏⵏⵉ ⵉⵄⵉⵥⵥⴻⵏ ⴰⵟⵟⴰⵙ ⴷ ⵜⵉⵏⵏⵉ ⵉⵛⵏⴰⵏ ⵇⴰⵄ ⵥⵉ ⵍⵓⴱⵏⴰⵏ,
ⵜⵉⵏⵏⵉ ⵉⵙⵡⵉⵏ ⴰⵟⵟⴰⵙ ⵏ ⵡⴰⵎⴰⵏ ⵎⴰⵔⵔⴰ,
ⴰⵇⴰ ⵜⵜⵡⴰⵙⴼⴻⵡⵡⵊⴻⵏⵜ ⵙ ⵎⴰⵏ ⴰⵢⴰ ⴷⵉ ⵍⴰⴵⴰⵖ ⵏ ⵜⴻⵎⵎⵓⵔⵜ. ■
17 ⵓⵍⴰ ⴷ ⵏⵉⵜⴻⵏⵜⵉ ⵀⵡⴰⵏⵜ ⴰⴽⵉⴷⴻⵙ ⵖⴰⵔ ⵍⴰⵅⴰⵔⵜ,
ⵖⴰⵔ ⵉⵏⵏⵉ ⵉⵜⵜⵡⴰⵏⵖⴻⵏ ⵙ ⵙⵙⵉⴼ,
ⵉⵏⵏⵉ ⵜⵓⵖⴰ ⵓⵖⵉⵍ ⵏⵏⴻⵙ \tl ⵉⵊⴻⵀⴷⴻⵏ\qt*\add*,\qt*
ⵉⵏⵏⵉ ⵜⵓⵖⴰ ⵉⵇⵇⵉⵎⴻⵏ ⴷⵉ ⵜⵉⵍⵉ ⵏⵏⴻⵙ ⴷⵉ ⵍⵡⴻⵙⵜ ⵏ ⵍⴻⴳⵏⵓⵙ.
18 ⴰⴽ ⵡⵉ ⵜⵙⴰⵡⵉⴷ ⴰⵎⵎⵓ ⴷⵉ ⵍⵄⴻⵥⵥ ⴷ ⵍⴻⵎⵖⴰⵔⴻⵜ ⵊⴰⵔ ⵜⵛⴻⵊⵊⵓⵔⴰ ⵏ ⵄⴰⴷⵏ?
ⵡⴰⵅⵅⴰ ⴰⵎⴻⵏⵏⵉ ⴰⴷ ⵜᵉⵜⵜⵡⴰⵙⵙⴻⵀⵡⵉⴷ ⴰⴽ-ⴷ ⵜⵛⴻⵊⵊⵓⵔⴰ ⵏ ⵄⴰⴷⵏ
ⴰⵍ ⵔⴰⴵⴰⵖ ⵏ ⵜⴻⵎⵎⵓⵔⵜ.
ⴰⴷ ⵜⴻⴱⴱⵓⵥⵥⵍⴻⴷ ⴷⵉ ⵍⵡⴻⵙⵜ ⵏ ⵢⵉⵏⵏⵉ ⵡⴰⵔ ⵉⵜⵜⵡⴰⵅⴻⵜⵏⴻⵏ,
ⴰⴽ-ⴷ ⵉⵏⵏⵉ ⵉⵜⵜⵡⴰⵏⵖⴻⵏ ⵙ ⵙⵙⵉⴼ.
ⵡⴰ ⴷ ⴼⵉⵔⵄⵓⵏ ⴷ ⵎⴰⵔⵔⴰ ⵍⵖⴰⵛⵉ ⵏⵏⴻⵙ ⵉⵏⵀⴻⵡⵍⴻⵏ!,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ ⵉⵏⵓ, ⵙⵉⴷⵉ.” ■