26
1 ⴰⵥⴻⵀⵀⴻⴷ ⵏ ⴷⴰⵡⵓⴷ.
ⴰⵖ ⴰⵢⵉ ⵜⴰⵙⵖⴰⵔⵜ ⵉⵏⵓ, ⴰ ⵙⵉⴷⵉ,
ⵎⴰⵖⴰⵔ ⴳⴳⵓⵔⴻⵖ ⴷⵉ ⵍⴻⵚⴼⴰⵢⴻⵜ ⵉⵏⵓ.
ⵏⴻⵛⵛ ⵜⵜⴻⵛⵍⴻⵖ ⵅ ⵙⵉⴷⵉ,
ⵡⴰⵔ ⵜⵜⴻⴼⵔⵉⵖⴻⵖ ⵛⴰ. ■
2 ⵇⴻⴵⴻⴱ ⴰⵢⵉ, ⴰ ⵙⵉⴷⵉ, ⵊⴰⵔⵔⴻⴱ ⴰⵢⵉ,
ⵙⴻⵚⴼⴰ ⵜⵉⵥⵥⴰⵍ ⵉⵏⵓ ⴷ ⵡⵓⵍ ⵉⵏⵓ. □
3 ⵎⵉⵏⵥⵉ ⵜⴰⵎⴻⵅⵙⵉⵡⵜ ⵏⵏⴻⴽ ⵉⵛⴻⵡⵡⴰⵔⴻⵏ ⴰⵇⴰ-ⵜⵜ ⵥⵥⴰⵜ ⵉ ⵜⵉⵟⵟⴰⵡⵉⵏ ⵉⵏⵓ,
ⵏⴻⵛⵛ ⴳⴳⵓⵔⴻⵖ ⴷⵉ ⵜⵉⴷⴻⵜⵜ ⵏⵏⴻⴽ.
4 ⵏⴻⵛⵛ ⵡⴰⵔ ⵜⵜⵖⵉⵎⵉⵖ ⴰⴽ-ⴷ ⵉⵔⵢⴰⵥⴻⵏ ⵡⴰⵔ ⵉⵙⴻⴽⴽⵡⵉⵏ,
ⵡⴰⵔ ⵜⵜⵎⵓⵏⴻⵖ ⴰⴽ-ⴷ ⵢⴻⵏⵏⵉ ⵉⵛⴻⵎⵎⵜⴻⵏ. ■
5 ⵏⴻⵛⵛ ⵛⴰⵔⵔⵀⴻⵖ ⴰⴳⵔⴰⵡ ⵏ ⵜⴰⵔⵡⴰ ⵏ ⵍⴻⵀⵔⴰⵎ,
ⵡⴰⵔ ⵜⵜⵖⵉⵎⵉⵖ ⴰⴽ-ⴷ ⵉⵄⴻⴼⴼⴰⵏⴻⵏ.
6 ⵏⴻⵛⵛ ⵙⵙⵉⵔⵉⴷⴻⵖ ⵉⴼⴰⵙⵙⴻⵏ ⵉⵏⵓ ⴰⵎ ⵡⴰⵔ ⴷⴰⵢⵉ ⵍⵄⵉⴱ,
ⵜⵜⴻⵏⵏⴹⴻⵖ ⵉ ⵓⵄⴰⵍⵟⴰⵔ ⵏⵏⴻⴽ, ⵍⵎⴻⴷⴱⴻⵃ ⵏⵏⴻⴽ ⵏ ⵡⴻⵛⵎⴰⴹ, ⴰ ⵙⵉⴷⵉ,
7 ⵎⴰⵃⴻⵏⴷ ⴰⴷ ⴳⴳⴻⵖ ⴰⴷ ⵙⵍⴻⵏ ⵉ ⵜⵎⵉⵊⵊⴰ ⵜⴻⵛⵛⵓⵔ ⵙ ⵓⵇⴰⴷⵉ,
ⵎⴰⵃⴻⵏⴷ ⴰⴷ ⴱⴰⵔⵔⵃⴻⵖ ⵙ ⵎⴰⵔⵔⴰ ⵍⵎⵓⵄⵊⵉⵥⴰⵜ ⵏⵏⴻⴽ.
8 ⴰ ⵙⵉⴷⵉ, ⵏⴻⵛⵛ ⵜⵜⴻⵅⵙⴻⵖ ⵜⵥⴻⴷⴷⵉⵖⵜ ⵏ ⵜⴰⴷⴷⴰⵔⵜ ⵏⵏⴻⴽ,
ⵓⵍⴰ ⴷ ⴰⵎⵛⴰⵏ ⵏ ⵜⵥⴻⴷⴷⵉⵖⵜ ⵏ ⵓⵄⵓⴵⵉ ⵏⵏⴻⴽ.
9 ⵡⴰⵔ ⵙⵎⵓⵏⴰ ⵍⴻⵄⵎⴰⵔ ⵉⵏⵓ ⴰⴽ-ⴷ ⵉⵎⴻⴷⵏⴰⴱ,
ⵓⵍⴰ ⴷ ⵜⵓⴷⴰⵔⵜ ⵉⵏⵓ ⵖⴰⵔ ⵉⵔⵢⴰⵥⴻⵏ ⵉ ⵉⵙⵙⴰⵥⵥⴰⵍⴻⵏ ⵉⴷⴰⵎⵎⴻⵏ.
10 ⵉⵏⵏⵉ ⵖⴰⵔ ⵉⴵⴰ ⵉⴼⴰⵙⵙⴻⵏ ⵛⵛⵓⵔⴻⵏ ⵙ ⵜⵓⵄⴻⴼⴼⵏⴰ,
ⴰⴼⵓⵙ ⵏⵙⴻⵏ ⴰⴼⵓⵙⵉ ⵉⵛⵛⵓⵔ ⵙ ⵍⵖⴻⵛⵛ.
11 ⵏⴻⵛⵛ ⴳⴳⵓⵔⴻⵖ ⴷⵉ ⵍⴻⵚⴼⴰⵢⴻⵜ ⵉⵏⵓ,
ⴼⴷⵉ ⴰⵢⵉ ⵓ ⵃⵉⵏⵏ ⵅⴰⴼⵉ.
12 ⴰⴹⴰⵔ ⵉⵏⵓ ⵉⴱⴻⴷⴷ ⵅ ⵜⴻⵎⵎⵓⵔⵜ ⵉⵡⴰⵟⴰⵏ.
ⵏⴻⵛⵛ ⴰⴷ ⴱⴰⵔⴽⴻⵖ ⵙⵉⴷⵉ ⴷⵉ ⵜⵎⴻⵙⵎⵓⵏⵉⵏ.