ⴰⵢⵓⴱ ⵉⵛⴻⴼⴼⴻⵄ ⴱⴻⵍⵍⵉ ⵡⴰⵔ ⴷⴰⵢⴻⵙ ⴱⵓ ⵍⵄⵉⴱ
31
1 ⵏⴻⵛⵛ ⴳⴳⵉⵖ ⵍⵄⴰⵀⴷ ⴰⴽ-ⴷ ⵜⵉⵟⵟⴰⵡⵉⵏ ⵉⵏⵓ,
ⵎⴰⵎⵎⴻⵛ ⵅⴻⵏⵏⵉ ⵉ ⵖⴰ ⵅⵥⴰⵔⴻⵖ ⴷⵉ ⵜⴻⵄⵥⴰⵔⴻⵛⵜ?
2 ⵎⴰⵖⴰⵔ ⵎⵉⵏ ⵉⴵⴰⵏ ⵜⴰⵙⵖⴰⵔⵜ ⵏ ⴰⵔⴻⴱⴱⵉ ⵥⵉ ⵙⴻⵏⵏⴻⵊ,
ⵏⵉⵖ ⵜⴰⵙⵖⴰⵔⵜ ⴷⵉ ⵍⵡⴰⵔⵜ ⵏ ⵓⵎⵥⴻⵎⵎⴰⵔ ⵅ ⴽⵓⵍⵛⵉ ⵥⴻⴳ ⵉⵊⴻⵏⵡⴰⵏ ⵢⵓⵄⵍⴰⵏ?
3 ⵎⴰ ⵡⴰⵔ ⵉⴵⵉ ⴰⴹⴻⵢⵢⴻⵄ ⵉⴽⴽⴰⵔ-ⴷⴷ ⵉ ⵓⵄⴻⴼⴼⴰⵏ,
ⴰⵔⵥⵉⵢⵢⴻⵜ ⵉ ⵢⴻⵏⵏⵉ ⵉⵜⵜⴻⴳⴳⴻⵏ ⵍⵎⵓⵄⵚⵉⵢⵢⴻⵜ?
4 ⵎⴰ ⵡⴰⵔ ⵉⵜⵜⵡⵉⵍⵉ ⵏⴻⵜⵜⴰ ⵉⴱⵔⵉⴷⴻⵏ ⵉⵏⵓ,
ⵎⴰ ⵡⴰⵔ ⵉⵃⴻⵙⵙⴻⴱ ⵏⴻⵜⵜⴰ ⵍⵇⴻⴷⴷ ⵏ ⵎⴰⵔⵔⴰ ⵉⵚⵓⵔⴰⴼ ⵉⵏⵓ? ■
5 ⵎⴰⵍⴰ ⵜⵓⵖⴰ ⵓⵢⵓⵔⴻⵖ ⴷⵉ ⵍⴻⵅⴷⴻⵄ,
ⵏⵉⵖ ⵉⵇⴻⴵⴻⵇ ⵓⴹⴰⵔ ⵉⵏⵓ ⵖⴰⵔ ⵍⵖⴻⵛⵛ,
6 ⴻⵊⵊ ⵙⵉⴷⵉ ⴰⴷ ⴰⵢⵉ ⵉⵡⵥⴻⵏ ⵅⴻⵏⵏⵉ ⴷⵉ ⵍⵎⵉⵥⴰⵏⴰⵜ ⵉⵙⴻⴳⴳⴷⴻⵏ,
ⴰⵍⴰⵎⵉ ⵉ ⵖⴰ ⵉⵙⵙⴻⵏ ⴰⵔⴻⴱⴱⵉ ⵍⴻⵚⴼⴰⵢⴻⵜ ⵉⵏⵓ.
7 ⵎⴰⵍⴰ ⵉⵚⵓⵔⴰⴼ ⵉⵏⵓ ⴼⴼⵖⴻⵏ ⵥⴻⴳ ⵡⴻⴱⵔⵉⴷ,
ⵓⵍ ⵉⵏⵓ ⵉⴹⴼⴰⵔ ⵜⵉⵟⵟⴰⵡⵉⵏ ⵉⵏⵓ,
ⵓⵛⴰ ⵅⴻⵏⵏⵉ ⵉⵍⵚⴻⵇ ⵍⵄⵉⴱ ⴷⴻⴳ ⵉⴼⴰⵙⵙⴻⵏ ⵉⵏⵓ,
8 ⵅⴻⵏⵏⵉ ⴰⴷ ⵥⴰⵔⵄⴻⵖ ⵏⴻⵛⵛ, ⵎⴰⵛⴰ ⵉⵊⵊⴻⵏ ⵏⵏⴻⵖⵏⵉ ⴰⴷ ⵉⵛⵛ,
ⵓ ⵎⵉⵏ ⵖⴰⵔⵉ ⴷⴷ-ⵉⵖⴻⵎⵎⴰⵢⴻⵏ ⴰⴷ ⵉⵜⵜⵡⴰⵇⵍⴻⵄ!
9 ⵎⴰⵍⴰ ⵓⵍ ⵉⵏⵓ ⵉⵜⵜⵡⴰⵖⵡⴰ ⵖⴰⵔ ⵉⵛⵜ ⵏ ⵜⴻⵎⵖⴰⵔⵜ,
ⵏⵉⵖ ⵜⵓⵖⴰ ⵜⵜⵃⴰⵎⵉⵖ ⵖⴰⵔ ⵜⴻⵡⵡⴰⵔⵜ ⵏ ⵡⴰⵊⵊⴰⵔ ⵉⵏⵓ, ■
10 ⴻⵊⵊ ⵅⴻⵏⵏⵉ ⵜⴰⵎⵖⴰⵔⵜ ⵉⵏⵓ ⴰⴷ ⵜⴻⵃⵔⵉ ⵉⵎⴻⵏⴷⵉ ⵉ ⵢⵉⵊⵊⴻⵏ ⵏⵏⴻⵖⵏⵉ,
ⵓ ⵊⵊⴻⵎ ⵉⵏⵏⴻⵖⵏⵉ ⴰⴷ ⵅⴰⵙ ⴰⴹⴰⵔⴻⵏ.
11 ⵎⴰⵖⴰⵔ ⴰⵢⴰ ⴷ ⵍⴻⴼⴹⵉⵃⴻⵜ,
ⴷ ⵉⵛⵜ ⵏ ⵍⵊⴰⵔⵉⵎⴰ ⵉ ⵅⴰⵙ ⵉ ⵖⴰ ⵡⵜⴻⵏ ⵍⵇⵓⴹⴰⵜ.
12 ⵎⴰⵖⴰⵔ ⴰⵢⴰ ⴷ ⵜⵉⵎⴻⵙⵙⵉ ⵜᵉⵜⵜⴻⵜⵜ ⴰⵍ ⵇⴻⵟⵟⵓ,
ⵜⵇⴻⴵⴻⵄ ⵎⴰⵔⵔⴰ ⵍⵖⵉⴵⴻⵜ ⵉⵏⵓ.
13 ⵎⴰⵍⴰ ⵙⵙⵃⴻⵇⵇⴰⵔⴻⵖ ⵍⵃⴻⵇⵇ ⵏ ⵓⵎⵙⴻⵅⵅⴰⵔ ⵉⵏⵓ ⴷ ⵜⴰⵢⵢⴰ ⵉⵏⵓ,
ⵍⴰⵎⵉ ⵜⵓⵖⴰ ⵜⵜⴻⵎⵛⵓⴱⴱⵓⵛⴻⵏ ⴰⴽⵉⴷⵉ,
14 ⵎⵉⵏ ⵉ ⵖⴰ ⴳⴳⴻⵖ ⵅⴻⵏⵏⵉ, ⵎⴰⵍⴰ ⵙⵉⴷⵉ ⵉⴽⴽⴰⵔ,
ⵎⴰⵍⴰ ⵏⴻⵜⵜⴰ ⵉⵇⴻⴵⴻⴱ ⴰⵢⵉ,
ⵎⵉⵏ ⵅⴰⵙ ⴷⴷ ⵖⴰ ⵢⴰⵔⵔⴻⵖ ⵅⴻⵏⵏⵉ? ■
15 ⵡⴻⵏⵏⵉ ⴷ ⴰⵢⵉ ⵉⴳⴳⵉⵏ ⴷⴻⴳ ⵓⵄⴻⴷⴷⵉⵙ ⵏ ⵢⴻⵎⵎⴰ, ⵎⴰ ⵡⴰⵔ ⵜ ⵉⴳⴳⵉ ⵓⵍⴰ ⴷ ⵏⴻⵜⵜⴰ?
ⵎⴰ ⵡⴰⵔ ⵉⴵⵉ ⴷ ⵉⵊⵊ ⵡⴻⵏⵏⵉ ⴷ ⴰⵏⴻⵖ ⴷⴷ-ⵉⵅⴻⵍⵇⴻⵏ ⴷⴻⴳ ⵓⵄⴻⴷⴷⵉⵙ ⵏ ⵢⴻⵎⵎⴰⵜⵏⴻⵖ? ■
16 ⵎⴰⵍⴰ ⵇⴻⵎⵎⵃⴻⵖ ⴰⵎⴻⵥⵔⵉ ⵏ ⵉⵎⴻⵥⵍⴰⴹ,
ⵏⵉⵖ ⵙⵙⵔⵓⵖ ⵜⵉⵟⵟⴰⵡⵉⵏ ⵏ ⵜⴰⵊⵊⴰⵞ,
17 ⵎⴰⵍⴰ ⵎⵖⵉⵔ ⵏⴻⵛⵛ ⵡⴰⵀⴰ ⵛⵛⵉⵖ ⴰⵍⴻⵇⵇⵓⵥ ⵏ ⵡⴻⵖⵔⵓⵎ ⵉⵏⵓ,
ⴰⵢⵓⵊⵉⵍ ⵎⴰⵛⴰ ⵡⴰⵔ ⵥⵥⴰⵢⴻⵙ ⵢⴻⵛⵛⵉ,
18 - ⵎⴰⵖⴰⵔ ⵥⵉ ⵜⴻⵎⵥⵉ ⵉⵢⵎⴰ ⵏⴻⵜⵜⴰ ⵖⴰⵔⵉ ⴰⵎ ⵉⵢⵎⴰ ⵖⴰⵔ ⴱⴰⴱⴰⵙ,
ⵥⴻⴳ ⵓⵄⴻⴷⴷⵉⵙ ⵏ ⵢⴻⵎⵎⴰ ⵏⴻⴷⵀⴻⵖ ⵜⵜ -
19 ⵎⴰⵍⴰ ⵥⵔⵉⵖ ⵉⵊⵊⴻⵏ ⵉⵜⵜⵡⴰⵀⴻⵍⵍⴻⴽ ⵎⵉⵏⵥⵉ ⵡⴰⵔ ⵖⴰⵔⴻⵙ ⵉⴵⵉ ⵡⴰⵔⵔⵓⴹ,
ⵏⵉⵖ ⵎⵉⵏⵥⵉ ⵡⴰⵔ ⴷⵉⵏ ⵉⴵⵉ ⴷⴷⵓⵔⵉ ⵉ ⵓⵎⴻⵥⵍⵓⴹ,
20 ⵎⴰⵍⴰ ⵄⴻⵎⵎⴰⵔⵚ ⵡⴰⵔ ⴷ ⴰⵢⵉ ⴱⴰⵔⴽⴻⵏⵜ ⵜⴻⵊⵄⵉⵏⵏⴰⵜⵉⵏ ⵏⵏⴻⵙ,
ⵎⵉⵏⵥⵉ ⵉⴳⴳⴰ ⴰⴷ ⵉⵙⵙⵉⵃⵎⴰ ⵉⵅⴻⴼ ⵏⵏⴻⵙ ⵙ ⵜⴹⵓⴼⵜ ⵏ ⵉⵛⴰⵔⵔⵉⵢⴻⵏ ⵉⵏⵓ,
21 ⵎⴰⵍⴰ ⴰⴼⵓⵙ ⵉⵏⵓ ⵉⵀⵓⴷⴷ ⵅ ⵓⵢⵓⵊⵉⵍ,
ⵎⵉⵏⵥⵉ ⵥⵔⵉⵖ ⴰⵇⴰ ⴷⵉⵏ ⵜⵡⵉⵥⴰ ⵉ ⵏⴻⵛⵛ ⵖⴰⵔ ⵜⴻⵡⵡⴰⵔⵜ ⵏ ⵜⴻⵏⴷⵉⵏⵜ, □
22 ⴻⵊⵊ ⵅⴻⵏⵏⵉ ⴰⴷ ⴰⵢⵉ ⵜⴻⵡⴹⴰ ⵜⴻⵖⵔⵓⴹⵜ ⵉⵏⵓ ⵥⴻⴳ ⵉⵊⵉⵎⴰⵏ,
ⵓ ⴰⴷ ⴰⵢⵉ ⵢⴰⵔⵥ ⵓⵖⵉⵍ ⵉⵏⵓ ⵥⴻⴳ ⵢⵉⵖⴻⵙ!
23 ⵎⴰⵖⴰⵔ ⵉⵡⴹⴰ-ⴷⴷ ⵅⴰⴼⵉ ⵓⵏⴻⵅⵍⵉⵄ ⴰⵎⴻⵇⵇⵔⴰⵏ,
ⵉⵛⵜ ⵏ ⵍⵎⵓⵚⵉⴱⴻⵜ ⵥⵉ ⵖⴰⵔ ⴰⵔⴻⴱⴱⵉ,
ⵡⴰⵔ ⵥⴻⵎⵎⴰⵔⴻⵖ ⴰⴷ ⴳⴳⴻⵖ ⵡⴰⵍⵓ ⵥⵥⴰⵜ ⵉ ⵓⵄⵓⴵⵉ ⵏⵏⴻⵙ.
24 ⵎⴰⵍⴰ ⴳⴳⵉⵖ ⵏⴻⵛⵛ ⵓⵔⴻⵖ ⴷ ⴰⵜⴻⵛⵍⵉ ⵉⵏⵓ,
ⵏⵉⵖ ⵏⵏⵉⵖ ⵉ ⵡⵓⵔⴻⵖ ⵉⵖⵍⴰⵏ ⴰⵟⵟⴰⵚ: ‘ⵛⴻⴽ ⴷ ⵍⴰⵎⴰⵏ ⵉⵏⵓ!’, ■
25 ⵎⴰⵍⴰ ⴼⴰⵔⵃⴻⵖ, ⵓⵎⵉ ⵉⵎⵖⴰⵔ ⵡⴰⴳⵍⴰ ⵉⵏⵓ,
ⵓⵎⵉ ⴰⴼⵓⵙ ⵉⵏⵓ ⵉⵟⵟⴻⴼ ⴰⵟⵟⴰⵙ ⴷ ⴰⴳⵍⴰ, ■
26 ⵎⴰⵍⴰ ⵥⵔⵉⵖ ⵜⴰⴼⴰⵡⵜ ⵏ ⵜⴼⵓⵛⵜ ⵅⵎⵉ ⵜᵉⵜⵜⵡⴻⵙⵙⴻⴳ,
ⵏⵉⵖ ⵜⴰⵥⵉⵔⵉ ⵅⵎⵉ ⵜⴻⴳⴳⵓⵔ ⴷⵉ ⵜⵉⵙⵙⵉⵇⵜ ⵏⵏⴻⵙ, ■
27 ⵓⵛⴰ ⵉⵜⵜⵡⴰⵖⵡⴰ ⵡⵓⵍ ⵉⵏⵓ ⴷⵉ ⵜⵏⵓⴼⴼⵔⴰ,
ⵓⵛⴰ ⵙⵙⵓⴷⵎⴻⵖ ⵜⴻⵏⵜ ⵙ ⵓⴼⵓⵙ ⴷⴻⴳ ⵓⵇⴻⵎⵎⵓⵎ ⵉⵏⵓ,
28 ⵅⴻⵏⵏⵉ ⵉⵍⵉ ⵓⵍⴰ ⴷ ⵎⴰⵏ ⴰⵢⴰ ⴷ ⵍⵎⵓⵄⵚⵉⵢⵢⴻⵜ ⴰⴷ ⵜⵜ ⵡⵛⴻⵏ ⵉ ⵍⵇⵓⴹⴰⵜ,
ⵎⴰⵖⴰⵔ ⵅⴻⵏⵏⵉ ⴳⴳⵓⵔⴻⵖ ⴰⴷ ⵏⴽⴰⵔⴻⵖ ⴰⵔⴻⴱⴱⵉ ⵏⵏⵉ ⵉⴵⴰⵏ ⵙⴻⵏⵏⴻⵊ.
29 ⵎⴰⵍⴰ ⴼⴰⵔⵃⴻⵖ ⵉ ⴰⵔⵥⵉⵢⵢⴻⵜ ⵏ ⵡⴻⵏⵏⵉ ⴷ ⴰⵢⵉ ⵉⵛⴰⵔⵔⵀⴻⵏ,
ⴼⴰⵔⵃⴻⵖ ⵓⵎⵉ ⵜ ⵉⵍⵇⴻⴼ ⵍⵖⴰⵔ! ■
30 ⵏⴻⵛⵛ ⵎⴰⵛⴰ ⵡⴰⵔ ⵊⵊⵉⵖ ⴰⵏⴻⵖ ⵉⵏⵓ ⴰⴷ ⵉⵅⴹⴰ,
ⵓⵎⵉ ⴽⴽⵡⴰⵔⴻⵖ ⵍⴻⵄⵎⴰⵔ ⵏⵏⴻⵙ ⵙ ⵏⵏⴻⵄⵍⴻⵜ! ■
31 ⵎⴰⵍⴰ ⵉⵔⵢⴰⵥⴻⵏ ⵏⵏⵉ ⵉⴵⴰⵏ ⴷⴻⴳ ⵓⵇⵉⴹⵓⵏ ⵉⵏⵓ ⵡⴰⵔ ⵇⵇⴰⵔⴻⵏ:
‘ⵎⴰⵏ ⵡⴻⵏ ⵅⴻⵏⵏⵉ ⵥⴻⴳ ⵢⴻⵏⵏⵉ ⵉⴽⵙⵉⵏ ⵥⴻⴳ ⵡⴻⵢⵙⵓⵎ ⵉⵏⵓ ⵡⴰⵔ ⵜⵜⵡⴰⵙⵊⵉⵡⵏⴻⵏ?!’
32 ⵓⵍⴰ ⴷ ⵉⵊⵊ ⵏ ⵍⴱⴰⵔⵔⴰⵏⵉ ⵎⴰⵛⴰ ⵡⴰⵔ ⵉⵙⵙⴻⵏⵙ ⴷⵉ ⴱⴰⵔⵔⴰ ⵅ ⵡⴻⴱⵔⵉⴷ,
ⵎⴰⵖⴰⵔ ⵉ ⵓⵎⵙⴻⴱⵔⵉⴷ ⴰⵔⵥⵎⴻⵖ ⵜⵉⵡⵡⵓⵔⴰ ⵉⵏⵓ.■
33 ⵎⴰⵍⴰ ⵏⴻⵛⵛ, ⴰⵎ ⴰⴷⴰⵎ, ⴷⵍⵉⵖ ⴰⵅⴻⵟⵟⵓ ⵉⵏⵓ,
ⵓⵎⵉ ⵙⵙⵏⵓⴼⴼⴰⵔⴻⵖ ⵍⵎⵓⵄⵚⵉⵢⵢⴻⵜ ⵉⵏⵓ ⴷⴻⴳ ⵡⴻⵃⵙⵉⵏ ⵉⵏⵓ, □
34 ⵎⵉⵏⵥⵉ ⴳⴳⵯⴻⴷⴻⵖ ⵥⵉ ⵍⵖⴰⵛⵉ ⴰⵎⴻⵇⵇⵔⴰⵏ,
ⵏⵉⵖ ⵉⵙⵙⵏⴻⵅⵍⴻⵄ ⴰⵢⵉ ⵓⵙⴻⵃⵇⴰⵔ ⵏ ⵍⵡⴰⵛⵓⵏ ⵉⵏⵓ,
ⴰⵍⴰⵎⵉ ⵇⵇⵉⵎⴻⵖ ⵙⵙⴻⵖⴷⴻⵖ, ⵡⴰⵔ ⴼⴼⵉⵖⴻⵖ ⵄⴰⴷ ⵥⵉ ⵜⴻⵡⵡⴰⵔⵜ ⵖⴰⵔ ⴱⴰⵔⵔⴰ ...
35 ⵎⵍⵉ ⵖⴰⵔⵉ ⵉⵊⵊⴻⵏ ⵡⴻⵏⵏⵉ ⴷ ⴰⵢⵉ ⵖⴰ ⵉⵙⵍⴻⵏ.
ⵅⵥⴰⵔ, ⴰⵛⴻⵎⵎⵉⵄ ⵉⵏⵓ - ⴰⵎⵥⴻⵎⵎⴰⵔ ⵅ ⴽⵓⵍⵛⵉ ⴰⴷ ⵅⴰⴼⵉ ⴷⴷ-ⵢⴰⵔⵔ -
ⵓⵍⴰ ⴷ ⴰⴷⵍⵉⵙ ⵉⵜⵜⵡⴰⵏⵏⴹⴻⵏ ⵏⵏⵉ ⵜ ⵢⵓⵔⴰ ⵡⴻⵔⵢⴰⵥ ⵏⵏⵉ ⴽⵉⴷⵉ ⵉⵜⵜⴻⵎⵛⵓⴱⴱⵓⵛⴻⵏ.
36 ⵎⴰⵄⵍⵉⴽ ⵓⴼⵉⵖ ⵎⴰ ⵡⴰⵔ ⵜ ⴰⵔⴻⴱⴱⵓⵖ ⵅ ⵜⵖⴰⵔⴹⵜ ⵉⵏⵓ,
ⴰⴷ ⵜ ⵇⵇⵏⴻⵖ ⵉ ⵓⵥⴻⴵⵉⴼ ⵉⵏⵓ ⴰⵎ ⵉⵊⵊ ⵏ ⵜⵜⴰⵊ.
37 ⵉⵡⴰ, ⴰⴷ ⴰⵙ ⵉⵏⵉⵖ ⵍⵇⴻⴷⴷ ⵏ ⵉⵚⵓⵔⴰⴼ ⵉⵏⵓ,
ⴰⴷ ⵖⴰⵔⴻⵙ ⴷⴷ-ⵇⴰⵔⵔⴱⴻⵖ ⴰⵎ ⵉⵊⵊ ⵏ ⵍⵃⴰⴽⴻⵎ.
38 ⵎⴰⵍⴰ ⵍⴻⵄⵔⴰⵚⵉ ⵉⵏⵓ ⵉⵙⵖⵓⵢⵢ ⵅⴰⴼⵉ,
ⵉⵄⴻⵢⵢⴰⴷⴻⵏ ⵏⵏⴻⵙ ⴰⴷ ⵔⵓⵏ ⴰⴽ-ⴷ ⵡⴰⵢⴰⵡⵢⴰ ⵎⴰⵔⵔⴰ,
39 ⵎⴰⵍⴰ ⵛⵛⵉⵖ ⵚⵚⴰⴱⴻⵜ ⵏⵏⴻⵙ ⵏⵀⵍⴰ ⴰⵅⴻⴵⴻⵚ,
ⵓ ⴳⴳⵉⵖ ⵍⴻⵄⵎⴰⵔ ⵏ ⵉⵅⴻⵎⵎⴰⵙⴻⵏ ⵏⵏⴻⵙ ⵉⴹⵍⴻⵇ ⵉ ⴱⵓⵃⴱⴻⵍ,
40 ⴻⵊⵊ ⵅⴻⵏⵏⵉ ⴰⴷ ⵉⵖⵎⵉ ⵛⴱⴰⵔⵇ ⴰⴽ-ⴷ ⵉⵙⴻⵏⵏⴰⵏⴻⵏ ⴷⴻⴳ ⵡⴻⵎⵛⴰⵏ ⵏ ⵢⵉⵔⴷⴻⵏ,
ⵓⵍⴰ ⴷ ⵍⴻⵄⵛⵓⴱ ⵢⴰⵔⵚⵓⴷⴻⵏ ⴷⴻⴳ ⵡⴻⵎⵛⴰⵏ ⵏ ⵉⵎⴻⵏⴷⵉ.
ⴰⵇⴰ ⴷⴰ ⵉ ⵇⴹⴰⵏ ⵡⴰⵡⴰⵍⴻⵏ ⵏ ⴰⵢⵓⴱ.