ⵇⴰⵢⵉⵏ ⴷ ⵀⴰⴱⵉⵍ
4
1 ⵉⵙⵙⴻⵏ ⴰⴷⴰⵎ ⵃⴰⵡⵡⴰ, ⵜⴰⵎⵖⴰⵔⵜ ⵏⵏⴻⵙ, ⵓⵛⴰ ⵜⴻⵢⵙⵉ ⵙ ⴷⴷⴻⵢⵙⴻⵜ ⵓⵛⴰ ⵜⵓⵔⵓⵡ-ⴷⴷ ⵇⴰⵢⵉⵏ, ⵜⴻⵏⵏⴰ “ⵊⵊⵉⵖ-ⴷⴷ ⴰⵔⵢⴰⵥ, ⴷ ⵙⵉⴷⵉ!” □ 2 ⵅⴻⵏⵏⵉ ⵄⴰⵡⴻⴷ ⵜⵓⵔⵓⵡ-ⴷⴷ ⵓⵎⴰⵙ ⵀⴰⴱⵉⵍ. ⵜⵓⵖⴰ ⵀⴰⴱⵉⵍ ⴷ ⴰⵎⴻⴽⵙⴰ ⵏ ⵡⵓⴵⵉ ⵓ ⵇⴰⵢⵉⵏ ⵉⵔⵓⵃ ⵉⵅⴻⴷⴷⴻⵎ ⵜⴰⵎⵎⵓⵔⵜ. □
3 ⵓⵛⴰ ⴰⵡⴰⵔⵏⵉ ⵓⵙⵙⴰⵏ ⵉⵎⵙⴰⵔ ⴱⴻⵍⵍⵉ ⵇⴰⵢⵉⵏ ⵉⵇⴻⴷⴷⴻⵎ ⵉⵛⵜ ⵏ ⵜⴻⵡⵀⵉⴱⵜ ⵥⵉ ⵍⵖⵉⴵⴻⵜ ⵏ ⵜⴻⵎⵎⵓⵔⵜ ⵉ ⵙⵉⴷⵉ. 4 ⵉⵇⴻⴷⴷⴻⵎ ⵀⴰⴱⵉⵍ ⵄⴰⵡⴻⴷ ⵥⴻⴳ ⵉⵎⴻⵏⵥⴰ ⵏ ⵡⵓⴵⵉ ⵏⵏⴻⵙ, ⵥⴻⴳ ⵢⴻⵏⵏⵉ ⵖⴰⵔ ⵉⴵⴰ ⵜⴰⴷⵓⵏⵜ ⴰⵟⵟⴰⵙ. ⵉⵅⵥⴰⵔ ⵙⵉⴷⵉ ⵖⴰⵔ ⵀⴰⴱⵉⵍ ⴷ ⵜⴻⵡⵀⵉⴱⵜ ⵏⵏⴻⵙ. ■ 5 ⵎⴰⵛⴰ ⵖⴰⵔ ⵇⴰⵢⵉⵏ ⴷ ⵜⴻⵡⵀⵉⴱⵜ ⵏⵏⴻⵙ ⵡⴰⵔ ⴷ ⴰⵙ ⵢⴰⵔⵔⵉ ⵛⴰ ⵜⴰⵢⵏⵉⵜ. ⵓⵛⴰ ⵉⵅⴻⵢⵢⴻⵇ ⵇⴰⵢⵉⵏ ⴰⵟⵟⴰⵙ, ⵉⵏⵏⴻⵇⵍⴻⴱ ⴰⵙ ⵓⵖⴻⵎⴱⵓⴱ. 6 ⵉⵏⵏⴰ ⵙⵉⴷⵉ ⵉ ⵇⴰⵢⵉⵏ: “ⵎⴰⵢⴻⵎⵎⵉ ⵜⵅⴻⵢⵢⵇⴻⴷ? ⵎⴰⵢⴻⵎⵎⵉ ⵉ ⴷ ⴰⵛ ⵉⵏⵏⴻⵇⵍⴻⴱ ⵓⵖⴻⵎⴱⵓⴱ? 7 ⵎⴰⵍⴰ ⵜⴻⴳⴳⵉⴷ ⵎⵍⵉⵃ ⵎⴰ ⵡⴰⵔ ⴷⵉⵏ ⵉⵜⵜⵉⵍⵉ ⵓⵙⴳⴻⵄⵄⴻⴷ ⵓⵛⴰ ⵎⴰⵍⴰ ⵡⴰⵔ ⵜⴻⴳⴳⵉⴷ ⵎⵍⵉⵃ, ⴷⴷⴻⵏⴱ ⴰⵇⴰ-ⵜ ⵉⵥⵥⴻⵍ ⵖⴰⵔ ⵜⴻⵡⵡⴰⵔⵜ. ⵎⴻⵥⵔⵉ ⵏⵏⴻⵙ ⵖⴰⵔⴻⴽ, ⵎⴰⵛⴰ ⵉⵜⵜⵅⴻⵚⵚⴰ ⵛⴻⴽ ⴰⴷ ⵅⴰⵙ ⵜⵙⴻⴵⴻⴷ.” 8 ⵉⵙⵙⵉⵡⴻⵍ ⵇⴰⵢⵉⵏ ⴰⴽ-ⴷ ⵀⴰⴱⵉⵍ ⵓⵎⴰⵙ. ⵓⵛⴰ ⵉⵎⵙⴰⵔ ⴰⵎ ⴵⴰⵏ ⵏⵉⵜⵏⵉ ⴷⴻⴳ ⵉⵢⵢⴰⵔ, ⴱⴻⵍⵍⵉ ⵇⴰⵢⵉⵏ ⵉⴽⴽⴰⵔ ⵖⴰⵔ ⵓⵎⴰⵙ ⵀⴰⴱⵉⵍ ⵓⵛⴰ ⵉⵏⵖⴰ ⵉ-ⵜ. ■
9 ⵉⵏⵏⴰ ⵙⵉⴷⵉ ⵉ ⵇⴰⵢⵉⵏ: “ⵎⴰⵏⵉ ⵉⴵⴰ ⵓⵎⴰⵛ ⵀⴰⴱⵉⵍ?” ⵉⵏⵏⴰ: “ⵡⴰⵔ ⵙⵙⵉⵏⴻⵖ. ⵎⴰ ⵏⴻⵛⵛ ⴷ ⴰⵎⴻⵃⴷⴰⵢ ⵅ ⵓⵎⴰ?”
10 ⵓⵛⴰ ⵉⵏⵏⴰ ⵏⴻⵜⵜⴰ: “ⵎⵉⵏ ⵜⴻⴳⴳⵉⴷ? ⴰⵇⴰ ⵜⵎⵉⵊⵊⴰ ⵏ ⵉⴷⴰⵎⵎⴻⵏ ⵏ ⵓⵎⴰⵛ ⵙⵖⵓⵢⵢⵓⵏ-ⴷⴷ ⵖⴰⵔⵉ ⵥⵉ ⵜⴻⵎⵎⵓⵔⵜ. ■
11 ⵍⴻⵅⵅⵓ, ⴰⵇⴰ ⵛⴻⴽ ⴷ ⵎⴻⵏⵄⵓⵍ ⵥⵉ ⵜⴻⵎⵎⵓⵔⵜ ⵜⴻⵏⵏⵉ ⵢⴰⵔⴻⵥⵎⴻⵏ ⴰⵇⴻⵎⵎⵓⵎ ⵏⵏⴻⵙ ⵃⵉⵎⴰ ⴰⴷ ⵜⴻⵇⴱⴻⵍ ⵉⴷⴰⵎⵎⴻⵏ ⵏ ⵓⵎⴰⵛ ⵥⴻⴳ ⵉⴼⴰⵙⵙⴻⵏ ⵏⵏⴻⴽ.
12 ⵅⵎⵉ ⵉ ⵖⴰ ⵜⵅⴻⴷⵎⴻⴷ ⵅ ⵜⴻⵎⵎⵓⵔⵜ, ⵡⴰⵔ ⵜⴷⵉⴽⴽⵯⵉⵍ ⴰⴷ ⴰⵛ ⵜⴻⵡⵛ ⵎⴰⵔⵔⴰ ⵊⵊⴻⵀⴷ ⵏⵏⴻⵙ ⵓⵛⴰ ⵛⴻⴽ ⴰⴷ ⵜⵉⵍⵉⴷ ⴷ ⴰⵎⴻⵏⵏⴻⵊⵔⵓ ⴷ ⴰⵎⴻⵜⵍⵓⵄ ⴷⵉ ⵜⴻⵎⵎⵓⵔⵜ.” ■
13 ⵅⴻⵏⵏⵉ ⵉⵏⵏⴰ ⵇⴰⵢⵉⵏ ⵉ ⵙⵉⴷⵉ: “ⵍⵄⵉⵇⴰⴱ ⵉⵏⵓ ⵉⵎⵖⴰⵔ ⴰⵟⵟⴰⵙ ⵅ ⵜⵥⴻⵎⵎⴰⵔ ⵉⵏⵓ”.
14 ⴰⵇⴰ ⵛⴻⴽ ⴰⵙⵙ-ⴰ ⵜⵓⵥⵥⵍⴻⴷ ⵅⴰⴼⵉ ⵥⴻⴳ ⵓⵖⴻⵎⴱⵓⴱ ⵏ ⵜⴻⵎⵎⵓⵔⵜ-ⴰ ⵓⵛⴰ ⵥⴻⴳ ⵓⵖⴻⵎⴱⵓⴱ ⵏⵏⴻⴽ ⴰⴷ ⵜⵜⵡⴰⴼⴼⴰⵔⴻⵖ, ⴰⴷ ⵉⵍⵉⵖ ⴷ ⴰⵎⴻⵏⵏⴻⵊⵔⵓ ⴷ ⴰⵎⴻⵜⵍⵓⵄ ⴷⵉ ⵜⴻⵎⵎⵓⵔⵜ ⵓⵛⴰ ⴰⴷ ⵢⵉⵍⵉ ⵎⴰⵔⵔⴰ ⵡⴻⵏⵏⵉ ⴷ ⴰⵢⵉ ⵖⴰ ⵢⴰⴼⴻⵏ ⴰⴷ ⴰⵢⵉ ⵉⵏⴻⵖ.” ■
15 ⵅⴻⵏⵏⵉ ⵉⵏⵏⴰ ⴰⵙ ⵙⵉⴷⵉ: “ⵙ ⵓⵢⴰ ⵎⴰⵔⵔⴰ ⵡⴻⵏⵏⵉ ⵉ ⵖⴰ ⵉⵏⵖⴻⵏ ⵇⴰⵢⵉⵏ, ⴰⴷ ⵥⵥⴰⵢⴻⵙ ⵏⵜⴰⵇⵎⴻⵏ ⵙⴻⴱⵄⴰ ⵏ ⵜⵡⴰⵍⴰⵡⵉⵏ.” ⵓⵛⴰ ⵉⴳⴳⴰ ⵙⵉⴷⵉ ⵍⴻⵄⵍⴰⵎⴻⵜ ⵉ ⵇⴰⵢⵉⵏ ⴱⴻⵍⵍⵉ ⵎⴰⵔⵔⴰ ⵡⴻⵏⵏⵉ ⵜ ⵖⴰ ⵢⴰⴼⴻⵏ ⵡⴰⵔ ⵜ ⵉⵏⴻⵇⵇ.
ⵜⴰⵔⵡⴰ ⵏ ⵇⴰⵢⴻⵏ
16 ⵅⴻⵏⵏⵉ ⵉⴼⴼⴻⵖ-ⴷⴷ ⵇⴰⵢⵉⵏ ⵥⴻⴳ ⵡⵓⴷⴻⵎ ⵏ ⵙⵉⴷⵉ ⵓⵛⴰ ⵉⵔⵓⵃ ⵉⵥⴻⴷⴷⴻⵖ ⴷⵉ ⵜⴻⵎⵎⵓⵔⵜ ⵏ ⵏⵓⴷ, ⵛⵛⴰⵔⵇ ⵏ ⵄⴰⴷⵏ. □
17 ⵉⵙⵙⴻⵏ ⵇⴰⵢⵉⵏ ⵜⴰⵎⵖⴰⵔⵜ ⵏⵏⴻⵙ ⵓⵛⴰ ⵜⴻⵢⵙⵉ ⵙ ⴷⴷⴻⵢⵙⴻⵜ ⵓⵛⴰ ⵜⵓⵔⵓⵡ-ⴷⴷ ⵃⴰⵏⵓⵅ. ⵜⵓⵖⴰ ⵇⴰⵢⴻⵏ ⵉⴱⵏⴰ ⵉⵛⵜ ⵏ ⵜⴻⵏⴷⵉⵏⵜ ⵓⵛⴰ ⵉⵍⴰⵖⴰ ⴰⵙ ⵉ ⵜⴻⵏⴷⵉⵏⵜ ⴰⵎⴻⵛⵏⴰⵡ ⵉⵙⴻⵎ ⵏ ⵎⵎⵉⵙ ⵀⴰⵏⵓⵅ. □
18 ⵉⵜⵜⵡⴰⵔⵓⵡ-ⴷⴷ ⵄⵉⵔⴰⴷ ⵉ ⵃⴰⵏⵓⵅ ⵓ ⵄⵉⵔⴰⴷ ⵉⵊⵊⴰ-ⴷⴷ ⵎⵉⵃⵓⵢⴰ’ⵉⵍ ⵓ ⵎⵉⵃⵓⵢⴰ’ⵉⵍ ⵉⵊⵊⴰ-ⴷⴷ ⵎⴰⵜⵓⵛⴰ’ⵉⵍ ⵓ ⵎⴰⵜⵓⵛⴰ’ⵉⵍ ⵉⵊⵊⴰ-ⴷⴷ ⵍⴰⵎⴰⴽ. □
19 ⵉⵎⵍⴻⵛ ⵍⴰⵎⴰⴽ ⵜⵏⴰⵢⴻⵏ ⵏ ⵜⴻⵎⵖⴰⵔⵉⵏ. ⵉⵛⵜⴻⵏ ⵇⵇⴰⵔⴻⵏ ⴰⵙ ⵄⴰⴷⴰ, ⵜⴻⵏⵏⴻⵖⵏⵉ ⵇⵇⴰⵔⴻⵏ ⴰⵙ ⵜⵙⵉⵍⵍⴰ. □ 20 ⵜⵓⵔⵓⵡ-ⴷⴷ ⵄⴰⴷⴰ ⵢⴰⴱⴰⵍ. ⵏⴻⵜⵜⴰ ⵉⴷⵡⴻⵍ ⴷ ⴱⴰⴱⴰⵜⵙⴻⵏ ⵉ ⵉⵎⴻⵥⴷⴰⵖ ⵏ ⵉⵇⵉⴹⴰⵏ ⵓ ⵉ ⵉⵎⴻⴽⵙⴰⵡⴻⵏ ⵏ ⵍⴻⴱⵀⴰⵢⴻⵎ. □ 21 ⵉⵙⴻⵎ ⵏ ⵓⵎⴰⵙ ⵜⵓⵖⴰ ⴷ ⵢⵓⴱⴰⵍ ⵡⴻⵏⵏⵉ ⵜⵓⵖⴰ ⴷ ⴱⴰⴱⴰⵜⵙⴻⵏ ⵉ ⵎⴰⵔⵔⴰ ⵉⵏⵏⵉ ⵉⵜⵜⵉⵔⴰⵔⴻⵏ ⵍⴳⴰⵎⴱⵔⵉ ⴷ ⵜⴻⵎⵊⴰ. □ 22 ⵜⵙⵉⵍⵍⴰ ⵜⵓⵔⵓⵡ-ⴷⴷ ⵄⴰⵡⴻⴷ ⵜⵓⴱⴰⵍ-ⵇⴰⵢⵉⵏ, ⴰⵎⵥⵉⵍ ⵏ ⵉⵎⵥⵉⵍⴻⵏ ⵏ ⵎⴰⵔⵔⴰ ⵉⵏⵏⵉ ⵉⵅⴻⴷⴷⵎⴻⵏ ⵙ ⵏⵏⵃⴰⵙ ⴷ ⵡⵓⵥⵥⴰⵍ. ⵓⵞⵎⴰⵙ ⵏ ⵜⵓⴱⴰⵍ-ⵇⴰⵢⵉⵏ ⵜⵓⵖⴰ-ⵜⵜ ⴷ ⵏⴰⵄⵎⴰ. □
23 ⵉⵏⵏⴰ ⵍⴰⵎⴰⴽ ⵉ ⵜⴻⵎⵖⴰⵔⵉⵏ ⵏⵏⴻⵙ, ⵄⴰⴷⴰ ⴷ ⵜⵙⵉⵍⵍⴰ: “ⵙⵍⴻⵏⵜ ⵉ ⵜⵎⵉⵊⵊⴰ ⵉⵏⵓ, ⴰ ⵜⵉⵎⵖⴰⵔⵉⵏ ⵏ ⵍⴰⵎⴰⴽ! ⵙⵍⴻⵏⵜ ⵖⴰⵔ ⵎⵉⵏ ⵖⴰ ⵉⵏⵉⵖ. ⴰⵇⴰ ⵏⵖⵉⵖ ⴰⵔⵢⴰⵥ ⵉ ⵓⵢⴻⵥⵥⵉⵎ ⵉⵏⵓ ⴷ ⵓⵃⴻⵏⵊⵉⵔ ⵉ ⵓⵢⴻⴷⴷⵉⵎ ⵉⵏⵓ. □ 24 ⴰⵇⴰ ⴰⴷ ⵏⵏⵜⴰⵇⵎⴻⵏ ⵥⵉ ⵇⴰⵢⵉⵏ ⵙⴻⴱⵄⴰ ⵏ ⵜⵡⴰⵍⴰⵡⵉⵏ, ⵎⴰⵛⴰ ⵥⵉ ⵍⴰⵎⴰⴽ ⵙⴻⴱⵄⴰ ⵓ-ⵙⴻⴱⵄⵉⵏ ⵏ ⵜⵡⴰⵍⴰⵡⵉⵏ.” ■
ⴰⵅⵍⴰⵇ ⵏ ⵛⵉⵜ
25 ⵢⵓⴷⴻⴼ ⴰⴷⴰⵎ ⵄⴰⵡⴻⴷ ⵅ ⵜⴰⵎⵖⴰⵔⵜ ⵏⵏⴻⵙ ⵓⵛⴰ ⵜⵓⵔⵓⵡ-ⴷⴷ ⵏⴻⵜⵜⴰⵜ ⴰⵃⴻⵏⵊⵉⵔ. ⵜⵍⴰⵖⴰ ⴰⵙ ⵛⵉⵜ, ⵎⵉⵏⵥⵉ ⵜⴻⵏⵏⴰ: “ⴰⵔⴻⴱⴱⵉ ⵉⵡⵛⴰ ⴰⵢⵉ ⵥⵥⴰⵔⵉⵄⴻⵜ ⵏⵏⴻⵖⵏⵉ ⴷⴻⴳ ⵡⴻⵎⵛⴰⵏ ⵏ ⵀⴰⴱⵉⵍ, ⵎⵉⵏⵥⵉ ⵇⴰⵢⵉⵏ ⵉⵏⵖⴰ ⵉ-ⵜ.” □ 26 ⵉ ⵛⵉⵜ ⵄⴰⵡⴻⴷ, ⵓⵍⴰ ⵉ ⵏⴻⵜⵜⴰ, ⵉⵜⵜⵡⴰⵅⵍⴻⵇ-ⴷⴷ ⵓⵙⴻⵢⵎⵉ ⵓⵛⴰ ⵉⴳⴳⴰ ⴰⵙ ⴰⵏⵓⵛ. ⵍⴻⵅⴷⴻⵏⵏⵉ ⵉⴱⴷⴰ ⴱⵏⴰⴷⴻⵎ ⵙ ⵓⵍⴰⵖⵉ ⵅ ⵢⵉⵙⴻⵎ ⵏ ⵙⵉⴷⵉ. □