39
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⵉ ⵢⴰⴷⵓⵜⵓⵏ. ⴰⵥⴻⵀⵀⴻⴷ ⵏ ⴷⴰⵡⵓⴷ.
2 ⵏⵏⵉⵖ: “ⵏⴻⵛⵛ ⴰⴷ ⴽⴽⴰⵔⴻⵖ ⴰⴷ ⵃⴹⵉⵖ ⵉⴱⵔⵉⴷⴻⵏ ⵉⵏⵓ ⵥⵉ ⴷⴷⴻⵏⴱ ⵏ ⵢⵉⵍⴻⵙ ⵉⵏⵓ,
ⴰⴷ ⵟⵟⴼⴻⵖ ⴰⵃⴻⵟⵟⵓ ⵖⴰⵔ ⵓⵇⴻⵎⵎⵓⵎ ⵉⵏⵓ ⵙ ⵉⵛⵜ ⵏ ⵜⴻⵛⵎⴰⵏⵜ,
ⵎⵉⵏ ⵖⴰ ⵢⴻⴽⴽ ⵓⵄⴻⴼⴼⴰⵏ ⵥⵥⴰⵜⵉ.”
3 ⵏⴻⵛⵛ ⴷⴻⵡⵍⴻⵖ ⴰⵎ ⵡⴻⵢⵏⴰⵡ ⵓ ⵍⴻⵃⵃⴼⴻⵖ ⵉⵅⴻⴼ ⵉⵏⵓ ⵙ ⵓⵙⴻⵖⴷ,
ⴱⴻⴽⵎⴻⵖ ⵓⵍⴰ ⵅ ⵍⵅⴰⵔ,
ⵎⴰⵛⴰ ⵍⴻⵃⵔⵉⵇ ⵉⵏⵓ ⵜⵓⵖⴰ ⵢⴰⵔⴻⵏⵏⵉ.
4 ⵓⵍ ⵉⵏⵓ ⵉⴷⵡⴻⵍ ⵉⵃⴻⵎⵎⴰ ⴷⵉ ⴷⴰⵅⴻⵍ ⵉⵏⵓ,
ⵜᵉⵜⵜⵡⴰⵙⴰⵔⴻⵖ ⵉⵛⵜ ⵏ ⵜⵎⴻⵙⵙⵉ ⵖⴰⵔ ⵓⵏⵉⵅⵙⴻⵙ ⵉⵏⵓ.
ⵅⴻⵏⵏⵉ ⵙⵙⵉⵡⵍⴻⵖ ⵙ ⵢⵉⵍⴻⵙ ⵉⵏⵓ:
5 “ⴰ ⵙⵉⴷⵉ, ⵙⵛⴻⵏ ⴰⵢⵉ ⴰⵏⴻⴳⴳⴰⵔ ⵉⵏⵓ,
ⵎⴰⵏ ⵉⴵⴰ ⵍⵇⴻⴷⴷ ⵏ ⵡⵓⵙⵙⴰⵏ ⵉⵏⵓ,
ⵃⵉⵎⴰ ⴰⴷ ⵙⵙⵏⴻⵖ ⵎⴰⵎⵎⴻⵛ ⴰⵔⵅⴼⴻⵖ.
6 ⵅⵥⴰⵔ, ⵛⴻⴽ ⵜⴰⵔⵔⵉⴷ ⵓⵙⵙⴰⵏ ⵉⵏⵓ ⴰⵎ ⵉⵛⴱⴰⵔⴻⵏ ⵏ ⵓⴼⵓⵙ,
ⵜⴰⵥⵥⵓⴳⴳⴰⵔⵜ ⵏ ⵜⵓⴷⴰⵔⵜ ⵉⵏⵓ ⵥⵥⴰⵜ ⵉ ⵛⴻⴽ ⴰⵅⵎⵉ ⴷ ⵡⴰⵍⵓ.
ⴽⵓⵍ ⴱⵏⴰⴷⴻⵎ, ⵎⴰⵎⵎⴻⵛ ⵎⴰ ⵉⴱⴻⴷⴷ ⵉⵎⵜⴻⵏ,
ⵏⵉⵛⴰⵏ ⴰⵎ ⵉⵛⵜ ⵏ ⵜⴰⵢⵢⵓⵜ.” ⵙⵉⵍⴰⵀ. ■
7 ⵉⵡⴰ, ⴱⵏⴰⴷⴻⵎ ⵉⴳⴳⵓⵔ ⴰⵎ ⵉⵊⵊ ⵏ ⵍⴻⵅⵢⴰⵍ,
ⵡⴰⵀ, ⴰⵎ ⵉⵛⵜ ⵏ ⵜⴰⵢⵢⵓⵜ ⴰⵎⵎⵓ ⵉ ⵉⵜⵜⵔⴰⵃ ⵉⵜⵜⴰⵙ-ⴷⴷ.
ⵏⴻⵜⵜⴰ ⵉⵙⵙⵎⵓⵏ, ⵡⴰⵔ ⵉⵙⵙⵉⵏ ⵎⴰⵏ ⵡⴻⵏ ⵜ ⵉ ⵖⴰ ⵉⴽⵙⵉⵏ ⵖⴰⵔⴻⵙ.
8 ⵓ ⵍⴻⵅⵅⵓ ⵎⵉⵏ ⵖⴰ ⵙⵙⵉⵜⵎⴻⵖ, ⴰ ⵙⵉⴷⵉ ⵉⵏⵓ?
ⴰⵇⴰ ⵏⴻⵛⵛ ⵜⵜⵔⴰⵊⵉⵖ ⵛⴻⴽ!
9 ⴼⴻⴽⴽ ⴰⵢⵉ ⵥⵉ ⵎⴰⵔⵔⴰ ⵉⵅⴻⵟⵟⴰⵏ ⵉⵏⵓ,
ⵡⴰⵔ ⴷ ⴰⵢⵉ ⵜⵜⴻⴳⴳ ⵛⴰ ⴷ ⵜⵉⵙⴻⴹⵃⴰⵛ ⵉ ⵓⴱⵓⵃⴰⵍⵉ.
10 ⵏⴻⵛⵛ ⴷⴻⵡⵍⴻⵖ ⴰⵎ ⵡⴻⵢⵏⴰⵡ, ⵡⴰⵔ ⴰⵔⴻⵥⵥⵎⴻⵖ ⴰⵇⴻⵎⵎⵓⵎ ⵉⵏⵓ,
ⵎⴰⵖⴰⵔ ⴷ ⵛⴻⴽ ⵉ ⵉⴳⴳⵉⵏ ⴰⵢⴰ.
11 ⴽⵙⵉ ⵥⵥⴰⵢⵉ ⵊⵊⵔⵉⵃⴻⵛⵜ ⵏⵏⴻⴽ,
ⴰⵇⴰ ⴼⴻⵏⵏⵉⵖ ⵙ ⵓⵟⴻⴼⴼⵓ ⵉⵃⴻⵚⵚⴰⵔⴻⵏ ⵏ ⵓⴼⵓⵙ ⵏⵏⴻⴽ.
12 ⵎⴰⵍⴰ ⵜⵙⴻⴳⴳⴷⴻⴷ ⵛⴰ ⵏ ⵡⴻⵔⵢⴰⵥ ⵙ ⵜⵉⵢⵢⵉⵜⴰ ⴷⵉ ⵙⵙⵉⴱⴱⴻⵜ ⵏ ⵍⵎⵓⵄⵚⵉⵢⵢⴻⵜ ⵏⵏⴻⵙ,
ⵅⴻⵏⵏⵉ ⵜⴻⵙⵙⴼⴻⵙⵢⴻⴷ ⴰⵛⴻⵡⵡⴰⵔ ⵏ ⵡⴰⴷⴷⵓⴷ ⵏⵏⴻⵙ ⴰⵎ ⵜⵛⵉⵏⴷⴰ.
ⵉⵡⴰ ⴽⵓⵍ ⴱⵏⴰⴷⴻⵎ ⴰⴷ ⵉⴼⵏⴰ ⴰⵎ ⵉⵛⵜ ⵏ ⵜⴰⵢⵢⵓⵜ. ⵙⵉⵍⴰⵀ.
13 ⵙⴻⵍ ⵉ ⵜⵥⴰⴵⵉⵜ ⵉⵏⵓ, ⴰ ⵙⵉⴷⵉ, ⵓ ⵙⵃⴻⵙⵙ ⵉ ⵓⵖⵓⵢⵢⵉ ⵉⵏⵓ.
ⵡⴰⵔ ⵜⵜⴻⴱⴽⵉⵎ ⵖⴰⵔ ⵉⵎⴻⵟⵟⴰⵡⴻⵏ ⵉⵏⵓ,
ⵎⴰⵖⴰⵔ ⴰⵇⴰ ⴰⵢⵉ ⴷ ⴰⴱⴰⵔⵔⴰⵏⵉ, ⴷ ⴰⵎⵄⴻⵥⵥⴻⴱ ⵖⴰⵔⴻⴽ, ⴰⵎ ⵎⴰⵔⵔⴰ ⵍⴻⵊⴷⵓⴷ ⵉⵏⵓ. ■
14 ⵙⵃⴻⵢⵢⴻⴷ ⵅⴰⴼⵉ ⵎⴰⵃⴻⵏⴷ ⴰⴷ ⵛⴻⵄⵛⴻⵄⴻⵖ ⵄⴰⴷ ⵙ ⵍⴻⴼⵔⴰⵃⴻⵜ,
ⵇⴱⴻⵍ ⴰⴷ ⵔⴰⵃⴻⵖ ⵓ ⵡⴰⵔ ⴷⴰ ⵜⵜⵉⵍⵉⵖ ⵄⴰⴷ.