97
1 ⵙⵉⴷⵉ ⵉⵃⴻⴽⴽⴻⵎ,
ⴻⵊⵊ ⵜⴰⵎⵎⵓⵔⵜ ⴰⴷ ⵜⴼⴰⵔⵃ,
ⴰⴷ ⴰⵔⴻⵛⵇⴻⵏⵜ ⵎⴰⵔⵔⴰ ⵜⴻⴳⵥⵉⵔⵉⵏ. ■
2 ⵇⵓⵡⵡⴰⵔⴻⵏ ⴰⵙ ⵉⵙⴻⵢⵏⵓⵜⴻⵏ ⴷ ⵢⵉⵊⵊ ⵏ ⵓⵙⴻⵢⵏⵓ ⵉⴱⴱⵓⵎⴱⴻⵙ,
ⵜⴰⵙⴻⴳⴷⴰ ⴷ ⵍⵃⴻⵇⵇ ⴰⵇⴰ ⴰⵜⴻⵏ ⴷ ⴷⵙⴰⵙ ⵏ ⵍⵄⴰⵔⵛ ⵏⵏⴻⵙ.
3 ⵜⵉⵎⴻⵙⵙⵉ ⵜⴻⴳⴳⵓⵔ ⴰⵙ ⵖⴰⵔ ⵥⵥⴰⵜ ⵏ ⵡⵓⴷⴻⵎ ⵏⵏⴻⵙ,
ⵜⵇⴻⴷⴷ ⵉⵖⵔⵉⵎⴻⵏ ⵏⵏⴻⵙ ⵉ ⴷ ⴰⵙ ⴷⴷ-ⵉⵜⵜⴻⵏⵏⴹⴻⵏ.
4 ⴰⵙⵙⴰⵎⴻⵏ ⵏⵏⴻⵙ ⵙⵙⵍⴰⵇⵇⴰⵏ ⴷⴷⵓⵏⴻⵛⵜ,
ⵜⴰⵎⵎⵓⵔⵜ ⵜⵥⴰⵔⵔ ⵉ-ⵜⵜ, ⵜⴻⵏⵀⴻⵥⵥⴰ. ■
5 ⵉⴷⵓⵔⴰⵔ ⴼⴻⵙⵙⵢⴻⵏ ⴰⵎ ⵛⵛⵎⴻⵄ ⵥⵥⴰⵜ ⵉ ⵡⵓⴷⴻⵎ ⵏ ⵙⵉⴷⵉ,
ⵥⵥⴰⵜ ⵉ ⵡⵓⴷⴻⵎ ⵏ ⵙⵉⴷⵉ ⵏ ⵎⴰⵔⵔⴰ ⵜⴰⵎⵎⵓⵔⵜ.
6 ⵉⵊⴻⵏⵡⴰⵏ ⵜⵜⴱⴰⵔⵔⵃⴻⵏ ⵜⴰⵙⴻⴳⴷⴰ ⵏⵏⴻⵙ,
ⵎⴰⵔⵔⴰ ⵍⴻⴳⵏⵓⵙ ⵜⵜⵡⴰⵍⴰⵏ ⴰⵄⵓⴵⵉ ⵏⵏⴻⵙ. ■
7 ⴻⵊⵊ ⴰⴷ ⵙⵙⴻⴹⵃⴰⵏ ⵎⴰⵔⵔⴰ ⵉⵏⵏⵉ ⵉⵜⵜⵙⴻⵅⵅⴰⵔⴻⵏ ⵉ ⵍⴻⵅⵢⴰⵍⴰⵜ ⵉⵏⴻⵇⵛⴻⵏ ⵏ ⵓⴽⴻⵛⵛⵓⴹ,
ⵎⴰⵔⵔⴰ ⵉⵏⵏⵉ ⵉⵜⵜⵛⴻⵏⵏⵄⴻⵏ ⴷⵉ ⵍ’ⴰⵚⵏⴰⵎ.
ⴰⴹⴰⵔⴻⵎ ⵥⵥⴰⵜⴻⵙ ⴽⴻⵏⵏⵉⵡ, ⵎⴰⵔⵔⴰ ⵉⵔⴻⴱⴱⵉⵜⴻⵏ!
8 ⵚⵉⵀⵢⵓⵏ ⵉⵙⵍⴰ, ⵉⴼⴰⵔⵃ,
ⵢⴻⵙⵙⵉⵙ ⵏ ⵢⴰⵀⵓⴷⴰ ⴰⵔⴻⵛⵇⴻⵏⵜ,
ⵥⵉ ⵙⵙⵉⴱⴱⴻⵜ ⵏ ⵍⴻⵃⴽⴰⵎⴰⵜ ⵏⵏⴻⴽ, ⴰ ⵙⵉⴷⵉ.
9 ⵎⴰⵖⴰⵔ ⵛⴻⴽ, ⴰ ⵙⵉⴷⵉ, ⴷ ⴰⵎⵄⵓⴵⵉ ⵅ ⵎⴰⵔⵔⴰ ⵜⴰⵎⵎⵓⵔⵜ,
ⵛⴻⴽ ⴷ ⵡⴻⵏⵏⵉ ⵢⵓⵄⵍⴰⵏ ⵇⴰⵄ ⵅ ⵎⴰⵔⵔⴰ ⵉⵔⴻⴱⴱⵉⵜⴻⵏ.
10 ⴽⴻⵏⵏⵉⵡ ⵉ ⵉⵜⵜⴻⵅⵙⴻⵏ ⵙⵉⴷⵉ, ⵛⴰⵔⵀⴻⵎ ⵍⵖⴰⵔ.
ⵏⴻⵜⵜⴰ ⵉⵃⴻⵟⵟⴰ ⵅ ⵍⴻⵄⵎⵓⵔ ⵏ ⵉⵎⵜⵉⵇⵇⴰⵏ ⵏⵏⴻⵙ,
ⵏⴻⵜⵜⴰ ⵉⵙⵙⴻⵏⵊⴰⵎ ⵉ-ⵜⴻⵏ ⵥⴻⴳ ⵓⴼⵓⵙ ⵏ ⵉⵄⴻⴼⴼⴰⵏⴻⵏ. ■
11 ⵜⴰⴼⴰⵡⵜ ⵜᵉⵜⵜⵡⴰⵥⴰⵔⵄ ⵉ ⵓⵎⵙⴻⴳⴳⴻⴷ,
ⴷ ⵍⴻⴼⵔⴰⵃⴻⵜ ⵉ ⵢⴻⵏⵏⵉ ⵖⴰⵔ ⵉⴵⴰ ⵓⵍ ⵉⵙⴻⴳⴳⵎⴻⵏ.
12 ⴽⴻⵏⵏⵉⵡ ⵉⵎⵙⴻⴳⴳⴰⴷⴻⵏ, ⴼⴰⵔⵃⴻⵎ ⵥⵉ ⵙⵉⴷⵉ,
ⵇⴰⴷⴰⵎ ⵅⵎⵉ ⵜᵉⵜⵜⵉⴷⴰⵔⴻⵎ ⵜⴰⵇⴻⴷⴷⴰⵙⵜ ⵏⵏⴻⵙ.