ⵜⴰⵥⴰⴵⵉⵜ ⵏ ⵃⴰⴱⴰⵇⵇⵓⵇ
3
1 ⵜⴰⵥⴰⴵⵉⵜ ⵏ ⵃⴰⴱⴰⵇⵇⵓⵇ, ⴰⵏⴰⴱⵉ, ⴷⴻⴳ ⵡⴰⵟⵟⴰⵙ ⵏ ⵜⵎⵉⵊⵊⵉⵡⵉⵏ.
2 ⴰ ⵙⵉⴷⵉ, ⵓⵎⵉ ⵙⵍⵉⵖ ⵍⴻⵅⴱⴰⵔ ⵏⵏⴻⴽ, ⵜⵓⵖⴰ ⵜⵜⴻⴳⴳⵯⴻⴷⴻⵖ.
ⴰ ⵙⵉⴷⵉ, ⵙⵏⴻⴷⴷⴰⵔ ⵍⵅⴻⴷⵎⴻⵜ ⵏⵏⴻⴽ ⵄⴰⵡⴻⴷ ⴷⵉ ⵍⵡⴻⵙⵜ ⵏ ⵉⵙⴻⴳⴳⵯⵓⵙⴰ,
ⵙⴻⵛⵛⴻⵏ ⵉ-ⵜⵜ ⴷⵉ ⵍⵡⴻⵙⵜ ⵏ ⵉⵙⴻⴳⴳⵯⵓⵙⴰ,
ⴷⴻⴳ ⵡⴻⵖⴹⴰⴱ ⵄⵇⴻⵍ ⵅ ⵍⴻⵃⵏⵓⵏⴻⵛⵜ ⵏⵏⴻⴽ.
3 ⴰⵔⴻⴱⴱⵉ ⵢⵓⵙⴰ-ⴷⴷ ⵥⵉ ⵜⴰⵢⵎⴰⵏ ⵓ ⴰⵎⵇⴻⴷⴷⴰⵙ ⵥⴻⴳ ⵡⴻⴷⵔⴰⵔ ⵏ ⴼⴰⵔⴰⵏ. ⵙⵉⵍⴰⵀ.
ⵍⵄⴰⴹⴰⵎⴰ ⵏⵏⴻⵙ ⵜⴻⴷⵍⴰ ⵉⵊⴻⵏⵡⴰⵏ
ⵓ ⴰⵚⴻⴱⴱⴻⵃ ⵏⵏⴻⵙ ⵉⵛⵛⵓⵔ ⵜⴰⵎⵎⵓⵔⵜ.
4 ⵜⵓⵖⴰ ⴷⵉⵏ ⴰⵎⴻⵛⵏⴰⵡ ⵜⵉⵙⵙⵉⵇⵜ ⵏ ⵜⴼⴰⵡⵜ,
ⵜⵓⵖⴰ ⵖⴰⵔⴻⵙ ⴼⵍⵉⵜⵛⴰⵜ ⵏ ⵡⴰⵙⵙⴰⵎ ⴷⴻⴳ ⵓⴼⵓⵙ ⵏⵏⴻⵙ,
ⵓ ⴷⴰⵢⴻⵙ ⵜⵏⵓⴼⴼⴰⵔ ⵜⵥⴻⵎⵎⴰⵔ ⵏⵏⴻⵙ.
5 ⵟⵟⴰⵄⵓⵏ ⵉⵜⵜⵉⵥⵡⴰⵔ ⵉ ⵡⵓⴷⴻⵎ ⵏⵏⴻⵙ,
ⵍⵃⴰⴷⵓⵇ ⵏ ⵜⵎⴻⵙⵙⵉ ⵉⴼⴼⴻⵖ-ⴷⴷ ⵥⴻⴳ ⵉⴹⴰⵔⴻⵏ ⵏⵏⴻⵙ.
6 ⵏⴻⵜⵜⴰ ⵉⴽⴽⴰⵔ ⵓⵛⴰ ⵢⴰⵔⵔⴰ ⵜⴰⵎⵎⵓⵔⵜ ⵜᵉⵜⵜⴻⵏⵀⴻⵥⵥⴰ,
ⵏⴻⵜⵜⴰ ⵉⵥⵔⴰ ⵓ ⵉⴳⴳⴰ ⴰⴷ ⴰⵔⵊⵉⵊⴻⵏ ⵍⴻⴳⵏⵓⵙ,
ⵉⴷⵓⵔⴰⵔ ⵏ ⵥⵉⵛ ⵜⵜⵡⴰⵍⴻⴱⵥⴻⵏ ⴰⵍⴰⵎⵉ ⴷⴻⵡⵍⴻⵏ ⴷ ⵜⴰⵄⴻⵊⵊⴰⵊⵜ,
ⵜⵉⵡⵔⵉⵔⵉⵏ ⵥⵉ ⵎⴻⵛⵃⴰⵍ ⵓⵢⴰ ⵖⴻⵏⵙⴻⵏⵜ!
ⵉⴱⵔⵉⴷⴻⵏ ⵉⵜⵜⴷⵓⵎⴰⵏ ⵉ ⵍⴻⴱⴷⴰ ⴰⵇⴰ ⴰⵜⴻⵏ ⵏⵏⴻⵙ.
7 ⵏⴻⵛⵛ ⵥⵔⵉⵖ ⵉⵇⵉⴹⴰⵏ ⵏ ⴽⵓⵛⴰⵏ ⵜⵜⵡⴰⵃⵚⴰⵔⴻⵏ,
ⵜⵉⵊⴰⵔⵜⵉⵍⵉⵏ ⵏ ⵉⵇⵉⴹⴰⵏ ⵏ ⵜⴻⵎⵎⵓⵔⵜ ⵏ ⵎⵉⴷⵢⴰⵏ ⵉⵜⵜⴰⵡⵉ ⵜⴻⵏⵜ ⵓⵙⴻⵎⵎⵉⴹ ⵙ ⵊⵊⴻⵀⴷ.
8 ⵎⴰ ⵢⴰⵔⵖⴰ ⵡⴻⵖⴹⴰⴱ ⵏ ⵙⵉⴷⵉ ⵅ ⵉⵖⴻⵥⵔⴰⵏ?
ⵎⴰ ⵜⵓⵖⴰ ⴰⵖⴹⴰⴱ ⵏⵏⴻⴽ ⴹⵉⴷⴷ ⵉ ⵉⵖⴻⵥⵔⴰⵏ?
ⵎⴰ ⵜⵓⵖⴰ ⵜⴻⴷⴷⵓⵇⵇⵥⴻⴷ ⵙ ⵓⴼⵓⴳⴻⵎ ⴹⵉⴷⴷ ⵉ ⵍⴻⴱⵃⴰⵔ,
ⵍⴰⵎⵉ ⵜⵏⴻⴷⵀⴻⴷ ⵅ ⵢⴻⵢⵙⴰⵏ ⵏⵏⴻⴽ,
ⵅ ⵉⴽⴰⵔⵔⵓⵜⴻⵏ ⵏⵏⴻⴽ ⵏ ⵓⵙⴻⵏⵊⴻⵎ?
9 ⵍⵇⴻⵡⵙ ⵏⵏⴻⴽ ⵉⵜⵜⵡⴰⵄⴰⵔⵔⴰ ⵎⴰⵔⵔⴰ,
ⵜⵉⵊⴰⴵⵉⵜⵉⵏ ⵉ ⵜⴻⵙⵙⵉⵡⵍⴻⴷ ⴰⵇⴰ-ⵜⴻⵏ ⴷ ⵉⵄⵓⵎⴰⴷ ⵉ ⵓⵙⴻⵇⵙⴰⵃ. ⵙⵉⵍⴰⵀ.
ⵜⴼⴻⴵⵇⴻⴷ ⵜⴰⵎⵎⵓⵔⵜ ⵙ ⵉⵖⴻⵥⵔⴰⵏ.
10 ⵍⴰⵎⵉ ⵛⴻⴽ ⵥⵔⵉⵏ ⵉⴷⵓⵔⴰⵔ, ⵉⵍⵇⴻⴼ ⵉ-ⵜⴻⵏ ⵍⴻⵡⵊⴻⵄ,
ⵍⵃⴻⵎⵍⴻⵜ ⵏ ⵡⴰⵎⴰⵏ ⵜⵓⵖⴰ ⵜⵄⴻⴷⴷⵓ,
ⴰⵎⴰⵏ ⵢⵓⴵⵖⴻⵏ ⴰⵔⵔⵉⵏ ⵜⵎⵉⵊⵊⴰ ⵏⵙⴻⵏ ⵜᵉⵜⵜⵡⴰⵙⴻⵍ,
ⴳⴻⵄⵄⴷⴻⵏ ⵉⴼⴰⵙⵙⴻⵏ ⵏⵙⴻⵏ ⵖⴰⵔ ⵓⵊⴻⵏⵏⴰ.
11 ⵜⴰⴼⵓⵛⵜ, ⵓⵍⴰ ⴷ ⵓⵢⵓⵔ, ⵇⵇⵉⵎⴻⵏ ⴱⴻⴷⴷⴻⵏ ⴷⵉ ⵜⵥⴻⴷⴷⵉⵖⵜ ⵏⵙⴻⵏ.
ⴰⵇⴰ ⵔⵓⵃⴻⵏ ⵥⵉ ⵙⵙⵉⴱⴱⴻⵜ ⵏ ⵜⴼⴰⵡⵜ ⵏ ⴼⵍⵉⵜⵛⴰⵜ ⵏ ⵍⵇⴻⵡⵙ ⵏⵏⴻⴽ,
ⵥⵉ ⵙⵙⵉⴱⴱⴻⵜ ⵏ ⵜⵉⵙⵙⵉⵇⵜ ⵏ ⵍⴰⵏⵙⴰ ⵏⵏⴻⴽ ⵉⵜⵜⴻⵃⴷⵓⴷⵓⵇⴻⵏ.
12 ⵙ ⵡⴻⵙⵅⴻⴹ ⵜⴻⵚⵚⵓⵔⵓⴼⴻⴷ ⵜⵉⵡⴰ ⵉ ⵜⴻⵎⵎⵓⵔⵜ,
ⵙ ⵡⴻⵖⴹⴰⴱ ⵏⵏⴻⴽ ⵜⵄⴻⴼⵙⴻⴷ ⵅ ⵍⴻⴳⵏⵓⵙ.
13 ⵛⴻⴽ ⵜⴻⴼⴼⵖⴻⴷ ⵉ ⵓⵙⴻⵏⵊⴻⵎ ⵏ ⵍⴳⴻⵏⵙ ⵏⵏⴻⴽ,
ⵉ ⵓⵙⴻⵏⵊⴻⵎ ⵏ ⵓⵎⴻⴷⵀⵓⵏ ⵏⵏⴻⴽ.
ⴰⵇⴰ ⵛⴻⴽ ⵜⵇⴻⴵⵄⴻⴷ ⵜⴰⵥⴻⵇⵇⴰ ⵏ ⵜⴰⴷⴷⴰⵔⵜ ⵏ ⵓⵄⴻⴼⴼⴰⵏ,
ⵜⵄⴰⵔⵔⵉⴷ ⴷⵙⴰⵙ ⴰⵍ ⵉⵔⵉ. ⵙⵉⵍⴰⵀ.
14 ⵛⴻⴽ ⵜⴻⵙⵙⵏⵓⵇⵇⴱⴻⴷ ⴰⵥⴻⴵⵉⴼ ⵏ ⴰⵔⵔⴰⵢⵙ ⵏⵏⴻⵙ ⵙ ⵉⵄⵓⵎⴰⴷ ⵏⵏⴻⵙ.
ⵏⵉⵜⵏⵉ ⵓⵙⵉⵏ-ⴷⴷ ⵄⴻⵍⴼⴻⵏ-ⴷⴷ ⵎⴰⵃⴻⵏⴷ ⴰⴷ ⴰⵢⵉ ⵥⴻⴵⵄⴻⵏ.
ⴰⵇⴰ ⴷ ⵎⴻⵥⵔⵉ ⵏⵙⴻⵏ
ⵎⴰⵍⴰ ⵥⴻⵎⵎⴰⵔⴻⵏ ⴰⴷ ⵛⵛⴻⵏ ⵍⵎⴻⵙⴽⵉⵏ ⵙ ⵜⵏⵓⴼⴼⵔⴰ.
15 ⴰⴽ-ⴷ ⵉⵢⵙⴰⵏ ⵏⵏⴻⴽ ⵜᵉⵟⵟⴼⴻⴷ ⴰⴱⵔⵉⴷ ⴷⵉ ⵍⴻⴱⵃⴰⵔ,
ⴰⴽⵓⴼⴼⵓ ⵏ ⵡⴰⵎⴰⵏ ⵉⵎⴻⵇⵇⵔⴰⵏⴻⵏ.
16 ⵍⴰⵎⵉ ⵙⵍⵉⵖ, ⵢⴰⵔⵊⵉⵊ ⵓⵄⴻⴷⴷⵉⵙ ⵉⵏⵓ.
ⵓⵎⵉ ⵙⵍⵉⵖ ⵍⵃⴻⵙⵙ ⵏⵏⵉ, ⴰⵔⵊⵉⵊⴻⵏ ⵉⵢⴻⵏⵛⵉⵛⴻⵏ ⵉⵏⵓ,
ⴰⵅⴻⵙⵙⴰⵔ ⵢⵓⴷⴻⴼ ⵖⴰⵔ ⵉⵅⵙⴰⵏ ⵉⵏⵓ,
ⵓ ⵏⴻⵛⵛ ⴰⵔⵊⵉⵊⴻⵖ ⴷⴻⴳ ⵡⴻⵎⵛⴰⵏ ⵉⵏⵓ.
ⵉⵍⵉ ⴰⴷ ⵔⴰⵊⵉⵖ ⴷⵉ ⵍⵅⴰⴹⴰⵔ ⵅ ⵡⴰⵙⵙ ⵏ ⵍⴻⵃⵚⴰⵔⴻⵜ,
ⵅⵎⵉ ⵉ ⵖⴰ ⵉⵙⵙⴳⴻⵄⵄⴻⴷ ⵅ ⵍⴳⴻⵏⵙ,
ⵓ ⴰⴷ ⴰⵏⴻⵖ ⵉⵃⵚⴰⵔ.
ⵍⴻⴼⵔⴰⵃⴻⵜ ⵏ ⵃⴰⴱⴰⵇⵇⵓⵇ ⴷⵉ ⵙⵉⴷⵉ
17 ⵡⴰⵅⵅⴰ ⵡⴰⵔ ⵉⵜⵜⵏⵓⵡⵡⴰⵔ ⵡⴰⵔⵜⵓ,
ⵓ ⵡⴰⵔ ⴷⵉⵏ ⵜᵉⵜⵜⵉⵍⵉ ⵄⴰⴷ ⵍⵖⵉⴵⴻⵜ ⵖⴰⵔ ⵜⵥⴰⵢⴰⵔⵜ,
ⵡⴰⵅⵅⴰ ⵍⵖⵉⴵⴻⵜ ⵏ ⵥⵥⵉⵜⵓⵏ ⴰⴷ ⵜⴻⴼⵛⴻⵍ
ⵓⵍⴰ ⴷ ⵉⵢⵢⴰⵔⴻⵏ ⵡⴰⵔ ⵜⵜⵖⵉⵎⵉⵏ ⵜⵜⵉⵛⴻⵏ ⵍⵎⴰⵛⵓⵍ,
ⵓ ⴰⴷ ⵜⵜⵡⴰⵇⴻⴹⵄⴻⵏ ⵡⵓⴵⵉ ⵥⵉ ⵍⴽⵓⵍⵉ
ⵓ ⵡⴰⵔ ⵜⵜⵉⵍⵉⵏ ⵄⴰⴷ ⵉⴼⵓⵏⴰⵙⴻⵏ ⴷ ⵜⴼⵓⵏⴰⵙⵉⵏ ⴷⵉ ⵍⴽⵓⵔⵉⵜ,
18 ⵄⴰⴷ ⴰⵎⴻⵏⵏⵉ ⵏⴻⵛⵛ ⴰⴷ ⵙⵍⵉⵡⴻⵍⵡⴻⵖ ⵉ ⵙⵉⴷⵉ,
ⴰⴷ ⴼⴰⵔⵃⴻⵖ ⵥⵉ ⴰⵔⴻⴱⴱⵉ ⵏ ⵓⵙⴻⵏⵊⴻⵎ ⵉⵏⵓ.
19 ⵙⵉⴷⵉ, ⵙⵉⴷⵉ ⵉⵏⵓ, ⵏⴻⵜⵜⴰ ⴷ ⵊⵊⵀⴻⴷ ⵉⵏⵓ.
ⵏⴻⵜⵜⴰ ⵉⵜⵜⴻⴳⴳ ⵉⴹⴰⵔⴻⵏ ⵉⵏⵓ ⴼⵙⵓⵙⴻⵏ ⴰⵎ ⵉⴹⴰⵔⴻⵏ ⵏ ⵜⵓⴷⴰⴷⵉⵏ,
ⵓ ⵏⴻⵜⵜⴰ ⵉⵜⵜⴻⵊⵊⴰ ⴰⵢⵉ ⵚⵚⵓⵔⵓⴼⴻⵖ ⵅ ⵍⴻⴳⵄⵓⴷⵉ.
ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⴰⴽ-ⴷ ⵓⵥⴻⵏⵥⵓⵏ.