116
1 ⵏⴻⵛⵛ ⵜⵜⴻⵅⵙⴻⵖ,
ⵎⴰⵖⴰⵔ ⵙⵉⴷⵉ ⵉⵙⵍⴰ ⵉ ⵜⵎⵉⵊⵊⴰ ⵉⵏⵓ, ⴰⵃⴻⵛⵛⴻⵎ ⵉⵏⵓ,
2 ⵎⴰⵖⴰⵔ ⵏⴻⵜⵜⴰ ⵉⵡⵛⴰ ⴰⵢⵉ ⴰⵎⴻⵥⵥⵓⵖ ⵏⵏⴻⵙ.
ⴰⴷ ⴰⵙ ⵍⴰⵖⵉⵖ ⵎⴰⵔⵔⴰ ⵓⵙⵙⴰⵏ ⵏ ⵜⵓⴷⴰⵔⵜ ⵉⵏⵓ.
3 ⵉⵙⴻⵖⵡⴰⵏ ⵏ ⵍⵎⴻⵡⵜ ⵏⵏⴹⴻⵏ ⴰⵢⵉ-ⴷⴷ,
ⵜⴻⵡⴹⴰ-ⴷⴷ ⵅⴰⴼⵉ ⵜⵉⴳⴳⵯⵓⴷⴰ ⵏ ⵍⴰⵅⴰⵔⵜ.
ⵏⴻⵛⵛ ⵓⴼⵉⵖ ⴰⵇⴰ ⴰⵢⵉ ⵜⵜⵡⴰⵃⵚⴰⵔⴻⵖ ⵓ ⵛⴻⴹⵏⴻⵖ. ■
4 ⵍⴰⵖⵉⵖ ⵅ ⵢⵉⵙⴻⵎ ⵏ ⵙⵉⴷⵉ, ⵏⵏⵉⵖ:
“ⴰ ⵙⵉⴷⵉ, ⴼⴻⴽⴽ ⵍⴻⵄⵎⴰⵔ ⵉⵏⵓ!”
5 ⵙⵉⴷⵉ ⴷ ⴰⵃⵏⵉⵏ ⴷ ⴰⵎⵙⴻⴳⴳⴻⴷ,
ⴰⵔⴻⴱⴱⵉ ⵏⵏⴻⵖ ⴷⴰⵢⴻⵙ ⵍⴻⵃⵏⵓⵏⴻⵛⵜ.
6 ⵙⵉⴷⵉ ⵉⵃⴻⵟⵟⴰ ⵓⵍⴰⵡⴻⵏ ⵏ ⵉⵃⴰⴼⵉⵢⵢⴻⵏ.
ⵏⴻⵛⵛ ⵜⵓⵖⴰ ⴰⵢⵉ ⴰⵎ ⵓⵏⴻⵄⴹⴰⴱ, ⵎⴰⵛⴰ ⵏⴻⵜⵜⴰ ⵉⵙⵙⴻⵏⵊⴻⵎ ⴰⵢⵉ.
7 ⵀⵏⴰ ⵄⴰⵡⴻⴷ, ⴰ ⵍⴻⵄⵎⴰⵔ ⵉⵏⵓ,
ⵎⴰⵖⴰⵔ ⵙⵉⴷⵉ ⵉⴳⴳⴰ ⴰⵛ ⵎⵉⵏ ⵉⵚⴻⴱⵃⴻⵏ. ■
8 ⵎⴰⵖⴰⵔ ⵛⴻⴽ, ⴰ ⵙⵉⴷⵉ, ⵜⴻⵃⴹⵉⴷ ⵍⴻⵄⵎⴰⵔ ⵉⵏⵓ ⵥⵉ ⵍⵎⴻⵡⵜ,
ⵜⵉⵟⵟⴰⵡⵉⵏ ⵉⵏⵓ ⵥⴻⴳ ⵉⵎⴻⵟⵟⴰⵡⴻⵏ, ⴰⴹⴰⵔ ⵉⵏⵓ ⵥⴻⴳ ⵓⵏⴻⵇⵔⴰⴹ.
9 ⴰⴷ ⵓⵢⵓⵔⴻⵖ ⵥⵥⴰⵜ ⵉ ⵡⵓⴷⴻⵎ ⵏ ⵙⵉⴷⵉ,
ⴷⵉ ⵜⴻⵎⵎⵓⵔⴰ ⵏ ⵢⵉⵏⵏⵉ ⵉⴷⴷⴰⵔⴻⵏ.
10 ⵏⴻⵛⵛ ⵓⵎⵏⴻⵖ, ⵙ ⵓⵢⴻⵏⵏⵉ ⵏⵏⵉⵖ:
“ⵏⴻⵛⵛ ⵜⵜⵡⴰⵃⵚⴰⵔⴻⵖ ⴰⵟⵟⴰⵙ!” ■
11 ⴷⵉ ⵜⵉⴳⴳⵯⵓⴷⵉ ⵉⵏⵓ ⵏⵏⵉⵖ: “ⵎⴰⵔⵔⴰ ⵉⵡⴷⴰⵏ ⴷ ⴰⵢⵜ ⵏ ⴱⵓ-ⵉⵅⴰⵔⵔⵉⵇⴻⵏ!” ■
12 ⵎⴰⵎⵎⴻⵛ ⵉ ⵖⴰ ⵅⴻⴵⵚⴻⵖ ⵙⵉⴷⵉ,
ⵅ ⵎⴰⵔⵔⴰ ⵍⵅⴰⵔ ⵉ ⴷ ⴰⵢⵉ ⵉⴳⴳⴰ?
13 ⴰⴷ ⵙⵙⴳⴻⵄⵄⴷⴻⵖ ⵍⴽⴰⵙ ⵏ ⵓⵙⴻⵏⵊⴻⵎ ⴰⵎⴻⵇⵇⵔⴰⵏ,
ⴰⴷ ⵍⴰⵖⵉⵖ ⵅ ⵢⵉⵙⴻⵎ ⵏ ⵙⵉⴷⵉ.
14 ⵏⴻⵛⵛ ⴰⴷ ⴽⴻⵎⵎⵍⴻⵖ ⵍⵡⵓⵄⵓⴷ ⵉⵏⵓ ⵉ ⵙⵉⴷⵉ,
ⵇⵉⴱⴰⵞ ⵉ ⵎⴰⵔⵔⴰ ⵍⴳⴻⵏⵙ ⵏⵏⴻⵙ.
15 ⴰⵇⴰ ⵉⵖⵍⴰ ⴷⵉ ⵜⵉⵟⵟⴰⵡⵉⵏ ⵏ ⵙⵉⴷⵉ,
ⵍⵎⴻⵡⵜ ⵏ ⵉⵎⵜⵉⵇⵇⴰⵏ ⵏⵏⴻⵙ.
16 ⴰ ⵙⵉⴷⵉ, ⴰⵇⴰ ⵏⴻⵛⵛ ⴷ ⴰⵎⵙⴻⵅⵅⴰⵔ ⵏⵏⴻⴽ,
ⵏⵏⴻⵛ ⴷ ⴰⵎⵙⴻⵅⵅⴰⵔ ⵏⵏⴻⴽ, ⵎⵎⵉⵙ ⵏ ⵜⴰⵢⵢⴰ ⵏⵏⴻⴽ.
ⵛⴻⴽ ⵜⴻⵙⵙⴰⵔⵅⵓⴷ ⵅⴰⴼⵉ ⵉⵛⴻⴷⴷⵉⵢⴻⵏ ⵉⵏⵓ.
17 ⵏⴻⵛⵛ ⴰⴷ ⵛⴻⴽ ⴷⴷ-ⴰⵡⵢⴻⵖ ⵜⴰⵡⵀⵉⴱⵜ ⵏ ⵓⵇⴰⴷⵉ,
ⴰⴷ ⵍⴰⵖⵉⵖ ⵅ ⵢⵉⵙⴻⵎ ⵏ ⵙⵉⴷⵉ.
18 ⵏⴻⵛⵛ ⴰⴷ ⵙⵙⵇⴻⴼⵍⴻⵖ ⵍⵡⵓⵄⵓⴷ ⵉⵏⵓ ⵉ ⵙⵉⴷⵉ,
ⵇⵉⴱⴰⵞ ⵉ ⵎⴰⵔⵔⴰ ⵍⴳⴻⵏⵙ ⵏⵏⴻⵙ.
19 ⴷⵉ ⵍⴻⵎⵔⴰⵃⴰⵜ ⵏ ⵜⴰⴷⴷⴰⵔⵜ ⵏ ⵙⵉⴷⵉ,
ⴷⵉ ⵍⵡⴻⵙⵜ ⵏⵏⴻⵎ, ⴰ ⵓⵔⵛⴰⵍⵉⵎ! ⵀⴰⵍⵍⵉⵍⵓ-ⵢⴰⵀ.