ⵚⴰⴼⴰⵏⵢⴰ
1
1 ⴰⵡⴰⵍ ⵏ ⵙⵉⴷⵉ ⵉ ⴷⴷ-ⵢⵓⵙⵉⵏ ⵉ ⵚⴰⴼⴰⵏⵢⴰ, ⵎⵎⵉⵙ ⵏ ⴽⵓⵛⵉ, ⵎⵎⵉⵙ ⵏ ⵊⴰⴷⴰⵍⵢⴰ, ⵎⵎⵉⵙ ⵏ ⴰⵎⴰⵔⵢⴰ, ⵎⵎⵉⵙ ⵏ ⵃⵉⵥⵇⵉⵢⴰ, ⴷⴻⴳ ⵡⵓⵙⵙⴰⵏ ⵏ ⵢⵓⵛⵉⵢⴰ, ⵎⵎⵉⵙ ⵏ ⴰⵎⵓⵏ, ⴰⵊⴻⴵⵉⴷ ⵏ ⵢⴰⵀⵓⴷⴰ. □
ⵍⵃⵓⴽⵎ ⵏⵏⵉ ⴷⴷ ⵖⴰ ⵢⴰⵙⴻⵏ ⵅ ⵢⴰⵀⵓⴷⴰ
2 ⵏⴻⵛⵛ ⴰⴷ ⴽⴽⵙⴻⵖ ⵇⴰⵄ ⵎⴰⵔⵔⴰ ⵎⵉⵏ ⵉⴵⴰⵏ ⵥⴻⴳ ⵡⵓⴷⴻⵎ ⵏ ⵜⴻⵎⵎⵓⵔⵜ,
ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ.
3 ⴰⴷ ⴽⴽⵙⴻⵖ ⴱⵏⴰⴷⴻⵎ ⴷ ⵍⵎⴰⵍ,
ⴰⴷ ⴽⴽⵙⴻⵖ ⵉⵊⴹⴰⴹ ⵏ ⵓⵊⴻⵏⵏⴰ
ⴷ ⵉⵙⴻⵍⵎⴰⵏ ⵏ ⵍⴻⴱⵃⴰⵔ
ⴷ ⵜⵄⴻⵏⴽⵔⵉⴼⵉⵏ ⴰⴽ-ⴷ ⵉⵄⴻⴼⴼⴰⵏⴻⵏ,
ⵡⴰⵀ ⵏⴻⵛⵛ ⴰⴷ ⵇⴹⵉⵖ ⴱⵏⴰⴷⴻⵎ ⵅ ⵡⵓⴷⴻⵎ ⵏ ⵜⴻⵎⵎⵓⵔⵜ, ⴰⵎⵎⵓ ⵉ ⵉⵇⵇⴰⵔ ⵙⵉⴷⵉ. ■
4 ⵏⴻⵛⵛ ⴰⴷ ⵙⵙⵡⵉⵥⵥⴹⴻⵖ ⵙ ⵓⴼⵓⵙ ⵉⵏⵓ ⴹⵉⴷⴷ ⵉ ⵢⴰⵀⵓⴷⴰ
ⵓ ⴹⵉⴷⴷ ⵉ ⵎⴰⵔⵔⴰ ⵉⵎⴻⵥⴷⴰⵖ ⵏ ⵓⵔⵛⴰⵍⵉⵎ,
ⵏⴻⵛⵛ ⴰⴷ ⵜⴻⵃⵃⵉⵖ ⵎⵉⵏ ⵉⵇⵇⵉⵎⴻⵏ ⵥⵉ ⴱⴰⵄⵍ ⵥⴻⴳ ⵡⴻⵎⵛⴰⵏ-ⴰ
ⴰⴽ-ⴷ ⵢⵉⵙⴻⵎ ⵏ ⵉⴽⴻⵀⵀⴰⵏⴻⵏ ⵏ ⵚⵚⴰⵏⴰⵎ □
5 ⴷ ⵢⴻⵏⵏⵉ ⵢⵓⴹⴰⵔⴻⵏ ⵅ ⵜⵥⴻⵖⵡⵉⵏ ⵥⵥⴰⵜ ⵉ ⵍⵄⴻⵙⴽⴰⵔ ⵏ ⵉⵊⴻⵏⵡⴰⵏ,
ⵓ ⵢⴻⵏⵏⵉ, ⴰⵎ ⵓⴹⴰⵔⴻⵏ, ⵊⵊⵓⴵⴻⵏ ⵖⴰⵔ ⵙⵉⴷⵉ,
ⵓ ⴰⵇⴰ ⵊⵊⵓⴵⴻⵏ ⵖⴰⵔ ⵎⴰⵍⴽⴰⵎ,
6 ⵓⵍⴰ ⴷ ⵢⴻⵏⵏⵉ ⴷⴷ-ⵉⵜⵜⵄⴰⵇⵇⴰⴱⴻⵏ ⵥⵉ ⴹⴻⴼⴼⴰⵔ ⵏ ⵙⵉⴷⵉ,
ⵓ ⵢⴻⵏⵏⵉ ⵡⴰⵔ ⴰⵔⴻⵥⵥⵓⵏ ⵅ ⵙⵉⴷⵉ ⵓ ⵡⴰⵔ ⵅⴰⵙ ⵜⵜⵙⵙⴻⵇⵙⵉⵏ. ■
ⴰⵙⵙ ⴰⵎⴻⵇⵇⵔⴰⵏ ⵏ ⵙⵉⴷⵉ
7 ⵙⴻⵖⴷ ⵥⵥⴰⵜ ⵉ ⵡⵓⴷⴻⵎ ⵏ ⵙⵉⴷⵉ ⵉⵏⵓ, ⵙⵉⴷⵉ,
ⵎⴰⵖⴰⵔ ⴰⵙⵙ ⵏ ⵙⵉⴷⵉ ⵢⵓⴷⴻⵙ.
ⵙⵉⴷⵉ ⴰⵇⴰ ⵉⵙⵙⴻⵡⵊⴻⴷ ⵉⵛⵜ ⵏ ⵜⵖⴰⵔⵚⵜ,
ⵏⴻⵜⵜⴰ ⵉⵙⵙⵇⴻⴷⴷⴻⵙ ⵉⵎⴻⵄⵔⴰⴹⴻⵏ ⵏⵏⴻⵙ.
8 ⴰⴷ ⵉⵎⵙⴰⵔ ⴷⴻⴳ ⵡⴰⵙⵙ ⵏ ⵜⵖⴰⵔⵚⵜ ⵏ ⵙⵉⴷⵉ,
ⴰⵇⴰ ⵏⴻⵛⵛ ⴰⴷ ⵄⴰⵇⴱⴻⵖ ⵍⵃⵓⴽⴽⴰⵎ ⴷ ⵉⵃⴻⵏⵊⵉⵔⴻⵏ ⵏ ⵓⵊⴻⴵⵉⴷ
ⴷ ⵎⴰⵔⵔⴰ ⵉⵏⵏⵉ ⵢⴰⵔⵔⴹⴻⵏ ⴰⵔⵔⵓⴹ ⴰⵖⵔⵉⴱ.
9 ⴷⴻⴳ ⵡⴰⵙⵙ ⵏⵏⵉ ⴰⴷ ⵄⴰⵇⴱⴻⵖ
ⵎⴰⵔⵔⴰ ⵉⵏⵏⵉ ⵉⵏⴻⴳⴳⵥⴻⵏ ⵜⴰⵏⴻⴱⴷⴰⵜ,
ⵉⵏⵏⵉ ⵉⵜⵜⵄⴻⵎⵎⴰⵔⴻⵏ ⵜⴰⴷⴷⴰⵔⵜ ⵏ ⵙⵉⴷⵉⵜⵙⴻⵏ
ⵙ ⵍⵄⵓⵏⴼ ⴷ ⵍⵖⴻⵛⵛ.
10 ⴷⴻⴳ ⵡⴰⵙⵙ ⵏⵏⵉ, ⵉⵇⵇⴰⵔ ⵙⵉⴷⵉ,
ⴰⴷ ⴷⵉⵏ ⵢⵉⵍⵉ ⵉⵊⵊ ⵏ ⵍⵃⴻⵙⵙ ⵏ ⵉⵖⵓⵢⵢⴰⵏ ⵥⵉ ⵜⴻⵡⵡⴰⵔⵜ ⵏ ⵉⵙⴻⵍⵎⴰⵏ,
ⵓⵍⴰ ⴷ ⵍⵃⴻⵙⵙ ⵏ ⵢⴻⵏⵏⵉ ⵉⵜⵜⵔⵓⵏ ⵥⵉ ⵜⴻⵏⴷⵉⵏⵜ ⵏ ⵊⴷⵉⴷ
ⴷ ⵉⵛⵜ ⵏ ⵜⴰⵔⴻⵥⵥⵉⵜ ⵜⴻⵎⵖⴰⵔ ⵥⵉ ⵜⴻⵡⵔⵉⵔⵉⵏ.
11 ⵔⵓⵎ, ⵉⵎⴻⵥⴷⴰⵖ ⵏ ⵊⵊⵉⵀⴻⵜ ⵏ ⵓⵎⴻⵀⵔⴰⵥ,
ⵎⵉⵏⵥⵉ ⵎⴰⵔⵔⴰ ⵉⵙⴻⴱⴱⴰⴱⴱⴻⵏ ⵜⵜⵡⴰⵙⴻⵖⴹⴻⵏ,
ⵎⴰⵔⵔⴰ ⵉⵏⵏⵉ ⵉⵡⴻⵥⵥⵏⴻⵏ ⵜⵎⴻⵏⵢⴰⵜ ⵜⵜⵡⴰⵇⴻⴹⵄⴻⵏ.
12 ⴷⵉ ⵍⵡⴻⵇⵜ ⵏⵏⵉ ⴰⴷ ⴱⴻⵇⵇⵛⴻⵖ ⴷⵉ ⵓⵔⵛⴰⵍⵉⵎ ⵙ ⵍⴻⵇⵏⴰⴷⴻⵍ,
ⵓ ⵏⴻⵛⵛ ⴰⴷ ⵄⴰⵇⴱⴻⵖ ⵉⵔⵢⴰⵥⴻⵏ
ⵉⵏⵏⵉ ⵉⵜⵜⵡⴰⴳⴷⴰⵔⴻⵏ ⵥⵉ ⵍⴰⵜⴰⵔ ⵏⵏⵉ ⵉⵇⵇⵉⵎⴻⵏ ⵏ ⴱⵉⵏⵓ,
ⵉⵏⵏⵉ ⵉⵇⵇⴰⵔⴻⵏ ⴷⴻⴳ ⵡⵓⵍ ⵏⵙⴻⵏ
‘ⵙⵉⴷⵉ ⵡⴰⵔ ⵉⵜⵜⴻⴳⴳ ⵍⵅⴰⵔ ⵓ ⵡⴰⵔ ⵉⵜⵜⴻⴳⴳ ⵍⵖⴰⵔ!’
13 ⴰⴳⵍⴰ ⵏⵙⴻⵏ ⴰⴷ ⵢⵉⵍⵉ ⵉ ⵜⴽⴻⵛⵛⴰⴹⵜ
ⴷ ⵜⵓⴷⵔⵉⵏ ⵏⵙⴻⵏ ⴰⴷ ⴷⴻⵡⵍⴻⵏⵜ ⴷ ⵍⵅⴰⵔⴱⴻⵜ.
ⵏⵉⵜⵏⵉ ⴰⴷ ⴱⵏⴰⵏ ⵜⵓⴷⵔⵉⵏ ⵉ ⵢⵉⵅⴻⴼ ⵏⵙⴻⵏ,
ⵎⴰⵛⴰ ⵡⴰⵔ ⴷⴰⵢⵙⴻⵏⵜ ⵥⴻⴷⴷⵖⴻⵏ ⵛⴰ,
ⵏⵉⵜⵏⵉ ⴰⴷ ⵥⵥⵓⵏ ⵜⵉⵥⴰⵢⴰⵔⵉⵏ,
ⵎⴰⵛⴰ ⵡⴰⵔ ⵙⴻⵙⵙⴻⵏ ⵥⵉ ⴱⵉⵏⵓ ⵏⵏⴻⵙ.
14 ⴰⵙⵙ ⴰⵎⴻⵇⵇⵔⴰⵏ ⵏ ⵙⵉⴷⵉ ⵢⵓⴷⴻⵙ,
ⴰⵇⴰ-ⵜ ⵢⵓⴷⴻⵙ, ⴷⴻⵖⵢⴰ ⵢⵓⵙⴰ-ⴷⴷ.
ⵍⵃⴻⵙⵙ ⵏ ⵡⴰⵙⵙ ⵏ ⵙⵉⴷⵉ!
ⴰⴷ ⵉⵙⵖⵓⵢⵢ ⴱⵓ-ⵜⴻⵖⵔⵓⴹⵜ ⴷⵉⵏ ⵙ ⵢⵉⵛⵜ ⵏ ⵜⵖⵓⵢⵢⵉⵜ ⵜⴰⵔⵥⴻⴳ.
15 ⴰⵙⵙ ⵏⵏⵉ ⴰⴷ ⵢⵉⵍⵉ ⴷ ⴰⵙⵙ ⵏ ⵓⴷⵓⵇⵇⴻⵥ ⵏ ⵓⴼⵓⴳⴻⵎ,
ⴷ ⴰⵙⵙ ⵏ ⵍⴻⵃⵚⴰⵔⴻⵜ ⴷ ⴹⴹⵉⵇⴰ,
ⴷ ⴰⵙⵙ ⵏ ⵓⵅⴰⵔⵔⴻⴱ ⴷ ⵡⴰⵔⴻⴷⴷⴻⴵ,
ⴷ ⴰⵙⵙ ⵏ ⵟⵟⵍⴰⵎ ⴷ ⵜⴰⴵⴻⵙⵜ,
ⴷ ⴰⵙⵙ ⵏ ⵉⵙⴻⵢⵏⵓⵜⴻⵏ ⴷ ⵓⵙⴻⵢⵏⵓ ⵉⴱⴱⵓⵎⴱⴻⵙ,
16 ⵉⵊⵊ ⵏ ⵡⴰⵙⵙ ⵏ ⵓⵚⵓⴹⵉ ⴷⴻⴳ ⵓⵢⵉⵛⵛ ⵏ ⵉⵛⴰⵔⵔⵉ ⵓ ⵏ ⵓⵚⵓⴹⵉ ⵙ ⵡⴻⵙⵔⵓⴷⴷⴻⵃ
ⴹⵉⴷⴷ ⵉ ⵜⵏⴻⴷⴷⴰⵎ ⵉⴼⴰⵔⵢⴻⵏ
ⵓ ⴹⵉⴷⴷ ⵉ ⵚⵚⵓⵎⵄⴰⵜ ⵏⵏⵉ ⵉⴵⴰⵏ ⵖⴰⵔ ⵜⵖⴻⵎⵎⵓⵔⴰ.
17 ⵏⴻⵛⵛ ⴰⴷ ⵃⵚⴰⵔⴻⵖ ⵉⵡⴷⴰⵏ
ⵓ ⵏⵉⵜⵏⵉ ⴰⴷ ⵓⵢⵓⵔⴻⵏ ⴰⵎ ⵉⴷⴰⵔⵖⴰⵍⴻⵏ,
ⵎⵉⵏⵥⵉ ⵏⵉⵜⵏⵉ ⴳⴳⵉⵏ ⴷⴷⴻⵏⴱ ⵅ ⵙⵉⴷⵉ.
ⵉⴷⴰⵎⵎⴻⵏ ⵏⵙⴻⵏ ⴰⴷ ⵜⵜⵡⴰⵥⴻⴵⵄⴻⵏ ⴰⵎ ⵜⵄⴻⵊⵊⴰⵊⵜ,
ⴷ ⵡⴻⵢⵙⵓⵎ ⵏⵙⴻⵏ ⴰⵎ ⵉⵅⵅⴰⵏ.
18 ⵓⵍⴰ ⴷ ⵏⵏⵓⵇⴰⵔⵜ ⵏⵙⴻⵏ ⴷ ⵡⵓⵔⴻⵖ ⵏⵙⴻⵏ
ⵡⴰⵔ ⵥⴻⵎⵎⴰⵔⴻⵏ ⴰⴷ ⵜⴻⵏ ⵙⵙⵏⴻⵊⵎⴻⵏ
ⴷⴻⴳ ⵡⴰⵙⵙ ⵏ ⵓⴷⵓⵇⵇⴻⵥ ⵏ ⵓⴼⵓⴳⴻⵎ ⵏ ⵙⵉⴷⵉ.
ⵜⵉⵎⴻⵙⵙⵉ ⵏ ⵡⴰⵙⵙⴰⵎ ⵏⵏⴻⵙ ⴰⴷ ⵜⴻⵛⵛ ⵎⴰⵔⵔⴰ ⵜⴰⵎⵎⵓⵔⵜ,
ⵎⴰⵖⴰⵔ ⴷⴻⵖⵢⴰ ⵏⴻⵜⵜⴰ ⴰⴷ ⵉⵇⴹⴰ ⵎⴰⵔⵔⴰ ⵉⵎⴻⵥⴷⴰⵖ ⵏ ⵜⴻⵎⵎⵓⵔⵜ. ■