24
1 ⴰⵥⴻⵀⵀⴻⴷ ⵏ ⴷⴰⵡⵓⴷ.
ⵉ ⵙⵉⴷⵉ ⵜⴻⴵⴰ ⵜⴻⵎⵎⵓⵔⵜ ⴷ ⵓⵄⴻⵎⵎⴰⵔ ⵏⵏⴻⵙ,
ⴷⴷⵓⵏⵉⵜ ⴷ ⵉⵎⴻⵥⴷⴰⵖ ⵏⵏⴻⵙ. ■
2 ⵎⴰⵖⴰⵔ ⵏⴻⵜⵜⴰ ⵉⵙⵙⴰⵔⵙ ⴷⵙⴰⵙ ⵏⵏⴻⵙ ⵅ ⵍⴻⴱⵃⵓⵔ,
ⵉⵙⵙᵉⵎⵜⴻⵏ ⵉ-ⵜⵜ ⵅ ⵙⵙⴻⵃⵍⴰⵜ.
3 ⵡⵉ ⵉⵥⴻⵎⵎⴰⵔⴻⵏ ⴰⴷ ⵉⴳⴻⵄⵄⴻⴷ ⴰⴷⵔⴰⵔ ⵏ ⵙⵉⴷⵉ,
ⵡⵉ ⵉⵥⴻⵎⵎⴰⵔⴻⵏ ⴰⴷ ⵉⴱⴻⴷⴷ ⵅ ⵡⴻⵎⵛⴰⵏ ⵏⵏⴻⵙ ⵉⵇⴻⴷⴷⵙⴻⵏ? ■
4 ⵡⴻⵏⵏⵉ ⵖⴰⵔ ⵉⴵⴰ ⵉⴼⴰⵙⵙⴻⵏ ⵉⵎⴻⵥⴷⴰⴳⴻⵏ ⴷ ⵡⵓⵍ ⵉⵚⴼⴰ,
ⵡⴻⵏⵏⵉ ⵡⴰⵔ ⴷⴷ-ⵉⵜⵜⴰⵔⵔⵉ ⵍⴻⵄⵎⴰⵔ ⵏⵏⴻⵙ ⵅ ⵎⵉⵏ ⵉⴼⴻⵏⵏⴰⵏ,
ⵡⴰⵔ ⵉⵜⵜⵊⵊⴰⴵⴰ ⵥⵓⵔ,
5 ⴷ ⵏⴻⵜⵜⴰ ⴰⴷ ⵉⴽⵙⵉ ⵍⴱⴰⵔⴰⴽⴰ ⵥⵉ ⵙⵉⴷⵉ,
ⵓⵍⴰ ⴷ ⵜⴰⵙⴻⴳⴷⴰ ⵥⵉ ⴰⵔⴻⴱⴱⵉ ⵏ ⵓⵙⴻⵏⵊⴻⵎ ⵏⵏⴻⵙ.
6 ⴷ ⵡⴰ ⴷ ⵊⵊⵉⵍ ⵏ ⵢⵉⵏⵏⵉ ⵅⴰⵙ ⵢⴰⵔⴻⵥⵥⵓⵏ,
ⵉⵏⵏⵉ ⵢⴰⵔⴻⵥⵥⵓⵏ ⵅ ⵡⵓⴷⴻⵎ ⵏⵏⴻⴽ, ⴰⵇⴰ-ⵜ ⴷ ⵢⴰⵄⵇⵓⴱ. ⵙⵉⵍⴰⵀ.
7 ⵙⴳⴻⵄⵄⴷⴻⵏⵜ ⵉⵥⴻⴵⵉⴼⴻⵏ ⵏⵡⴻⵎ, ⴰ ⵜⵉⵡⵡⵓⵔⴰ,
ⵙⴳⴻⵄⵄⴷⴻⵏⵜ ⵉⵅⴻⴼ ⵏⴽⴻⵏⵜ, ⴰ ⵜⵉⵡⵡⵓⵔⴰ ⵏ ⵍⴻⴱⴷⴰ,
ⵃⵉⵎⴰ ⴰⴷ ⵢⴰⴷⴻⴼ ⵓⵊⴻⴵⵉⴷ ⵏ ⵓⵄⵓⴵⵉ!
8 ⵎⴰⵏ ⵡⴻⵏ ⵉ ⵉⴵⴰⵏ ⴷ ⴰⵊⴻⴵⵉⴷ ⵏ ⵓⵄⵓⴵⵉ?
ⴷ ⵙⵉⴷⵉ, ⵉⵊⵀⴻⴷ ⵉⵊⴻⴱⴱⴰⵔ,
ⵙⵉⴷⵉ ⴰⵇⴰ-ⵜ ⴷ ⴰⵊⴻⴱⴱⴰⵔ ⴷⴻⴳ ⵓⵎⴻⵏⵖⵉ.
9 ⵙⴳⴻⵄⵄⴷⴻⵏⵜ ⵉⵥⴻⴵⵉⴼⴻⵏ ⵏⴽⴻⵏⵜ, ⴰ ⵜⵉⵡⵡⵓⵔⴰ,
ⵙⴳⴻⵄⵄⴷⴻⵏⵜ ⵉⵅⴻⴼ ⵏⴽⴻⵏⵜ, ⴰ ⵜⵉⵡⵡⵓⵔⴰ ⵏ ⵍⴻⴱⴷⴰ,
ⵃⵉⵎⴰ ⴰⴷ ⵢⴰⴷⴻⴼ ⵓⵊⴻⴵⵉⴷ ⵏ ⵓⵄⵓⴵⵉ!
10 ⵎⵉⵏ ⵉⵄⵏⴰ ⵏⴻⵜⵜⴰ, ⴰⵊⴻⴵⵉⴷ-ⴰ ⵏ ⵓⵄⵓⴵⵉ?
ⵙⵉⴷⵉ ⵏ ⵍⵄⴻⵙⴽⴰⵔⴰⵜ ⴷ ⵏⴻⵜⵜⴰ ⴷ ⴰⵊⴻⴵⵉⴷ ⵏ ⵓⵄⵓⴵⵉ. ⵙⵉⵍⴰⵀ.