135
1 ⵀⴰⵍⵍⵉⵍⵓ-ⵢⴰⵀ, ⵚⴻⴱⴱⵃⴻⵎ ⵉⵙⴻⵎ ⵏ ⵙⵉⴷⵉ,
ⵚⴻⴱⴱⵃⴻⵎ ⵅⴰⵙ, ⴰ ⵉⵎⵙⴻⵅⵅⴰⵔⴻⵏ ⵏ ⵙⵉⴷⵉ,
2 ⵉⵏⵏⵉ ⵉⴱⴻⴷⴷⴻⵏ ⴷⵉ ⵜⴰⴷⴷⴰⵔⵜ ⵏ ⵙⵉⴷⵉ,
ⴷⵉ ⵍⴻⵎⵔⴰⵃⴰⵜ ⵏ ⵜⴰⴷⴷⴰⵔⵜ ⵏ ⴰⵔⴻⴱⴱⵉ ⵏⵏⴻⵖ.
3 ⵀⴰⵍⵍⵉⵍⵓ-ⵢⴰⵀ, ⵎⴰⵖⴰⵔ ⵙⵉⴷⵉ ⵉⵚⴱⴻⵃ,
ⵥⴻⵀⵀⴷⴻⵎ ⵉ ⵢⵉⵙⴻⵎ ⵏⵏⴻⵙ, ⵎⴰⵖⴰⵔ ⵏⴻⵜⵜⴰ ⴷ ⵍⴻⴹⵔⴰⴼⴻⵜ.
4 ⵎⴰⵖⴰⵔ ⵙⵉⴷⵉ ⵉⴼⴰⵔⵥ ⵢⴰⵄⵇⵓⴱ ⵉ ⵢⵉⵅⴻⴼ ⵏⵏⴻⵙ,
ⵉⵙⵔⴰⵢⵉⵍ ⴷ ⴰⴳⵍⴰ ⵏⵏⴻⵙ. ■
5 ⵎⴰⵖⴰⵔ ⵏⴻⵛⵛ ⵙⵙⵏⴻⵖ ⴰⵇⴰ ⵙⵉⴷⵉ ⴷ ⴰⵎⴻⵇⵇⵔⴰⵏ,
ⵙⵉⴷⵉⵜⵏⴻⵖ ⴷ ⴰⵎⴻⵇⵇⵔⴰⵏ ⵅ ⵎⴰⵔⵔⴰ ⵉⵔⴻⴱⴱⵉⵜⴻⵏ.
6 ⵎⴰⵔⵔⴰ ⵎⵉⵏ ⴷ ⴰⵙ ⵉⵜⵜⴻⵄⵊⵉⴱⴻⵏ ⵉ ⵙⵉⴷⵉ, ⵉⴳⴳⴰ ⵉ-ⵜ,
ⴷⴻⴳ ⵉⵊⴻⵏⵡⴰⵏ ⵓ ⵅ ⵜⴻⵎⵎⵓⵔⵜ,
ⴷⵉ ⵍⴻⴱⵃⵓⵔ ⵓ ⴷⴻⴳ ⵡⴰⵎⴰⵏ ⵢⵓⴵⵖⴻⵏ ⵎⴰⵔⵔⴰ.
7 ⵏⴻⵜⵜⴰ ⵉⵙⵙⴳⴻⵄⵄⴻⴷ ⵉⵙⴻⵢⵏⵓⵜⴻⵏ ⵥⵉ ⵟⵟⵔⵓⴼⴰ ⵏ ⵜⴻⵎⵎⵓⵔⵜ,
ⵏⴻⵜⵜⴰ ⵉⵜⵜⴻⴳⴳ ⴰⵙⵙⴰⵎⴻⵏ ⴰⴽ-ⴷ ⵡⴻⵏⵥⴰⵔ,
ⵉⵜⵜⴳⴻⵡⵡⴰⴷ ⴰⵙⴻⵎⵎⵉⴹ ⵥⵉ ⵍⴻⵀⵔⵉⵜ ⵏⵏⴻⵙ ⵖⴰⵔ ⴱⴰⵔⵔⴰ. ■
8 ⵏⴻⵜⵜⴰ ⵉⵡⵜⴰ ⵉⵎⴻⵏⵥⴰ ⵏ ⵎⵉⵚⵔⴰ,
ⵥⴻⴳ ⵉⵡⴷⴰⵏ ⴰⵍ ⵍⵎⴰⵔ. ■
9 ⵏⴻⵜⵜⴰ ⵉⵙⵙⴻⴽⴽ ⵍⴻⵄⵍⴰⵎⴰⵜ ⴷ ⵍⵎⵓⵄⵊⵉⵥⴰⵜ ⴷⵉ ⵍⵡⴻⵙⵜ ⵏⵏⴻⴽ, ⴰ ⵎⵉⵚⵔⴰ,
ⵖⴰⵔ ⴼⵉⵔⵄⵓⵏ ⵓ ⵖⴰⵔ ⵎⴰⵔⵔⴰ ⵉⵎⵙⴻⵅⵅⴰⵔⴻⵏ ⵏⵏⴻⵙ. ■
10 ⵏⴻⵜⵜⴰ ⵉⵡⵜⴰ ⴰⵟⵟⴰⵙ ⵏ ⵍⴻⴳⵏⵓⵙ ⵓ ⵉⵏⵖⴰ ⵉⵊⴻⴵⵉⴷⴻⵏ ⵉⵊⴻⵀⴷⴻⵏ. ■
11 ⵙⵉⵃⵓⵏ, ⴰⵊⴻⴵⵉⴷ ⵏ ⵉⵎⵓⵔⵉⵢⵢⴻⵏ, ⵓ ⵄⵓⵊ, ⴰⵊⴻⴵⵉⴷ ⵏ ⴱⴰⵛⴰⵏ,
ⵓ ⵎⴰⵔⵔⴰ ⵜⵉⴳⴻⵍⴷⵉⵡⵉⵏ ⵏ ⴽⴻⵏⵄⴰⵏ.
12 ⵉⵡⵛⴰ ⴰⵙⴻⵏ ⵜⴰⵎⵎⵓⵔⵜ ⴷ ⵜⴰⵙⵖⴰⵔⵜ,
ⴷ ⵜⴰⵙⵖⴰⵔⵜ ⵉ ⵉⵙⵔⴰⵉⵍ, ⵍⴳⴻⵏⵙ ⵏⵏⴻⵙ. ■
13 ⴰ ⵙⵉⴷⵉ, ⵉⵙⴻⵎ ⵏⵏⴻⴽ ⵉⵜⵜⵖⵉⵎⴰ ⵉ ⵍⴻⴱⴷⴰ,
ⴰⵅⴰⵔⵔⴻⵚ ⴷⴰⵢⴻⴽ ⴰⴷ ⵢⵉⵍⵉ ⵥⵉ ⵊⵊⵉⵍ ⴰⵍ ⵊⵊⵉⵍ. ■
14 ⵎⴰⵖⴰⵔ ⵙⵉⴷⵉ ⴰⴷ ⵢⴰⵔⵔ ⵜⴰⵙⵖⴰⵔⵜ ⵖⴰⵔ ⵍⴳⴻⵏⵙ ⵏⵏⴻⵙ,
ⵏⴻⵜⵜⴰ ⴰⴷ ⵉⵃⵉⵏⵏ ⵅ ⵉⵎⵙⴻⵅⵅⴰⵔⴻⵏ ⵏⵏⴻⵙ. ■
15 ⵍⴻⵅⵢⴰⵍⴰⵜ ⵏ ⵚⵚⴰⵏⴰⵎ ⵏ ⵍⴻⴳⵏⵓⵙ ⴰⵇⴰ ⴰⵜⴻⵏⵜ ⵙ ⵏⵏⵓⵇⴰⵔⵜ ⴷ ⵡⵓⵔⴻⵖ,
ⵜⵜⵡⴰⴳⴳⴻⵏⵜ ⵙ ⵉⴼⴰⵙⵙⴻⵏ ⵏ ⵉⵡⴷⴰⵏ.■
16 ⵏⵉⵜⴻⵏⵜⵉ ⵖⴰⵔⵙⴻⵏⵜ ⵉⵊⵊ ⵏ ⵓⵇⴻⵎⵎⵓⵎ, ⵎⴰⵛⴰ ⵡⴰⵔ ⵙⵙⵉⵡⵉⵍⴻⵏⵜ,
ⵖⴰⵔⵙⴻⵏ ⵜⵉⵟⵟⴰⵡⵉⵏ, ⵎⴰⵛⴰ ⵡⴰⵔ ⵜⵜⵡⵉⵍⵉⵏⵜ,
17 ⵏⵉⵜⴻⵏⵜⵉ ⵖⴰⵔⵙⴻⵏ ⵜⵉⵎⴻⵥⵥⵓⵖⴻⵏ, ⵎⴰⵛⴰ ⵡⴰⵔ ⵜⵜⴻⵙⵍⵉⵏⵜ,
ⵡⴰⵍⵓ ⴰⵙⵓⴹⵉ ⵏ ⵏⵏⴻⴼⵙ ⴷⴻⴳ ⵓⵇⴻⵎⵎⵓⵏ ⵏⵙⴻⵏ.
18 ⴰⴷ ⴷⴻⵡⵍⴻⵏ ⵉⵏⵏⵉ ⵜⴻⵏ ⵉⴳⴳⵉⵏ ⴰⵎ ⵏⵉⵜⴻⵏⵜⵉ,
ⵎⴰⵔⵔⴰ ⵡⵉ ⵅⴰⵙⴻⵏⵜ ⵉⵜⵜⵛⴰⵍ.
19 ⴰ ⵜⴰⴷⴷⴰⵔⵜ ⵏ ⵉⵙⵔⴰⵉⵍ, ⴱⴰⵔⴽⴻⵎ ⵙⵉⴷⵉ,
ⴰ ⵜⴰⴷⴷⴰⵔⵜ ⵏ ⵀⴰⵔⵓⵏ, ⴱⴰⵔⴽⴻⵎ ⵙⵉⴷⵉ.
20 ⴰ ⵜⴰⴷⴷⴰⵔⵜ ⵏ ⵍⴰⵡⵉ, ⴱⴰⵔⴽⴻⵎ ⵙⵉⴷⵉ!
ⴻⵊⵊ ⵎⴰⵔⵔⴰ ⵉⵏⵏⵉ ⵉⵜⵜⴻⴳⴳⵯⴻⴷⴻⵏ ⵙⵉⴷⵉ, ⴰⴷ ⴱⴰⵔⴽⴻⵏ ⵙⵉⴷⵉ.
21 ⴰⴷ ⵉⵜⵜⵡⴰⴱⴰⵔⴻⴽ ⵙⵉⴷⵉ ⵥⵉ ⵚⵉⵀⵢⵓⵏ,
ⵏⴻⵜⵜⴰ ⴷ ⵡⴻⵏⵏⵉ ⵉⵥⴻⴷⴷⵖⴻⵏ ⴷⵉ ⵓⵔⵛⴰⵍⵉⵎ. ⵀⴰⵍⵍⵉⵍⵓ-ⵢⴰⵀ!