83
1 ⵉⵥⵍⵉ. ⴰⵥⴻⵀⵀⴻⴷ ⵏ ⴰⵙⴰⴼ.
2 ⴰ ⴰⵔⴻⴱⴱⵉ, ⵡⴰⵔ ⵙⵙⴻⵖⴷ,
ⵡⴰⵔ ⵜⵜⴻⴳⴳ ⵉⵅⴻⴼ ⵏⵏⴻⴽ ⴷ ⴰⴷⴻⵀⵛⵓⵔ,
ⵡⴰⵔ ⵙⴻⵇⵇⴰⵔ ⵛⴰ, ⴰ ⴰⵔⴻⴱⴱⵉ.
3 ⵎⴰⵖⴰⵔ ⵅⵥⴰⵔ, ⵍⵄⴻⴷⵢⴰⵏ ⵏⵏⴻⴽ ⵜⵜⴰⵔⵔⵓⴵⵓⴷⴻⵏ,
ⵉⵏⵏⵉ ⵛⴻⴽ ⵉⵛⴰⵔⵔⵀⴻⵏ ⵙⵙⴳⴻⵄⵄⴷⴻⵏ ⴰⵥⴻⴵⵉⴼ.
4 ⵜⵜⵅⴰⵔⵔⵚⴻⵏ ⴷⴻⴳ ⵉⵛⵜ ⵏ ⵜⵎⴻⵄⵎⵓⵞ ⴷⵉ ⵜⵏⵓⴼⴼⴰⵔ ⴹⵉⴷⴷ ⵉ ⵍⴳⴻⵏⵙ ⵏⵏⴻⴽ,
ⵜⵜⴻⵎⵛⴰⵡⴰⵔⴻⵏ ⵅ ⵢⴻⵏⵏⵉ ⵉⵜⵜⵡⴰⵃⴻⵟⵟⴰⵏ ⵥⵥⴰⵢⴻⴽ.
5 ⵇⵇⴰⵔⴻⵏ: “ⴰⵙⴻⵎ-ⴷⴷ, ⴻⵊⵊ ⴰⵏⴻⵖ ⴰⴷ ⵜⴻⵏ ⵏⵜⴻⵃⵃⴰ ⴰⵎ ⵍⴳⴻⵏⵙ,
ⴰⵍⴰⵎⵉ ⵡⴰⵔ ⵉⵜⵜⵉⴷⴰⵔ ⵄⴰⴷ ⴷⴻⴳ ⵢⵉⵙⴻⵎ ⵏ ⵉⵙⵔⴰⵉⵍ.”
6 ⵎⴰⵖⴰⵔ ⵜⵜⴻⵎⵛⴰⵡⴰⵔⴻⵏ ⵙ ⵡⵓⵍ ⴷ ⵉⵊⵊ,
ⴰⵇⴰ ⵜⵜⴻⴳⴳⴻⵏ ⵉⵊⵊ ⵏ ⵍⵄⴰⵀⴷ ⴹⵉⴷⴷ ⵉ ⵛⴻⴽ:
7 ⵉⵇⵉⴹⴰⵏ ⵏ ⵉⴷⵓⵎ ⴷ ⴰⵢⵜ ⵏ ⵉⵙⵎⴰⵄⵉⵍ,
ⵎⵓ’ⴰⴱ ⴷ ⴰⵢⵜ ⵏ ⵀⴰⵊⴰⵔ,
8 ⵊⴰⴱⴰⵍ ⴷ ⵄⴰⵎⵎⵓⵏ ⴷ ⵄⴰⵎⴰⵍⵉⵇ,
ⴼⵉⵍⵉⵛⵉⵜ ⴷ ⵉⵎⴻⵥⴷⴰⵖ ⵏ ⵚⵓⵔ.
9 ⵓⵍⴰ ⴷ ⴰⵛⵛⵓⵔ ⵉⵎⵎⴰⵔⵏⵉ ⵖⴰⵔⵙⴻⵏ.
ⵏⵉⵜⵏⵉ ⵜⵓⵖⴰ ⴰⵜⴻⵏ ⴷ ⴰⴼⵓⵙ ⵉⵊⵀⴻⴷ ⵉ ⴰⵢⵜ ⵏ ⵍⵓⵟ. ⵙⵉⵍⴰⵀ.
10 ⴻⴳⴳ ⴰⵙⴻⵏ ⴰⵎ ⵎⵉⴷⵢⴰⵏ ⴷ ⵙⵉⵙⴰⵔⴰ,
ⴰⵎ ⵢⴰⴱⵉⵏ ⵖⴰⵔ ⵢⴻⵖⵥⴰⵔ ⵏ ⵇⵉⵛⵓⵏ.
11 ⵏⵉⵜⵏⵉ ⵜⵜⵡⴰⵜⴻⵃⵃⴰⵏ ⵖⴰⵔ ⵄⴰⵢⵏ-ⴷⵓⵔ,
ⴷⴻⵡⵍⴻⵏ ⴷ ⵍⴻⵖⴱⴰⵔ ⵅ ⵜⴻⵎⵎⵓⵔⵜ.
12 ⴻⴳⴳ ⵉ-ⵜⴻⵏ ⴷ ⵜⴰⵔⵡⴰ ⵏ ⵜⴰⵚⵉⵍⴻⵜ ⵏⵙⴻⵏ ⴰⵎ ⵖⵓⵔⴰⴱ ⴷ ⴷⵉ’ⴱ,
ⵎⴰⵔⵔⴰ ⴰⵢⵜ ⵏ ⵊⵊⴻⵀⴷ ⵏⵙⴻⵏ ⴰⵎ ⵣⴰⴱⴰⵃ ⴷ ⵚⴰⵍⵎⵓⵏⴰⵄ,
13 ⵉⵏⵏⵉ ⵉⵇⵇⴰⵔⴻⵏ:
“ⴻⵊⵊ ⴰⵏⴻⵖ ⴰⴷ ⵏⴻⵟⵟⴻⴼ ⵜⵉⵥⴻⴷⴷⵉⵖⵉⵏ ⵏ ⴰⵔⴻⴱⴱⵉ ⵉ ⵢⵉⵅⴻⴼ ⵏⵏⴻⵖ ⴷ ⵍⵡⴰⵔⵜ.”
14 ⴰ ⴰⵔⴻⴱⴱⵉ ⵉⵏⵓ, ⴻⴳⴳ ⵉ-ⵜⴻⵏ ⴰⵎ ⵢⵉⵊⵊ ⵏ ⵓⵇⴻⵍⵍⵉⵊ ⵉⵜⵜⴻⵏⵏⴹⴻⵏ ⴷⵉ ⵍⴻⵄⵡⵉⵏ,
ⴰⵎ ⵓⵍⵓⵎ ⵥⵥⴰⵜ ⵉ ⵡⵓⴷⴻⵎ ⵏ ⵓⵙⴻⵎⵎⵉⴹ.
15 ⴰⵎⴻⵛⵏⴰⵡ ⵜⵉⵎⴻⵙⵙⵉ ⵜⴻⵙⵙⵔⴻⵇⵇⴰ ⴰⵥⵖⴰⵔ,
ⴰⵎⴻⵛⵏⴰⵡ ⴰⵛⴻⵄⵄⴰⵍ ⵉⵜⵜⴻⵜⵜ ⵉⴷⵓⵔⴰⵔ, □
16 ⴰⵥⵥⴻⵍ ⴰⵎⵎⵓ ⵅⴰⵙⴻⵏ ⵙ ⵓⵙⴻⵎⵎⵉⴹ ⵏⵏⴻⴽ,
ⵙⵏⴻⵅⵍⴻⵄ ⵉ-ⵜⴻⵏ ⵙ ⵜⵃⴰⵔⵢⴰⴹⵜ ⵏⵏⴻⴽ.
17 ⵍⴻⵃⵃⴻⴼ ⵓⴷⴻⵎ ⵏⵙⴻⵏ ⵙ ⵍⴻⵃⵢⴰ,
ⵎⴰⵃⴻⵏⴷ ⵏⵉⵜⵏⵉ, ⴰ ⵙⵉⴷⵉ, ⴰⴷ ⴰⵔⵥⵓⵏ ⵅ ⵢⵉⵙⴻⵎ ⵏⵏⴻⴽ.
18 ⴻⵊⵊ ⵉ-ⵜⴻⵏ ⴰⴷ ⴱⴰⵔⵔⵇⴻⵏ ⵓ ⴰⴷ ⴰⵔⴻⵊⴼⴻⵏ ⵉ ⵍⴻⴱⴷⴰ,
ⴻⵊⵊ ⵉ-ⵜⴻⵏ ⴰⴷ ⵙⵙⴻⴹⵃⴰⵏ ⵓⵛⴰ ⴰⴷ ⵜⵜⵡⴰⵀⴻⵍⵍⴽⴻⵏ,
19 ⵃⵉⵎⴰ ⴰⴷ ⵙⵙⵏⴻⵏ, ⴰⵇⴰ ⵛⴻⴽ ⵡⴰⵀⴰ ⵉ ⵖⴰⵔ ⵉⴵⴰ ⵢⵉⵙⴻⵎ ‘ⵙⵉⴷⵉ’,
ⴰⵎⵄⵓⴵⵉ ⵅ ⵎⴰⵔⵔⴰ ⵜⴰⵎⵎⵓⵔⵜ.