ⵎⵎⴻⵥⵍⵉ ⵏ ⵜⴻⵙⵍⵉⵜ ⵉ ⵢⴻⵙⵍⵉ ⴷⵉ ⴵⵉⵍⴻⵜ
3
1 “ⴰⵔⵥⵓⵖ ⵅⴰⵙ ⴷⵉ ⴵⵢⴰⵍⵉ ⴰⵎ ⴵⵉⵖ ⵅ ⵜⴰⵙⵙⵓⵜ ⵉⵏⵓ,
ⴰⵔⵥⵓⵖ ⵅ ⵡⴻⵏⵏⵉ ⵉⵜⵜⴻⵅⵙ ⵍⴻⵄⵎⴰⵔ ⵉⵏⵓ.
ⵏⴻⵛⵛ ⴰⵔⵥⵓⵖ ⵅⴰⵙ,
ⵎⴰⵛⴰ ⵏⴻⵛⵛ ⵡⴰⵔ ⵜ ⵓⴼⵉⵖ.
2 ⵏⴻⵛⵛ ⵏⵏⵉⵖ: ‘ⴰⴷ ⴽⴽⴰⵔⴻⵖ, ⴰⴷ ⵙⵓⵃⴻⵖ ⴷⵉ ⵜⴻⵏⴷⵉⵏⵜ,
ⴷⴻⴳ ⵉⴱⵔⵉⴷⴻⵏ ⵓ ⵅ ⵉⵥⵥⴰⵔⵉⵢⴻⵏ.
ⵏⴻⵛⵛ ⴰⴷ ⵅⴰⵙ ⴰⵔⵥⵓⵖ, ⴰⴷ ⴰⵔⵥⵓⵖ ⵅ ⵡⴻⵏⵏⵉ ⵉⵜⵜⴻⵅⵙ ⵍⴻⵄⵎⴰⵔ ⵉⵏⵓ.’
ⵏⴻⵛⵛ ⴰⵔⵥⵓⵖ ⵅⴰⵙ, ⵎⴰⵛⴰ ⵡⴰⵔ ⵜ ⵓⴼⵉⵖ.
3 ⵓⴼⵉⵏ ⴰⵢⵉ ⵉⵄⴻⵙⵙⴰⵙⴻⵏ ⴰⵎ ⵜⵜⴻⵏⵏⴹⴻⵏ ⴷⵉ ⵜⴻⵏⴷⵉⵏⵜ.
ⵏⴻⵛⵛ ⵏⵏⵉⵖ: ‘ⵎⴰ ⵜⴻⵥⵔⵉⵎ ⴽⴻⵏⵏⵉⵡ ⵡⴻⵏⵏⵉ ⵉⵜⵜⴻⵅⵙ ⵍⴻⵄⵎⴰⵔ ⵉⵏⵓ?’
4 ⵍⴰⵎⵉ ⵜⵓⵖⴰ ⵄⴰⴷ ⵡⴰⵔ ⵅⴰⵙⴻⵏ ⵄⴷⵓⵖ, ⵓⴼⵉⵖ ⵜ,
ⵡⴻⵏⵏⵉ ⵉⵜⵜⴻⵅⵙⴻⵏ ⵍⴻⵄⵎⴰⵔ ⵉⵏⵓ.
ⵏⴻⵛⵛ ⵟⵟⴼⴻⵖ ⵜ, ⵡⴰⵔ ⵥⵥⴰⵢⴻⵙ ⴰⵔⴻⵅⵅⵓⵖ
ⴰⵍⴰⵎⵉ ⵜ-ⵉ-ⴷⴷ ⵉⵡⵢⴻⵖ ⵖⴰⵔ ⵜⴰⴷⴷⴰⵔⵜ ⵏ ⵢⴻⵎⵎⴰ,
ⴷⴻⴳ ⵡⴻⵅⵅⴰⵎ ⵏ ⴷⴰⵅⴻⵍ ⵏ ⵜⴻⵏⵏⵉ ⵉ ⴷⴷ ⴰⵢⵉ ⵢⵓⵔⵡⴻⵏ.
5 ⵏⴻⵛⵛ ⴰⴷ ⴽⴻⵏⵏⵉⵏⵜ ⴰⵔⵔⴻⵖ ⴰⴷ ⵜⵜⵊⵊⴰⴵⴰⵏⵜ, ⴰ ⵢⴻⵙⵙⵉⵙ ⵏ ⵓⵔⵛⴰⵍⵉⵎ,
ⵖⴰⵔ ⵜⵖⴰⵢⴹⵉⵏ ⵏ ⵡⴻⵥⵖⴰⵔ ⵓ ⵖⴰⵔ ⵜⵓⴷⴰⴷⵉⵏ ⴷⴻⴳ ⵉⵢⵢⴰⵔⴻⵏ,
ⴰⵇⴰ ⴽⴻⵏⵏⵉⵏⵜ ⵡⴰⵔ ⵀⴻⴽⴽⵡⵍⴻⵏⵜ ⵜⴰⵢⵔⵉ,
ⵡⴰⵔ ⵜⵜ-ⵉ-ⴷⴷ-ⵙⵙⴻⴽⴽⴰⵔⴰⵏⵜ ⵖⴰⵔⴻⵙ ⴰⵍ ⵜⴻⵅⵙ ⵙⵉⵎⴰⵏⵜ ⵏⵏⴻⵙ.”
ⵜⴰⵡⴰⵙⵉⵜ ⵏ ⴽⵓⵍⴰ ⴰⴽ-ⴷ ⵢⴻⵙⵍⵉ ⵉ ⵍⴻⵎⵍⴰⵛ
6 “ⵎⵉⵏ ⵜⴻⵄⵏⴰ ⵜⴻⵏⵏⵉ ⵉ ⴷⴷ-ⵉⴳⴻⵄⵄⴷⴻⵏ ⵥⵉ ⵍⴻⵅⵍⴰ,
ⴰⵎ ⵉⵇⴻⵍⵍⵉⵊⴻⵏ ⵏ ⴷⴷⴻⵅⵅⴰⵏ,
ⴷⴻⴳ ⵉⵊⵊ ⵏ ⵓⵙⴻⵢⵏⵓ ⵏ ⵎⵉⵔⵔⵓ ⴷ ⵍⴻⴱⵅⵓⵔ,
ⵓ ⵙ ⵎⴰⵔⵔⴰ ⵍⴻⴱⵥⴰⵔ ⵉⵜⵜⴼⵓⵃⴻⵏ ⵏ ⵓⵙⴻⴱⴱⴰⴱ?
7 ⵅⵥⴰⵔ, ⵔⴻⵛⵜⵓ ⵏ ⵜⵔⴻⴱⴱⵓⵜ ⵏ ⵙⵓⵍⵉⵎⴰⵏ,
ⵜⵜⴻⵏⵏⴹⴻⵏ ⴰⵙ-ⴷⴷ ⵙⴻⵜⵜⵉⵏ ⵏ ⴰⵢⵜ ⵏ ⴱⵓ-ⵜⴻⵖⵔⵓⴹⵜ,
ⵥⴻⴳ ⴰⵢⵜ ⵏ ⴱⵓ-ⵜⴻⵖⵔⵓⴹⵜ ⵏ ⵉⵙⵔⴰⵉⵍ,
8 ⵎⴰⵔⵔⴰ ⵉⵏⵏⵉ ⵉⵜⵜⴻⵟⵟⴼⴻⵏ ⵙⵙⵉⴼ, ⵉⵏⵏⵉ ⵉⵍⴻⵎⵎⴷⴻⵏ ⴰⵎⴻⵏⵖⵉ,
ⴽⵓⵍ ⵉⵊⵊ ⵙ ⵙⵙⵉⴼ ⵏⵏⴻⵙ ⵖⴰⵔ ⵜⵎⴻⵚⵚⴰⴹⵜ ⵏⵏⴻⵙ
ⵥⵉ ⵙⵙⵉⴱⴱⴻⵜ ⵏ ⵎⵉⵏ ⵉⵙⵙⴰⴳⴳⵯⴰⴷⴻⵏ ⴷⵉ ⴵⵉⵍⴻⵜ.
9 ⴰⵊⴻⴵⵉⴷ ⵙⵓⵍⵉⵎⴰⵏ ⵉⴳⴳⴰ ⵉⵊⵊ ⵏ ⵔⴻⵛⵜⵓ ⵉ ⵜⵔⴻⴱⴱⵓⵜ ⵉ ⵢⵉⵅⴻⴼ ⵏⵏⴻⵙ
ⵙ ⵓⴽⴻⵛⵛⵓⴹ ⵏ ⵍⵓⴱⵏⴰⵏ.
10 ⵉⵄⵓⵎⴰⴷ ⵖⴰⵔ ⵜⴻⵖⵎⴰⵔⵜ ⵉⴳⴳⴰ ⵉ-ⵜⴻⵏ ⵙ ⵏⵏⵓⵇⴰⵔⵜ,
ⴰⵄⴻⵎⵎⴻⴷ ⵏ ⵡⴻⵄⵔⵓⵔ ⵏ ⵡⵓⵔⴻⵖ ⵓⵛⴰ ⴰⵖⵉⵎⵉ ⵏ ⴰⵔⵊⵓⵡⴰⵏⵉ.
ⴷⴰⵅⴻⵍ ⵏⵏⴻⵙ ⵢⴰⵔⴹⴻⵏ ⵜ
ⵙ ⵜⴰⵢⵔⵉ ⵏ ⵢⴻⵙⵙⵉⵙ ⵏ ⵓⵔⵛⴰⵍⵉⵎ.”
11 “ⴼⴼⵖⴻⵏⵜ ⵓ ⵅⵥⴰⵔⴻⵏⵜ, ⴽⴻⵏⵏⵉⵏⵜ ⵢⴻⵙⵙⵉⵙ ⵏ ⵚⵉⵀⵢⵓⵏ,
ⴰⵇⴰ ⴷⴰ ⴰⵊⴻⴵⵉⴷ ⵙⵓⵍⵉⵎⴰⵏ ⴰⴽ-ⴷ ⵜⵜⴰⵊ ⵉ ⵥⵉ ⵜ ⵜⴳⴻⵍⵍⴻⴷ ⵢⴻⵎⵎⴰⵙ
ⴷⴻⴳ ⵡⴰⵙⵙ ⵏ ⵡⵓⵔⴰⵔ ⵏⵏⴻⵙ,
ⴷⴻⴳ ⵡⴰⵙⵙ ⵏ ⵍⴻⴼⵔⴰⵃⴻⵜ ⵢⵓⵥⵖⴻⵏ ⴷⴻⴳ ⵡⵓⵍ ⵏⵏⴻⵙ.”