ⴰⵄⵍⴰⵎ ⵖⴰⵔ ⵍⴳⴻⵏⵙ ⵅ ⵓⵖⴻⴽⴽⵯⵉ ⵥⵉ ⵜⴻⵎⵖⴰⵔⵜ ⵜⴰⴱⴰⵔⵔⴰⵏⵉⵜ
5
1 ⵎⵎⵉ ⵉⵏⵓ, ⴻⵡⵛ ⵜⴰⵢⵏⵉⵜ ⵉ ⵜⵉⵖⵉⵜ ⵉⵏⵓ,
ⴻⵡⵛ ⴰⵎⴻⵥⵥⵓⵖ ⵉ ⵍⴻⴼⵀⴰⵎⴻⵜ ⵉⵏⵓ,
2 ⵎⴰⵃⴻⵏⴷ ⴰⴷ ⵜⴻⵡⵛⴻⴷ ⵃⴰⴹⵓⵔ,
ⵓ ⵉⵢⴻⵏⵛⵉⵛⴻⵏ ⵏⵏⴻⴽ ⴰⴷ ⵃⴹⴰⵏ ⵅ ⵜⵓⵙⵙⵏⴰ.
3 ⵎⵉⵏⵥⵉ ⵉⵢⴻⵏⵛⵉⵛⴻⵏ ⵏ ⵜⴻⵎⵖⴰⵔⵜ ⵜⴰⴱⴰⵔⵔⴰⵏⵉⵜ ⵜⵜⵓⴷⵓⵎⴻⵏ ⵙ ⵜⴰⵎⵎⴻⵏⵜ ⵏ ⵜⴻⵖⵔⴰⵚⵜ ,
ⴰⵏⴻⵖ ⵏⵏⴻⵙ ⴷ ⴰⵍⴻⵇⵇⴰⵖ ⵅ ⵥⵥⴻⵛⵜ, ■
4 ⵎⴰⵛⴰ ⵖⴰⵔ ⵓⵏⴻⴳⴳⴰⵔ ⴰⵇⴰ-ⵜⵜ ⴷ ⵜⴰⵎⴻⵔⵥⴰⴳⵜ ⴰⵎ ⵛⵛⵉⵃ,
ⵜⴻⵇⴹⴻⵄ ⴰⵎ ⵉⵊⵊ ⵏ ⵙⵙⵉⴼ ⵙ ⵜⵏⴰⵢⴻⵏ ⵏ ⵡⵓⴷⵎⴰⵡⴻⵏ.
5 ⵉⴹⴰⵔⴻⵏ ⵏⵏⴻⵙ ⵜⵜⴰⵡⵢⴻⵏ ⵖⴰⵔ ⵍⵎⴻⵡⵜ
ⵓ ⵉⵚⵓⵔⴰⴼ ⵏⵏⴻⵙ ⵏⴻⴷⴷⵀⴻⵏ ⵖⴰⵔ ⵍⴰⵅⴰⵔⵜ. ■
6 ⴰⵍⴰⵎⵉ ⵡⴰⵔ ⵜᵉⵟⵟⵉⴼⴻⴷ ⵄⴻⵎⵎⴰⵔⵚ ⴰⴱⵔⵉⴷ ⵏ ⵜⵓⴷⴰⵔⵜ,
ⴳⴳⵓⵔⴻⵏ ⵉⵚⵓⵔⴰⴼ ⵏⵏⴻⵙ ⵙⵙⴰ ⴷ ⵙⵙⴰ ⴱⵍⴰ ⵎⴰ ⵜⴻⵙⵙⵏⴻⴷ ⵛⴻⴽ.
7 ⵅⴻⵏⵏⵉ ⵍⴻⵅⵅⵓ, ⴰ ⵉⵃⴻⵏⵊⵉⵔⴻⵏ, ⵙⵍⴻⵎ-ⴷⴷ ⵖⴰⵔⵉ,
ⵡⴰⵔ ⵜⵃⴻⵢⵢⴰⴷⴻⵎ ⵛⴰ ⵅ ⵡⴰⵡⴰⵍⴻⵏ ⵏ ⵓⵇⴻⵎⵎⵓⵎ ⵉⵏⵓ.
8 ⵙⵉⴳⴳⵯⴻⵊ ⴰⴱⵔⵉⴷ ⵏⵏⴻⴽ ⵅⴰⵙ,
ⵡⴰⵔ ⵜⵜⴰⴷⴻⵙ ⵜⴰⵡⵡⴰⵔⵜ ⵏ ⵜⴰⴷⴷⴰⵔⵜ ⵏⵏⴻⵙ,
9 ⵃⵉⵎⴰ ⵡⴰⵔ ⵜᵉⵜⵜⵉⵛⴻⴷ ⵛⵛⴰⵏ ⵏⵏⴻⴽ ⵉ ⵉⵏⵏⴻⵖⵏⵉ,
ⵉⵙⴻⴳⴳⵯⵓⵙⴰ ⵏⵏⴻⴽ ⵉ ⵡⴻⵏⵏⵉ ⵉⵜⵜⴻⵇⵙⵉⵃⴻⵏ ⴰⵟⵟⴰⵙ, ■
10 ⵃⵉⵎⴰ ⵉⴱⴰⵔⵔⴰⵏⵉⵢⵢⴻⵏ ⵡⴰⵔ ⵜⵜⵊⴰⵡⴰⵏⴻⵏ ⴷⴻⴳ ⵡⴰⴳⵍⴰ ⵏⵏⴻⴽ,
ⵓ ⵎⴰⵔⵔⴰ ⵍⵖⵉⴵⴻⵜ ⵏ ⵓⵎⴰⵔⵔⴻⵜ ⵏⵏⴻⴽ ⵡⴰⵔ ⴷⴷ-ⵜᵉⵜⵜⵉⵙ ⴷⵉ ⵜⴰⴷⴷⴰⵔⵜ ⵏ ⵡⴻⵏⵏⵉ ⵡⴰⵔ ⵉⵜⵜⵡⵉⵙⵙⵏⴻⵏ
11 ⵓ ⴰⴷ ⵜⵥⴻⵀⵀⴰⵔⴻⴷ ⵖⴰⵔ ⵓⵏⴻⴳⴳⴰⵔ,
ⵅⵎⵉ ⵉ ⵖⴰ ⵜᵉⵜⵜⵡⴰⵛⵛ ⴰⵔⵔⵉⵎⴻⵜ ⵏⵏⴻⴽ ⴷ ⵡⴻⵢⵙⵓⵎ ⵏⵏⴻⴽ,
12 ⴰⴷ ⵜⵉⵏⵉⴷ: “ⵎⴰⵎⵎⴻⵛ ⴳⴳⵉⵖ ⵏⴻⵛⵛ ⵛⴰⵔⵀⴻⵖ ⵜⵜⴰⵔⴱⵉⵢⵢⴻⵜ,
ⵎⴰⵎⵎⴻⵛ ⵉⵏⴹⴰⵔ ⵓⵍ ⵉⵏⵓ ⴰⵡⴻⴱⴱⴻⵅ?
13 ⵎⴰⵎⵎⴻⵛ ⵡⴰⵔ ⵙⵍⵉⵖ ⵖⴰⵔ ⵜⵎⵉⵊⵊⴰ ⵏ ⵡⴻⵏⵏⵉ ⴷ ⴰⵢⵉ ⵉⴷⴰⵔⵔⴱⴻⵏ,
ⵡⴰⵔ ⵡⵛⵉⵖ ⴰⵎⴻⵥⵥⵓⵖ ⵉⵏⵓ ⵉ ⵉⵎⵙⴻⵍⵎⴰⴷⴻⵏ ⵉⵏⵓ?
14 ⵄⵍⴰⵃⴰⵍ ⵜⵓⵖⴰ ⵓⴼⵉⵖ ⵉⵅⴻⴼ ⵉⵏⵓ ⴷⵉ ⵄⵍⴰⵎ ⴽⵓⵍ ⵍⵖⴰⵔ,
ⴷⵉ ⵍⵡⴻⵙⵜ ⵏ ⵡⴻⴳⵔⴰⵡ ⵏ ⵍⴳⴻⵏⵙ ⵓ ⵏ ⵜⵎⴻⵙⵎⵓⵏⵜ!”
15 ⵙⵓⵡ ⴰⵎⴰⵏ ⵥⴻⴳ ⵡⴰⵏⵓ ⵏⵏⴻⴽ,
ⵓⵍⴰ ⴷ ⴰⵎⴰⵏ ⵉⵙⵙⵉⵥⵥⵍⴻⵏ ⵥⵉ ⵍⴰⴵⴰⵖ ⵏ ⵍⵄⵓⵏⵚⴰⵔ ⵏⵏⴻⴽ.
16 ⵉⵍⵉ ⴰⴷ ⵙⵙⴻⴼⵢⴻⵏ ⵡⴰⵎⴰⵏ ⵏ ⵍⵄⵓⵏⵚⴰⵔ ⵏⵏⴻⴽ ⴱⴰⵔⵔⴰ,
ⴰⵎ ⵜⴰⵍⴰⵡⵉⵏ ⵅ ⵡⴰⵥⵥⴰⵢⴻⵏ.
17 ⴻⵊⵊ ⵉ-ⵜⴻⵏ ⴰⴷ ⵉⵍⵉⵏ ⵉ ⵛⴻⴽ ⵡⴻⵃⵃⴷⴻⴽ,
ⵡⴰⵔ ⵉⴵⵉ ⵉ ⵉⴱⴰⵔⵔⴰⵏⵉⵢⵢⴻⵏ ⵉ ⴷⵉⵏ ⵥⵥⴰⵜⴻⴽ.
18 ⴰⴷ ⵉⵜⵜⵡⴰⴱⴰⵔⴻⴽ ⵍⵄⵓⵏⵚⴰⵔ ⵏⵏⴻⴽ,
ⴼⴰⵔⵃ ⵉ ⵜⴻⵎⵖⴰⵔⵜ ⵥⴻⴳ ⵡⵓⵙⵙⴰⵏ ⵏ ⵜⴻⵎⵥⵉ ⵏⵏⴻⴽ.
19 ⵜⵓⴷⴰⴷⵜ ⵉⵄⵉⵥⵥⴻⵏ ⵓⵍⴰ ⴷ ⵜⵉⵖⴻⵢⴷⴻⵜ ⵏ ⵡⴻⵥⵖⴰⵔ ⵉⵛⴻⵡⵡⴰⵔⴻⵏ ⵏⴻⵜⵜⴰⵜ!
ⴻⵊⵊ ⵉⴱⴱⴰⵛ ⵏⵏⴻⵙ ⴰⴷ ⵛⴻⴽ ⵙⵙⵢⵉⵡⵢⴻⵏ ⴷⵉ ⵎⴰⵔⵔⴰ ⵓⵙⵙⴰⵏ,
ⵙⴻⵍⵍⴻⵎ ⵉⵅⴻⴼ ⵏⵏⴻⴽ ⵍⴻⴱⴷⴰ ⵖⴰⵔ ⵜⴰⵢⵔⵉ ⵏⵏⴻⵙ!
20 ⵎⴰⵢⴻⵎⵎⵉ, ⴰ ⵎⵎⵉ ⵉⵏⵓ, ⵎⴰ ⴳⴳⵓⵔ ⴰⴷ ⵛⴻⴽ ⵜⴻⵖⵡⴰ ⵜⴻⵎⵖⴰⵔⵜ ⵜⴰⴱⴰⵔⵔⴰⵏⴻⵛⵜ,
ⴰⴷ ⵜⴷⴰⵔⵔⵄⴻⴷ ⵉ ⵡⴻⵃⵙⵉⵏ ⵏ ⵜⴻⵎⵖⴰⵔⵜ ⵡⴰⵔ ⵜⴻⵙⵙⵉⵏⴻⴷ?
21 ⵎⴰⵖⴰⵔ ⵉⴱⵔⵉⴷⴻⵏ ⵏ ⴱⵏⴰⴷⴻⵎ ⴰⵇⴰ ⴰⵜⴻⵏ ⴷⵉⵏ ⵥⵥⴰⵜ ⵉ ⵜⵉⵟⵟⴰⵡⵉⵏ ⵏ ⵙⵉⴷⵉ,
ⵏⴻⵜⵜⴰ ⵢⴰⵔⵥⵓ ⴷⵉ ⵎⴰⵔⵔⴰ ⵉⵎⴻⵙⵔⴰⵇ ⵏⵏⴻⵙ. ■
22 ⵍⵎⵓⵄⵙⵉⵢⵢⴻⵜ ⵏ ⵢⵉⵅⴻⴼ ⵏⵏⴻⵙ ⴰⴷ ⵜⵃⴻⴱⴱⴻⵙ ⴰⵄⴻⴼⴼⴰⵏ,
ⵙ ⵉⵙⴻⵖⵡⴰⵏ ⵏ ⴷⴷⵏⵓⴱ ⵏⵏⴻⵙ ⴰⴷ ⵉⵜⵜⵡⴰⵛⴻⴷⴷ.
23 ⵏⴻⵜⵜⴰ ⴰⴷ ⵉⵎⵎⴻⵜ ⵓⵎⵉ ⵡⴰⵔ ⴷⵉⵏ ⵜⵓⵖⵉ ⵜⵜⴰⵔⴱⵉⵢⵢⴻⵜ,
ⴰⴷ ⵉⵡⴻⴷⴷⴰⵔ ⵙ ⵜⵓⴱⴱⵓⵀⴻⵍⵢⴰ ⵏⵏⴻⵙ ⵜⴰⵎⴻⵇⵇⵔⴰⵏⵜ.