80
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⵙ ⵜⴻⵖⵏⵉⵏⵜ ⵏ ‘ⵜⵍⵉⵍⵍⵉⵛⵉⵏ’. ⵛⵛⵀⴰⴷⴻⵜ ⵏ ⴰⵙⴰⴼ. ⴰⵥⴻⵀⵀⴻⴷ. □
2 ⵙⴻⵍ, ⴰ ⴰⵎⴻⴽⵙⴰⵡ ⵏ ⵉⵙⵔⴰⵉⵍ,
ⵛⴻⴽ ⴷ ⵡⴻⵏⵏⵉ ⵢⴰⵔⴻⴽⴽⵡⴻⵙⴻⵏ ⵢⵓⵙⵓⴼ ⴰⵎ ⵡⵓⴵⵉ,
ⵛⴻⴽ ⴷ ⵡⴻⵏⵏⵉ ⵉⵜⵜⵖⵉⵎⴰⵏ ⵅ ⵉⴽⵉⵔⵓⴱⴻⵏ, ⴱⴰⵏ-ⴷⴷ ⴷⵉ ⵜⵉⵙⵙⵉⵇⵜ! □
3 ⵙⴻⴽⴽⴰⵔ ⵊⵊⴻⵀⴷ ⵏⵏⴻⴽ ⵥⵥⴰⵜ ⵉ ⵡⵓⴷⴻⵎ ⵏ ⵉⴼⵔⴰⵢⵉⵎ ⴷ ⴱⵉⵏⵢⴰⵎⵉⵏ ⴷ ⵎⴰⵏⴰⵙⵙⴰ,
ⴰⵙ-ⴷⴷ ⵃⵉⵎⴰ ⴰⴷ ⴰⵏⴻⵖ ⵜⴼⴻⴽⴽⴻⴷ.
4 ⴰ ⴰⵔⴻⴱⴱⵉ, ⴰⵔⵔ ⴰⵏⴻⵖ-ⴷⴷ ⵓ ⴻⵊⵊ ⵓⴷⴻⵎ ⵏⵏⴻⴽ ⴰⴷ ⵢⴰⵔⵖ,
ⵅⴻⵏⵏⵉ ⴰⴷ ⵏⴻⵜⵜⵡⴰⴼⴻⴽⴽ. ■
5 ⴰ ⵙⵉⴷⵉ, ⴰⵔⴻⴱⴱⵉ ⵏ ⵍⵄⴻⵙⴽⴰⵔⴰⵜ,
ⵎⴻⵛⵃⴰⵍ ⵉ ⵖⴰ ⵜⴻⴽⴽⴻⴷ ⵜᵉⵜⵜⵅⴻⵢⵢⴰⵇⴻⴷ ⵥⵉ ⵜⵥⴰⴵⵉⵜ ⵏ ⵍⴳⴻⵏⵙ ⵏⵏⴻⴽ?
6 ⵛⴻⴽ ⵜⴻⵙⵙⴻⵛⵛⴻⴷ ⵜⴻⵏ ⵙ ⵡⴻⵖⵔⵓⵎ ⵏ ⵉⵎⴻⵟⵟⴰⵡⴻⵏ,
ⵜⴰⵔⵔⵉⴷ ⵜⴻⵏ ⴰⴷ ⵙⵡⴻⵏ ⵉⵎⴻⵟⵟⴰⵡⴻⵏ ⵙ ⵉⵊⵊ ⵏ ⵍⵎⵉⵊⴰⵍ ⵉⵜⵜⵡⴰⴳⴳⴻⵏ.
7 ⵛⴻⴽ ⵜⴻⴳⴳⵉⴷ ⴰⵏⴻⵖ ⴷ ⵉⵛⵜ ⵏ ⵜⵛⴰⵎⵎⴰ ⵏ ⵉⵎⵛⵓⴱⴱⴻⵛⴻⵏ ⵉ ⵊⵊⵉⵔⴰⵏ ⵏⵏⴻⵖ,
ⵍⵄⴻⴷⵢⴰⵏ ⵏⵏⴻⵖ ⵙⵜⴻⵀⵥⴰⵥⴻⵏ ⵊⴰⵔ ⴰⵙⴻⵏ. ■
8 ⵙⴱⴻⴷⴷ ⴰⵏⴻⵖ, ⴰ ⴰⵔⴻⴱⴱⵉ ⵏ ⵍⵄⴻⵙⴽⴰⵔⴰⵜ,
ⴻⵊⵊ ⵓⴷⴻⵎ ⵏⵏⴻⴽ ⴰⴷ ⵢⴰⵔⵖ,
ⵅⴻⵏⵏⵉ ⴰⴷ ⵏⴻⵜⵜⵡⴰⴼⴻⴽⴽ.
9 ⵛⴻⴽ ⵜⵇⴻⵍⵄⴻⴷ ⵉⵛⵜ ⵏ ⵜⵥⴰⵢⴰⵔⵜ ⵥⵉ ⵎⵉⵚⵔⴰ,
ⵜⵓⵥⵥⵍⴻⴷ ⵅ ⵍⴻⴳⵏⵓⵙ, ⵓⵛⴰ ⵜⴻⵥⵥⵓⴷ-ⵉ-ⵜⵜ ⴷⵉⵏ.
10 ⵛⴻⴽ ⵜⴻⵙⵙⵡⴻⵊⴷⴻⴷ ⴰⵙ ⴰⵎⵛⴰⵏ ⵓ ⵜⴰⵔⵔⵉⴷ ⵜⵜ-ⵉ-ⴷⴷ ⴰⴷ ⵜⴻⵡⵡⴻⵜ ⵉⵥⴻⵡⵔⴰⵏ,
ⵜⵄⴻⵎⵎⴰⵔ ⵜⵥⴰⵢⴰⵔⵜ ⵎⴰⵔⵔⴰ ⵜⴰⵎⵎⵓⵔⵜ.
11 ⵜⵜⵡⴰⵙⵙⴷⵓⵔⵢⴻⵏ ⵉⴷⵓⵔⴰⵔ ⵙ ⵜⵉⵍⵉ ⵏⵏⴻⵙ,
ⵜⵉⵛⴻⵊⵊⵓⵔⴰ ⵏ ⵜⴻⵏⴳⴻⵍⵜ ⵏ ⴰⵔⴻⴱⴱⵉ ⵙ ⵍⴻⴼⵔⵓⵄ ⵏⵏⴻⵙ.
12 ⵜⴻⴳⴳⴰ ⵜⵉⵙⴻⴹⵡⵉⵏ ⵏⵏⴻⵙ ⴰⴷ ⴰⵡⴹⴻⵏⵜ ⴰⵍ ⵍⴻⴱⵃⴰⵔ,
ⵉⴼⴻⵜⵡⴰⵏ ⵏⵏⴻⵙ ⵉⵥⵉⵢⵥⴰⵡⴻⵏ ⴰⵍ ⵉⵖⵥⴰⵔ ⵏ ⵍⴼⵓⵔⴰⵟ.
13 ⵎⴰⵢⴻⵎⵎⵉ ⵜⵖⴻⴹⵍⴻⴹ ⵉⵖⴻⴱⵔⴰⵡⴻⵏ ⵏⵏⴻⵙ,
ⴰⵍⴰⵎⵉ ⵎⴰⵔⵔⴰ ⵉⵏⵏⵉ ⴷⴷ-ⵉⵜⵜⴻⴽⴽⴻⵏ ⵅ ⵡⴻⴱⵔⵉⴷ ⵍⴻⵇⵇⴹⴻⵏ ⵜⵜ?
14 ⵉⵍⴻⴼ ⵥⴻⴳ ⵡⴻⵥⵖⴰⵔ ⵉⵇⵍⴻⴱ ⵜⴰⵥⴰⵢⴰⵔⵜ,
ⵎⵓⵎⵎⵓ ⵏ ⵢⴻⵢⵢⴰⵔ ⴰⵇⴰ ⵉⵀⴷⴰ ⵉ-ⵜⵜ. □
15 ⴰ ⴰⵔⴻⴱⴱⵉ ⵏ ⵍⵄⴻⵙⴽⴰⵔⴰⵜ, ⴷⵡⴻⵍ-ⴷⴷ ⵖⴰⵔⵏⴻⵖ,
ⵙⵉⵊⵊ-ⴷⴷ ⵥⴻⴳ ⵓⵊⴻⵏⵏⴰ, ⵓ ⵅⵥⴰⵔ, ⴰⵔⵥⴻⴼ ⵜⴰⵥⴰⵢⴰⵔⵜ-ⴰ
16 ⵓ ⵜⵜⵀⵉⵍⵍⴰ ⴷⵉ ⵜⵥⴰⵢⴰⵔⵜ ⵜⴻⵏⵏⵉ ⵉⵥⵥⵓ ⵓⴼⵓⵙ ⵏⵏⴻⴽ ⴰⴼⵓⵙⵉ,
ⴷⵉ ⵜⵎⴻⵎⵎⵉⵜ ⵏⵏⵉ ⵜⴻⵙⵙⵊⴻⵀⴷⴻⴷ ⵉ ⵢⵉⵅⴻⴼ ⵏⵏⴻⴽ.
17 ⴰⵇⴰ ⵜᵉⵜⵜⵡⴰⵙⵙⴻⵛⵎⴻⴹ ⵙ ⵜⵎⴻⵙⵙⵉ, ⵜᵉⵜⵜⵡⴰⵇⴹⴻⵄ.
ⵣⴻⴳ ⵓⵙⴻⴳⴳⵯⴻⴷ ⵏ ⵡⵓⴷⴻⵎ ⵏⵏⴻⴽ ⴰⴷ ⵡⴻⴷⴷⴰⵔⴻⵏ.
18 ⴻⵊⵊ ⴰⴼⵓⵙ ⵏⵏⴻⴽ ⴰⴷ ⵢⵉⵍⵉ ⴰⴽ-ⴷ ⵡⴻⵔⵢⴰⵥ ⵏ ⵓⴼⵓⵙ ⵏⵏⴻⴽ ⴰⴼⵓⵙⵉ,
ⴰⴽ-ⴷ ⵎⵎⵉⵙ ⵏ ⴱⵏⴰⴷⴻⵎ ⵡⴻⵏⵏⵉ ⵜⴻⵙⵙⵊⴻⵀⴷⴻⴷ ⵉ ⵢⵉⵅⴻⴼ ⵏⵏⴻⴽ.
19 ⵅⴻⵏⵏⵉ ⵡⴰⵔ ⵅⴰⴽ ⵏⵃⴻⵢⵢⴻⴷ ⵛⴰ.
ⴻⵊⵊ ⴰⵏⴻⵖ ⴰⴷ ⵏⴻⴷⴷⴰⵔ, ⵅⴻⵏⵏⵉ ⴰⴷ ⵏⵍⴰⵖⴰ ⵅ ⵢⵉⵙⴻⵎ ⵏⵏⴻⴽ.
20 ⴰ ⵙⵉⴷⵉ, ⴰⵔⴻⴱⴱⵉ ⵏ ⵍⵄⴻⵙⴽⴰⵔⴰⵜ, ⵙⴱⴻⴷⴷ ⴰⵏⴻⵖ-ⴷⴷ,
ⴻⵊⵊ ⵓⴷⴻⵎ ⵏⵏⴻⴽ ⴰⴷ ⵢⴰⵔⵖ,
ⵅⴻⵏⵏⵉ ⴰⴷ ⵏⴻⵜⵜⵡⴰⴼⴻⴽⴽ.